
K ANTIIKIN KLASSIKOT 


Marein Tulliin Cicero oli Rooman emimtnäl* 
nm merkittävä proorakirjailija^ latinalaisen 
prvxiein kenties suurin taitun. Hellenismin hu¬ 
tun an Uuni oli mennyt hänelle veriirL Hän oli 
cniiimnAinen, joka pystyi aulaiLamaan rooma- 
lniicn ja kreikkalainen kulttuurin, lAmimnben 
»ivlitykien perusainckjcl, oopuioinluhdui koko- 
namnideksi, 

Vanhuudeata ja Y%tavy>tlf(iiii ovat molem¬ 
mat dialogeja, joista arvovupidetty vanhus ja- 
kiui elämänkokemuitaan nuorille kuuntelijoille. 
Fvdclllicnut Cicero oittiU Cato vanhemman 
Rillillä ofikeinykremä elimibtä, joka oli tuot¬ 
tanut hänelle paljon pettymyksiä ja p&AiLää 
sen komeaan loppunouumn, kreikkalaisiin filo¬ 
sofeihin palautuvaan esitykicen sielun kuolc- 
inaiionmudcMa- JälLiinmäitcsm Ciceron lähtö¬ 
kohtana olivat kreikkalainen filosofien saman¬ 
aiheiset kirjoitukset, mutta hengellään tutki¬ 
elma on tÄynin roomalainen. Aiheen välitön 
ja lämmin kJbittcly ovat tehneet siltä yhden 
antiikin kirjallisuuden luetuimmista leotaitna. 

Viimclscluil jääneen kirjansa VelvoLtlfiiitikuiatn 
Cicero omisti Alccnanm opiskelevalle pojalleen. 
Siinä hiin todistaa että moraalUcu hyvän Ja 
edullinen välinen rlntlrilta on näennäinen ja 
aloittaa mitä velvoituksia ihmisellä on ennen 
kaikkea yhteiskunnan jäsenellä. 

CICERON ELÄMÄ JA TEOKSET 


Kenestäkään muusta antiikin henkilöstä ei jälkimaail¬ 
malle ole säilynyt niin täydellistä kuvaa kuin Marcus 
Tullius Cicerosta. Ennen kaikkea Ciceron laaja kirjeen¬ 
vaihto suo meille ainoalaatuisen tilaisuuden tutustua 
tämän puhujan, kirjailijan, valtiomiehen ja filosofin 
julkiseen ja yksityiseen elämään, hänen toimintaan¬ 
sa politiikan ja kulttuurin alalla, hänen hyveisiinsä ja 
heikkouksiinsa. Osittain juuri tästä johtuneekin, että 
tuskin kukaan muu antiikin henkilö on liioin saanut ai¬ 
kojen kuluessa osakseen niin ristiriitaisia arviointeja 
kuin Cicero. Poliitikkona häntä on milloin kiitetty en- 
nustajanomaisesta selvänäköisyydestä, milloin moitittu 
täydellisestä kaukokatseisuuden puutteesta; häntä on 
vuoroin pidetty uhrautuvana isänmaanystävänä, vuo¬ 
roin itsekkäänä oman edun tavoittelijana. Tässä lati¬ 
nankielisen proosan täydellistäjässä ja Rooman mai- 
neikkaimmassa puhujassa on joskus haluttu nähdä pelk¬ 
kä tyylitaituri ja nokkela advokaatti. Ciceron filosofi¬ 
sella tuotannolla taas yleisesti tunnustetaan olevan tär¬ 
keä tehtävänsä Kreikan perinnön välittäjänä, mutta sil¬ 
täkin ovat jotkut sen epäitsenäisyyteen vedoten halun¬ 
neet kieltää kaiken arvon. 

Cicero itse piti omimpana alanaan puhujantoimintaa 
ja politiikkaa; kirjallisille harrastuksille hän katsoi 
voivansa omistaa aikaansa lähinnä vain niinä kausina, 
jolloin hänen oli olosuhteiden pakosta jättäydyttävä 
syrjään julkisuudesta. Hänen lähtökohtansa poliitti¬ 
selle uralle oli tavallisuudesta poikkeava: hän oli homo 

novus, ensi polven mies, ts. hänen esi-isistään ei kukaan 
ollut hoitanut ylimpiä valtion virkoja. Hänen isänsä 
oli Arpinumin pikkukaupungissa elävä tilanomistaja, 
joka varakkuutensa perusteella kuului ritarisäätyyn. Ci¬ 
cero syntyi Arpinumissa 106 eKr. Kasvatuksensa hän sai 
Roomassa, jossa hän ajan tavan mukaan opiskeli filo¬ 
sofiaa, oikeustiedettä ja retoriikkaa. Tuolloin olivat vii¬ 
meiset Scipioiden ja Gracchusten aikakauden edusta¬ 
jat vielä elossa; ahkera seurustelu iäkkään auguri Mu- 
cius Scaevolan ja tämän lähimmän piirin kanssa herätti 
Cicerossa romanttisen ihailun tuota »vanhaa hyvää ai¬ 
kaa» kohtaan, johon hän sittemmin tuotannossaan usein 
palasi. 

Läpimurtonsa oikeuspuhujana Cicero suoritti v. 80 
puolustaessaan menestyksellisesti isänmurhasta syytet¬ 
tyä Roscius-nimistä henkilöä (Oratio pro Roscio Ame¬ 
rina). Tehtävä ei ollut nuorelle asianajajalle aivan 
vaaraton, sillä syyteen takana oli muuan diktaattori 
Sullan suosikki. Cicero osasi kuitenkin sovittaa sanansa 
kyllin taitavasti ollakseen loukkaamatta itse diktaatto¬ 
ria. Pian tämän jälkeen hän matkusti kahdeksi vuodek¬ 
si Kreikkaan täydentääkseen opintojaan ja hoitaakseen 
terveyttään; kenties hän ei myöskään tuntenut puheen¬ 
sa jälkeen oloaan Roomassa täysin turvalliseksi. Cicero 
kuunteli Ateenassa aikansa johtavien filosofien luen¬ 
toja ja opiskeli Rhodoksella puhetaitoa reetori Molonin 
johdolla, joka oli ollut hänen opettajansa jo Roomassa. 

Roomaan palattuaan Cicero aloitti varsinaisen po¬ 
liittisen uransa. Hänen menestyksensä oikeuspuhujana 
takasi hänelle kansan suosion ja avasi portit valtiolli¬ 
siin virkoihin; ei ihme, vaikka Cicero myöhemmin yl¬ 
peili sillä, että oli luonut uransa omilla ansioillaan ei¬ 
kä sukuperinteiden avulla. Kaikkiin normaaliin poliitti¬ 
seen uraan kuuluviin virkoihin hän pääsi suo anno , lain 

sallimassa minimi-iässä. Vuonna 75 hän toimi kvestori¬ 
na Sisiliassa ja voitti moitteettomalla viranhoidollaan 
saaren väestön luottamuksen. Muutamaa vuotta myö¬ 
hemmin hän joutui ajamaan Sisilian asukkaiden asiaa 
oikeudenkäynnissä, jossa Sisilian propreetorina toimi¬ 
nut Verres oli syytettynä saarella harjoittamastaan kis- 
konnasta; tähän aikaan tosin oli miltei sääntönä, että 
provinssien roomalaiset käskynhaltijat ottivat virka- 
asemastaan irti kaiken mahdollisen hyödyn, mutta Ver- 
reen menettely oli ollut ennen kuulumattoman häikäile¬ 
mätöntä. Cicero piti Verrestä vastaan niin loistavan pu¬ 
heen, että vaikka hän siinä ehti tuoda esiin vain pienen 
osan keräämästään todistusaineistosta, Verres katsoi 
asiansa menetetyksi ja lähti maanpakoon. Myöhemmin 
Cicero julkaisi jäljelle jääneen materiaalin pohjalta 
vielä viisi puhetta (Orationes in Verrem). 

Ciceron valtiomiesura huipentui hänen konsulivuo- 
teensa (63 eKr.). Tällöin hänen näet onnistui paljastaa 
ja tehdä tyhjäksi vallankaappausyritys, johon muuan 
Catilina-niminen rappeutunut ja velkaantunut ylimys 
oli tovereineen ryhtynyt. Cicero piti senaatissa Catili- 
naa vastaan neljä puhetta (Orationes in Catilinam), 
joissa hän yksityiskohtaisesti selvitti salaliittolaisten 
suunnitelmat ja puolsi näiden johtajille kuolemanran¬ 
gaistusta. Tämä pantiinkin viivyttelemättä täytäntöön. 
Toiminnastaan Cicero sai kunnianimityksen pater pat- 
riae, isänmaan isä; jälkeenpäin hän jatkuvasti mielel¬ 
lään muisteli tätä elämänsä kunniakkainta vaihetta ja 
jopa sepitti konsulikautensa urotöistä kertovan runoeh 
man (De suo consulatu). Catilinan salaliiton kukistami¬ 
sesta oli kuitenkin Cicerolle nöyryyttävät jälkiseurauk¬ 
set. Hänen henkilökohtainen vihamiehensä, kansantri¬ 
buuni Clodius, sai hyväksytyksi lakiehdotuksen, jota 
taannehtivasti sovellettiin Ciceroon: hänen oli v. 58 

lähdettävä maanpakoon, koska hän oli ilman laillista 
tuomiota mestauttanut Rooman kansalaisia. Vietettyään 
vuoden Dalmatian rannikolla — meille säilyneet kirjeet 
osoittavat, ettei hän kyennyt kantamaan onnettomuut¬ 
taan filosofin arvon mukaisella tyyneydellä — hän sai 
armahduksen ja palasi Roomaan. 

Vuonna 60 oli solmittu ns. ensimmäinen triumviraat¬ 
ti, ja Ciceron osana oli ollut joutua sysätyksi syrjään 
politiikan kilpakentältä. Vallanpitäjät, Caesar, Pom- 
peius ja Crassus, pyrkivät kuitenkin luomaan hyvät suh¬ 
teet Ciceroon, tosin etupäässä voidakseen valjastaa hä¬ 
nen kuuluisan puhetaitonsa palvelemaan omia tarkoi- 
tuksiaan. Cicero oli vanhastaan ollut yhteistoiminnassa 
Pompeiuksen kanssa; nyt hän joutui taasen tarkista¬ 
maan kantansa Caesariin nähden, johon hän edellisessä 
vaiheessa oli suhtautunut vieroksuvasti — totuuden ni¬ 
messä on sanottava, etteivät poliittiset suunnanmuu¬ 
tokset yleensäkään tuottaneet Cicerolle suuria vaikeuk¬ 
sia. Näinä vuosina Cicero pysytteli enimmäkseen yksi¬ 
tyiselämässä käyttäen aikansa kirjallisiin töihin; tulok¬ 
sena olivat poliittis-filosofiset teokset De re publica 
(Valtiosta) ja De legibus (Laeista) sekä puhetaitoa kä¬ 
sittelevä De oratore (Puhujasta). Vuosina 51—50 hän 
hallitsi prokonsulina Kilikiaa ja osoittautui samoin 
kuin Sisilian kautenaan humaaniksi ja oikeudenmukai¬ 
seksi virkamieheksi. 

Kun Caesarin ja Pompeiuksen kohtalokas välirikko 
v. 49 tapahtui, yritti Cicero, joka varovaisena luonteena 
kammosi kaikkia äärimmäisyyksiä, viimeiseen asti toi¬ 
mia näiden kesken sovittelijana. Kansalaissodan puh¬ 
jettua hän vaikean epäröinnin jälkeen liittyi Pompeiuk¬ 
sen leiriin; tästä huolimatta Caesar voitokkaan Farsa- 
loksen taistelun jälkeen kohteli häntä edelleen kuin 
vanhaa ystävää. Kansalaissodan loppuvaiheen ja Cae- 

sarin lyhyen valtakauden ajan Cicero joutui jälleen py¬ 
syttelemään syrjässä valtiollisesta elämästä, ja tällä¬ 
kin kertaa hän paneutui kirjalliseen toimintaan unoh- 
taakseen politiikassa kokemansa pettymykset. Näihin 
aikoihin Cicerolla oli murheita myös yksityiselämäs¬ 
sään. Ennen kaikkea Tullia-tyttären v. 45 tapahtunut 
kuolema koski häneen kipeästi; lohduttautuakseen hän 
laati filosofisen kirjoitelman Consolatio, josta enää 
tunnemme vain vähäisiä katkelmia. Ciceron tuotteliai- 
suus näinä vuosina on hämmästyttävä. Retoriikkaa kä¬ 
sittelevien teosten sarjaa jatkoivat Brutus ja Orator 
(Puhuja). Tämän jälkeen tekijän mielenkiinto alkoi yhä 
enemmän suuntautua filosofiaan. Teoksessaan Horten- 
sins, jota sitäkään ei ole meille säilynyt, hän tahtoi ke¬ 
hottaa ihmisiä filosofian harrastukseen, joka yksin 
saattoi johtaa onneen. Samoihin aikoihin Cicerossa he¬ 
rasi ajatus saattaa kreikkalaisen filosofian tuotteita 
omien maanmiestensä ulottuville, ja näin syntyivät vuo¬ 
sina 45—44 mm. teokset Academica , De finibus bono- 
rtim et malorum (Hyvän ja pahan äärimmäisistä ra¬ 
joista), *Iusculanae disputationes (Keskusteluja Tuscu- 
lumissa), De natura deorum (Jumalien olemuksesta), 
Cato maior de senectute (Cato vanhempi eli Vanhuu¬ 
desta) sekä Laelius de amicitia (Laelius eli Ystävyy¬ 
destä), jotka kaikki enemmän tai vähemmän pohjautu¬ 
vat kreikkalaisiin lähteisiin. 

Caesarin murha tiesi Cicerolle vielä kerran paluuta 
keskelle kuohuvinta poliittista elämää. Pidäkkeet olivat 
murtuneet; peittelemättä hän ilmaisi riemunsa tasaval¬ 
taisen »vapauden» voiton johdosta. Vielä kerran hän 
myös muutti kantansa Caesariin ja sinkosi kuolleesta 
»tyrannista» lausuntoja, jotka kohtuuttomuudessaan ei¬ 
vät Cicerolle itselleen juuri ole kunniaksi. Hänen rie¬ 
munsa senaatinpuolueen mahdin palautumisesta osoit- 

tautui kuitenkin ennenaikaiseksi. Vallantavoittelija An¬ 
tonius, joka katsoi olevansa Caesarin itseoikeutettu seu¬ 
raaja, oli vakavana uhkana senaatin asemalle. Cicero 
käänsi nyt katseensa Caesarin nuoreen perilliseen Octa- 
vianukseen toivoen saavansa tästä aseen taisteluun, jo¬ 
hon hän senaatinpuolueen johtajana ryhtyi. Pitämäs¬ 
sään puhesarjassa hän kohdisti Antoniukseen kiivaan 
syytösten tulvan; puheistaan hän käytti nimitystä Ora - 
tiones Philippicae rinnastaen näin itsensä Demosthenee- 
seen, joka puheidensa voimalla taisteli Makedonian Fi- 
lipposta vastaan. Samanaikaisesti Cicero yhä jatkoi fi¬ 
losofista tuotantoaan; tällä kaudella syntyivät teokset 
De divinatione (Ennustustaidosta), De fato (Kohtalos¬ 
ta) ja De officiis (Velvollisuuksista). 

Cicero oli kuitenkin vielä kerran arvioinut tilanteen 
väärin. Vuonna 43 Octavianus, Antonius ja Lepidus sol¬ 
mivat ns. toisen triumviraatin ja laativat ensi töikseen 
vihollisistaan proskriptiolistan. Antonius vaati siihen 
ensimmäiseksi Ciceron nimeä, ja Octavianuksen oli vas¬ 
tustelun jälkeen sumettava periksi. Joulukuun 7. päivä¬ 
nä vuonna 43 Cicero joutui kesken pakomatkaansa An¬ 
toniuksen lähettämien murhaajien uhriksi. 

Minään suurena valtiomiehenä ei Ciceroa voida pitää. 
Hän ei pystynyt löytämään selvää linjaa, jota olisi joh¬ 
donmukaisesti noudattanut. Osuutensa tähän oli var¬ 
maan hänen syntyperällään, joka ei ennalta määrännyt 
häntä kumpaankaan vallitsevista puolueista. Eräissä 
uransa vaiheissa hän tosin ajoi kansan asiaa, mutta hän 
ei ollut kyllin vakaumuksellinen kansan ystävä voidak¬ 
seen liittyä demokraatteihin; tämä sekä luontainen tai¬ 
pumus ylimykselliseen ajatustapaan saivat hänet etsiy¬ 
tymään senaatinpuolueeseen, vaikka hän homo novuk- 
sena ei aina tuntenut siinäkään oloaan täysin kotoiseksi. 

Traagista Ciceron kohdalla oli, että tasavaltainen va¬ 
paus ja senaatin arvovalta, joiden puolesta hän kävi 
taisteluaan, olivat jo ammoin kuolleet eikä mikään 
mahti enää olisi kyennyt herättämään niitä eloon. 

Vaikka kirjallinen toiminta oli Cicerolle itselleen 
suurelta osalta vain korviketta, hän on jäänyt historias¬ 
sa elämään nimenomaan kirjailijana. Hänen laaja tuo¬ 
tantonsa on tapana jakaa neljään osaan: kirjeisiin, pu¬ 
heisiin, retorisiin ja filosofisiin teoksiin. 

Meille neljänä kokoelmana säilynyt Ciceron kirjeen¬ 
vaihto — yli 850 kirjettä vuosilta 68—43, näistä noin 
90 muiden Cicerolle lähettämiä — on harvinaislaatui¬ 
nen historiallis-kirjallinen dokumentti, ei vähiten eh¬ 
dottoman autenttisuutensa vuoksi. Eräitä harvoja lu¬ 
kuun ottamatta Cicero ei näet etukäteen lainkaan suun¬ 
nitellut kirjeitään julkaistaviksi: ne ovat intiimejä, vä¬ 
littömiä hetken tuotteita. Tämän osoittaa niiden kieli¬ 
kin, joka on vähemmän kirjallista kuin Ciceron muussa 
tuotannossa ja kuvastaa tuonaikaista sivistyneistön pu¬ 
hetapaa. Vastaanottajien joukossa on kotiväen, suku¬ 
laisten ja ystävien lisäksi monia aikakauden näkyvim¬ 
piä hahmoja aina Caesaria, Pompeiusta ja Octavianus- 
ta myöten. Noin neljäsataa kirjettä Cicero on osoitta¬ 
nut parhaalle ystävälleen, varakkaalle taiteenharrasta¬ 
jalle ja liikemiehelle Atticukselle; tämä on joinakin 
päivinä saanut häneltä jopa kolme kirjettä. Atticuk- 
sen kanssa Cicero jatkuvasti kävi kirjeitse keskustelua 
mm. kulttuuri- ja poliittisista kysymyksistä. Esimerkiksi 
kansalaissodan tapahtumia voi näistä kirjeistä seurata 
miltei päivä päivältä, luonnollisesti kirjoittajan subjek¬ 
tiivisen näkemyksen valossa. Kirjeissä on lukuisia kult¬ 
tuurihistoriallisesti kiinnostavia tuokiokuvia Rooman 
seurapiirien elämästä; ennen kaikkea ne kuitenkin suo¬ 
vat verrattoman tilaisuuden tutustua itse kirjoittajan 

persoonallisuuteen. Lukija näkee hänet milloin huoleh¬ 
timassa omaistensa hyvinvoinnista, milloin ahertamassa 
kirjallisten töidensä parissa, milloin ammentamassa fi¬ 
losofiasta virkistystä mielelleen. Mutta kirjeissä paljas¬ 
tuvat myös Ciceron luonteen kieltämättömät heikkou¬ 
det: hänen turhamaisuutensa, maineenhimonsa, taipu¬ 
muksensa alati vaihtaa mielipidettä ja ikuinen päättä¬ 
mättömyytensä valintojen edessä. Petrarca, suuri Cice¬ 
ron ihailija, jonka ansiosta valtaosa tämän kirjeistä 
löydettiin Veronassa 1345, joutui niihin tutustuessaan 
toteamaan, ettei Cicero ollutkaan se kaikkien intohimo¬ 
jen yläpuolella oleva sapiens , viisas, jona hän tämän 
filosofisten teosten perusteella oli häntä pitänyt. Monet 
Ciceron myöhemmät vihamiehet ovat hänen kirjeistään 
suorastaan saaneet aseet häntä vastaan. Onnettomuu¬ 
dekseen Cicero vain on antiikin henkilöistä ainoa, jonka 
luottamuksellisiksi tarkoitetut puheenvuorot ovat myö¬ 
hemmin olleet kenen tahansa vapaasti arvosteltavissa. 

Ciceron tuotannosta aikalaiset arvostivat ylivoimai¬ 
sesti eniten hänen puheitaan. Hän oli aikansa kiistatto¬ 
masti etevin puhuja, joka hallitsi kaikki alansa tyyli- ja 
tehokeinot ja pystyi vakuuttamaan kuulijansa niin fo¬ 
rumilla kuin senaatissakin. Keisarikaudella elänyt pu¬ 
hetaidon opettaja Quintilianus lausuukin Cicerosta 
muun muassa: »Kun hän puheensa voimalla saa tuoma¬ 
rin poikkeamaan alkuperäisestä kannastaan, tämä näyt¬ 
tää seuraavan mukana vapaaehtoisesti.» Meille on säi¬ 
lynyt 57 Ciceron poliittista ja oikeuspuhetta, näistä kui¬ 
tenkin vain pieni osa alkuperäisessä muodossaan; 
useimmille Cicero on itse myöhemmin antanut viimeis¬ 
tellyn kirjallisen asun. Edellä on jo kosketeltu muuta¬ 
mia puheita; mainittakoon lisäksi eräitä muita huomat¬ 
tavimpia. Puheessaan De imperio Cn. Pompei Cicero 


XIII 


CICERON ELÄMÄ JA TEOKSET 

kehotti antamaan Pompeiukselle ylipäällikkyyden so¬ 
dassa, jota roomalaiset kävivät Pontoksen kuningasta 
Mithridatesta vastaan. Puhe Pro Milone antaa elävän 
kuvan tasavallan loppuajan sekasortoisista oloista: Mi- 
lo, jonka asiaa Cicero ajoi, oli aseellisine seurueineen 
joutunut katutaisteluun Clodiuksen kanssa — saman 
joka oli aikoinaan toimittanut Ciceron maanpakoon — 
ja surmauttanut tämän. Ciceron puolustuksesta huoli¬ 
matta Milo hävisi oikeusjutun. — Caesarin valtakau¬ 
della Cicero esiintyi Pompeiuksen entisten kannattajien 
puolestapuhujana. Puheessaan Pro Ligario hän pyytää 
Caesaria armahtamaan maanpaossa elävän poliittisen 
vastustajansa Q. Ligariuksen, ja puheessaan Pro Mar- 
cello hän kiittää Caesaria lempeästä suhtautumisesta 
entiseen vihamieheensä M. Marcellukseen. 

Retoriikkaa käsittelevistä Ciceron teoksista huomat¬ 
tavin on De oralore, jossa hän luo kuvan puhujaihan- 
teestaan. Saavuttaakseen käytännön taidon tämä tar¬ 
vitsee synnynnäisten lahjojen lisäksi opiskelua ja har¬ 
joitusta mutta varsinkin tervettä järkeä. Hänen on ol¬ 
tava aktiivisesti mukana yhteiskunnallisessa elämässä. 
Erittäin tärkeää on monipuolinen sivistys: puhujan on 
oltava perillä filosofiasta, oikeustieteestä ja historiasta, 
mutta hänen on tunnettava myös muiden tieteenalojen 
saavutukset. Teosta Brutus voidaan pitää ensimmäisenä 
roomalaisena kirjallisuushistoriallisena esityksenä: Ci¬ 
cero esittää siinä roomalaisen puhetaidon historian sen 
alkuvaiheista aina hänen aikaansa asti, ja samalla hän 
tekee selkoa myös omasta kehityksestään puhujana. 
Teoksessa Orator Cicero palaa jälleen puhujavantee¬ 
seensa. Tämän on myös osattava sovittaa tyylinsä kul¬ 
loinkin aiheensa mukaiseksi ja hallittava siis kaikki 
kolme tuona aikana käytössä ollutta tyylilajia: vuolas 
ja ponnekas »aasialainen» tyyli, yksinkertainen »attika- 

lainen» tyyli sekä näiden välivaiheilla oleva, Ciceron 
itsensä eniten käyttämä tyylilaji. 

Ciceron varsinainen filosofine?i tuotanto keskittyy hä¬ 
nen viimeisiin elinvuosiinsa, kahteen pakollisen poliitti¬ 
sen toimettomuuden kauteen, jolloin hänellä oli tilai¬ 
suus palata nuoruutensa lempiharrastuksen pariin. Hän 
oli hyvin perehtynyt filosofiseen kirjallisuuteen ja oli 
aikoinaan Roomassa, Ateenassa ja Rhodoksella keskus¬ 
telemalla ja luentoja kuuntelemalla tutustunut moniin 
aikansa filosofeihin. Ciceron opettajina olivat olleet 
mm. stoalainen Diodotos, joka oleskeli hänen isänsä 
kodissa, sekä Platonin akatemian myöhemmän muodon, 
ns. uuden akatemian, edustajat Filon ja Antiokhos. Ci¬ 
cero itse ei asettunut ehdottomasti kannattamaan mi¬ 
tään tiettyä koulukuntaa mutta ei myöskään yrittänyt 
luoda omaa järjestelmää; hän oli eklektikko, joka va¬ 
litsi eri koulukuntien opeista sen mikä parhaiten vastasi 
hänen omia käsityksiään. Eniten häneen vetosi uusi aka¬ 
temia, joka suhtautui epäillen ihmisen mahdollisuuk¬ 
siin saada varmaa tietoa ja katsoi, että filosofiakin voi 
tavoittaa korkeintaan sen mikä on todennäköistä. Tätä 
oppia Cicero käsittelee teoksessaan Academica. Epiku- 
rolaisuuden hän hylkäsi täysin; jo se epikurolaisten nä¬ 
kemys, että saavuttaakseen häiriintymättömän mielen¬ 
rauhan on pysyteltävä erossa valtiollisista asioista, oli 
perin vieras hänen käytännölliselle roomalaismielel- 
leen. Stoalaisuudesta hän sen sijaan löysi tukea mieli¬ 
piteelleen, että ihmiset on luotu elämään yhteistoimin¬ 
nassa ja että jokaisella on velvollisuutensa myös yhtei¬ 
söä kohtaan. Cicero oli erityisesti kiinnostunut etiikan 
kysymyksistä, ja niitä selvittäessään hän samoin seuraa 
etupäässä stoalaisten viitoittamia polkuja. Teoksessaan 
T usculanae disputationes hän käsittelee mm. sellaisia 
käytännöllisen etiikan kysymyksiä kuin kuoleman hai- 

veksimista sekä tuskan ja intohimojen voittamista. De 
finibus bonorum et jnalorum esittää eri koulukuntien 
suhtautumisen yhteen hellenistisen filosofian keskeisim¬ 
mistä aiheista, kysymykseen siitä mitä on pidettävä kor¬ 
keimpana hyvänä ja suurimpana pahana. 

Atticukselle omistetut pikku teokset Vanhuudesta ja 
Ystävyydestä , Ciceron filosofisista teoksista epäilemät¬ 
tä suosituimmat, ovat hänen tuotannossaan eräänlainen 
kaksospari. Ne ovat kumpikin kepeällä kädellä kirjoi¬ 
tettuja, vähemmän »ohjelmallisia» kuin hänen muut fi¬ 
losofiset kirjoitelmansa, ja myös ulkonainen muoto on 
niissä sama: molemmat ovat dialogeja, joissa päähenki¬ 
lönä on arvossapidetty vanhus ja hänen keskustelutove- 
reinaan tai paremminkin kuulijoinaan kaksi nuorempaa 
miestä. 

Vanhuudesta-teoksen keskushenkilönä on Marcus 
Porcius Cato vanhempi, muinaisaikaisten roomalaishy- 
veiden maineikas edustaja, soturi, valtiomies, kirjailija 
ja puhuja. Historia tuntee hänet vanhan roomalaishen- 
gen ankarana vaalijana, lahjomattomana tapaintuoma- 
rina ja »demoralisoivan» hellenistisen kulttuurin vas¬ 
tustajana, Cicero on jossakin määrin idealisoiden peh¬ 
mentänyt jäyhän Caton piirteitä ja esittää hänet lem- 
peänä, humaanina vanhuksena, joka jakaa elämänko¬ 
kemustaan kahdelle kuulijalleen, sittemmin Karthagon 
hävittäjänä tunnetulle Publius Cornelius Scipiolle ja 
tämän ystävälle Gaius Laeliukselle. Dialogin kuviteltu 
tapahtuma-aika on v, 150 eKr., jolloin Cato oli 84-vuo- 
tias. Scipio ja Laelius pyytävät häntä kertomaan, kuin¬ 
ka hän niin vaivattomasti pystyy kantamaan korkean 
ikänsä. Cato alkaa esityksensä mainitsemalla eräitä his¬ 
torian suurmiehiä, jotka samoin ovat säilyttäneet virey¬ 
tensä vanhoille päivilleen asti, ja torjuu sen jälkeen 

kohta kohdalta ne neljä syytöstä, jotka on tapana esit¬ 
tää vanhuuden yhteydessä. Vanhuus ensinnäkin muka 
estää toiminnasta; sellaisesta kylläkin, johon tarvitaan 
nuoruuden voimia, mutta jäljelle jäävät arvokkaam¬ 
mat toimialat: valtiollinen, älyllinen ja kasvatukselli¬ 
nen työ sekä maanviljelyharrastus. Vanhuus vie voimat; 
ruumiilliset tosin mutta ei hengenvoimia. Se riistää ih¬ 
miseltä nautinnot; aistinautintojen kahleista vapautu¬ 
minen onkin vain toivottavaa, ja henkiset nautinnot ja 
maanviljelyn ilot taas ovat tarjona ennen kaikkea juuri 
vanhuksille. Jäljellä on neljäs vanhuuden varjopuoli, 
kuoleman läheisyys. Osoitettuaan eri tavoin, kuinka van¬ 
hus tässäkin suhteessa on nuoria ihmisiä paremmassa 
asemassa, Cato päättää pitkän puheenvuoronsa ko¬ 
meaan loppunousuun, kreikkalaisiin filosofeihin palau¬ 
tuvaan esitykseen sielun kuolemattomuudesta. 

Ystävyydestä-tzokszn dialogi on sijoitettu pari vuosi¬ 
kymmentä myöhempään aikaan, vuoteen 129 eKr. Pää¬ 
henkilönä on sama Laelius, joka äskeisessä teoksessa 
oli kuulijana ystävänsä Scipion kanssa. Muutamaa päi¬ 
vää aikaisemmin on saatu tieto Scipion äkillisestä kuo¬ 
lemasta; Laeliuksen luo saapuvat hänen kaksi vävy ään, 
Quintus Mucius Scaevola ja Gaius Fannius, ja he kerto¬ 
vat ihmisten kyselevän, miten Laelius, joka on luon¬ 
teensa ja suuren sivistyksensä perusteella saanut lisä¬ 
nimen Sapiens, viisas, suhtautuu ystävänsä poismenoon. 
Laelius vastaa pitämällä ensin ylistyspuheen Scipion 
muistolle ja siirtyy sitten vieraidensa pyynnöstä käsit¬ 
telemään ystävyyttä yleensä. Ystävyyttä voi ensinnäkin 
olla vain kunnon ihmisten kesken; se syntyy hyveestä, 
joka on sen ehdoton edellytys. Paitsi että se tekee yksi¬ 
tyisten ihmisten elämän miellyttävämmäksi, sillä on 
laajempikin merkitys: sen varaan näet rakentuvat myös 
perhe ja koko yhteiskunta. Ystävyys ei johdu ihmisen 

heikkoudesta ja avun tarpeesta vaan luontaisesta miel¬ 
tymyksestä, joten hyöty ei ole ystävyyden alkuunpanija 
vaan vasta seuraus. Tärkeä on kysymys, miten pitkälle 
voidaan ystävyyden nimissä mennä; sääntönä on pidet¬ 
tävä, että ystävältä ei tule vaatia eikä hänen pyynnös¬ 
tään tehdä mitään moraalisesti väärää, kaikkein vähim¬ 
min milloin kysymyksessä on valtion etu. Lopuksi Lae- 
lius antaa joukon ystävien valintaa ja ystävyyden säi¬ 
lyttämistä koskevia neuvoja. — Käsitellessään ystä¬ 
vyyttä Cicero on ilmeisestikin pitänyt silmällä kreikka¬ 
laisten filosofien samanaiheisia kirjoitelmia; ainakin 
peripateettisen koulukunnan edustajilta Aristoteleelta 
ja Theofrastokselta hän on saanut vaikutteita. Hänen 
teoksensa on kuitenkin hengeltään täysin roomalainen, 
ja siinä voi pitkin matkaa kuulla hänen oman äänensä: 
aihehan oli Cicerolle sangen läheinen, ja siitä johtuu se 
lämpö ja välittömyys, joka on tehnyt hänen kirjasensa 
yhdeksi antiikin proosakirjallisuuden eniten luetuista 
tuotteista. 

Viimeiseksi jääneen teoksensa, Velvollisuuksista , Ci¬ 
cero omisti pojalleen Marcukselle, joka silloin oli isän¬ 
sä toivomuksesta Ateenassa opiskelemassa peripatee- 
tikko Kratippoksen johdolla filosofiaa. Velvollisuus- 
oppi oli kautta aikojen kiinnostanut erityisesti stoalai¬ 
sia, ja näitä Cicerokin seuraa omassa esityksessään, ei 
kuitenkaan pelkkänä kääntäjänä vaan ammentaen hei¬ 
dän lähteistään oman harkintansa mukaan, kuten hän 
itse huomauttaa. Lähimpänä esikuvana on Cicerolla ol¬ 
lut Scipion piiriin kuuluneen Panaitioksen teos. Tämä 
oli jakanut aiheensa kolmeen osaan, joista ensimmäinen 
koski sitä mikä on moraalisesti oikein, toinen sitä mikä 
on edullista ja kolmas näiden kahden välistä ristiriitaa. 
Cicero noudattaa samaa kolmijakoa. Ensimmäisen kir¬ 
jan aiheena hänellä on moraalinen hyvä (honestum). 

Tällä on aina lähteenään jokin neljästä päähyveestä, 
jotka ovat viisaus, sosiaalinen tunne, joka ilmenee oi¬ 
keudenmukaisuutena ja hyvän tekemisenä, urhoollisuus 
sekä kohtuullisuus. Näistä tärkein on sosiaalinen tun¬ 
ne, koska siihen perustuu koko inhimillinen yhteiskunta. 
Se on asetettava jopa viisauden edelle; Ciceron omaa 
laatua kuvastavat hyvin hänen sanansa: »On myös hyö¬ 
dyllisempää kyetä puhumaan vaikuttavasti — kunhan 
vain puhuu järkevästi — kuin pystyä ajattelemaan 
kuinka syvällisesti hyvänsä mutta olla vailla puhetai¬ 
don lahjaa. Mietiskely näet liikkuu vain oman itsensä 
ympärillä, kun taas puhetaito tavoittaa kaikki ne joi¬ 
hin olemme liittyneet yhteisyyden sitein.» Toisen kirjan 
alussa Cicero huomauttaa, että moraalista hyvää ei voi¬ 
da erottaa edullisesta (idile), vaikka eräät koulukunnat 
näin opettavatkin. Todettuaan sitten, että ihminen saa 
eniten etua toisilta ihmisiltä, hän esittää, millä eri ta¬ 
voilla voidaan saavuttaa toisten kiintymys; oikeuden¬ 
mukaisuus on tässäkin ensi sijalla. Moraalisen hyvän ja 
edullisen välinen ristiriita, joka on kolmannen kirjan 
aiheena, oli jäänyt Panaitiokselta käsittelemättä, ja Ci¬ 
cero mainitseekin laatineensa sitä koskevan esityksensä 
itsenäisesti. Johtoajatuksena on, että tämä ristiriita on 
aina pelkästään näennäinen, koska todellinen etu ja mo¬ 
raalinen hyvä ovat erottamattomat. Tätä teemaa Cice¬ 
ro valaisee lukuisilla käytännön elämästä ja historiasta 
saaduilla esimerkeillä. Muutenkin hän kautta koko teok¬ 
sen käsittelee aihettaan puhtaasti käytännön kannalta. 
Hän tahtoo osoittaa, millaisia velvoituksia ihmisellä on 
ennen kaikkea yhteiskunnan jäsenenä. On kuitenkin huo¬ 
mattava, että Cicero ajattelee lukijakuntanaan nimen¬ 
omaan sitä yhteiskuntaluokkaa, johon hän itse oli nous¬ 
sut, miehiä joille valtiollinen ura oli itsestään selvä elä¬ 
mänala. 

Ciceron filosofista tuotantoa on usein moitittu omin¬ 
takeisuuden puutteesta. Syytös ei kuitenkaan ole oikeu¬ 
denmukainen, sillä Cicero ei pyrkinytkään esiintymään 
minään itsenäisenä filosofina; hänhän itse eri yhteyk¬ 
sissä mainitsee halunneensa tuotannollaan auttaa maan- 
miehiään tutustumaan kreikkalaiseen filosofiaan. Hä¬ 
nen välittäjäntyönsä on ollut jälkimaailmalle sitäkin 
merkittävämpi, koska hänen lähteinään käyttämänsä 
teokset ovat suurimmaksi osaksi joutuneet hukkaan. Hä¬ 
nen aikansa roomalainen sivistyneistö, jota filosofia 
luonnollisesti eniten kiinnosti, pystyi kuitenkin yhtä hy¬ 
vin lukemaan kreikankielisiä alkuperäisteoksia. Kiitolli- 
simmat lukijansa Cicero sai vasta vuosisatoja myöhem¬ 
min: paradoksaalista kylläkin, aikana jolloin pakanal¬ 
linen antiikki jo oli miltei unohtanut hänet, hänellä tuli 
olemaan suuri vaikutus kristilliseen kirjallisuuteen, sekä 
sen muotoon että sisältöön. 300-luvulla Milanon piispa 
Ambrosius laati teoksen De officiis ministrorii?n t jossa 
hän oli muuntanut Ciceron Velvollisuuksista-teoksen 
kristinuskon mukaiseen muotoon ja joka pysyi auktori¬ 
teettina kautta koko keskiajan. KirkkoisäHieronymuksen 
tuotannossa on lukemattomia muistumia Cicerolta, Au¬ 
gustinus taas kertoo saaneensa Ciceron teoksesta Hor- 
tensius ensimmäisen virikkeen kääntymykselleen. Kir¬ 
kon piirissä oli kuitenkin myös pakanafilosofian ja Ci¬ 
ceron vastustajia; näitä eräs aikalainen vertaa Odys¬ 
seuksen seuralaisiin, jotka tukkivat korvansa vahalla 
ollakseen kuulematta seireenien kiehtovaa laulua. 

Toisen suuren nousunsa Cicero koki renessanssin ai¬ 
kana. Nyt häntä ei ihailtu ensisijaisesti filosofina — re¬ 
nessanssi korotti jälleen Platonin hänelle kuuluvaan 
kunniaan — vaan voittamattomana latinalaisen proosa- 
tyylin mestarina. 1500-luku oli tyylillisen »ciceronis- 
min» loistokautta. Sen innokkaimmat kannattajat vaati- 

vat, että latinankielistä proosaa kirjoitettaessa oli tun¬ 
nontarkasti noudatettava Ciceron tyyliä. Ciceron myö¬ 
hemmistä ihailijoista mainittakoon Voltaire — on sa¬ 
nottu Ciceron olleen niitä harvoja, joista tämä ei kos¬ 
kaan lausunut mitään pahaa — sekä Fredrik Suuri; nä¬ 
mä molemmat pitivät erityisen suuressa arvossa teosta 
Velvollisuuksista. 

Eri aikakaudet ja eri yksilöt ovat nähneet Ciceron ja 
hänen tuotantonsa erilaisin silmin. Hänen ansioistaan 
kirjallisen latinankielen kehittäjänä on kuitenkin aina 
oltu yksimielisiä. Esitellessään roomalaisille kreikka¬ 
laista filosofiaa Cicero joutui tekemään myös kielelli¬ 
sen pioneerityön: etsimällä latinan ilmaisuvarastoista 
kreikkalaisille käsitteille sopivat vastineet ja osittain 
myös muodostamalla uusia sanoja hän on muovan¬ 
nut äidinkielensä abstraktisiin ajatuksenkehittelyihinkin 
luontuvaksi ilmaisuvälineeksi. Toisaalta Ciceron omaa 
tyyliä, jossa temperamentikas, täyteläinen sanonta ja 
melodinen lauserytmi yhtyvät harmoniseksi kokonai¬ 
suudeksi, ihaillaan yhä edelleenkin »esikuvallisena». 
Vieläkin voidaan yhtyä niihin sanoihin, jotka edellä jo 
mainittu reetori Quintilianus aikoinaan lausui Cicerosta: 
»Jälkipolvien silmissä hän on päässyt siihen, että Cice¬ 
roa ei enää pidetä ihmisen vaan tyylitaidon nimenä.» 

Marja Itkonen'-Kaila 

1 — Cicero, V.Y.V. 



1, Jos, Titus, nyt sua auttaa voin sekä huolesi poistaa, 
tuon joka piinaten kalvaa mieltäsi herkeämättä, 
niin mikä palkkani on? 

Saanhan näet, Atticus, puhutella sinua samoilla sä¬ 
keillä, joilla Flamininusta puhuttelee tuo 

mies, joka köyhä on vain, mut täynnään uskollisuutta. 

Tosin olen varma siitä, että toisin kuin Flamininus sinä et 
huolin päätäsi vaivaa noin, Titus, yötä ja päivää. 

Tunnenhan sinun itsehillintäkykysi ja tasapainoisuutesi 
ja tiedän, että et tuonut mukanasi Ateenasta pelkästään 
lisänimeäsi vaan myös hienoa sivistystä ja viisautta. 
Silti aavistan, että sinua välistä syvästikin huolettavat 
samat asiat kuin minua; niitä koskevan lohdutuskirjoi- 
tuksen laatiminen olisi kuitenkin liian laaja tehtävä ja 
täytyy muutenkin lykätä toiseen ajankohtaan. Nyt olen 
sen sijaan katsonut sopivaksi kirjoittaa sinulle jotakin 
vanhuudesta. 

2. Tahtoisin näet, että sinulle ja minulle itsellenikin 
tulisi kevyemmäksi tämä meidän yhteinen taakkamme, 
vanhuus, joka on jo painamassa tai ainakin lähestymäs¬ 
sä meitä. Tosin tiedän varmasti, että sinä osaltasi nyt 
ja vastedes kannat sen maltillisesti ja viisaasti kuten 
kaiken muunkin. Mutta kun suunnittelin, että kirjoittai¬ 
sin jotakin vanhuudesta, näin sinut silmieni edessä kyl¬ 
lin arvokkaana henkilönä saamaan tämän lahjan, josta 
olisi hyötyä yhteisesti meille molemmille. Minulle taas 
tämän kirjasen laatiminen on ollut niin mieluinen teh- 

tävä, että se on paitsi haihduttanut mielestäni kaikki 
vanhuuden vaivat tehnyt vanhuuden minulle suorastaan 
kevyeksi ja suloiseksi. Filosofiaa ei siis voida milloin¬ 
kaan ylistää siinä määrin kuin se ansaitsisi: sehän tekee 
kuuliaiselle oppilaalleen mahdolliseksi viettää koko 
elinaikansa vaivoista vapaana. 

3. Mutta kaikesta tästä muusta olen jo puhunut pal¬ 
jon ja tulen vielä usein puhumaan; tämä kirja, jonka 
nyt omistan sinulle, käsittelee vanhuutta. Esitykseni 
olen pannut en Tithonoksen suuhun kuten keoslainen 
Ariston — tarumuotohan ei olisi kyllin vakuuttavaa — 
vaan iäkkään Marcus Caton, jotta puheella olisi enem¬ 
män painokkuutta. Olen sijoittanut hänen luokseen Lae- 
liuksen ja Scipion; he ihmettelevät, että hän pystyy niin 
helposti kantamaan korkean ikänsä, ja hän vastaa heil¬ 
le. Mikäli hän näyttää tässä puhuvan oppineemmin kuin 
hänellä oli tapana omissa teoksissaan, se luettakoon 
kreikkalaisen kirjallisuuden tiliin, jota hän kuten tun¬ 
nettua harrasti innokkaasti vanhoilla päivillään. Mutta 
mitäpä tästä sen enempää? Caton omat sanat tulevat 
kohta selvittämään täydelleen, mitä minä ajattelen van¬ 
huudesta. 

4. Scipio. Usein minä tämän Gaius Laeliuksen kanssa 
ihailen, Marcus Cato, sinun verratonta ja täydellistä 
viisauttasi; se näkyy kaikissa muissakin asioissa mutta 
eniten kuitenkin siinä, etten ole koskaan voinut havaita 
sinun pitävän vanhuutta raskaana; useimmista vanhuk¬ 
sistahan se on niin sietämätöntä, että he väittävät kan¬ 
nattavansa harteillaan Etnaakin painavampaa taakkaa. 

Cato. Näköjään te, Scipio ja Laelius, ihailette sel¬ 
laista asiaa, joka ei ole lainkaan vaikea. Niille, joilla ei 
omasta takaa ole voimavaroja hyvään ja onnelliseen 
elämään, on näet jokainen ikäkausi raskas; sen sijaan 
ne, jotka etsivät kaiken hyvän itsestään, eivät voi pitää 

pahana mitään, mikä johtuu luonnon välttämättömyy¬ 
destä. Tällaista on ennen muuta vanhuus. Kaikki toivo¬ 
vat pääsevänsä siihen, ja siihen päästyään he moittivat 
sitä: näin epäjohdonmukaista ja nurinkurista on type¬ 
ryys. He väittävät sen yllättävän nopeammin kuin he 
olivat luulleetkaan. Mutta kuka ensinnäkin on pakotta¬ 
nut heidät vääriin luuloihin — kuinka vanhuus yllät¬ 
täisi nuoruuden nopeammin kuin nuoruus lapsuuden? 
Toiseksi, kuinka vanhuus voisi olla heille vähemmän 
raskas heidän kahdeksannellasadannella kuin kahdek- 
sannellakymmenennellä ikävuodellaan? Sillä kun ohi 
virrannut aika, olipa se kuinka pitkä hyvänsä, on kerran 
jäänyt taakse, ei mikään lohdutus pysty lievittämään 
tyhmän ihmisen vanhuutta. 

5. Jos teillä siis on tapana ihailla minun viisauttani 
— kunpa se vastaisikin teidän käsitystänne ja minun li- 
sänimeäni! — niin tietäkää minun olevan juuri siinä 
suhteessa viisas, että seuraan ja tottelen luontoa, paras¬ 
ta opasta, niin kuin jumalaa: eihän ole todennäköistä, 
että se hahmoteltuaan hyvin muut ikäkaudet olisi ky¬ 
vyttömän runoilijan tavoin lyönyt laimin viimeisen näy¬ 
töksen. Onhan kuitenkin ollut väistämätöntä, että on 
jonkinlainen lopputila, jolloin elämä samalla tapaa 
kuin puiden hedelmät ja maan tuotteet täyteen kypsyy¬ 
teensä päästyään nahistuu ja varisee pois. Tähän on 
viisaan mukauduttava, sillä eihän luontoa vastaan kapi¬ 
noiminen ole mitään muuta kuin taistelemista giganttien 
tavoin jumalia vastaan. 

6. Laelius . No niin, Cato, sinä tuottaisit meille — pu¬ 
lmakseni Scipionkin puolesta — suuren ilon, jos jo hy¬ 
vissä ajoin saisimme sinulta neuvoja, millä keinoin 
voimme helpoimmin kantaa ikävuotemme sitten kun ne 
alkavat tuntua raskailta; onhan meillä toki toive tai 
varmasti ainakin halu elää vanhoiksi. 

Cato. Kyllä minä suostun, etenkin jos se on mieluista 
teille molemmille, kuten sanot. 

Laelius. Kun sinä, Cato, nyt olet ikään kuin kulkenut 
loppuun pitkän tien, jolle meidänkin on astuttava, ha¬ 
luaisimme todellakin nähdä, millaiseen kohtaan olet 
päätynyt, ellei siitä ole sinulle vaivaa. 

7. Cato . Tulen tekemään parhaani, Laelius. Niin, 
olen usein joutunut kuulemaan ikätovereideni valituk¬ 
sia — jokainenhan hakeutuu mieluimmin kaltaistensa 
seuraan, kuten vanha sananparsi sanoo —; olen kuullut 
entisten konsulien Gaius Salinatorin ja Spurius Albi- 
nuksen, likipitäen samanikäisten kuin minä, nurisevan 
alinomaa — milloin sitä, että heidän oli oltava ilman 
aistinautintoja, joita vailla elämä ei heidän mielestään 
ollut minkään arvoista, milloin taas sitä, että heitä nyt 
muka halveksivat sellaiset, joilta he olivat tottuneet 
saamaan osakseen arvonantoa. Minusta he eivät kohdis¬ 
taneet syytöksiään siihen mihin olisi pitänyt. Jos tämä 
näet olisi vanhuuden syytä, sama olisi myös minun ja 
kaikkien muidenkin iäkkäämpien henkilöiden kohtalo¬ 
na. Olen kuitenkin todennut, että on monia tällaisia, jot¬ 
ka eivät valittele vanhuuttaan; he eivät ole pahoillaan 
siitä, että ovat vapautuneet himojen kahleista, eikä hei¬ 
dän ympäristönsä heitä halveksi. Kaikki tuollaiset va¬ 
littelut johtuvatkin luonteesta, eivät iästä. Tasaluon- 
toisilla vanhuksilla, jotka eivät ole kärttyisiä eivätkä 
töykeitä, on siedettävät vanhuudenpäivät; särmikkyy¬ 
destä ja tylyydestä saa vain harmia, olipa minkä ikäi¬ 
nen hyvänsä. 

8. Laelius, Pitää paikkansa, Cato. Mutta joku voisi 
silti ehkä huomauttaa, että vanhuus näyttää sinusta sie- 
dettävämmältä, koska sinulla on vaikutusvaltaa, varak¬ 
kuutta ja arvostettu asema; tämä kaikkihan taas* ei ole 
monenkaan ulottuvilla. ’ : 

Calo. Tuo on kyllä yksi näkökohta, Laelius, mutta 
siinä ei suinkaan ole koko totuus. Kun muuan Serifos- 
saaren mies oli joutunut sanaharkkaan Themistokleen 
kanssa ja sanonut, että tämä sai maineestaan kiittää 
isänmaansa kunniaa eikä omaansa, Themistokleen ker¬ 
rotaan vastanneen: »Kautta Herakleen, minusta ei kos¬ 
kaan olisi tullut kuuluisaa, jos olisin serifoslainen, eikä 
sinusta, vaikka olisit ateenalainen.» Samaa voidaan sa¬ 
noa vanhuudestakin: äärimmäisessä köyhyydessä ei 
vanhuus voi olla helppoa viisaallekaan, houkkiolle se ei 
voi olla muuta kuin raskasta edes suurimmassa yltäkyl¬ 
läisyydessä. 

9. Ylipäänsä sopivimpia aseita vanhuuteen, Scipio ja 
Laelius, ovat tieteet ja hyveiden vaaliminen. Jos on 
ikänsä kaiken niitä viljellyt, ne kantavat pitkän ja täy¬ 
teläisen elämän päätteeksi ihmeellisiä hedelmiä, eivät¬ 
kä ainoastaan siten, että ne eivät koskaan jätä meitä yk¬ 
sin, eivät edes elämämme ehtoolla — tämä tosin on hy¬ 
vin tärkeä seikka —, vaan myös koska on suloista tie¬ 
tää eläneensä elämänsä hyvin ja muistella niitä lukui¬ 
sia hyviä töitä, jotka on tehnyt. 

10. Quintus Maximukseen, joka valloitti Tarentumin 
takaisin, minä olin nuorena kiintynyt kuin ikäiseeni, 
vaikka hän oli jo vanhus. Tässä miehessä oli näet hy¬ 
väntahtoisuuden sävyttämää arvokkuutta, eikä vanhuus 
ollut muuttanut hänen luonnettaan. Siihen aikaan, jol¬ 
loin opin pitämään häntä arvossa, hän ei tosin ollut vie¬ 
lä ylen vanha, mutta kuitenkin jo iäkkäänpuoleinen: 
vuotta jälkeen syntymäni hän oli ollut ensimmäistä ker¬ 
taa konsulina, ja hänen neljännellä konsulikaudellaan 
lähdin aivan nuorena sotilaana hänen mukanaan Ca- 
puan edustalle, viisi vuotta myöhemmin taas Tarentu- 
min luo. Kvestorin virassa toimin Tuditanuksen ja Ce- 
theguksen konsulivuonna, jolloin hän jo varsin iäkkää- 

nä esiintyi asianajajien lahjoja ja palkkioita koskevan 
Cinciuksen lakiehdotuksen puoltajana. Hän kävi sotia 
kuin nuorukainen yhä silloinkin, kun oli jo todella van¬ 
ha, ja lannisti sitkeydellään Hannibalin nuorekkaan rie¬ 
hunnan. Mainiosti lausuu hänestä ystävämme Ennius: 

Vitkailullaan yksin korjasi hän asemamme. 

Muut panetelkoot vain; hän valtion onnea valvoo. 

Siks yhä kirkastuu tuo kunnia kirkastumistaan. 

11. Entä millaista valppautta ja taitoa hän osoitti- 
kaan vallatessaan takaisin Tarentumia! Kun Salinator 
oli kaupungin menetettyään jäänyt linnakkeeseen ja 
kerskui sitten: »Sinä sait, Quintus Fabius, Tarentumin 
vallatuksi minun avullani», kuulin omin korvin, kuinka 
hän sanoi nauraen: »Se on selvä, sillä ellet sinä olisi 
menettänyt sitä, en minä olisi voinut koskaan vallata 
sitä takaisin.» Ja yhtä pystyvä hän oli togaan kuin asei¬ 
siinkin sonnustautuneena. Esimerkiksi toisella konsuli- 
kaudellaan hän virkaveljensä Spurius Garviliuksen py- 
sytellessä passiivisena vastusti viimeiseen asti kansan¬ 
tribuuni Gaius Flaminiusta, joka tahtoi vastoin senaatin 
päätöstä jakaa Picenumin ja Gallia Cisalpinan maa- 
alueet palstoihin pääluvun mukaan; augurina ollessaan 
hän rohkeni lausua, että se mitä tehdään valtion par¬ 
haaksi, tehdään onnellisten enteiden alla, valtionvas- 
taiset ehdotukset taas tehdään vastoin ennusmerkkejä. 

12. Tulin tuntemaan tässä miehessä moniakin suu¬ 
renmoisia ominaisuuksia, mutta kaikista ihailtavinta oli 
se tapa, jolla hän kantoi poikansa, arvossapidetyn ja jo 
konsulina toimineen miehen, kuoleman. Hänen pitämän¬ 
sä hautapuhe on kaikille tuttu; emmekö sitä lukiessam¬ 
me pidä joka ainoaa filosofia köykäisenä? Eikä hän ol¬ 
lut suuri vain julkisuudessa ja kansalaistensa silmien 

edessä: vielä etevämpi hän oli yksityishenkilönä ja ko¬ 
tioloissaan. Millainen keskustelutaito, mikä opetuskyky, 
millainen muinaisuuden tuntemus ja millaiset tiedot au- 
gurioikeudessa! Ollakseen roomalainen hänellä oli vielä 
laaja kirjallinen sivistyskin; hän pystyi täydelleen muis¬ 
tamaan paitsi oman maansa myös ulkomaiden historian. 
Kuuntelin hänen puheitaan niin ahneella nautinnolla 
kuin olisin jo tuolloin aavistanut, mikä sitten pitikin 
paikkansa, ettei minulla hänen kuoltuaan tulisi olemaan 
ketään opettajaa. 

13. Miksi siis olen puhunut näin paljon Maximukses- 
ta? Koska nyt todella näette, että on vääryys sanoa täl¬ 
laista vanhuutta onnettomaksi. Kaikki eivät kuitenkaan 
voi olla Scipioita tai Maximuksia, niin että saattaisivat 
muistella kaupunkien valloituksia, maa- ja meritaiste¬ 
luja, käymiään sotia tai voittokulku jaan. Mutta myös 
syrjässä politiikasta, nuhteettomasti ja sivistyneesti vie¬ 
tettyä elämää seuraa tyyni ja levollinen vanhuus, sel¬ 
lainen kuin kerrotaan olleen Platonilla, joka 81. ikävuo¬ 
dellaan kuoli kirjoitustyönsä ääreen, tai Isokrateella, 
joka sanoi kirjoittaneensa Panathenaikos-nimisen kirja- 
sensa 94. ikävuodellaan ja eli vielä viisi vuotta sen jäl¬ 
keen; hänen opettajansa, leontinoilainen Gorgias, eli 
107 vuotta, herkeämättä milloinkaan tutkimasta ja työs- 
kentelemästä. Kun häneltä kysyttiin, miksi hän halusi 
niin kauan viipyä elämässä, hän vastasi: »Minulla ei 
ole mitään syytä moittia vanhuutta.» Loistava vastaus, 
filosofin arvon mukainen! 

14. Ymmärtämättömät näet panevat vanhuuden syyk¬ 
si omat vikansa ja sen mihin ovat itse syypäitä. Näin ei 
tehnyt äsken mainitsemani Elmius: 


Niin kuin uljas ratsu. Olympian kentällä kerran 
kilvat voittanut, nyt vain vanhan päiviä viettää. 

Hän vertaa omaa vanhuuttaan uljaan ja voitokkaan 
ratsun vanhuuteen. Hänet te muuten voitte mainiosti 
muistaakin, sillä hänen kuolemastaan oli kulunut kah¬ 
deksantoista vuotta, kun nykyiset konsulit Titus Flami- 
ninus ja-Manius Acilius valittiin virkaansa; hän kuoli 
sinä vuonna, jolloin konsuleina olivat Caepio ja Philip- 
pus, jälkimmäinen toista kertaa, ja jolloin minä kuu¬ 
denkymmenenviiden vuoden ikäisenä kuuluvalla äänel¬ 
lä, vahvoin keuhkoin puhuin Voconiuksen lakiehdotuk¬ 
sen puolesta. Seitsemänkymmenvuotiaana Ennius — 
näin kauanhan hän eli — kantoi niin helposti köyhyy¬ 
den ja vanhuuden, kaksi kaikkein raskaimpana pidettyä 
taakkaa, että hän suorastaan näytti nauttivan niistä. 

15. Kun tarkastelen tätä kysymystä eri puolilta, näen 
neljä syytä, jotka saavat vanhuuden näyttämään onnet¬ 
tomalta: ensiksi, koska se pakottaa luopumaan toimin¬ 
nasta; toiseksi, koska se heikentää ruumiin; kolmannek¬ 
si, koska se riistää meiltä kaikki aistinautinnot; neljän¬ 
neksi, koska siitä ei enää ole pitkälti kuolemaan. Tar¬ 
kastelkaamme nyt, ellei teillä ole mitään sitä vastaan, 
miten painava ja oikea kukin näistä syistä on. 

»Vanhuus estää toiminnasta.» Millaisesta toiminnas¬ 
ta? Sellaisestako, johon tarvitaan nuoruuden voimia? 
Eikö siis ole tarjona mitään vanhoille sopivia tehtäviä, 
jotka voitaisiin suorittaa henkisin voimin, vaikka ruu¬ 
mis onkin voimaton? Niinkö siis, että Quintus Maximus 
tai isäsi Lucius Paulus, minun kelpo poikani appi, eli¬ 
vät toimettomuudessa? Entä muut vanhukset, Fabri- 
ciukset, Curiukset, Coruncaniukset — olivatko he toi¬ 
mettomia silloin kun puolustivat valtiota neuvoillaan ja 
vaikutusvallallaan? 

16. Appius Claudius oli vanhoilla päivillään kaiken 
lisäksi sokea. Mutta kun senaatin mielipide kallistui sii¬ 
hen, että olisi solmittava Pyrrhoksen kanssa rauhanso- 

pimus, hän ei epäröinyt lausua niitä sanoja, jotka En- 
nius esittää säkeissään: 

Minnekä teiltä jo mielet, ennen suorina seisseet, 

poikenneet ovat syrjään, kääntyen mielettömiksi? 

Ja erittäin painokkaasti hän lausui vielä muutakin; te¬ 
hän tunnette tämän runon, ja onhan muuten itse Ap- 
piuksen puhekin tallella. Tällä tavoin hän toimi seitse- 
mäntenätoista vuonna toisen konsulikautensa jälkeen, 
kun hänen kahden konsulikautensa välillä oli ollut 
kymmenen vuotta ja hän oli ennen edellistä konsuli- 
vuottaan jo toiminut sensorinakin; tästä nähdään, että 
hän oli Pyrrhoksen sodan aikaan todella vanha. Ja näin 
mc kuitenkin olemme isiltämme kuulleet. 

17. Niiden puheessa ei siis ole mitään perää, jotka 
väittävät, että vanhana joudutaan olemaan syrjässä 
kaikesta toiminnasta: tämä on aivan samaa kuin jos 
väitettäisiin, että laivamatkalla perämies ei tee mitään, 
kun hän kaikessa rauhassa istuu perässä pidellen perä¬ 
sintä sillä aikaa kun toiset kiipeilevät mastoissa, juok¬ 
sevat pitkin käytäviä ja tyhjentävät ruumaa. Hän ei tee 
samaa kuin nuoret miehet, mutta sen sijaan hän hoitaa 
paljon tärkeämpää ja parempaa tehtävää. Suuria asioi¬ 
ta ei saada aikaan ruumiinvoimilla, ketteryydellä tai 
nopeudella, vaan harkinnalla, arvovallalla ja mielipi¬ 
teiden painavuudella. Kaukana siitä, että nämä ominai¬ 
suudet häviäisivät vanhuusiässä: silloin ne päinvastoin 
yleensä voimistuvat. 

18. Vai näytänkö minä kenties teistä nyt joutilaalta, 
kun en enää käy sotia, vaikka olen aikaisemmin sota- 
miehenä, tribuunina, legaattina ja konsulina osallistu¬ 
nut monenlaisiin sotiin? Minähän määrään senaatille, 
mitä sotia on käytävä ja millä tavoin. Karthagolle, joi- 

la jo kauan on ollut paha mielessään, tulen julistamaan 
sodan paljon ennen kuin se meille; en lakkaa pelkää¬ 
mästä sitä ennen kuin kuulen, että se on tuhottu perus¬ 
tuksiaan myöten. 

19, Kunpa kuolemattomat jumalat varaisivat tämän 
kunnian sinulle, Scipio, niin että saisit suorittaa loppuun 
isoisältäsi kesken jääneen työn! Nyt on kulumassa kol- 
maskymmeneskolmas vuosi hänen kuolemastaan; kaikki 
vastaiset vuodet tulevat kuitenkin edelleen kannatta¬ 
maan tämän miehen muistoa. Hän kuoli vuotta ennen 
kuin tulin sensoriksi, yhdeksän vuotta konsulikauteni 
jälkeen; tuona virkakautenani hänet oli valittu toiseen 
kertaan konsuliksi. Jos hän olisi elänyt satavuotiaaksi, 
mahtaisiko hän olla tyytymätön korkeaan ikäänsä? Ei¬ 
hän hän joutuisi sotakentälle tekemään syöksyjä ja 
hyppäyksiä eikä kävisi kaukaa taistelemaan keihäin tai 
lähitaisteluun miekka kourassa, vaan hän vaikuttaisi 
harkintakyvyllään, järjellään ja mielipiteillään. Ellei 
vanhuksilla olisi tätä kaikkea, esi-isämme eivät olisi an¬ 
taneet korkeimmalle neuvostolle nimeä senaatti, »van¬ 
husten neuvosto». 

20. Spartassa ylimmän valtionviran haltijoita kor¬ 
kean ikänsä mukaisesti myös nimitetään »vanhuksiksi». 
Jos teitä huvittaa lukea tai kuulia muiden maiden his¬ 
toriaa, tulette huomaamaan, että suurimpiakin valtioita 
ovat nuoret miehet saaneet järkkymään, vanhukset taas 
saaneet pysymään pystyssä ja nousemaan ennalleen. 

Kas, kuinka valtionne mahti luhistui noin nopeaan? 

Näinhän tiedustellaan runoilija Naeviuksen Ludus-näy- 
telmässä; muiden vastausten ohella annetaan ennen 
kaikkea tällainen: 


Kun nousi uudet puhujat, nuo tyhmät nuoret poikaset. 

Nuoruusaikaanhan kuuluu harkitsemattomuus, vanhe¬ 
nemisen ikäkauteen viisaus. 

21. »Mutta muisti heikkenee.» Aivan, ellei sitä har¬ 
joita tai jos on luonnostaan hieman hidasliikkeinen. 
Themistokles osasi ulkoa kaikkien kansalaistensa ni¬ 
met; mitä arvelette, mahtoiko hän ikäännyttyään usein¬ 
kin tervehtiä Aristeidesta Lysimakhoksen nimellä? Mi¬ 
nä puolestani tunnen paitsi nykyään elossa olevat myös 
heidän isänsä ja isoisänsä, enkä hautakirjoituksia lues- 
kellessani pelkää menettäväni muistiani, niin kuin on 
tapana sanoa: juuri niitä lukiessanihan saan vainajat 
jälleen palautumaan mieleeni. Enkä ole kuullut, että 
kukaan olisi vanhana unohtanut, minne hän on kätkenyt 
aarteensa. Vanhukset muistavat kaiken, mikä heillä on 
huolenaan, sovitut oikeudenkäyntipäivät, velallisensa ja 
velkojansa. 

22. Entä lainoppineet, entä ylipapit, augurit, filoso¬ 
fit — kuinka paljon he vanhoina muistavatkaan! Hen¬ 
gen voimat pysyvät yllä vanhuksilla, jos vain harrastus 
ja toimeliaisuus säilyvät, eikä tämä koske pelkästään 
korkeita virkoja hoitaneita julkisuuden miehiä vaan 
myös rauhallista yksityiselämää viettäviä. Sofokles kir¬ 
joitti tragedioja korkeimpaan ikäänsä asti; kun hän työ- 
innossaan näytti lyövän laimin omaisuutensa hoidon, 
hänen poikansa haastoivat hänet oikeuteen, jotta tuo¬ 
marit määräisivät hänet muka höperönä pysymään 
erossa perheen raha-asioista, aivan niin kuin täällä meil¬ 
lä on tapana evätä talouttaan huonosti hoitavilta per¬ 
heenisiltä oikeus omaisuuteensa. Kerrotaan vanhuksen 
silloin lukeneen tuomareille uusinta, vielä valmisteilla 
olevaa näytelmäänsä Oidipus Kolonoksessa ja kysy¬ 
neen, tuntuiko tämä runoteos höperön tekemältä. Kun 
hän oli lopettanut lukemisen, hänet tuomarien päätök¬ 
sestä vapautettiin. 

23. Kuinka siis oli hänen laitansa ja kuinka Home¬ 
roksen, Hesiodoksen, Simonideen, Stesikhoroksen, entä 
edellä mainitsemieni Isokrateen ja Gorgiaan, entä en¬ 
simmäisten filosofien, Pythagoraan ja Demokritoksen, 
entä Platonin ja Ksenokrateen, entä myöhemmin Zeno- 
nin, Kleanthecn tai stoalaisen Diogeneen, jonka tekin 
olette nähneet Roomassa: pakottiko vanhuus heidät 
vaikenemaan työsaroillaan? Eikö heidän kaikkien koh¬ 
dalla työskentely kestänyt niin kauan kuin heidän elä- 
mänsäkin? 

24. Ja edelleen, jättääkseni nyt sikseen nuo jalot har¬ 
rastukset, voin sabiinilaisalueelta mainita nimeltä roo¬ 
malaisia talonpoikia, naapureitani ja ystäviäni, jotka 
eivät juuri koskaan ole poissa paikalta minkään tär¬ 
keämpien maatöiden aikaan, olipa kyseessä kylvö, elon¬ 
korjuu tai sadon varastoiminen. Juuri näiden töiden 
kohdalla se tosin ei olekaan kovin ihmeellistä — eihän 
kukaan ole niin vanha, ettei uskoisi voivansa elää vielä 
vuoden. Mutta he näkevät vaivaa sellaisestakin, josta 
kuten kyllä tietävät eivät tule itse lainkaan hyötymään: 

Hän kylvää puut, yaan hyödyn korjaa polvi uus, 
niin kuin Statiuksemme sanoo Nuoruudenystävät-näy- 
telmässään. 

25. Ja kun kysyy talonpojalta, ketä varten hän istut¬ 
taa, hän vastaa empimättä, olipa kuinka vanha hyvän¬ 
sä: »Kuolemattomille jumalille, joiden tahto on, että 
en vain saa tätä kaikkea valmiina esi-isiltäni vaan myös 
jätän sen perinnöksi jälkeläisilleni.» 

Paremmin ovatkin paikallaan nuo Caeciliuksen sanat 
vanhuksesta, joka huolehtii uudesta sukupolvesta, kuin 
seuraavat saman runoilijan säkeet: 

Jos, vanhuus, muita harmeja et toisikaan, 
niin totta vieköön riittäisi jo tämäkin: 

ken elää kauan, näkee paljon ikävää. 

Ja ehkä paljon miekastakin! Ja joutuuhan nuoruuskin 
vastatusten ikävien asioiden kanssa. Mutta vielä enem¬ 
män väärässä on samainen Caecilius sanoessaan: 

On, uskon, vanhuudessa kaikkein kurjinta, 
kun tuntee muille olcvansa vastus vain. 

26. Ennemminkin ilo kuin vastus. Sillä niin kuin lah¬ 
jakkaat nuoret tuottavat viisaille vanhuksille iloa ja 
niin kuin vanhuus tulee kevyemmäksi niille, jotka ovat 
nuorison kunnioittamia ja rakastamia, samoin nuoret 
kuulevat mielellään vanhusten opetuksia, jotka johdat¬ 
tavat heitä jaloihin pyrintöihin. Näin minäkin tunnen 
teidän viihtyvän minun seurassani yhtä hyvin kuin minä 
teidän. 

Näette nyt, ettei vanhuus suinkaan ole veltto eikä toi¬ 
meton vaan päinvastoin työteliäs, aina puuhaamassa ja 
suunnittelemassa jotakin, tietysti sen mukaan mitä ku¬ 
kin on aikaisemmin elämässään harrastanut. Entä sitten 
sellaiset, jotka vielä oppivat jotain lisääkin! Esimer¬ 
kiksi Solonin me näemme runosäkeissään ylpeänä ker¬ 
tovan, että hän vanhenee oppien joka päivä jotakin li¬ 
sää. Samoin olen minäkin tehnyt: vasta vanhanahan 
olen syventynyt kreikkalaiseen kirjallisuuteen, ja aivan 
kuin kiihkeänä päästä sammuttamaan pitkällisen janon 
omaksuin sen niin ahneesti, että tulin tuntemaan kaiken 
sen mitä näette minun nyt käyttävän esimerkkeinäni. 
Kuullessani, että Sokrates oli lyyransoitossa tehnyt sa¬ 
man, olisin halunnut sitäkin — ennen vanhaan näet ope¬ 
teltiin soittamaan lyyraa —; mutta kirjallisuuden pa¬ 
rissa olen joka tapauksessa ahertanut paljon. 

27. Edelleen, en nyt ainakaan kaipaa nuoruuden voi¬ 
mia — tämähän oli toinen kohta vanhuuden varjopuo¬ 
lista puhuttaessa — sen enempää kuin nuorena kaipasin 

härän tai norsun voimia. Mitä itse kullakin on, sitä 
käytettäköön, ja mitä tehdäänkin, se tehtäköön voimien 
mukaan. Voivatko kenenkään sanat ansaita enemmän 
halveksimista kuin krotonilaisen Milonin? Kerrotaan 
näet, että hän vanhuksena nähdessään painijoita har¬ 
joittelemassa urheilukentällä vilkaisi käsivarsiinsa ja 
lausui kyynelet silmissä: »Ja nämä ovat jo kuolleet!» 
Eivät kyllä niinkään käsivartesi kuin sinä itse, joka jou¬ 
tavia puhut! Ethän sinä koskaan saanutkaan kuuluisuut¬ 
ta oman itsesi vaan rintasi ja käsivarsiesi perusteella. 
Mitään tällaista ei ajatellut Sextus Aelius, ei monia 
vuosia aikaisemmin Tiberius Coruncanius, ei äsken Pub- 
lius Crassus, nuo miehet, jotka laativat kansalaisilleen 
oikeussäännöt; aina viimeiseen hengenvetoon asti hei¬ 
dän viisautensa vain eneni. 

28. Puhujan taas pelkään vanhemmiten heikontuvan. 
Hänen ammattinsa vaatii näet henkisten kykyjen ohella 
myös hyvät keuhkot ja ruumiinvoimat. Tosin ääni, mer¬ 
killistä kyllä, soi kaikessa loistossaan myös vanhuksel¬ 
la; tätä sointia en minäkään vielä ole menettänyt, ja te 
näette kuitenkin, kuinka paljon minulla on ikävuosia. 
Silti vanhuudelle sopii tyyni ja sävyisä puhetapa, ja hy¬ 
vin puhuvan vanhuksen tasainen ja lempeä esitys he¬ 
rättää itsestään tarkkaavaisuutta. Ellei tähän asti pää¬ 
sekään, voi silti antaa opetuksia jollekulle Scipiolle ja 
Laeliukselle, Mikä onkaan kauniimpaa kuin opinhalui¬ 
sen nuorison ympäröimä vanhus! 

29. Vai emmekö myönnä vanhuudella olevan voimia 
kylliksi edes nuorten opettamiseen ja kehittämiseen sekä 
heidän valmentamiseensa velvollisuuksien kaikinpuoli¬ 
seen täyttämiseen? Mikä voisi olla jalompaa kuin täl¬ 
lainen toiminta? Minun mielestäni Gnaeus ja Publius 
Scipio sekä sinun molemmat isoisäsi, Lucius Aemilius 
ja Publius Africanus, olivat tosiaan onnellisessa ase- 

massa, koska heitä ympäröi nuorten ylimysten joukko; 
kaikkia oikeiden periaatteiden opettajia onkin pidettävä 
onnellisina, vaikka heiltä voimat olisivatkin heikenty¬ 
neet ja vähentyneet. Sitä paitsi tämä voimien vähene¬ 
minen on tavallisemmin nuoruusiän kuin vanhuuden vi¬ 
ka, sillä irstas ja hillitön nuoruus jättää vanhuudelle 
väsähtäneen ruumiin. 

30. Ksenofonilla ainakin iäkäs Kyyros lausuu puhues¬ 
saan kuolinvuoteellaan, ettei hän ollut koskaan huo¬ 
mannut vanhuuttaan sen voimattomammaksi kuin hä¬ 
nen nuoruutensa oli ollut. Minä taas muistan lapsuudes¬ 
tani Lucius Metelluksen, joka tultuaan neljä vuotta toi¬ 
sen konsulikautensa jälkeen ylimmäiseksi papiksi hoiti 
tätä pappisvirkaa kaksikymmentäkaksi vuotta ja oli 
elämänsä lopulla niin hyvissä voimissa, ettei hänen tar¬ 
vinnut kaivata takaisin nuoruuttaan. Itsestäni minun ei 
ole tarpeen puhua, vaikka se onkin vanhoilla ihmisillä 
tapana ja on meidän iässämme sallittua. 

31. Näettehän, miten Homeroksella Nestor yhtenään 
tuo esiin omia ansioitaan! Hänellä oli silmiensä edessä 
jo kolmas miespolvi, eikä hänellä ollut syytä pelkoon, 
että hän tuodessaan julki omia todellisia ansioitaan oli¬ 
si vaikuttanut liian ylvästelevältä tai suulaalta, sillä 
kuten Homeros sanoo, »hänen kieleltään virtasi puhe 
mettä makeampana». Tähän sulosanaisuuteen hän ei 
lainkaan tarvinnut ruumiinvoimia, ja kuitenkaan ei 
kreikkalaisten kuulu päällikkö missään kohdin toivo 
omistavansa kymmentä Aiaksin veroista miestä mutta 
kylläkin kymmenen Nestorin kaltaista; siinä tapaukses¬ 
sa, näin hän uskoo, Troija tulisi kukistumaan ennen pit¬ 
kää. 

32. Mutta palaan itseeni. Minulla on menossa kah- 
deksaskymmenesneljäs ikävuosi, ja toi voisinpa voivani 
minäkin kerskua samasta kuin Kyyros. Sen voin kuiten- 

2 — Cicero, V.Y.V. 

kin sanoa, että en tosin ole samoissa voimissa kuin ol¬ 
lessani sotamiehenä puunilaissodassa tai kvestorina sa¬ 
massa sodassa, konsulina Hispaniassa tai neljä vuotta 
myöhemmin, kun sotatribuunina taistelin Thermopylain 
luona Manius Acilius Glabrion ollessa konsulina — 
mutta kuitenkaan ei vanhuus, kuten näette, ole minua 
täysin heikentänyt eikä nujertanut. Voimani ovat niin 
senaatin kuin puhujalavan, niin ystävieni kuin klient- 
tieni ja kestiystävieni käytettävissä. En näet ole kos¬ 
kaan ollut samaa mieltä kuin tuo vanha kiitetty sanan¬ 
lasku, joka kehottaa vanhenemaan varhain, mikäli ha¬ 
luaa olla kauan vanhuksena; minä ainakin tahtoisin 
mieluummin olla vähemmän aikaa vanhuksena kuin tul¬ 
la vanhukseksi ennen kuin sitä olenkaan. Niinpä ei vielä 
olekaan sattunut, että en olisi ehtinyt ottaa vastaan jo¬ 
takuta, joka on halunnut tavata minua. 

33. »Mutta minulla on vähemmän voimia kuin kum¬ 
mallakaan teistä.» Ei teilläkään ole centurio Titus Pon- 
tiuksen voimia, mutta onko hän sen vuoksi teitä parem¬ 
pi? Voimiaan tarvitsee vain käyttää kohtuullisesti, ja 
kukin ponnistelkoon sen verran kuin jaksaa; silloin ei 
voimia paljon kaipaakaan. Kerrotaan Milonin kulke¬ 
neen Olympian kilparadan päästä päähän kantaen har¬ 
teillaan härkää. Tahtoisitko siis mieluummin saada täl¬ 
laiset ruumiinvoimat vai Pythagoraan hengenvoimat? 
Lyhyesti, tätä hyvää tulee käyttää niin kauan kuin sitä 
riittää; kun sitä ei enää ole, sitä ei pidä kaivatakaan. 
Vai pitäisikö nuorukaisen kaivata lapsuuttaan, vähän 
varttuneemman nuoruuttaan? Elämällä on tietty kul¬ 
kunsa, luonnolla yksi ja selvä tie, ja kullakin ikäkau¬ 
della on ominaisluonteensa, niin että lasten voimien vä¬ 
hyydessä, nuorukaisten rajuudessa, tasaantuneen iän va¬ 
kavuudessa ja vanhuuden kypsyydessä on luonnonmu¬ 
kaisuutta, joka tulee ottaa vastaan ajallaan. 


VANHUUDESTA 


*9 

34, Olet varmaankin kuullut, Scipio, mitä isoisäsi 
kestiystävä Masinissa tekee nykyisin, yhdeksänkymmen- 
vuotiaana. Kun hän on lähtenyt matkaan jalkaisin, hän 
ei kerta kaikkiaan nouse hevosen selkään, ja lähdet¬ 
tyään ratsain hän ei astu hevosen selästä; ei minkään¬ 
lainen rankkasade tai pakkanen saa häntä pitämään 
päähinettä; hänen ruumiinsa on erittäin sitkeä. Niinpä 
hän hoitaakin kaikki kuninkaan velvollisuudet ja tehtä¬ 
vät. Harjoitus ja kohtuus voivat siis vielä vanhuusiällä- 
kin saada säilymään jotakin entisestä elinvoimasta. 

Etteikö vanhuudessa ole voimia? Eihän vanhuudelta 
voimia vaaditakaan. Siksi meidän ikäluokkamme onkin 
sekä lakien että perinnäistapojen nojalla vapautettu 
sellaisista tehtävistä, joista ei ilman ruumiinvoimia pys¬ 
ty suoriutumaan. Meitä ei siis pakoteta edes siihen, jo¬ 
hon kykenemme, saati sitten sellaiseen, mihin emme ky¬ 
kene. 

35. »Mutta monet vanhukset ovat niin raihnaita, että 
eivät pysty suorittamaan mitään toimialaansa tai yli¬ 
päänsä elämään sisältyvää.» Mutta tämä ei olekaan mi¬ 
kään erityisesti vanhuudelle ominainen vika, vaan se 
riippuu terveydentilasta ja voi tulla kenen tahansa 
osaksi. Kuinka heikko olikaan Publius Africanuksen 
poika, hän joka adoptoi sinut! Miten horjuva tai pikem¬ 
minkin olematon oli hänen terveytensä! Muuten hänessä 
olisikin noussut valtiollemme toinen loistava valo; hä¬ 
nen isältään perimäänsä mielenjalouteen liittyi näet 
runsaampi opillinen sivistys. Mikä ihme siis, jos van¬ 
hukset joskus ovat heikkoja, kun nuorukaisetkaan eivät 
voi välttyä siltä? Vanhuutta on vastustettava, Laelius 
ja Scipio, ja sen puutteet on korvattava olemalla val¬ 
pas; vanhuutta vastaan on taisteltava kuin tautia vas¬ 
taan, on pidettävä huolta terveydestään, harjoitettava 
ruumistaan kohtuullisessa määrin ja nautittava ruokaa 

ja juomaa vain sen verran, että voimat virkoavat eivät¬ 
kä hervahda. 

36. Eikä pidä toimia vain ruumiin vaan vielä enem¬ 
män mielen ja hengen parhaaksi, sillä nekin saa van¬ 
huus sammumaan, ellei niihin ikään kuin lamppuun ti¬ 
puteta öljyä. Ruumis tosin rasittuu väsyttävistä harjoi¬ 
tuksista, mutta henki kevenee harjoittamalla. Puhues¬ 
saan »huvinäytelmän tomppelimaisista ukoista» Caeci- 
lius tarkoittaa nenästä vedettäviä, huonomuistisia, tyl¬ 
sistyneitä vanhuksia; nämä viat eivät ole ominaisia van¬ 
huudelle yleensä vaan veltolle, nahjusmaiselle ja une¬ 
liaalle vanhuudelle. Niin kuin julkeus ja irstaus ovat 
enemmän nuorten miesten kuin vanhusten ominaisuuk¬ 
sia, eivät kuitenkaan kaikkien nuorten miesten vaan ai¬ 
noastaan huonotapaisten, samoin se vanhuksissa esiin¬ 
tyvä mielen tylsyy s, jota on tapana nimittää höperyy- 
deksi, on ominaista elämään kevyesti suhtautuville van¬ 
hoille ihmisille eikä suinkaan kaikille. 

37. Appius pystyi vanhana ja sokeanakin hallitse¬ 
maan neljää vankkaa poikaansa, viittä tytärtään, suurta 
taloaan ja suojattiensa lukuisaa joukkoa. Hänen hen¬ 
kensä oli viritettynä kuin jousi, eikä hän jättäytynyt 
velttona vanhuuden armoille. Hänellä oli talossaan 
paitsi auktoriteettiasema myös määräysvalta: orjat pel¬ 
käsivät häntä, lapset kunnioittivat, ja kaikki häntä ra¬ 
kastivat. Siinä kodissa vallitsivat esi-isien tavat ja kuri. 

38. Vanhuutta pidetäänkin kunniassa siinä tapauk¬ 
sessa, että se osaa puolustaa itseään, pitää kiinni oi¬ 
keuksistaan, ei luovu vapaudestaan kenenkään edessä ja 
hallitsee omiaan viimeiseen hengenvetoon asti. Niin 
kuin minua miellyttää nuorukainen, jossa on hiukan 
vanhusta, samoin myös vanhus, jossa on hiukan nuoru¬ 
kaista. Joka seuraa tätä ohjetta, voi vanheta ruumiil¬ 
taan mutta ei koskaan hengeltään. 

Minulla itselläni on parhaillaan tekeillä Syntyhisto¬ 
rioita-teokseni seitsemäs kirja, kerään kokoon kaiken¬ 
laisia muinaisuutta koskevia lähdetietoja, nyt juuri olen 
viimeistelemässä kuuluisien oikeusjuttujen yhteydessä 
pitämiäni puolustuspuheita, työskentelen auguri-, yli¬ 
pappi- ja siviilioikeuden parissa, harrastan paljon myös 
kreikkalaista kirjallisuutta, ja pythagoralaisten tapaan 
palautan muistiani harjoittaakseni iltaisin mieleeni, mi¬ 
tä kunakin päivänä olen sanonut, kuullut tai tehnyt. Nä¬ 
mä ovat älyni harjoituksia, nämä ovat henkeni kilpara¬ 
ta, enkä tämän kaiken parissa hikoillessani ja ponnis- 
tellessani juuri kaipaa ruumiillisia voimia. Avustan ys¬ 
täviäni, saavun usein senaatin istuntoon ja pyytämättä 
esitän siellä tarkkaan ja kauan harkitsemiani asioita, 
joita puolustan henkeni, en ruumiini voimilla. Ja vaik¬ 
ka en tähän kaikkeen enää kykenisikään, mietiskelisin 
kuitenkin nautinnokseni leposohvallani maaten niitä sa¬ 
moja asioita, joita en enää pystyisi suorittamaan. Siitä 
että nyt pystyn, saan kiittää tähänastista elämääni; se 
näet, jonka elämä jatkuvasti kuluu tällaisten tutkimus¬ 
ten ja töiden parissa, ei huomaa vanhuuden hiipivää 
lähenemistä. Näin elämä verkkaisesti ja huomaamatta 
kallistuu vanhuuteen; se ei katkea äkkiä vaan sammuu 
hiljalleen. 

39. Vuorossa on kolmas vanhuuteen kohdistettu moi¬ 
te: sen sanotaan olevan osaton aistinautinnoista. Minkä 
suurenmoisen lahjan ikä meille suokaan, jos se kerran 
vapauttaa meidät siitä, mikä on nuoruudessa kaikkein 
paheksuttavinta! Kuulkaa, jalot nuorukaiset, mitä mui¬ 
noin puhui suuri ja maineikas tarentumlainen Arkhy- 
tas; nämä hänen sanansa kerrottiin minulle, kun nuo¬ 
ruudessani olin Quintus Maximuksen kanssa Taantu¬ 
missa. Hän sanoi, ettei luonto ole antanut ihmisille mi¬ 
tään tuhoisampaa vitsausta kuin ruumiin nautinnot; nii- 

hin pääsemisen kiihkossahan himot riehaantuvat sokeas¬ 
ti ja hillittömästi niitä metsästämään. 

40. Tästä johtuvat, jatkoi hän, isänmaan kavalluk¬ 
set, vallankumoukset ja vihollisten kanssa käydyt salai¬ 
set keskustelut; sanalla sanoen ei ole ainoatakaan rikos¬ 
ta, ei yhtäkään katalaa tekoa, johon ei nautinnonhimo 
voisi yllyttää; siveettömyyteen, aviorikoksiin ja kaik¬ 
keen tällaiseen riettauteen taas ei muita houkuttimia 
olekaan kuin nautinnon viettelys. Jalointa, mitä luonto 
tai kukaan jumaluus on ihmiselle suonut, on järki, ja 
tälle jumalaiselle lahjalle ei ole pahempaa vihollista 
kuin aistinautinto. 

41. Eihän himon hallitessa ole tilaa kohtuudelle, ei¬ 
kä aistinautinnon valtakunnassa hyve ylipäänsä voi saa¬ 
da jalansijaa. Havainnollistaakseen asiaa Arkhytas 
käski kuvitella mielessään ihmistä, joka on voimak¬ 
kaimman koettavissa olevan ruumiillisen hekuman ti¬ 
lassa: hän uskoi jokaisen pitävän selviönä, ettei tämä 
tuon nautintonsa kestäessä pystyisi ajattelemaan mitään 
eikä käyttämään mitenkään järkeään tai harkintaansa. 
Siksi hän olikin sitä mieltä, ettei ole mitään niin inhot¬ 
tavaa kuin aistinautinto, koska tämä kyllin voimakkaak¬ 
si ja pitkälliseksi päästessään sammuttaa kaiken hen¬ 
gen valon. 

Sen mukaan kuin meidän kestiystävämme tarentum- 
lainen Nearkhos, joka oli pysynyt Rooman kansan ystä¬ 
vänä, kertoi vanhemmilta ihmisiltä kuulleensa, oli Ar¬ 
khytas puhunut tämän kaiken samnilaiselle Gaius Pon- 
tiukselle, siis sen miehen isälle, joka Caudiumin taiste¬ 
lussa voitti konsulit Spurius Postumiuksen ja Titus Ve- 
turiuksen. Tuossa keskustelussa oli ollut mukana myös 
ateenalainen Platon, jonka olen todennut saapuneen 
Tarentumiin Lucius Camilluksen ja Appius Claudiuk¬ 
sen konsulivuonna. 

42. Miksi olen tämän kaiken kertonut? Jotta käsittäi¬ 
sitte, että jos emme järjen ja viisauden avulla pysty 
torjumaan luotamme aistinautintoa, on oltava hyvin 
kiitollinen vanhuudelle, joka sammuttaa meistä halun 
siihen mikä ei sovi. Nautinto näet estää harkinnan, se 
on järjen vihollinen, se niin sanoakseni sumentaa ym¬ 
märrykseltä silmät, eikä sillä ole hyveen kanssa mitään 
tekemistä. Raskain mielin erotin senaatista urhean Ti- 
tus Flamininuksen veljen Lucius Flamininuksen seitse¬ 
män vuotta sen jälkeen kun hän oli ollut konsulina; 
mielestäni kuitenkin irstaudesta oli rangaistava. Olles¬ 
saan Galliassa konsulina hän oli näet suostunut keinuis¬ 
sa erään naikkosen pyyntöihin ja mestauttanut erään 
hengenrikoksesta tuomituista vangeista. Veljensä Ti- 
tuksen sensorikaudella — tämä toimi sensorina juuri 
ennen minua — hän vältti rangaistuksen, mutta minä ja 
Flaccus emme mitenkään voineet katsoa läpi sormien 
näin häpeällistä ja törkeää mielivaltaa, joka yhdisti yk¬ 
sityiseen häpeään virkakunnian tahriintumisen, 

43. Vanhemmat ihmiset, jotka taas ovat sanoneet 
kuulleensa tämän lapsuudessaan vanhuksilta, ovat mo¬ 
neen kertaan kuulteni kertoneet, kuinka Gaius Fabricius 
usein mainitsi ihmetellen erään seikan, josta hän oli 
saanut tiedon thessalialaiselta Kineaalta toimiessaan 
lähettiläänä Pyrrhoksen luona: Ateenassa eli joku mies, 
joka väitti itseään viisaaksi ja jonka mukaan kaikkia 
tekojamme on arvosteltava niiden tuottaman nautinnon 
mukaan. Manius Curius ja Tiberius Coruncanius, jotka 
olivat kuulleet tämän häneltä, olivat kuulemma usein 
esittäneet toivomuksen, että pitäisi saada samnilaiset ja 
Pyrrhos itse uskomaan tämä, koska heidät olisi helpom¬ 
pi voittaa, kun he olisivat antautuneet nautintojen val¬ 
taan. Manius Curius oli tuntenut läheisesti Publius De- 
ciuksen, joka viisi vuotta ennen hänen konsulikauttaan, 

ollessaan itse konsulina neljättä kertaa, oli uhrannut 
henkensä valtion puolesta. Fabricius oli tuntenut hänet, 
Coruncanius samoin; sekä oman elämänsä että mainit¬ 
semani Deciuksen teon perusteella he päättelivät, että 
on todellakin olemassa jotakin luonnostaan kaunista ja 
jaloa, jota tavoitellaan sen itsensä vuoksi ja jota kaikki 
kunnon ihmiset seuraavat jättäen ylenkatseellisesti ais¬ 
tinautinnot omaan arvoonsa. 

44. Miksi siis olen näin paljon puhunut nautinnoista? 
Koska vanhuus ei suinkaan ansaitse moitteita vaan 
päinvastoin suurta kiitosta siitä, ettei se juuri kaipaa 
mitään nautintoja. Sille ovat vieraita syömingit, kukku¬ 
raiset pöydät ja maljojen runsaus; siispä sille ovat vie¬ 
raita myös päihtymys, ruoansulatusvaivat ja unetto¬ 
muus. 

Mutta jos nautinnolle on jossakin kohden annettava 
periksi, koska kerran meidän ei ole helppoa vastustaa 
sen houkutuksia — nerokkaasti nimittääkin Platon nau¬ 
tintoa paheiden syötiksi, koska ihmiset tarttuvat siihen 
kuin kalat koukkuun —, niin vaikka hillittömät syömin¬ 
git ovatkin vanhuudelle vieraita, se voi silti nauttia 
kohtuullisista pidoista. Lapsuudessani näin usein, kuin¬ 
ka vanha Gaius Duellius, Marcuksen poika, hän joka 
ensimmäisenä oli lyönyt puunilaiset meritaistelussa, pa¬ 
lasi kotiin illalliselta: hänellä oli ilonaan vahasoihtu ja 
huilunsoittaja, jotka hän oli ottanut omaan käyttöönsä, 
niin yksityishenkilö kuin olikin; ennen häntä ei sellaista 
ollut nähty. Niin suuren vapauden soi kunnia hänelle. 

45. Mutta miksi puhuisin muista? Palaan jo itseeni. 
Ensinnäkin minulla on aina ollut kulttitovereita; kultti- 
veljestöthän perustettiinkin minun kvestorikaudellani, 
kun idalaisen suuren jumaläidin kultti oli tuotu tänne. 
Aterioin siis kulttitovereideni seurassa, täysin kohtuu¬ 
dessa pysyen, mutta olihan tässä kaikessa tiettyä nuo- 

ruuden hehkua; iän mukana kaikki päivä päivältä yhä 
enemmän tasaantuu. Itse pitojen viehätystä en mitannut 
niinkään aistinautintojen kuin ystävieni seuran ja kes¬ 
kustelujen mukaan. Esi-isämme nimittivätkin täydellä 
syyllä ystävien keskistä ateriallaoloa yhteiseloksi (con- 
vivium), koska se tiesi elämänyhteyttä. Heidän nimityk¬ 
sensä on parempi kuin kreikkalaisten, jotka sanovat sitä 
milloin yhteis juomiseksi (symposion), milloin yhteis- 
syömiseksi (syndeipnon); nämä pitävät siis näköjään 
tärkeimpänä sitä, millä siinä on vähiten merkitystä. 

46. Koska nautin keskusteluista, olen mielelläni mu¬ 
kana pitkäänkin jatkuvissa pidoissa, enkä vain ikätove- 
reideni seurassa — heitä onkin jäljellä enää aniharvoja 
— vaan myös teidän ikäpolvenne, erityisesti juuri tei¬ 
dän. Olenkin vanhuudelle hyvin kiitollinen siitä, että se 
on lisännyt intoani keskusteluihin ja poistanut intoni 
juomiseen ja syömiseen. Mutta jos nyt joku on näihinkin 
mieltynyt — ettei näyttäisi siltä kuin olisin julistanut 
kertakaikkisen sodan nautinnolle, jota luontokin sentään 
sallinee meille tietyn määrän —, niin ymmärtääkseni ei 
vanhuuden nimenomaan näiden nautintojen suhteen 
tarvitse olla tunteeton. Minulle ainakin tuottaa haus¬ 
kuutta esi-isiltämme juontuva pitojen esimiehen toimi, 
samoin ne keskustelut, joita käydään pikarien ääressä, 
esi-isiemme tavan mukaan ylimmältä ateriapaikalta al¬ 
kaen, sekä »pienet, viiniä pisaroivat» pikarit, kuten sa¬ 
notaan Ksenofonin Pidoissa, ja myös vilpoisuus kesäisin, 
auringonpaiste tai takkatuli taas talvisin. Tästä kaikes¬ 
ta minulla on tapana nauttia myös sabiinilaistilallani; 
joka päivä kutsun naapureistani koolle täyden pöytä- 
seuran, ja milloin mistäkin keskustellen jatkamme yh¬ 
dessäoloamme niin myöhään yöhön kuin suinkin. 

47. »Mutta vanhukset eivät samassa määrin tunne 
tuollaista ikään kuin kutkuttavaa aistinautintoa.» Eivät 

kyllä, mutta ei sitä liioin kaivata, ja siitähän ei kärsi, 
mitä ei kaipaakaan. Kun vanhuuden jo heikontamalta 
Sofokleelta kysyttiin, vieläkö hän harrasti lemmenasioi- 
ta, hän antoi sattuvan vastauksen: »Varjelkoon, pääs¬ 
tyäni nyt niiltä turvaan olen totisesti yhtä hyvilläni kuin 
jos olisin päässyt raa’an ja raivoavan isännän käsistä.» 
Niiden, jotka himoitsevat tällaisia nautintoja, on ehkä 
kiusallista ja vaikeaa olla niitä ilman, mutta sellaisille, 
jotka ovat saaneet niistä tarpeeksi ja kyllikseen, on 
vailla oleminen miellyttävämpää kuin nauttiminen. To¬ 
sin se, joka ci kaipaa, ei myöskään tunne olevansa vail¬ 
la. Siksi väitänkin, että kaipaamattomuus on miellyttä¬ 
vämpää. 

48. Jos nyt nuoruusikä nauttiikin mieluummin juuri 
noista iloista, niin ensinnäkin sen nautinnon aiheet ovat 
kuten sanoin toisarvoisia, ja toiseksi ei vanhuuskaan, 
vaikka sillä ei niitä olekaan ylenmäärin, ole täysin niitä 
vailla. Niin kuin näyttelijä Ambivius Turpio tuottaa 
suuremman nautinnon eturivin katsojalle, mutta antaa 
sitä myös takimmaisella rivillä istuvalle, samoin nuo¬ 
ruus, joka näkee nautinnot läheltä, saa niistä kenties 
iloa enemmän, mutta myös vanhuus saa riittävästi mie¬ 
lihyvää katsellessaan niitä matkan päästä. 

49. Kuinka arvokasta sen sijaan onkaan, että kun sie¬ 
lu on niin sanoakseni vapautunut nautinnonhalun, kun¬ 
nianhimon, keskinäisten kilpailujen, vihollisuuksien ja 
kaikkinaisten kiihkojen komennosta, se saa olla yksik¬ 
seen ja elää, niin kuin on tapana sanoa, vain itsensä 
kanssa! Ja jos sillä vain on tieteellistä harrastusta ra¬ 
vintonaan, ei mikään ole suloisempaa kuin virkavelvol¬ 
lisuuksista vapaa vanhuus. Me olemme nähneet, Scipio, 
kuinka sinun isäsi ystävä Gaius Galus viimeiseen hen¬ 
genvetoonsa asti ahersi yrittäessään melkein mitata ko¬ 
ko taivaan ja maan. Kuinka monta kertaa hänet yllätti- 

kään päivänkoitto, kun hän oli ryhtynyt yöllä piirtele¬ 
mään kuvioitaan, ja kuinka monta kertaa yö, kun hän 
oli aloittanut aamulla! Ja millaista iloa hänelle tuotti- 
kaan saada jo kauan edeltäpäin ilmoittaa meille aurin¬ 
gon- ja kuunpimennykset! 

50. Entä sitten vähemmän tärkeät, mutta silti terä¬ 
vää älyä vaativat harrastukset? Kuinka paljon iloa sai¬ 
kaan Naevius Puunilaissodastaan, entä Plautus Trucu- 
lentus- tai Pseudolus-näytelmistään! Olen nähnyt myös 
iäkkään Livius Andronicuksen; kuusi vuotta ennen syn¬ 
tymääni, Centon ja Tuditanuksen konsulikaudella, hän 
oli esittänyt erään näytelmänsä, ja hänen elämänsä jat¬ 
kui aina nuoruusvuosiini saakka. Mitä sanoisin Publius 
Licinius Crassuksen pappis- ja siviilioikeutta koskevista 
tutkimuksista, entä meidän Publius Scipiomme, josta 
juuri näinä päivinä on tullut pontifex maximus? Kaik¬ 
kien näiden mainitsemieni miesten olemme nähneet vie¬ 
lä vanhoilla päivillään täynnä intoa omistautuvan noil¬ 
le harrastuksilleen. Ja millaisella antaumuksella näim¬ 
me Marcus Cetheguksen, josta Ennius täydellä syyllä 
käytti nimitystä »kaunopuheisuuden ydin», vanhuksena¬ 
kin yhä harjoittelevan puhetaitoa! Voiko siis joitakin 
kemujen, näytäntöjen tai irstailujen suomia nautintoja 
verrata tämänkaltaisiin nautintoihin? Tällaista todella 
on tieteellinen harrastus. Viisaissa ja kehittyneissä mie¬ 
hissä se lisääntyy iän mukana; kauniisti lausuukin So- 
lon eräässä jo mainitsemassani säkeessä, että hän van¬ 
henee oppien joka päivä paljon uutta. Tätä hengen 
nautintoa ei varmasti mikään muu voi ylittää. 

51. Tulen nyt maanviljelyksen suomiin nautintoihin, 
joista itse saan sanomattomasti iloa. Niille ei vanhuus 
ole esteenä, ja mielestäni ne tulevat lähimmäksi viisaan 
elämää. Maanviljelijä ja maa ovat näet velkasuhtees¬ 
sa, eikä jälkimmäinen milloinkaan hangottele alista- 

jaansa vastaan eikä koskaan ilman korkoa maksa takai¬ 
sin sitä minkä on saanut, vaan antaa toisinaan pienem¬ 
män, useimmiten kuitenkin suuremman voiton. Tosin 
minua ei ilahduta pelkästään sato vaan myös itse maan 
luontainen elinvoima. Kun se on möyhennettyyn ja muo¬ 
kattuun syliinsä ottanut vastaan kylvetyn siemenen, se 
ensin pitää sen pimennossa (occaecatum) — tästä on 
saanut nimensä äestys (occatio), joka sen suorittaa. Sit¬ 
ten maa haudutettuaan sitä lämpöisessä likistyksessään 
saa sen puhkeamaan ja houkuttelee siitä esiin viheriöi¬ 
vän oraan. Tämä varttuu vähitellen juurisäikeidensä 
varassa ja sitten, kuin miehuuden kynnyksellä, sulkeu¬ 
tuu solmuisen korren kannattamana tuppiin; ponnistau- 
duttuaan niistä vapaaksi se saattaa ilmoille tähkän 
muotoon järjestyneet jyvänsä ja suojaa vihnevarustuk- 
sellaan itsensä pikkulintujen nokilta. 

52. Tarvitseeko minun puhuakaan viiniköynnösten 
synnystä, istutuksesta ja kasvusta? Tästä kaikesta en 
voi kyllikseni nauttia — sen sanon, jotta tietäisitte, mi¬ 
kä on vanhuudenpäivieni virkistys ja huvi. Sivuutan täs¬ 
sä sen elinvoiman, joka on kaikessa, mikä maasta syn¬ 
tyy, ja joka niin vähäisestä viikunan siemenestä, viini¬ 
rypäleen sydämestä tai muiden hedelmien tai kasvien 
pienen pienistä siemenistä kasvattaa niin mahtavat run¬ 
got ja oksat. Eivätkö istukkaat, runko- ja oksapistok¬ 
kaat, juurivesat ja taivukkaat ole omiaan saattamaan 
jokaista ihmettelyn ja ihastuksen valtaan? Itse viini¬ 
köynnös taas on luonnostaan rento ja retkahtaa maa¬ 
han, ellei sitä tueta; päästäkseen pystyyn se kuitenkin 
takertuu kärhillään, kuin käsillä ikään, kaikkeen mistä 
vain saa kiinni. Se suikertaa mutkitellen sinne tänne, 
mutta maanviljelijä osaa pitää sen kurissa karsimalla 
sitä veitsellään, niin ettei se pääse oksineen pensastu- 
maan ja liikaa rönsyilemään joka taholle. 

53. Niin sitten kevään tullen jäljellä oleviin köyn¬ 
nöksiin puhkeaa oksien niveliin silmu. Siitä syntyy ja 
nousee näkyviin viinirypäle, joka kasvaa maan nesteen 
ja auringon lämmön voimasta. Se on ensin kitkerän ma¬ 
kuinen, mutta muuttuu kypsänä makeaksi, ja lehvien 
suojassa se saa sopivasti lämpöä ja on turvassa liialta 
auringonpaisteelta. Voiko mikään olla sitä ihanampaa 
nauttia ja kauniimpaa katsella? 

Mutta kuten jo sanoin, minulle ei tuota iloa pelkäs¬ 
tään viiniköynnöksestä saatava hyöty vaan myös sen 
viljely ja sen erikoislaatu, tukipylväiden rivit, pylvään- 
päiden yhdistäminen poikkipuilla, köynnösten sitomi¬ 
nen ja levittäminen sekä joidenkin oksien leikkaaminen, 
toisten jättäminen kasvamaan, seikka josta jo mainit- 
sinkin. 

54. Kannattaako minun tässä puhua kastelusta, pel¬ 
lon ojituksesta ja uudelleen kuokkimisesta, jotka teke¬ 
vät maan paljon hedelmällisemmäksi? Entä lannoitta¬ 
misen hyödyllisyydestä? Tästä olen puhunut talonpo¬ 
jan töitä käsittelevässä kirjassani; Hesiodos, niin viisas 
kuin olikin, ei ole maininnut siitä sanallakaan maanvil¬ 
jelystä käsittelevässä teoksessaan. Sen sijaan Homeros, 
joka ymmärtääkseni eli monta vuosisataa aikaisemmin, 
antaa Laerteen lievittää poikansa poissaolon aiheutta¬ 
maa ikäväänsä muokkaamalla ja lannoittamalla maa¬ 
taan. 

Mutta eivät viljavainipt, niityt, viinitarhat ja puuis¬ 
tutukset ole ainoa maaseudun viehätys: sitä ovat myös 
kasvi- ja hedelmätarhat, laiduntavat karjalaumat, me¬ 
hiläisparvet ja kukkien monenkirjava runsaus. Eikä yk¬ 
sin istuttaminen ole hauskaa vaan myös oksastaminen, 
joka on maanviljelyksen nerokkain keksintö. 

55. Voisin vielä luetella vaikka minkä verran talon- 
poikaiselämän hauskuuksia, mutta huomaan nyt jo pu- 

huneeni liian pitkään. Suonette kuitenkin anteeksi: rak¬ 
kauteni talonpojan töihin sai minut aivan unohtamaan 
kaiken muun, ja vanhuushan on luonnostaankin taipu¬ 
vainen suulauteen — jottei näyttäisi siltä kuin yrittäisin 
vapauttaa sen kaikista vioista. 

Tällaisen elämän parissa vietti viimeiset ikävuotensa 
Manius Curius, samnilaisten, sabiinien ja Pyrrhoksen 
voittaja. Katsellessani hänen maataloaan, joka ei ole 
kaukana omastani, en voi kyllikseni ihailla hänen omaa 
itsekuriaan ja tuon ajan tapojen ankaruutta. Kun Cu¬ 
rius näet kerran istui lietensä ääressä, samnilaiset toi¬ 
vat hänelle suuren kultasumman; hän kuitenkin torjui 
heidän tarjouksensa sanoen, ettei hänen mielestään ol¬ 
lut kunniakasta omistaa kultaa vaan hallita niitä, jotka 
sitä omistivat. 

56. Tottahan näin ylevä mielenlaatu jo teki vanhuu¬ 
den miellyttäväksi! Mutta palaan maanviljelijöihin, jot¬ 
ta en joutuisi liian kauas itsestäni. Tuohon aikaan se¬ 
naattorit, vanhukset siis, elivät maalla, koska kerran 
Lucius Quinctius Cincinnatuskin oli kyntämässä, kun sai 
tiedon siitä että hänet oli valittu diktaattoriksi; hänen 
diktaattorinkäskynsä perusteella ratsuväen päällikkö 
Gaius Servilius Ahala yllättämällä surmasi kuninkaan- 
valtaa havittelevan Spurius Maeliuksen. Curius ja muut 
vanhukset haettiin senaattiin maatiloiltaan; tästä syys¬ 
tä heidän hakijansa saivat nimityksen viator, »kulkija». 
Onko siis tällaisten miesten vanhuus ollut säälittävä, 
jotka ovat saaneet tyydytyksensä maanviljelyksestä? 
Minä ainakin uskon, ettei vanhuus voi olla enää tämän 
onnellisempi, eikä pelkästään tuon toiminnan vuoksi — 
onhan maanviljelys siunaukseksi koko ihmissuvulle — 
vaan myös koska se, kuten jo mainitsin, tuottaa iloa se¬ 
kä antaa kukkuramitoin kaikkea, mitä tarvitaan ihmis¬ 
ten elatukseen ja jumalien palvontamenoihinkin: ja kun 


VANHUUDESTA 


31 

nyt jotkut kerran haluavat tätä kaikkea, voimmekin siis 
jo tehdä sovinnon nautinnon kanssa. Uutteralla, kelpo 
isännällä on näet viini- ja öljykellari ja vilja-aitta aina 
täpötäynnä ja hänen talossaan vallitsee yltäkylläisyys: 
porsaita, vohlia, karitsoja, kanoja, maitoa, juustoa ja 
hunajaa on riittämiin ja ylikin. Puutarhaa taas talon¬ 
pojat itse nimittävät »toiseksi sianliikkiÖkseen». Lisä- 
viehätystä tälle elämälle antavat vapaahetkien harras¬ 
tuksina linnustaminen ja metsästys. 

57. Mitäpä enää sen enempää niittyjen vihannuudes- 
ta, puiden rivistöistä tai viinitarhojen ja oliivilehtojen 
kauneudesta? Lyhyesti: ei mikään voi tarjota niin run¬ 
sasta hyötyä ja niin suurta silmäniloa kuin hyvin vil-. 
jelty maatila. Tälle nautinnolle ei vanhuus suinkaan ole 
esteenä, se päinvastoin kutsuu ja houkuttaa siihen. Mis¬ 
sä voisi vanhus paremmin viihtyä kuin maalla: siellä 
saa nauttia auringonpaisteen tai takkatulen lämmöstä 
tai sitten terveydekseen vilvoitella siimeksessä tai ve¬ 
sien partaalla. 

58. Nuo toiset pitäkööt siis hyvänään aseet, ratsut, 
keihäät, kartut ja pallot, uinti- ja juoksuharjoitukset 
ja jättäkööt peliensä paljoudesta meille vanhoille vain 
nopat ja pelikuutiot — eikä silläkään ole niin väliä, 
koska vanhuus voi olla onnellinen ilman näitäkin. 

59. Ksenofonin kirjoista on suurta hyötyä monessa¬ 
kin suhteessa; kehotan teitä lukemaan niitä ahkerasti, 
niin kuin teettekin. Kuinka kaunopuheisesti hän Oiko- 
nomikos-nimisessä taloudenhoitoa käsittelevässä kir¬ 
jassaan ylistääkään maanviljelystä! Ja jotta näkisitte, 
että hänen mielestään maanviljelyksen harrastaminen 
on lominkaan arvon mukaista enemmän kuin mikään 
muu, kuulkaa mitä Sokrates tässä kirjassa kertoo Krito- 
bulokselle. Nuoremman Kyyroksen, hengenlahjoistaan 
ja hallitsijanmaineestäan kuulun persialaisruhtinaan, 

luo Sardeeseen oli tullut spartalainen sotasankari Ly- 
sandros tuomaan liittolaisten lähettämiä lahjoja. Kyy- 
ros, joka muutenkin oli kohdellut häntä suopeasti ja 
ystävällisesti, oli näyttänyt hänelle erään huolellisesti 
istutetun, aidatun alueen. Ihastellen puiden salskeutta, 
niiden muodostamia vinoristikuvioita, muokattua ja siis¬ 
tiä maata ja kukista henkiviä suloisia tuoksuja Lysan- 
dros sanoi ihailevansa sen miehen uutteruutta ja taitoa, 
joka oli mitannut ja sommitellut tuon kaiken. Kyyros 
vastasi: »Niin, itse minä olen mitannut kaiken tämän, 
minä nämä olen ryhmitellyt ja sommitellut, ja monet 
noista puistakin olen omin käsin istuttanut.» Silloin Ly- 
sandros lausui silmäten hänen purppuravaatteitaan, ko¬ 
meaa ulkomuotoaan ja kultaa ja jalokiviä hohtavaa 
persialaisasuaan: »Todellakin täydellä syyllä, Kyyros, 
sinua mainitaan onnelliseksi, koska sinulla ulkonainen 
onni on liittynyt sisäisiin ansioihin.» 

60. Tällaista onnea saa siis vanhus nauttia, eikä ikä 
estä meitä säilyttämästä aina vanhuuden viimeisille ra¬ 
joille asti kiinnostustamme muihinkin asioihin ja ennen 
kaikkea maanviljelykseen. Olemmehan kuulleet Marcus 
Valerius Corvinuksen jatkaneen harrastustaan sadan¬ 
teen ikävuoteensa saakka — jätetty ään parhaat vuo¬ 
tensa jo taakseen hän eleli maaseudulla maita viljellen. 
Hänen ensimmäisen ja kuudennen konsulikautensa vä¬ 
liin mahtui neljäkymmentäkuusi vuotta, joten hänen 
virkauransa kesti yhtä pitkän ajan kuin esi-isämme kat¬ 
soivat kuluvan vanhuuden alkamiseen asti. Silti hänellä 
loppuikä oli elämän keskivaihetta onnellisempi, koska 
hänellä oli silloin enemmän arvovaltaa ja vähemmän 
työtä. Ja arvovalta juuri kruunaa vanhuuden. 

61. Kuinka paljon sitä olikaan Lucius Caecilius Me- 
telluksella! Entä Aulus Atilius Calatinuksella, jolle on 
omistettu tuo kuuluisa hautakirjoitus: 

Tuon miehen miltei kaikki 
yksimielisesti 
myöntää kerran olleen 
kansan ensimmäinen. 


Tunnettehan te kokonaan tämän hänen hautakiveensä 
kaiverretun runon. Nauttimaansa arvonantoon hänellä 
oli siis täysi oikeus, koska kerran kaikki yksimielisesti 
tunnustivat hänen ansionsa. Ja millainen mies olikaan 
äskeinen pontifex maximuksemme Publius Grassus! En¬ 
tä Marcus Lepidus, jonka näimme sittemmin hoitavan 
tätä pappisvirkaa! Olisiko minun sanottava jotakin 
Pauluksesta tai Africanuksesta taikka Maximuksesta, 
josta jo olen aikaisemmin maininnut? Arvovalta ei sä¬ 
vyttänyt vain heidän lausuntojaan vaan jo heidän pelk¬ 
kää viittaustaankin. Vanhuuden osakseen saama arvon¬ 
anto on etenkin korkeita virkoja hoitaneen henkilön 
kohdalla niin suuri, että se painaa enemmän kuin kaikki 
nuoruuden nautinnot. 

62. Mutta pitäkää mielessänne, että kaikessa tässä, 
mitä parhaillaan esitän, ylistän vain sellaista vanhuut¬ 
ta, joka lepää nuoruuden perustalla. Tästä seuraa, ku¬ 
ten kerran olen lausunut saavuttaen yleisen hyväksymi¬ 
sen, että surkea on sellainen vanhuus, jonka pitää pu¬ 
humalla puolustaa itseään. Eivät harmaat hapset ja 
rypyt yhtäkkiä voi hankkia meille arvovaltaa, vaan 
menneet, kunniakkaasti vietetyt elinvuodet korjaavat 
viimein arvonannon satonaan. 

63. Seuraavanlaiset seikat, jotka näyttävät merkityk¬ 
settömiltä ja tavanomaisilta, ovatkin näet juuri kun¬ 
nioituksen osoituksia: meitä tervehditään, seuraamme 
haetaan, meille annetaan tietä, edessämme noustaan sei¬ 
somaan, meitä saatetaan lähtiessämme kotoa ja pala¬ 
tessamme sinne ja meiltä kysytään neuvoja. Sekä täällä 
meillä että muissakin valtioissa tätä kaikkea noudate- 

taan sitä tunnollisemmin, mitä paremmat tavat valtios¬ 
sa on. Äsken mainitsemani spartalaisen Lysandroksen 
kerrotaan usein sanoneen, että Sparta on vanhuuden 
kunniakkain tyyssija: missään ei näet iälle anneta niin 
suurta arvoa eikä vanhuus missään ole korkeammassa 
kunniassa. Vieläpä kerrotaan, että kun Ateenassa jul¬ 
kisten näytäntöjen aikana muuan vanhus saapui teatte¬ 
riin suuren yleisöjoukon keskeen, hänen omat maanmie¬ 
hensä eivät antaneet hänelle mistään paikkaa. Mutta 
kun hän tuli spartalaisten luo, jotka lähettiläinä istui¬ 
vat heille varatulla paikalla, nämä nousivat seisaalleen 
yhtenä miehenä ja päästivät vanhuksen joukkoonsa is¬ 
tumaan. Kun koko väkijoukko taputti heille äänekkääs¬ 
ti suosiotaan, muuan heistä lausui, että ateenalaiset kyl¬ 
lä tiesivät, mikä on oikein, mutta eivät tahtoneet tehdä 
siten. 

64. Teidän augurikollegiossanne on paljonkin sel¬ 
laista, mikä ansaitsee kiitoksen, ennen kaikkea kuiten¬ 
kin juuri tämä, josta nyt on puhe: vanhemmalla on ai¬ 
na oikeus lausua mielipiteensä ensin, ja iäkkäämmät au- 
gurit eivät ohita ainoastaan sellaisia, jotka ovat korke¬ 
ammassa virassa, vaan nekin, joilla on armeijan yli¬ 
päällikön valtuudet. Voiko siis ruumiillisia nautintoja 
verrata niihin etuihin, joita arvovalta tuo mukanaan? 
Ne, jotka ovat saaneet ruhtinaallisesti nauttia niistä, 
ovat mielestäni näytelleet loppuun asti elämänsä draa¬ 
man, sen sijaan että olisivat harjaantumattoman näyt¬ 
telijän lailla lopahtaneet viimeisessä näytöksessä. 

65. »Mutta vanhukset ovat kärttyisiä, hermostuneita, 
kiukkuisia ja kaikkeen tyytymättömiä.» Niin, ja tark¬ 
koja ollaksemme, myös itaroita. Tästä saadaan kuiten¬ 
kin syyttää luonnetta eikä vanhuutta. Kärttyisyydelle ja 
muille mainitsemilleni vioille on kyllä olemassa jonkin¬ 
lainen puolustus, joskaan ei ehkä aivan pätevä, niin 

nähdäkseni sentään hyväksyttävä: vanhukset luulevat, 
että heitä väheksytään, halveksitaan ja pidetään pilk¬ 
kana; sitä paitsi kun ruumis on raihnas, pieninkin louk¬ 
kaus tuntuu epämiellyttävältä. Hyvät tavat ja sivistys 
pystyvät kuitenkin lieventämään kaikkia näitä vikoja. 
Se voidaan nähdä paitsi elävässä elämässä myös näyt¬ 
tämöllä, Adelphi-näytelmän veljeksissä: mikä raaka¬ 
lainen olikaan toinen, miten miellyttävä toinen! Näin on 
laita: samoin kuin eivät kaikki viinit, niin eivät myös¬ 
kään kaikki luonteet vanhuuttaan kitkeröidy. Hyväksyn 
vanhuksissa ankaruuden, mutta vain jos se kuten kaikki 
muukin pysyy kohtuudessa; katkeruutta en hyväksy 
missään tapauksessa. Vanhusten itaruutta en sen sijaan 
voi käsittää: voiko mikään olla järjettömämpää kuin 
kerätä matkarahaa sitä enemmän mitä vähemmän enää 
on matkaa? 

66. Jäljellä on neljäs syy, joka näyttääkin ikäpolve¬ 
amme eniten ahdistavan ja huolettavan: lähestyvä kuo¬ 
lema, johon ei tosiaankaan voi vanhuudesta enää olla 
pitkälti. Onneton se vanhus, joka ei niin pitkän elämän 
aikana ole oivaltanut, ettei kuolemasta kannata olla le¬ 
voton. Siihen on joko suhtauduttava täysin välinpitä¬ 
mättömästi, jos se tyystin sammuttaa sielun, tai sitä on 
suorastaan toivottava, jos se vie sielun jonnekin, missä 
tämä saa elää ikuisesti. Kolmatta vaihtoehtoa on kerta 
kaikkiaan mahdoton keksiä. 

67. Miksi siis pelkäisin, jos kuollessani joko lakkaan 
olemasta onneton tai vielä tulen onnelliseksikin? Vaik¬ 
ka kukapa olisi niin tyhmä, olkoon nuorikin, että ilman 
muuta uskoisi elävänsä iltaan asti? Tuossa iässähän 
kuolemantapauksen mahdollisuudet ovat päinvastoin 
paljon lukuisammat kuin meidän iässämme: nuoret sai¬ 
rastuvat helpommin, heidän tautinsa on ankarampaa ja 
paranemisensa vaivalloisempaa. Niinpä vain harvat sei- 

viytyvät vanhuusikään asti. Muussa tapauksessa osat- 
taisiinkin elää paremmin ja viisaammin, sillä ymmär¬ 
rys, järkevyys ja harkintakyky ovat juuri vanhusten 
ominaisuuksia. Ellei heitä olisi lainkaan ollut, ei liioin 
olisi ollut olemassa yhtäkään valtiota. 

68. Mutta palaan meitä uhkaavaan kuolemaan. Voi¬ 
daanko tämä lukea syyksi vanhuudelle — näettehän sen 
kuuluvan yhtä hyvin nuoruuteen? Että kuolema on yh¬ 
teistä kaikille ikäkausille, sen olen itse saanut kokea 
rakkaan poikani kohdalla, samoin kuin sinä, Scipio, 
veljiesi kohdalla, joita oli odottanut loistava virkaura. 

»Mutta nuorukainen voi toivoa elävänsä kauan, van¬ 
hus sen sijaan ei voi.» Järjetön toivo: onko mikään tyh¬ 
mempää kuin pitää epävarmaa varmana, valhetta tote¬ 
na? »Mutta vanhuksella ei ole edes mitä toivoa.» Sitä 
paremmassa asemassa hän onkin nuorukaiseen verrattu¬ 
na: mitä tämä vasta toivoo, sen hän on jo saavuttanut; 
tämä tahtoo elää kauan, hän on jo elänyt kauan. 

69. Tosin, hyvät jumalat, mitä merkitsee ihmiselä¬ 
mässä »kauan»? Antakaa minulle pisin mahdollinen 
elinaika, olettakaamme elävämme Tartessoksen kunin¬ 
kaan ikään — olen näet lukenut, että Gadeessa muuan 
Arganthonius hallitsi kahdeksankymmentä vuotta ja eli 
satakaksikymmentä —: kuitenkaan ei mielestäni ole 
edes pitkäaikaista mikään sellainen, jolla on loppunsa. 
Sillä kun loppu on käsillä, niin mennyt on iäksi jäänyt 
taakse; vain se on jäljellä, minkä on kunnolla ja hy¬ 
villä teoilla saavuttanut. Hetket menevät menojaan, sa¬ 
moin päivät, kuukaudet ja vuodet; ohi virrannut aika ei 
milloinkaan palaa, eikä voi tietää, mitä on tulossa. Min¬ 
kä verran elinaikaa itse kullekin suodaan, siihen hänen 
tulee tyytyä. 

70. Eihän näyttelijänkään tarvitse suosiota saavut¬ 
taakseen esittää kappaletta alusta loppuun, kunhan hän 

vain onnistuu siinä näytöksessä, jossa esiintyy. Samoin 
ei myöskään viisaan tarvitse päästä »Taputtakaa»-käs¬ 
kyyn asti: lyhytkin ikä riittää hyvään ja kunniakkaa¬ 
seen elämään. Mutta jos sitä jatkuu pitempään, ei kan¬ 
nata surra enempää kuin maanviljelijäkään suloisen ke- 
vätajan mentyä suree kesän ja syksyn tuloa. Keväthän 
on kuin nuoruuden vertauskuva ja viittaa tuleviin he¬ 
delmiin, muut vuodenajat taas on tarkoitettu elonleik¬ 
kuuseen ja sadonkorjuuseen. 

71. Vanhuuden hedelmänä on, kuten jo useaan ottee¬ 
seen olen sanonut, se että voi runsain määrin muistella 
elämänsä aikaansaannoksia. Hyvään taas on luettava 
kuuluvaksi kaikki, mikä tapahtuu luonnon mukaan. Mut¬ 
ta mikä voisi olla yhtä luonnonmukaista kuin vanhuk¬ 
sille kuoleminen? Kun sama kohtaa nuorukaisia, luonto 
kapinoi ja panee vastaan. Nuoren ihmisen kuolema he- 
rättääkin minussa mielikuvan väkevästä lieskasta, joka 
saadaan vasta vettä syytämällä tukahtumaan; vanhus 
taas kuolee samalla tavoin kuin loppuun palanut liekki 
sammuu itsestään, ilman väkivaltaa. Ja niin kuin hedel¬ 
mät on raakoina väkisin nyhdettävä irti puusta, mutta 
kypsinä ja valmiina putoavat itsestään, samoin lopettaa 
nuoren ihmisen elämän väkivalta, kypsyys vanhuksen. 
Tämä kypsyys on minusta niin ihanaa, että sitä mukaa 
kuin lähestyn kuolemaa, on kuin olisi maata näkyvissäni 
ja olisin pitkän merimatkan jälkeen vihdoinkin pääse¬ 
mässä satamaan. 

72. Vanhuusiällä muuten ei ole mitään määrärajaa, 
ja vanhuksen elämässä kaikki on kohdallaan niin kauan 
kuin hän kykenee täyttämään ja hoitamaan alaansa 
kuuluvat tehtävät. Tästä syystä vanhuus vieläpä on pe- 
lottomampi ja rohkeampi kuin nuoruus. Sitä tarkoittaa 
se vastauskin, jonka Solon antoi Peisistratos-tyrannille; 
kun näet tyranni oli kysynyt, mihin Solon oikein pani 

luottamuksensa, kun hän niin rohkeasti teki tyrannille 
vastarintaa, Solonin kerrotaan vastanneen: »Korkeaan 
ikääni.» Mutta parhaimman päätöksen saa elämä sil¬ 
loin, kun hengenvoimien yhä ollessa tallella ja aistien 
luotettavina luonto itse hajottaa oman rakennelmansa. 
Samoin kuin laiva tai rakennus on rakentajan itsensä 
helpoin purkaa, siten myös luonto, joka on ihmisen liit¬ 
tänyt kokoon, osaa tämän parhaiten hajottaakin. Edel¬ 
leen, liitoksen irrottaminen on aina työlästä, jos se on 
äsken tehty, mutta käy vaivattomasti, jos sillä on jo 
ikää. Tästä seuraa, ettei vanhusten pidä ahneesti tavoi¬ 
tella sitä vähää, mikä elämästä on jäljellä, mutta ei 
myöskään hylätä sitä ilman syytä. 

73. Kieltäähän Pythagoraskin ilman sotapäällikön, 
nimittäin jumalan, käskyä poistumasta elämän vartio¬ 
paikalta. Viisaalta Solonilta taas on säilynyt hautakir¬ 
joitus, jossa hän lausuu tahtovansa, että ystävät surisi¬ 
vat ja valittaisivat hänen kuolemaansa; hän toivoo var¬ 
maankin, että olisi ystävilleen rakas. Eiköhän kuitenkin 
paremmin lausu asiasta Ennius: 

Itkien älköön sortako mua, ja mun hautani älköön 

kyyneltä nähkö. 

Hänen mielestään ei pidä murehtia kuolemaa, jota seu¬ 
raa kuolemattomuus. 

74. Kuolemisen voi kenties jollakin tavoin tuntea, 
mutta sitä kestää vain vähän aikaa, etenkin vanhuksel¬ 
la; kuoleman jälkeen taas tunto joko on toivottavaa tai 
sitä ei lainkaan ole. Jo nuoresta pitäen tulisi olla asen¬ 
noitunut siten, että emme ole levottomia kuolemasta. 
Ilman tällaista asennoitumista ei kukaan voi pysyä mie¬ 
leltään tyynenä. Aivan varmastihan on kuoltava, ja ku¬ 
katies juuri tänä päivänä; voiko kukaan säilyttää mie- 

lenrauhaansa, jos pelkää joka hetki uhkaavaa kuole¬ 
maa? 

75. Todetakseni, että tämä asia ei kaipaa sen pitem¬ 
piä pohdiskeluja, minun ei tarvitse palauttaa mieleeni 
Lucius Brutusta, joka sai surmansa ollessaan vapautta¬ 
massa isänmaataan, ei Deciuksia, jotka molemmat kan¬ 
nustivat hevosensa päin vapaaehtoista kuolemaa, ei 
Marcus Atiliusta, joka lähti kidutuskuolemaan pitääk¬ 
seen viholliselle antamansa kunniasanan, ei kahta Sci- 
piota, jotka tahtoivat sulkea puunilaisilta tien vaikka 
omilla ruumiillaan, ei sinun isoisääsi Lucius Paulusta, 
joka sovitti kuolemallaan virkaveljensä tyhmänroh¬ 
keuden Cannaen häpeän päivänä, ei Marcus Marcellus- 
ta, jonka ruumiilta ei edes julmin vihollinen voinut 
evätä hautauksen kunniaa: riittää kun muistan meidän 
legiooniamme, jotka — kuten olen Syntyhistorioissani 
kirjoittanut — usein ovat reippaina ja pystypäisinä läh¬ 
teneet kohti paikkaa, jolta eivät uskoneet milloinkaan 
palaavansa. Mitä siis nuoret miehet, jotka ovat oppi¬ 
mattomia ja vain maalaispoikia, eivät pidä minään, pi¬ 
täisikö sitä iäkkäiden ja sivistyneiden ihmisten pelätä? 

76. Ylipäätään minä uskoisin, että kun on kyllikseen 
saanut harrastaa kaikkea mistä pitää, tuntee myös elä¬ 
neensä kylliksi. Lapsuudella on omat harrastuksensa: 
kaipaavatko nuorukaiset niitä? Nuoruudella on omansa: 
etsiikÖ niitä enää vakiintunut ikäkausi, se jota sanotaan 
keski-iäksi? Omansa on tälläkin ikäkaudella: vanhuus¬ 
iällä ei kaivata edes niitäkään. Vihdoin vanhuudellakin 
on kiinnostuksen kohteita. Niin kuin kuolevat edellis¬ 
ten ikäkausien harrastukset, samoin kuolevat siis van¬ 
huudenkin. Kun tämä on tapahtunut, elämästä on saatu 
kylliksi, ja hetki on kypsä kuolemalle. 

77. Miksipä en uskaltaisi esittää teille omaa käsitys¬ 
täni kuolemasta, varsinkin kun se tuntuu hahmottuvan 

sitä selkeämmäksi, mitä lyhyempi matka kuolemaan mi¬ 
nulla on. Uskon, Scipio ja Laelius, että teidän isänne, 
nuo maineikkaat miehet ja minun rakkaat ystäväni, yhä 
elävät, kaiken lisäksi sellaista elämää, jota yksin voi¬ 
daan nimittää elämäksi. Sillä niin kauan kuin olemme 
suljettuina näihin ruumiimme rakennelmiin, uurastamme 
ikään kuin pakon alaisina, raskasta vaivaa nähden. Sie¬ 
lu, joka on taivaasta lähtöisin, on näet työnnetty alas 
korkeilta asuinsijoiltaan ja ikään kuin pantu sukelta¬ 
maan maahan, paikkaan, joka on sen jumalalliselle, 
ikuiselle olemukselle vastakkainen. Mutta uskon kuole¬ 
mattomien jumalien sirotelleen sielut ihmisruumiisiin 
sitä varten, että olisi olentoja, jotka pitäisivät maasta 
huolta sekä tarkkailisivat taivaankappaleiden järjestys¬ 
tä ja jäljittelisivät sitä elämällä kohtuuden ja pitävien 
periaatteiden mukaan. Tähän vakaumukseen minua ei¬ 
vät ole johtaneet vain omat järkeilyni ja päätelmäni 
vaan myös suurimpien filosofien maine ja arvovalta. 

78. Sain näet kuulla, että Pythagoras ja pythagora- 
laiset, jotka olivat miltei meidän maanmiehiämme — 
heitähän nimitettiinkin aikoinaan italialaisiksi filoso- 
fekisi — eivät milloinkaan epäilleet sitä, että sielumme 
ovat osia jumalallisesta maailmankaikkeuden hengestä. 
Lisäksi minulle selvitettiin, mitä Sokrates, hän jonka 
Apollon oraakkeli oli julistanut olevan viisain kaikista, 
oli viimeisenä elinpäivänään esittänyt sielun kuolemat¬ 
tomuudesta, Sanoakseni lyhyesti, vakaumukseni ja kä¬ 
sitykseni on seuraavanlainen. Niin suuri on sielun liik¬ 
kuvuus, niin suuri sen kyky muistaa menneitä ja päätel¬ 
lä tulevia, niin paljon sillä on taitoja, niin moninaista 
on sen tietämys, niin lukuisia sen keksinnöt, että sellai¬ 
sen olevaisen, jonka mahdollisuuksien rajoissa tämä 
kaikki on, täytyy olla kuolematon. Edelleen, sielu on 
alituisessa liikkeessä; sen liikkeellä ei ole alkua, koska 

se itse liikuttaa itseään: näin ollen sen liikkeellä ei tule 
myöskään olemaan loppua, koska se ei milloinkaan tule 
jättämään itseään. Ja koska sielu on koko olemuksel¬ 
taan yhtä ja samaa eikä siinä ole sekoittuneena mitään, 
joka olisi toista ja erilaista kuin se itse, sitä ei voi ja¬ 
kaa, ja koska se on jakamaton, se ei voi kuolla. Vahva¬ 
na todisteena sille, että ihmisillä on tietomääränsä suu¬ 
rimmaksi osaksi olemassa jo ennen syntymäänsä, on se 
että he jo lapsuudessaan vaikeita aineita oppiessaan 
omaksuvat lukemattomia asioita niin nopeasti kuin eivät 
silloin kuulisikaan niitä ensi kertaa: on kuin he vain pa¬ 
lauttaisivat ne jälleen muistiinsa ja mieleensä. Suunnil¬ 
leen näin puhuu Platon. 

79. Ksenofonilla taas vanhempi Kyyros puhuu kuo¬ 
linvuoteellaan tähän tapaan: »Rakkaat poikani, teidän 
ei pidä luulla, että minä en teistä erottuani enää ole 
missään, että minua ei enää olekaan. Ettehän silloin¬ 
kaan, kun vielä olin luonanne, nähneet minun sieluani, 
mutta ymmärsitte kaikesta siitä, mitä tein, että sellai¬ 
nen asui ruumiissani. Uskokaa siis, että sama sielu on 
edelleen olemassa, vaikka ette sitä tulekaan näkemään¬ 
kään. 

80. Eihän kuuluisille miehille osoitettu kunnia eläisi 
enää heidän kuoltuaan, elleivät heidän omat sielunsa 
millään tavoin vaikuttaisi siihen suuntaan, että säilyt¬ 
täisimme heidän muistonsa pitempään. Minä ainakaan 
en ole koskaan suostunut uskomaan sitä, että sielut mu¬ 
ka elävät niin kauan kuin ovat kuolevaisissa ruumiissa 
mutta kuolevat poistuttuaan niistä, en liioin että sielu 
muuttuu älyttömäksi poistuttuaan ruumiista, joka on 
älyä vailla. Päinvastoin, kun se on täydelleen vapautu¬ 
nut yhteydestään ruumiiseen ja päässyt puhtaaksi ja 
koskemattomaksi, silloin vasta se on viisas. Lisäksi on 
aivan selvää, minne muut ainekset joutuvat, kun kuole- 

ma saattaa ihmiselimistön hajoamaan: ne menevät kaik¬ 
ki sinne mistä ovat lähtöisinkin. Sielu yksin pysyy nä¬ 
kymättömissä, olipa se läsnä tai jo poistunut. 

81. Ja näettehän, ettei mikään siinä määrin muistuta 
kuolemaa kuin uni. Nukkuvien ihmisten sielut paljasta¬ 
vat mitä selvimmin jumalallisen luonteensa: päästyään 
näin irti ja vapauteen ne näkevät ennakolta paljon tu¬ 
levia asioita. Tästä voi päätellä, millaisia ne tulevat 
olemaan sitten kun ovat täydellisesti vapautuneet ruu¬ 
miin kahleista. Jos siis asia on näin», hän jatkoi, »kun¬ 
nioittakaa minua kuin jumalaa; mutta jos sielu sitä vas¬ 
toin on kuoleva yhdessä ruumiin kanssa, te tulette kui¬ 
tenkin uskollisesti säilyttämään muistoni loukkaamat¬ 
tomana, koska kunnioitatte jumalia, jotka valvovat ja 
hallitsevat koko tätä kaunista maailmaa.» Näin siis pu¬ 
hui Kyyros ennen kuolemaansa. Tarkastelkaamme nyt, 
jos teille sopii, mitä oma historiamme kertoo. 

82. Kukaan ei milloinkaan saa minua uskomaan, Sci- 
pio, että sinun isäsi Paulus tai molemmat isoisäsi, Pau¬ 
lus ja Africanus, tai Africanuksen isä tai hänen setänsä 
taikka monet muut suuret miehet, joiden luetteleminen 
ei tässä ole tarpeen, olisivat pyrkineet niin suuriin ja 
vastaisuudessa muistettaviin saavutuksiin, elleivät he 
olisi sisimmässään aavistaneet vastaisuuden voivan hei¬ 
tä koskea. Vai luuletko — kehuakseni vanhusten ta¬ 
paan hiukan itseäni —, että minä olisin ottanut näh¬ 
däkseni niin paljon vaivaa, yötä päivää, sodassa ja rau¬ 
hassa, jos maineeni olisi määrä pysähtyä samoille ra¬ 
joille kuin elämänikin? Eikö olisi ollut paljon parempi 
viettää toimetonta ja rauhallista elämää, vapaana vai¬ 
voista ja ponnistuksista? Mutta merkillisesti henkeni 
suuntautui ylöspäin ja katsoi aina kohti tulevaisuutta 
ikään kuin se vasta elämästä erottuaan pääsisi todella 
elämään. Ja ellei se pitäisi paikkaansa, että sielu on 


VANHUUDESTA 


43 

kuolematon, eivät juuri kaikkein jaloimpien miesten sie¬ 
lut olisi eniten pyrkimässä kuolemattomuuteen ja kun¬ 
niaan. 

83. Entä edelleen, jos kerran ihmisellä on kuolles¬ 
saan mieli sitä levollisempi, mitä viisaampi hän on, ja 
sitä rauhattomampi, mitä ymmärtämättömämpi hän on, 
eikö tämä mielestänne osoita, että se sielu, joka näkee 
enemmän ja kauemmas, havaitsee lähtevänsä parem¬ 
paan olotilaan, kun taas se, jonka katse on sumeampi, 
ei tätä näe? Minua ainakin kannustaa halu nähdä teidän 
isänne, joita olen kunnioittanut ja rakastanut, ja pala¬ 
vasti toivon tapaavani paitsi niitä miehiä,* joita olen itse 
tuntenut, myös sellaisia, joista olen kuullut, lukenut tai 
kirjoittanut. Kun sinne kerran lähden, minua ei todella 
kenenkään ole helppo hakea takaisin ja keittää uudel¬ 
leen niin kuin Peliaalle tapahtui. Ja jos joku jumaluus 
sallisi minun tämän ikäisestä muuttua takaisin lapseksi 
ja palata kehtoon kitisemään, kieltäytyisin kauniisti; en 
tosiaankaan haluaisi, käyttääkseni vertauskuvaa, kilpa¬ 
radan päähän päästyäni joutua palaamaan maalivii¬ 
valta takaisin lähtökuoppiin. 

84. Sillä mitä hyvää elämässä on? Eikö siinä kaikki 
ole pikemminkin vaivaa? Ja vaikka siinä jotain hyvää 
onkin, se kuitenkin pysähtyy kyltymykseen tai johon¬ 
kin muuhun määrärajaan. En minä halua valitella elä¬ 
mää, niin kuin monet oppineetkin miehet ovat usein 
tehneet, eikä minua kaduta, että olen elänyt, koska olen 
elänyt sillä tavoin, että en' katso syntyneeni turhaan. 
Poistun elämästä niin kuin majatalosta enkä niin kuin 
kodistani, sillä luonto on antanut meille majapaikan 
viivähtämistä, ei asumista varten. Oi ihanaa päivää, 
jolloin saan lähteä tuohon koolla olevien sielujen ju¬ 
malalliseen seuraan ja pääsen pois tästä vilskeestä ja 
hälinästä! En näet lähde pelkästään niiden miesten 

luokse, joista olen edellä puhunut, vaan myös poikani 
Caton luo, parhaan miehen ja rakastavimman pojan, 
joka milloinkaan on syntynyt. Minä jouduin polttamaan 
hänen ruumiinsa, vaikka hänen olisi tullut tehdä tämä 
minun ruumiilleni. Hänen sielunsa ei kuitenkaan ole 
hylännyt minua vaan katsoo tänne puoleeni; on varmaa, 
että se on mennyt niille seuduille, joihin se tiesi mi¬ 
nunkin olevan määrä kerran tulla. Niin kuin on nähty, 
olen kantanut tämän onnettomuuteni urheasti, en kui¬ 
tenkaan siksi että se olisi jättänyt minut välinpitämät¬ 
tömäksi, vaan koska lohduttauduin sillä ajatuksella, 
että emme joudu pitkää aikaa olemaan erossa ja kau¬ 
kana toisistamme. 

85. Nämä kaikki seikat, Scipio — tätähän sinä sa¬ 
noit usein ihmetteleväsi Laeliuksen kanssa — tekevät 
minulle vanhuuden kevyeksi; puhumattakaan siitä, että 
se olisi rasittavaa, se on jopa suloista. Ja jos erehdyn 
uskoessani ihmissielua kuolemattomaksi, erehdyn mie¬ 
lelläni, ja niin kauan kuin elän, en salli itseltäni riistet¬ 
tävän tätä harhaluuloa, joka tuottaa minulle iloa. Jos 
taas kuoltuani en enää tunne mitään, kuten eräät pikku- 
filosofit arvelevat, minun ei myöskään tarvitse pelätä 
kuolleiden filosofien pilkkaavan tätä erehdystäni. Ja 
jos meidän ei olekaan määrä tulla kuolemattomiksi, ih¬ 
miselle on kuitenkin suotavaa, että hänen elämänsä 
sammuu oikealla ajallaan. Samoin kuin kaikelle muulle 
on luonto näet pannut rajansa elämällekin. Vanhuus 
taas on loppunäytöksenä elämälle, ikään kuin se olisi 
näytelmä; meidän tulee katsoa, ettemme väsy siihen, 
etenkin jos jo olemme saaneet siitä kylliksemme. 

Tämän verran minulla oli sanottavaa vanhuudesta. 
Kunpa tekin pääsisitte siihen asti, niin että voisitte oman 
kokemuksenne nojalla vahvistaa sen, minkä olette mi¬ 
nulta kuulleet! 


YSTÄVYYDESTÄ 



1. Auguri Quintus Mucius Scaevolalla oli tapana 
hauskasti ja hyvämuistisesti kertoilla apestaan Gaius 
Laeliuksesta, ja jutellessaan hän aina epäröimättä ni¬ 
mitti tätä viisaaksi. Minut näet oli isäni vienyt miehen 
togan saatuani Scaevolan luo niillä puhein, että aina 
pysyttelisin vanhuksen rinnalla niin kauan kuin voisin ja 
saisin. Niinpä painoin mieleeni monia hänen viisaita esi- 
tyksiään, samoin monia hänen nasevia sanontojaan, se¬ 
kä pyrin hänen viisautensa avulla laajentamaan tietoja¬ 
ni. Hänen kuoltuaan liityin ylipappi Scaevolan seuraan; 
tätä uskallan sanoa sekä älynsä että oikeamielisyytensä 
puolesta valtiomme ensimmäiseksi mieheksi. Mutta hä¬ 
nestä toiste: nyt palaan auguriin. 

2. Tämä puheli useinkin moninaisista aiheista; eri¬ 
tyisesti kuitenkin muistan, kuinka hän kerran, kun läsnä 
olimme minä ja joitakuita harvoja ystäviä, istuessaan 
tapansa mukaan kotonaan nojatuolissa johtui kosket¬ 
telemaan asiaa, joka tuolloin oli yleisenä puheenaihee¬ 
na. Sinähän toki muistat, Atticus, etenkin juuri Publius 
Sulpiciuksen hyvänä ystävänä, kuinka suuresti ihmiset 
ihmettelivät ja pahoittelivat, kun tämä kansantribuuni¬ 
na ollessaan joutui veri vihoihin silloisen konsulin Quin¬ 
tus Pompeiuksen kanssa, jonka erittäin läheinen ystävä 
hän oli ollut, ja rikkoi välinsä tähän. 

3. Kun nyt siis Scaevola oli tullut maininneeksi juuri 
tästä asiasta, hän toisti meille ystävyyttä käsittelevän 
keskustelun, jonka Laelius oli muutamia päiviä Scipio 
Africanuksen kuoleman jälkeen käynyt hänen sekä toi¬ 
sen vävynsä Gaius Fanniuksen, Marcuksen pojan, kans¬ 
sa. Painoin mieleeni tuon keskustelun pääajatukset, ja 

olen tässä kirjassa esittänyt ne parhaaksi katsomallani 
tavalla: olen näet pannut ikään kuin heidät itsensä pu¬ 
humaan, jottei turhan usein jouduttaisi lisäämään vä¬ 
liin »minä sanoin» ja » hän sanoi» ja jotta keskustelun 
osanottajat näyttäisivät olevan läsnä, silmiemme edessä. 

4. Sinähän olet usein ehdottanut, että kirjoittaisin 
jotakin ystävyydestä, ja mielestäni tämä aihe ansaitsee¬ 
kin tulla kaikkien tietoon ja on sitä paitsi meidän ystä¬ 
vyytemme arvoinen; niinpä olen ryhtynyt tehtävään 
mielelläni hyödyttääkseni monia sinun pyynnöstäsi. Si¬ 
nulle omistamassani, vanhuutta käsittelevässä teokses¬ 
sani Cato maior olen asettanut keskustelijaksi iäkkään 
Caton, koska kukaan ei minusta näyttänyt pätevämmäl- 
tä puhumaan tuosta ikäkaudesta kuin tämä mies, joka 
ensinnäkin oli hyvin kauan elänyt vanhuksena ja toi¬ 
seksi oli juuri vanhoilla päivillään saanut nauttia onnea 
enemmän kuin muut. Ja kun me kerran olimme isiltäm¬ 
me kuulleet, että Gaius Laeliuksen ja Publius Scipion 
ystävyys oli aivan erityisesti muistamisen arvoinen, kat¬ 
soin vastaavasti Laeliuksen sopivaksi henkilöksi esittä¬ 
mään ystävyydestä sen saman, minkä Scaevola muisti 
hänen puhuneen. Tällainen keskustelutyyli, joka nojaa 
muinaisajan miesten, nimenomaan maineikkaiden, arvo¬ 
valtaan, vaikuttaa näet jollakin tavoin painokkaammal¬ 
ta. Lukiessani omaa tekstiäni saankin toisinaan sen vai¬ 
kutelman kuin puhujana olisi Cato enkä minä itse. 

5. Niin kuin silloin kirjoitin vanhalle miehelle van¬ 
huksena vanhuudesta, samoin olen tässä kirjassa par¬ 
haana ystävänä kirjoittanut ystävälle ystävyydestä. Sil¬ 
loin puhui Cato, jota iäkkäämpää ei ollut juuri ketään 
noihin aikoihin, kokeneempana ei yhtäkään; nyt puhuu 
ystävyydestä Laelius, joka oli sekä viisas mies — sel¬ 
laisena häntä näet pidettiin — että suuressa maineessa 
ystävyysliittonsa vuoksi. 

Soisin, että hetkeksi kääntäisit ajatuksesi pois minus¬ 
ta ja kuvittelisit Laeiiuksen itsensä puhuvan. Gaius 
Fannius ja Quintus Mucius saapuvat Scipio Africanuk- 
sen kuoleman jälkeen appensa luo. He aloittavat kes¬ 
kustelun; heille vastaa Laelius, jonka suuhun on pantu 
koko ystävyyttä koskeva esitys; sitä lukiessasi tulet tun¬ 
nistamaan itsesi. 

6. Fannius. Niin on asia, Laelius; ei tosiaan ole ollut 
ketään parempaa eikä kuuluisampaa miestä kuin Afri¬ 
canus. Mutta sinun pitäisi ajatella, että kaikkien kat¬ 
seet ovat suuntautuneet sinuun. Yksin sinua nimitetään 
viisaaksi ja myös pidetään sellaisena. Sama kunnia suo¬ 
tiin äskettäin Marcus Catolle; tiedämme Lucius Aci- 
liuksella olleen meidän isiemme keskuudessa viisaan 
nimen; molemmat olivat kuitenkin saaneet sen muusta 
syystä: Acilius, koska häntä pidettiin taitavana oikeus¬ 
tieteen tuntijana, Gato taas, koska hän oli perehtynyt 
moniin eri aloihin. Tiedettiin kertoa monia esimerkkejä 
siitä kuinka hän oli senaatissa ja forumilla osoittanut 
terävää kaukonäköisyyttä, toiminut suoraselkäisesti ja 
tehnyt osuvia ratkaisuja; sen vuoksi hänellä vanhoilla 
päivillään jo oli ikään kuin lisänimenä »viisas». 

7. Sinua sen sijaan pidetään viisaana toisesta syys¬ 
tä, ei pelkästään synnynnäisten ominaisuuksiesi ja luon¬ 
teesi vaan myös opillisen sivistyksesi vuoksi, eikä sanan 
rahvaanomaisessa merkityksessä vaan oppineiden käyt¬ 
tämässä: sellaisena viisaana, jollaista tietämämme mu¬ 
kaan muualla Kreikassa ei ollut ainoatakaan — sillä 
niin samottuja seitsemää viisasta eivät näihin kysymyk¬ 
siin perinpohjaisemmin syventyneet lue viisaiden jouk¬ 
koon —, Ateenassa taas yksi ainoa, ja hänkin sellainen 
jonka myös Apollon oraakkeli oli julistanut kaikista 
viisaimmaksi. Tällaisen viisauden sinun uskotaan omis¬ 
tavan, nimittäin että katsot kaiken itseäsi koskevan ole- 

4 — Cicero, V.Y.V. 

van omassa vallassasi ja pidät inhimillisiä kohtaloita 
hyvettä vähäarvoisempina. Niinpä minulta kysellään, ja 
luullakseni samoin tältä Scaevolalta, millä tavoin olet 
kestänyt Africanuksen kuoleman, varsinkin kun viime 
nonae-päivänä, kun me olimme tavallisuuden mukaan 
kokoontuneet auguri Decimus Brutuksen puutarhaan 
harjoittamaan taitoamme, sinä et ollut läsnä. Yleensä¬ 
hän olet aina erittäin tunnollisesti pitänyt huolta tuosta 
päivästä ja velvollisuudesta. 

8. Scaevola. Monet tosiaan kysyvät tätä, Laelius, ku¬ 
ten Fannius sanoi. Minä vastaan havaintoni mukaan, et¬ 
tä sinä kannat maltillisesti surun, joka aiheutui tuon 
suuren miehen ja lisäksi vielä näin hyvän ystävän kuo¬ 
lemasta; tämä ei voinut olla koskematta sinuun, sitä 
vaati jo sinun luonteesi inhimillisyys. Sen seikan, että 
et nonae-päivänä ollut mukana virkakuntamme kokouk¬ 
sessa, sanon sen sijaan johtuneen terveydentilastasi eikä 
surusta. 

Laelius . Sinä puhut, Scaevola, tosiaan juuri kuten 
asia on. Enhän olisi saanutkaan antaa itseäni kohdan¬ 
neen ikävyyden estää minua tuosta tehtävästä, jonka 
olen hoitanut aina kun terveyteni on sallinut; uskonkin, 
ettei mikään onnettomuus voi saada lujaluontoista ih¬ 
mistä lyömään hetkeksikään velvollisuuttaan laimin. 

9. Sinä taas, Fannius, teet ystävällisesti, kun sanot 
minulle annettavan sellaista arvoa, jota en tunnusta en¬ 
kä vaadi omakseni. Nähdäkseni et kuitenkaan arvostele 
Catoa oikein, sillä joko ei ole ollut olemassa ketään 
viisasta — ja näin minä pikemminkin uskon — tai jos 
on ollut joku, niin juuri hän. Muuta mainitsematta, mil¬ 
lä tavoin hän kantoikaan poikansa kuoleman! Muistin 
Pauluksen, olin nähnyt Galuksen; nämä kuitenkin oli¬ 
vat menettäneet nuoret poikansa, Cato taas parhaassa 
iässä olevan ja kuntonsa osoittaneen miehen. 

10. Varo siis asettamasta Caton edelle edes sitä mies¬ 
tä, jonka Apollo julisti kaikista viisaimmaksi, kuten sa¬ 
noit: Catoa näet ylistetään teoistaan, tuota toista sanois¬ 
taan. Mitä taas minuun tulee, pulmakseni nyt teidän mo¬ 
lempien kanssa, kuulkaa mitä sanon. 

Kuinka oikein tekisin, jos sanoisin etten tunne kai¬ 
pausta Scipion mentyä, sen ratkaiskoot viisaat; varmasti 
kuitenkin valehteluin. Ikävöinhän minä menetettyäni 
sellaisen ystävän, jollaista luullakseni ei tule koskaan 
olemaan eikä, sen voin vakuuttaa, varmastikaan ole 
toista ollut. Mutta en tarvitse lääkettä: lohdutan itse 
itseäni, ja etenkin sillä lohdukkeella, että en ole sen 
erehdyksen vallassa, joka useimmille ihmisille tuottaa 
tuskaa ystävien kuoleman yhteydessä. En katso Scipiol- 
le sattuneen mitään pahaa: jos jotakin on sattunut, se 
on sattunut minulle; omien onnettomuuksiensa ylen¬ 
määräinen murehtiminen taas ei osoita rakkautta ystä¬ 
vää vaan itseään kohtaan. 

11. Kuka tosiaan voisi väittää, ettei Scipion osa ollut 
mitä parhain? Sillä ellei hän toivonut kuolemattomuut¬ 
ta — ja sellaista hän kyllä vähimmin ajatteli —, jäikö 
häneltä saavuttamatta mitään, mitä ihmisen on lupa 
toivoa? Heti nuorukaisikään päästyään hän uskomatto¬ 
malla kunnokkuudellaan ylitti ne suuret toiveet, joita 
kansalaiset olivat häneen kiinnittäneet jo poikaiässä; 
hän ei koskaan hakenut konsulin virkaa, mutta hänet 
valittiin konsuliksi kahdesti, ensimmäisen kerran ennen 
laillista ikää, toisen kerran hänen omalta kannaltaan 
oikeaan aikaan mutta valtion kannalta melkein liian 
myöhään; tuhoamalla kaksi meidän valtakuntamme pa¬ 
hinta viholliskaupunkia hän teki lopun paitsi nykyisistä 
myös tulevista sodista. Mitäpä sanoisin hänen ihmeen 
miellyttävästä luonteestaan, hänen äitiinsä kohdista¬ 
mastaan pojanrakkaudesta, sisarilleen osoittamastaan 

anteliaisuudesta, hyvyydestään omaisiaan kohtaan, oi¬ 
keamielisyydestään kaikkia kohtaan? Ne te tunnette. 
Kuinka rakas hän taas oli kaupungillemme, sen saattoi 
päätellä murheesta, joka vallitsi hänen hautajaisissaan. 
Mitä hyötyä hänellä siis olisi voinut olla muutamasta 
lisävuodesta? Vaikka näet vanhuus ei olekaan raskasta 
— tähän tapaan muistan Gaton puhuneen vuotta ennen 
kuolemaansa keskustellessaan minun ja Scipion kans¬ 
sa —, se kuitenkin vie sen virkeyden, joka Scipiolla vie¬ 
lä nyt oli tallella. 

12. Niin onnen kuin maineen puolesta hänen elämän¬ 
sä oli siis sellainen, ettei siihen voinut enää mitään tulla 
lisää; hänen kuolemansa taas oli niin nopea, ettei hän 
ehtinyt sitä tunteakaan. Tästä kuolintavasta on vaikea 
mennä sanomaan mitään; te tiedätte, mitä ihmiset epäi¬ 
levät. Varmuudella voi kuitenkin sanoa, että niistä juh¬ 
lavista ja riemullisista päivistä, joita Publius Scipio 
elämänsä aikana näki lukuisia, oli loistavin se päivä, 
jolloin senaatin istunnon päätyttyä senaattorit, Rooman 
kansa, liittolaiset ja latinalaiset saattoivat hänet illalla 
kotiin, päivää ennen kuin hän erkani elämästä: näyttää 
siis siltä kuin hän näin korkealta kunnian asteelta olisi 
päätynyt pikemminkin taivaan jumalien kuin manalais- 
ten luo. 

13. Minä en näet ole yhtä mieltä niiden kanssa, jotka 
äskettäin ovat alkaneet esittää sellaista oppia, että sielu 
kuolee samalla kuin ruumiskin ja että kuolema tekee 
kaikesta lopun. Enemmänkin pidän esikuvanani entis¬ 
ajan ihmisiä: esi-isiämme, jotka soivat vainajille niin 
pyhät oikeudet — tätä he eivät varmasti olisi tehneet, 
elleivät olisi uskoneet niillä olevan vainajille jotakin 
merkitystä —; edelleen niitä, jotka muinoin elivät tässä 
maassa ja opetuksillaan ja ohjeillaan valistivat siihen 
aikaan kukoistavaa, nyt tosin hävitettyä kreikkalaista 

Etelä-Italiaa; tai häntä, jonka Apollon oraakkeli julisti 
kaikista viisaimmaksi ja joka ei tästä asiasta esittänyt 
milloin yhtä, milloin toista, kuten useimmiten muulloin, 
vaan aina samaa, nimittäin että ihmissielut ovat juma¬ 
lallisia ja että niillä on ruumiista poistuttuaan avoinna 
takaisin taivaaseen tie, sitä vaivattomampi mitä parem¬ 
pi ja oikeamielisempi asianomainen on ollut. Samaa 
mieltä oli myös Scipio. 

14. Aivan kuin olisi ennalta aavistanut, hän vain 
muutamia päiviä ennen kuolemaansa — läsnä olivat 
Philus ja Manilius sekä useita muita, ja sinäkin, Scae- 
vola, olit tullut minun kanssani — esitti kolmen päivän 
ajan ajatuksiaan valtiosta. Tämän keskustelun loppu¬ 
jaksona oli sielun kuolemattomuutta koskeva esitys, 
jonka hän sanoi saaneensa nukkuessaan kuulla näyssä 
Africanukselta. Jos on niin, että mitä parempi ihminen 
on ollut, sitä helpommin hänen sielunsa kuoleman tul¬ 
lessa lentää ikään kuin ruumiin vankilasta ja kahleista 
vapauteen, kenen voimme silloin kuvitella helpommin 
päässeen jumalien luo kuin Scipion? Pelkäänkin, että 
tämän hänen kohtalonsa murehtiminen osoittaisi enem¬ 
män kateellista kuin ystävän mieltä. Mutta jos taas se 
käsitys on oikeampi, että sielu ja ruumis kuolevat sa¬ 
malla kertaa eikä jäljelle jää minkäänlaista tajua, niin 
samoin kuin kuolemassa ei ole mitään hyvää, siinä ei 
varmasti ole mitään pahaakaan. Jos näet hänen tajun¬ 
tansa on sammunut, on kuin hän ei koskaan olisi synty¬ 
nytkään. Siitä että hän kuitenkin oli syntynyt, iloitsem¬ 
me me ja tulee iloitsemaan tämä valtio niin kauan kuin 
se pysyy pystyssä. 

15. Hänen on siis, kuten edellä sanoin, käynyt puo¬ 
lestaan hyvin onnellisesti; huonommin minun, jonka 
olisi kuulunut ennen häntä poistua elämästä niin kuin 
olin siihen ennen häntä tullutkin. Nautin kuitenkin ys- 

tävyytemme muistelemisesta siinä määrin, että katson 
eläneeni onnellisena, koska olen saanut elää Scipion 
kanssa. Yhteisesti meillä olivat huolenamme niin val¬ 
tion kuin yksityisetkin asiat, yhteinen oli koti- ja sota- 
palvelusaika, ja välillämme vallitsi se, mikä on ystä¬ 
vyydessä olennaisinta: toiveiden, harrastusten ja mieli¬ 
piteiden täydellinen sopusointu. Sen tähden ei tuo Fan- 
niuksen äsken mainitsema viisauden maine, etenkin kun 
se on perusteeton, tuota minulle niinkään paljon iloa 
kuin toivo siitä, että ystävyytemme muisto eläisi ikui¬ 
sesti. Tämä on sydämelläni sitäkin enemmän, kun kai¬ 
kilta menneiltä vuosisadoilta voidaan mainita tuskin 
kolme tai neljä ystäväparia. Mielestäni minulla on syy¬ 
tä toivoa, että jälkimaailma tulee tuntemaan Scipion ja 
Laeliuksenkin ystävyyden tällaisena. 

16. Fannius. Varmasti käy niin, Laelius. Mutta koska 
tulit maininneeksi ystävyydestä ja meillä on nyt vapaa¬ 
ta aikaa, tekisit tosiaan mieliksi minulle ja toivoakseni 
samaten Scaevolalle, jos samoin kuin sinulla on tapana 
puhua muista aiheista, joita sinulta kysytään, puhuisit 
ystävyydestä — mitä siitä ajattelet, millaiseksi sen ym¬ 
märrät ja mitä neuvoja annat sen suhteen. 

Scaevola. Tulen todellakin kuuntelemaan mielelläni; 
minulla olikin tarkoitus ehdottaa sinulle juuri samaa, 
mutta Fannius ehti ennen. Tulet siis tuottamaan meille 
molemmille suuren ilon. 

17. Laelius. Minulla ei olisi mitään sitä vastaan, jos 
luottaisin itseeni. Aihehan on mitä arvokkain, ja meillä 
on aikaa, kuten Fannius sanoi. Mutta kuka minä olen? 
Entä mitä kykyä minulla on? Oppineet, eritoten kreik¬ 
kalaiset, ovat tunnetusti harjaantuneet sellaiseen, että 
kun heille annetaan aihe, he pystyvät esittämään siitä 
mielipiteitään vaikka suoralta kädeltä; tämä on vaikea 
tehtävä ja vaatii melkoista harjoitusta. Kuullaksenne, 

mitä ystävyydestä voidaan esittää, teidän olisi sen vuok¬ 
si mielestäni käännyttävä niiden puoleen, jotka opetta¬ 
vat työkseen näitä asioita. Minä voin ainoastaan kehot¬ 
taa teitä pitämään ystävyyttä kaikkia muita inhimillisiä 
asioita parempana; ei näet mikään ole yhtä luonnon¬ 
mukaista ja sovellu niin hyvin eri onnenvaiheisiin, niin 
myötäisiin kuin vastaisiinkin. 

18. Ensinnäkin olen sitä mieltä, ettei ystävyyttä voi 
olla muiden kuin kunnon ihmisten välillä. Tätä en kä¬ 
sitä niin piinallisen tarkasti kuin ne, jotka perinpohjai- 
semmin pohtivat tätä kysymystä. Heidän kantansa on 
ehkä oikea, mutta siitä ei juuri ole yleisempää hyötyä: 
he näet väittävät, ettei kukaan muu voi olla kunnon 
mies paitsi viisas. Mikäpä siinä, olkoon niin. Mutta he 
ymmärtävät viisaudella jotakin sellaista, mitä tähän 
mennessä kukaan kuolevainen ei ole saavuttanut; mei¬ 
dän taas tulee tarkastella sitä, mitä esiintyy käytännös¬ 
sä ja tavallisessa elämässä, ei sitä, mitä voidaan vain 
kuvitella tai toivoa. En mitenkään voi sanoa Gaius Fab- 
riciuksen, Manius Guriuksen ja Tiberius Coruncaniuk- 
sen, joita meidän esi-isämme pitivät viisaina, olleen noi¬ 
den toisten mittapuun mukaan viisaita. Pidättäkööt he 
siis itselleen viisaan nimen, vihatun ja hämärän, ja 
myöntäkööt, että nämä olivat edes kunnon miehiä. Mut¬ 
ta sitäkään he eivät tee: he väittävät, ettei sitä voida 
myöntää kuin viisaan kohdalla. 

19. Käsitelkäämme siis aihetta talonpoikaisjärjellä, 
kuten on tapana sanoa. Niitä, jotka käyttäytyvät ja elä¬ 
vät siten, että heidän luotettavuutensa, nuhteettomuu- 
tensa, oikeudentuntonsa ja jalomielisyytensä saavat 
tunnustusta, jotka ovat vapaita kaikkinaisesta himosta, 
hillittömyydestä ja julkeudesta ja joilla on lujat peri¬ 
aatteet — tällaisia olivat ne, jotka äsken mainitsin —, 
niitä on pidetty kunnon miehinä ja sellaisiksi heitä on 

mielestäni myös nimitettävä, koska he sikäli kuin ihmi¬ 
sille on mahdollista seuraavat luontoa, oikean elämisen 
parasta opasta. Luulen näet oivaltavani meidän synty¬ 
neen sellaisiksi, että kaikkien ihmisten välillä olisi jon¬ 
kinlainen yhteys, sitä voimakkaampi, mitä likeisempiä 
he ovat toisilleen. Niinpä maanmiehet ovat etusijalla 
muukalaisiin verrattuina, sukulaiset vieraisiin. Luonto 
itse on näet synnyttänyt näiden välille ystävyyden, mut¬ 
ta sillä ei kuitenkaan ole kylliksi lujuutta. Ystävyys on¬ 
kin siinä suhteessa sukulaisuuden yläpuolella, että su¬ 
kulaisuudesta voi mieltymys kadota, ystävyydestä sen 
sijaan ei: mieltymyksen kadotessa kumoutuu ystävyyden 
nimi, sukulaisuuden säilyy. 

20. Kuinka suuri ystävyyden vaikutusala on, voidaan 
ymmärtää ennen kaikkea siitä, että ihmissuvun loputto¬ 
man, luonnon itsensä solmiman yhteisyyden keskellä tä¬ 
mä on niin suppearajainen ja keskittyy niin ahtaaseen 
alaan, että keskinäinen rakkaus syntyy aina vain kahden 
tai korkeintaan aivan harvojen välille. 

Ystävyys ei näet ole mitään muuta kuin mieltymyk¬ 
sen ja rakkauden sävyttämää yksimielisyyttä kaikissa 
jumalia ja ihmisiä koskevissa asioissa; uskon tosiaan, 
että viisautta lukuun ottamatta kuolemattomat jumalat 
eivät ole antaneet ihmisille mitään sitä parempaa. Jot¬ 
kut pitävät enemmän arvossa rikkautta, jotkut hyvää 
terveyttä, jotkut valtaa, jotkut kunnia-asemia, monet 
vieläpä aistinautintojakin. Viimeksi mainittu on kyllä 
vain eläinten arvoista; sen edellä luetellut seikat taas 
ovat katoavaisia ja epävarmoja, ne kun eivät ole niin¬ 
kään meidän suunnitelmiemme kuin onnettaren oikku¬ 
jen varassa. Ne taas, jotka pitävät hyvettä korkeimpa¬ 
na hyvänä, tekevät kyllä kiitettävästi; mutta hyvehän 
juuri synnyttää ystävyyden ja pitää sitä yllä, eikä ilman 
hyvettä voi mitenkään olla myöskään ystävyyttä. 

21. Ymmärtäkäämme nyt hyve-käsite elävän elämän 
ja kielemme käytännön mukaisesti: älkäämme eräiden 
filosofien tavoin mitatko sitä mahtipontisin sanoin vaan 
katsokaamme hyviksi miehiksi ne, joita sellaisina pide¬ 
tään, Paulukset, Catot, Galukset, Scipiot ja Philukset. 
Tällaisissa miehissä on tavalliselle elämälle kylliksi; 
jättäkäämme syrjään sellaiset, joita ei kerta kaikkiaan 
ole mistään löydettävissä. 

22. Tällaisten miesten välisestä ystävyydestä on niin 
suuria etuja, että tuskin pystyn niitä sanomaankaan. En¬ 
sinnäkin, miten voi elämä olla tosielämää, kuten Ennius 
sanoo, ellei se löydä lepoa ystävän vastavuoroon osoit¬ 
tamassa mieltymyksessä? Mikä on suloisempaa kuin et¬ 
tä sinulla on joku, jonka kanssa uskallat puhua kaikes¬ 
ta kuin vain itsesi kanssa? Voisitko todella nauttia me- 
nestyksestäsi, ellei sinulla olisi joku, joka iloitsee siitä 
yhtä paljon kuin sinä itse? Vastoinkäymisiä taas olisi 
vaikea kestää ilman sellaista ihmistä, joka kärsisi niistä 
vielä enemmän kuin sinä. Lopuksi, muut arvot, joita ih¬ 
miset tavoittelevat, sopivat oikeastaan kukin vain yh¬ 
teen tarkoitukseen: rikkaus on sitä varten, että käyttäi¬ 
sit sitä hyväksesi; valta, jotta sinua pidettäisiin arvos¬ 
sa; kunniavirat, jotta sinua ylistettäisiin; nautinnot, jot¬ 
ta saisit iloita; terveys, jottei sinun tarvitsisi tuntea tus¬ 
kaa ja jotta voisit käyttää ruumistasi eri tehtäviin. Ys¬ 
tävyyteen sitä vastoin sisältyy sangen monta etua. Minne 
käännytkin, se on paikalla; sitä ei voida mistään sulkea 
pois; se ei koskaan häiritse, ei koskaan ole kiusallinen: 
näin emme vettä emmekä tultakaan, kuten on tapana sa¬ 
noa, käytä hyväksemme useammin kuin ystävyyttä. En¬ 
kä minä nyt puhu arkipäiväisestä tai keskinkertaisesta 
ystävyydestä, joka tosin sekin tuottaa iloa ja hyötyä, 
vaan todellisesta ja täydellisestä, sellaisesta kuin on ol¬ 
lut niiden välillä, joita voidaan mainita vain harvoja. 

Ystävyys näet antaa myötäkäymisille lisää hohdetta, ja 
vastoinkäymiset se tekee kevyemmiksi jakamalla ne 
useamman osalle. 

23. Ystävyyteen siis sisältyy runsain määrin suuria 
etuja, mutta kaikista tärkein on varmasti se, että ystä¬ 
vyys luo toiveikasta valoa tulevaisuuteenkin eikä salli 
mielen hervota tai masentua. Joka näet mielessään kat¬ 
selee tosiystävää, katselee ikään kuin omaa kuvaansa. 
Näin ovat poissa olevatkin läsnä, näin ovat köyhät rik¬ 
kaita, heikot voimakkaita ja, mikä kuulostaa merkilli- 
semmältä, kuolleetkin eläviä: niin kunnioittavin, muis¬ 
televin ja kaipaavin mielin ystävät heitä yhä ajattele- 
vat. Tästä syystä heidän kuolemansa näyttää onnelli¬ 
selta, näiden toisten elämä ylistämisen arvoiselta. Mutta 
jos luonnonjärjestyksestä poistetaan mieltymykseen 
pohjautuva yhteen liittyminen, ei yksikään talo eikä 
kaupunki voi pysyä pystyssä, ei edes maanviljely voi 
jatkua. Mikäli tätä on vaikea ymmärtää, voi eripurai¬ 
suuksista ja riidoista huomata, kuinka suuri on ystävyy¬ 
den ja sopuisuuden voima. Sillä mikä huonekunta on 
niin vankka, mikä valtio niin vahva, etteivät keskinäiset 
vihat ja riitaisuudet voi tuhota sitä perustuksiaan myö¬ 
ten? Tästä voi päätellä, kuinka paljon hyvää ystävyy¬ 
teen sisältyy. 

24. Sanotaankin erään agrigentumlaisen filosofin krei¬ 
kankielisissä runoissaan julistaneen, että kaikkea, mikä 
maailmankaikkeudessa ja koko maailmassa pysyy pai¬ 
kallaan tai on liikkeessä, ystävyys vetää yhteen, eripu¬ 
raisuus erilleen. Tämän kaikki ihmiset ymmärtävätkin 
ja hyväksyvät käytännössä. Jos suinkin siis joskus ystä¬ 
vä on tehnyt palveluksen antautumalla vaaraan tai ot¬ 
tamalla siihen osaa, voiko joku olla antamatta tästä mi¬ 
tä kauneinta kiitosta? Millaisiin suosionhuutoihin puh- 
kesikaan jokin aika sitten koko katsomo kesti kumppani- 

ni ja ystäväni Marcus Pacuviuksen uuden näytelmän esi¬ 
tyksessä: kun näet kuningas ei tiennyt, kumpi oli Ores- 
tes, Pylades sanoi olevansa Orestes, jotta hänet surmat¬ 
taisiin tämän sijasta, Orestes taas väitti edelleen, kuten 
asia olikin, että juuri hän oli Orestes. Kaikki taputtivat 
seisaaltaan, ja kuitenkin tämä oli vain tarua: mitähän 
he olisivat tehneet, jos tapaus olisi ollut todellinen? 
Luonto paljasti ilman muuta itsensä: mitä ihmiset eivät 
voineet itse tehdä, sen he hyväksyivät toisen tekona. 

Tämän verran katson voivani esittää käsityksiäni ys¬ 
tävyydestä. Mikäli vielä on jotakin muuta, ja varmasti 
on paljonkin, kysykää, jos tahdotte, niiltä jotka näitä 
asioita pohtivat. 

25. F armias. Me tahtoisimme kuitenkin mieluummin 
kuulla sinulta. Minä olen tosin heiltäkin usein kysellyt 
ja kuunnellut heitä mielellänikin, mutta sinun puheessa¬ 
si on aivan toinen tuntu. 

Scaevola. Vielä valmiimpi olisit sanomaan näin, Fan- 
nius, jos olisit jokin aika sitten ollut mukana Scipion 
puutarhassa, kun siellä keskusteltiin valtiosta. Millaise¬ 
na oikeuden puolustajana hän nousikaan Philuksen huo¬ 
lellisesti laadittua puhetta vastaan! 

Fannius. Helppohan näin oikeamielisen miehen oli 
puolustaa oikeutta, 

Scaevola . Eikö siis myös ystävyyden puolustaminen 
ole helppoa hänelle, joka on saanut niin suurta kunniaa 
siitä, että on säilyttänyt sen ehdottoman uskollisesti, 
horjumatta ja oikeamielisesti? 

26. Laelius. Tämä on kyllä jo painostusta: mitä vä¬ 
liä sillä on, miten te minua pakotatte? Sillä tosiaan te 
pakotatte. Vävyjensä toivomuksia on näet vaikea vas¬ 
tustaa, hyvässä asiassa etenkin, eikä se olisi oikeinkaan. 

Sangen usein minä siis ajattelen ystävyyttä, ja tär¬ 
keimmältä minusta yleensä näyttää pohtia, johtuuko 

ystävyyden kaipaaminen heikkoudesta ja puutteellisuu¬ 
desta, niin että antamalla ja vastaanottamalla palve¬ 
luksia itse kukin saisi toiselta sellaista, mihin ei omin 
neuvoin pysty, ja antaisi taas vuorostaan takaisin; vai 
onko niin, että tämäkin tosin on ominaista ystävyydelle, 
mutta että sillä on toinenkin, alkuperäisempi ja jalompi 
vaikutin, joka on enemmän luonnosta itsestään lähtöi¬ 
sin. Sillä amor , rakkaus, josta amicilia, ystävyys, on 
saanut nimensä, on lähtökohtana molemminpuolisen 
mieltymyksen syntymiseen. Etujahan kyllä saadaan 
usein sellaisiltakin, joita kunnioitetaan ystävyyden var¬ 
jolla ja joille olosuhteiden vaatiessa osoitetaan huo¬ 
maavaisuutta; ystävyydessä sen sijaan ei ole mitään 
keinotekoista, ei mitään teeskenneltyä: siinä on kaikki 
todellista ja vapaaehtoista. 

27. Sen vuoksi minusta näyttää, että ystävyyden saa 
aikaan pikemminkin luonto kuin mikään tarve, enem¬ 
män henkinen kiintymys ja siihen liittyvä eräänlainen 
rakkauden tunne kuin ystävyydestä koituvan hyödyn 
laskelmoiva ajatteleminen. Tämän ilmiön luonne voi¬ 
daan havaita eräistä eläimistäkin, jotka siinä määrin 
rakastavat poikasiaan tiettyyn hetkeen asti ja saavat 
taas näiltä osakseen niin paljon rakkautta, että niiden 
tunteet ovat helposti todettavissa. Ihmisen kohdalla tä¬ 
män näkee vielä paljon selvemmin: ensin lasten ja van¬ 
hempien välisestä rakkaudesta, jonka ainoastaan kau¬ 
histava rikos voi katkaista; sitten siitä samanlaisesta 
rakkauden tunteesta, joka syntyy, jos olemme löytä¬ 
neet ihmisen, jonka tavat ja luonne ovat sopusoinnussa 
omiemme kanssa: olemme näet näkevinämme hänessä 
ikään kuin oikeamielisyyden ja hyveen loistavan. 

28. Ei mikään näet miellytä enemmän kuin hyve, ei 
mikään ole paremmin omiaan herättämään arvonantoa: 
saavathan hyve ja kunnokkuus meidät tietyllä tavalla 

arvostamaan sellaisiakin, joita emme ole koskaan näh¬ 
neet. Kuka ei Gaius Fabriciusta ja Manius Curiusta 
muistellessaan tuntisi eräänlaista rakkautta ja sympa¬ 
tiaa, vaikkei ole milloinkaan nähnyt heitä? Toisaalta, 
kuka ei vihaisi Tarquinius Superbusta, Spurius Cassius¬ 
ta ja Spurius Maeliusta? Italiassa on taisteltu ylivallas¬ 
ta kahden sotapäällikön kanssa, Pyrrhoksen ja Hanni- 
balin. Toista kohtaan eivät meidän tunteemme hänen 
oikeudenmukaisuutensa vuoksi ole niinkään vihamieli¬ 
set; toista on tämä valtio hänen julmuutensa vuoksi ai¬ 
na vihaava. 

29. Jos siis oikeamielisyyden voima on niin suuri, että 
arvostamme sitä niissäkin, joita emme ole koskaan näh¬ 
neet, tai, mikä vielä merkittävämpää, myös vihollises- 
samme — onko silloin ihme, jos ihmisten mielessä ta¬ 
pahtuu liikahdus, kun he uskovat näkevänsä hyveen ja 
kunnon niissä, joiden kanssa he voivat olla likeisiä tut¬ 
tavia? Rakkautta tosin vahvistaa palveluksen saaminen 
toiselta, hänen kiintymyksensä havaitseminen ja keski¬ 
näinen kanssakäyminen: jos tuohon ensimmäiseen rak¬ 
kauden sävyttämään mielenliikahdukseen yhdistyy kaik¬ 
ki tämä, silloin leimahtaa liekkiin aivan ihmeellinen, 
ylenpalttinen mieltymys. Jos katsotaan sen olevan läh¬ 
töisin heikkoudesta, niin että itse kukin voisi toisen 
avulla saada mitä kaipaa, myönnetään totisesti ystä¬ 
vyydelle alhainen ja niin sanoakseni kaikkea muuta 
kuin jalo syntyperä, kun väitetään sen syntyneen puut¬ 
teesta ja tarpeesta. Jos olisi näin, silloinhan ihminen 
olisi sitä sopivampi ystävyyteen, mitä vähäisemmiksi 
hän katsoisi omat kykynsä. Asia on kuitenkin aivan toi¬ 
sin. 

30. Mitä enemmän näet ihminen luottaa itseensä ja 
mitä enemmän hänellä on turvanaan hyvettä ja viisaut¬ 
ta, niin ettei hän tarvitse ketään ja että hän katsoo kai- 

ken itseään koskevan olevan omassa vallassaan, sitä 
pystyvämpi hän on etsimään ystävyyssuhteita ja vaali¬ 
maan niitä. Sillä mitä arvelette, tarvitsiko Africanus 
minua? Kaikkea vielä! Enkä minä liioin häntä; mutta 
minä pidin hänestä, koska tietyllä tavalla ihailin hänen 
kansalaiskuntoaan, ja hän puolestaan piti minusta, kos¬ 
ka hänellä ehkä ei ollut aivan huono käsitys luonteen¬ 
ominaisuuksistani. Kanssakäyminen vielä lisäsi molem¬ 
minpuolista mieltymystämme. Mutta vaikka siitä seura- 
sikin monia suuria etuja, eivät syyt kiintymykseemme 
kuitenkaan ole lähtöisin näiden etujen toivosta. 

31. Niin kuin hyvien tekojemme ja anteliaisuutemme 
tarkoitus ei ole se, että vaatisimme kiitollisuutta — em¬ 
mehän me pane hyviä töitämme kasvamaan korkoa, 
vaan olemme luonnostamme taipuvaisia anteliaisuuteen 
—, samoin ei mielestäni ole etsiydyttävä ystävyyteen 
palkkion toivossa, vaan koska koko sen anti sisältyy jo 
itse rakastamiseen. 

32. Tästä ovat aivan toista mieltä ne, jotka elukoi¬ 
den tavoin ajattelevat kaikessa vain nautintoa. Ei ihme¬ 
kään: ne, jotka ovat alentaneet kaikki ajatuksensa niin 
alhaiseen ja halveksittavaan asiaan, eivät kykene ko¬ 
hottamaan katsettaan mitään ylevää, mitään jaloa ja 
jumalallista kohti. Sulkekaamme siis heidät pois tästä 
keskustelusta ja ymmärtäkäämme itse, että rakkauden 
tunne ja hellä hyväntahtoisuus syntyvät luonnostaan 
niin pian kuin on saatu osoitus toisen kunnokkuudesta. 
Ne, jotka tätä etsivät, liittyvät yhteen ja lähenevät toi¬ 
siaan, niin että saavat nauttia sen henkilön seurasta ja 
luonteenominaisuuksista, josta ovat alkaneet pitää; he 
rakastavat toisiaan yhtä paljon ja samalla tavoin sekä 
ovat halukkaampia tekemään palveluksia kuin vaati¬ 
maan niitä; tästä vallitsee heidän välillään kunniakas 
kilpailu. Näin ystävyydestä saadaan sangen suuria etu- 

ja, ja luonnosta johdettuna sen syntyperä on arvok¬ 
kaampi ja todellisempi kuin jos se johdettaisiin heik¬ 
koudesta. Jos näet ystävyysliittojen solmijoina olisivat 
hyötynäkökohdat, niiden muuttuminen myös purkaisi 
nämä. Mutta koska luonto ei voi muuttua, todelliset ys- 
tävyysliitot ovat ikuisia. Näette siis nyt, mikä on ystä¬ 
vyyden alkuperä, ellette ehkä halua huomauttaa tähän 
jotakin. 

Fannius . Jatka sinä vain, Laelius; minullahan nimit¬ 
täin on oikeus vastata tämän nuorempanikin puolesta. 

33. Scaevola. Olet oikeassa. Kuulkaamme siis. 

Laelius . Siispä kuulkaa, te kelpo kansalaiset, millai¬ 
sia keskusteluja Scipio ja minä niin usein kävimme ys¬ 
tävyydestä. Hänellä oli tosin tapana sanoa, ettei mikään 
ole vaikeampaa kuin saada ystävyys säilymään viimei¬ 
seen elinpäivään asti: useinhan sattuu, etteivät molem¬ 
pien edut käy yksiin tai että poliittiset mielipiteet ovat 
erilaiset; hän sanoi myös ihmisten luonteen usein muut¬ 
tuvan, toisinaan vastoinkäymisten kohdatessa, toisinaan 
iän alkaessa painaa. Tätä valaistakseen hän käytti esi¬ 
merkkinä varhaisnuoruutta, poikien väliset voimak- 
kaimmatkin kiintymykset kun usein haihtuvat heidän 
jättäessään lapsen togan. 

34. Jos he taas ovat säilyttäneet kiintymyksensä nuo- 
rukaisikään asti, se kuitenkin usein viilenee, jos syntyy 
kilpailu naimiskaupasta tai jostakin edusta, jota mo¬ 
lemmat eivät voi saavuttaa. Pitkäaikaisempienkin ystä¬ 
vien välit voivat usein järkkyä, jos he ovat joutuneet 
kilpailemaan jostakin kunnia-asemasta. Scipio oli näet 
sitä mieltä, että kaikkein pahinta myrkkyä ystävyydelle 
on useimpien kohdalla rahanhimo, parhaimmissa mie¬ 
hissä taas kilpailu kunniasta ja maineesta: se on usein 
nostattanut katkeran vihan ylimpien ystävienkin välille. 

35. Pahoja erimielisyyksiä, ja useimmiten täydellä 

syyllä, hän sanoi syntyvän myös silloin kun ystäviä vaa¬ 
ditaan johonkin väärään, toimimaan himon välikappa¬ 
leina tai apurina laittomissa puuhissa. Menettelevätpä 
ystävät tällaisesta kieltäytyessään kuinka kunniallisesti 
hyvänsä, he kuitenkin saavat kuulla niiltä, joiden vaati¬ 
muksiin eivät halua suostua, syytöksiä ystävyyden oi¬ 
keuksien loukkaamisesta; ne taas, jotka julkeavat vaa¬ 
tia ystävältään mitä tahansa, antavat juuri tuolla vaati¬ 
muksellaan ymmärtää olevansa ystävänsä puolesta val¬ 
miita kaikkeen. Heidän valittelunsa eivät usein vain tu¬ 
hoa vanhojakin ystävyyssuhteita vaan lisäksi synnyt¬ 
tävät elinikäisiä vihollisuuksia. Ystävyysliittojen yllä 
häilyy siis Scipion sanojen mukaan monta tällaista 
ikään kuin kohtalon uhkaa; hän olikin sitä mieltä, että 
niiden kaikkien väistäminen vaatii paitsi viisautta myös 
hyvää onnea. 

36. Tarkastelkaamme siis ensiksi, jos teille sopii, mi¬ 
hin asti rakkaus saa ystävyydessä mennä. Mikäli Corio- 
lanuksella oli ystäviä, olisiko näiden pitänyt Coriola- 
nuksen kanssa sotia isänmaataan vastaan? Olisiko ystä¬ 
vien pitänyt auttaa Vecellinusta, kun hän pyrki kunin¬ 
kuuteen? Entä Maeliusta? 

37. Mehän saimme nähdä, kuinka Quintus Tubero se¬ 
kä samanikäiset ystävät hylkäsivät Gracchuksen, kun 
hän pahoinpiteli tasavaltaa. Sitä vastoin cumaelainen 
Gaius Blossius, teidän Scaevolain perheen kestiystävä, 
tuli minun luokseni anomaan armoa — olin näet muka¬ 
na neuvottelemassa konsulien Laenaksen ja Rupiliuksen 
kanssa — ja toivoi saavansa minulta anteeksi sillä pe¬ 
rusteella, että hän oli pitänyt Tiberius Gracchusta niin 
suuressa arvossa, että katsoi olevansa velvollinen te¬ 
kemään mitä ikinä tämä tahtoi. Minä kysyin silloin: 
»Myöskö jos hän olisi halunnut sinun sytyttävän Capi- 
toliumin tuleen?» »Hän ei kyllä olisi sitä koskaan tah- 



YSTÄVYYDESTÄ 


65 

tonut», vastasi Blossius, »mutta jos hän olisi tahtonut, 
olisin totellut.» Näette, miten hirveää puhetta! Ja kaut¬ 
ta Herakleen, näin hän tekikin, oikeastaan vielä enem¬ 
mänkin kuin sanoi. Hän ei näet vain noudattanut Tibe- 
rius Gracchuksen mielettömyyksiä vaan toimi niiden 
kärkimiehenä, ei osoittautunut hänen vimmansa seuraa¬ 
jaksi vaan johtajaksi. Tässä järjettömyyden tilassa hän 
pelästyi uusia tutkimuksia, pakeni Aasiaan ja meni vi¬ 
hollisten leiriin; raskaasti mutta ansionsa mukaan hän 
sai sovittaa rikoksensa valtiota kohtaan. Rikkomukselle 
ei siis ole miksikään puolustukseksi se, että on rikkonut 
ystävän vuoksi. Kun ystävyyden kerran saa aikaan usko 
toisen hyveeseen, ei ystävyys juuri voi säilyä, jos hyve 
on hylätty. 

38. Jos taas katsomme olevan oikein myöntää ystä¬ 
ville, mitä tahansa he haluavat, tai saada heiltä, mitä 
vain itse tahdomme, meidän täytyy todella olla täydel¬ 
lisen viisaita, ellei asiassa ilmene mitään varjopuolia. 
Mutta nyt puhummekin niistä ystävistä, jotka ovat sil¬ 
miemme edessä, jotka itse näemme tai joista olemme 
kuulleet kerrottavan — sellaisista joita kohtaamme ta¬ 
vallisessa elämässä. Tästä joukosta meidän on valitta¬ 
va esimerkkimme, eritoten niiden parista, jotka ovat 
päässeet lähimmäksi viisautta. 

39. Isiemme kertomuksista tiedämme Aemilius Pa- 
puksen olleen Luscinuksen läheinen ystävä — kaksi ker¬ 
taa he olivat yhdessä konsuleina, ja sensorin toimessa¬ 
kin he olivat virkaveljet —; edelleen tiedetään kertoa 
Manius Curiuksen ja Tiberius Coruncaniuksen olleen 
erittäin hyviä ystäviä sekä näiden kanssa että keske¬ 
nään. Meidän on mahdotonta edes epäillä, että kukaan 
näistä olisi vaatinut ystävältään mitään vastoin kunniaa, 
valaa tai valtion etua. Kannattaako tällaisista miehistä 
puheen ollen mainitakaan, että jos joku olisi vaatinut, 

5 — Cuero, V.Y.V. 

hän ei olisi saavuttanut tahtomaansa? Hehän olivat si- 
veellisesti erittäin korkeatasoisia miehiä, ja tämänkal¬ 
taista pyyntöä on yhtä väärin täyttää kuin esittääkin. 
Tiberius Gracchusta sitä vastoin seurasivat Gaius Car- 
bo ja Gaius Cato, mutta tuolloin ei lainkaan hänen oma 
veljensä Gaius, joka nyt on kiihkeistä kiihkein. 

40. Vahvistettakoon siis ystävyyden suhteen sellai¬ 
nen laki, että emme pyydä mitään häpeällistä emmekä 
liioin tee, jos meiltä pyydetään. Muitakin rikkomuksia 
mutta ennen kaikkea valtiota vastaan tehtyjä on näet 
häpeällistä ja kaikkea muuta kuin hyväksyttävää puo¬ 
lustella sillä, että tunnustaa tehneensä ne ystävänsä 
vuoksi. Mehän olemme, Fannius ja Scaevola, sellaisessa 
asemassa, että meidän tulee nähdä valtion tulevia vai¬ 
heita kauas eteenpäin. 

41. Esi-isiemme perinnöksi jättämät tavat ovat jo 
melkoisesti poikenneet radaltaan ja uriltaan. Tiberius 
Gracchus yritti anastaa itselleen kuninkaan vallan, oi¬ 
keastaan hän toimikin kuninkaana muutaman kuukau¬ 
den. Oliko Rooman kansa milloinkaan kuullut tai näh¬ 
nyt mitään vastaavaa? Vielä hänen kuoltuaankin ystä¬ 
vät ja sukulaiset seurasivat hänen esimerkkiään, enkä 
voi itkemättä puhua siitä, mitä he saivat aikaan Publius 
Scipion kohdalla. Carboa me taas olemme Tiberius 
Gracchuksen äsken saaman rangaistuksen vuoksi sietä¬ 
neet niin hyvin kuin olemme voineet; mitä sen sijaan 
odotan Gaius Gracchuksen tribuunikaudelta, sitä en ha¬ 
lua käydä ennustamaan. 

Kehitys sitten etenee huomaamatta, ja kerran alkuun 
päästyään se vie myötämäkeä tuhoon. Te tiedätte, mil¬ 
lainen vieremä on jo aikaisemmin tapahtunut äänestys- 
asiassa, ensin Gabiniuksen, kahta vuotta myöhemmin 
Cassiuksen lain johdosta. Olen jo näkevinäni kansan 
erillään senaatista ja kaikkein tärkeimpiä asioita hoi- 

deltavan rahvaan mielivallan mukaan. Useammat näet 
tulevat oppimaan, miten kaikkea tällaista saadaan ai¬ 
kaan, kuin miten sitä voitaisiin vastustaa. 

42. Miksi olen puhunut tästä kaikesta? Koska kukaan 
ei ilman tovereita ryhdy mihinkään tällaiseen yrityk¬ 
seen. Kunnon kansalaisille on siis annettava se neuvo, 
että jos he tietämättömyyttään ovat sattuneet joutu¬ 
maan mukaan tällaisiin ystävyysliittoihin, heidän ei pi¬ 
dä katsoa olevansa niin sidottuja, etteivät voisi sanou¬ 
tua irti raskaaseen rikkomukseen syyllistyneistä ystä¬ 
vistään. Kelvottomille taas on säädettävä rangaistus, 
eikä tosiaankaan sen pienempää niille, jotka ovat seu¬ 
ranneet toista, kuin niille, jotka ovat itse olleet johdat¬ 
tamassa jumalattomuuteen. Oliko Kreikassa ketään 
kuuluisampaa, ketään mahtavampaa kuin Themistok- 
les? Kun hän ollessaan persialaissotien aikana ylipääl¬ 
likkönä oli vapauttanut Kreikan orjuudesta ja joutunut 
herättämänsä kateuden vuoksi lähtemään maanpakoon, 
hän ei pystynyt kestämään kiittämättömän isänmaansa 
taholta kokemaansa loukkausta, vaikka hänen olisi pi¬ 
tänyt: hän teki saman, jonka kaksikymmentä vuotta ai¬ 
kaisemmin oli meidän keskuudessamme tehnyt Coriola- 
nus. Näille ei löytynyt ainoatakaan auttajaa isänmaata 
vastaan, ja niin kumpikin päätti itse päivänsä. 

43. Ei siis tule kysymykseenkään, että tällaista kel¬ 
vottomien yhteishanketta sopisi suojella vetoamalla ys¬ 
tävyyteen: sellaisesta on ennemminkin annettava kaikki 
mahdolliset rangaistukset, ettei kukaan luulisi olevan 
sallittua seurata ystävää silloinkin, kun tämä ryhtyy 
sotaan isänmaata vastaan. Niin, tiesi vaikka tämäkin 
joskus tulisi tapahtumaan, päätellen siitä, mihin suun¬ 
taan nyt ollaan menossa. Minua näet huolettaa yhtä 
paljon se, millainen valtio tulee olemaan kuolemani jäl¬ 
keen, kuin mikä on sen nykyinen tila. 

44. Ystävyyden ensimmäiseksi laiksi vahvistettakoon 
siis, että esitämme ystäville vain kunniallisia pyyntöjä 
ja teemme ystäviemme vuoksi vain sitä mikä on kun¬ 
niallista, odottamatta edes, kunnes meitä pyydetään; 
palvelualttius olkoon aina käsillä, vitkastelu kaukana; 
uskaltakaamme antaa neuvoja avoimesti. Painavin ol¬ 
koon ystävyysliitossa oikein neuvovien ystävien arvo¬ 
valta, ja käytettäköön sitä tarpeen vaatiessa paitsi avoi¬ 
miin myös tiukkoihin kehotuksiin; tällöin sitä myös to¬ 
teltakoon. 

45. Eräät, joita on kuulemani mukaan Kreikassa pi¬ 
detty viisaina, ovat esittäneet mielestäni aivan kummal¬ 
lisia näkemyksiä — eihän tosin mitään sellaista ole¬ 
kaan, johon he eivät olisi viisasteluineen puuttuneet —: 
osa on sitä mieltä, että on vältettävä liian läheisiä ys¬ 
tävyyssuhteita, jottei yhden tarvitsisi olla huolissaan 
useamman puolesta; kullekin on muka kylliksi ja lii¬ 
kaakin jo omissa asioissaan, on hankalaa joutua kietou¬ 
tumaan liiaksi muiden asioihin; mukavinta on pitää ys¬ 
tävyyden ohjakset mahdollisimman löyhinä, niin että 
voi halutessaan kiristää tai hellittää niitä; onnellisen 
elämän tärkein edellytys on levollisuus, josta mieli ei 
pääse nauttimaan, jos yksi saa olla ikään kuin synny¬ 
tystuskissa useampien puolesta. 

46. Toisten taas sanotaan esittävän sellaisia vielä 
paljon luonnottomampia väitteitä — tätä kysymystä 
koskettelin äsken lyhyesti —, että ystävyysliitot ovat 
tavoittelemisen arvoisia suomansa turvan ja avun vuok¬ 
si, eivät mieltymyksen eivätkä rakkauden; mitä heikom¬ 
pi ja voimattomampi joku siis on, sitä enemmän hän 
kaipaa ystävyyssuhteita; tästä seuraa, että heikot nai¬ 
set etsivät niistä turvaa enemmän kuin miehet, varatto¬ 
mat enemmän kuin rikkaat ja onnettomat enemmän 
kuin ne, joita pidetään onnellisina. 

47. Suurenmoista viisautta tosiaan! On kuin auringon 
pimentäisivät maailmalta ne, jotka hävittävät elämäs¬ 
tä ystävyyden; emmehän ole saaneet kuolemattomilta 
jumalilta mitään sen parempaa, emme mitään sen su¬ 
loisempaa. Sillä millaista on tuo mielen levollisuus? 
Näköjään kyllä viehättävää, todellisuudessa kuitenkin 
monessakin suhteessa hylättävää. Eihän ole järjenmu¬ 
kaista olla ottamatta hoitaakseen jotakin kunniallista 
asiaa tai tehtävää, ei liioin siihen jo ryhdytty ään luo¬ 
pua siitä vain jottei menettäisi mielenrauhaansa. Sillä 
jos kartamme huolia, joudumme karttamaan myös hy¬ 
vettä, joka pakostakin jonkinlaista huolta kärsien hal¬ 
veksii ja vihaa omia vastakohtiaan, kuten hyvyys pa¬ 
huutta, kohtuus hillittömyyttä, urhoollisuus pelkuruut¬ 
ta; voikin nähdä oikeamielisten kärsivän eniten epäoi¬ 
keudenmukaisuuksista, urheiden arkuuden osoituksista, 
siivojen riettauksista. Oikealla tavalla kehittyneen mie¬ 
len tunnusmerkki on siis, että se iloitsee hyvistä asioista 
ja kärsii päinvastaisista. 

48. Jos siis viisas voi tuntea sisäistä kärsimystä — 
ja varmasti hän tuntee, ellemme oleta, että ihmisluon¬ 
to on hänestä perin juurin kitketty pois —, mitä syytä 
meillä olisi hävittää ystävyys tyystin elämästä, jotta 
emme sen vuoksi joutuisi joihinkin hankaluuksiin? Jos 
tunteiden olemassaolo kielletään, mitä eroa on, en sano 
elukan ja ihmisen välillä, vaan ihmisen ja puupökkelön 
tai kiven tai jonkin muun sellaisen välillä? Niitä ei näet 
pidä kuulla, jotka väittävät hyveen olevan jotakin ko¬ 
vaa, raudan kaltaista; sehän on päinvastoin monessa¬ 
kin suhteessa mutta etenkin ystävyydessä herkkä ja tai¬ 
puisa, niin että myötäkäymisissä ystävien mielet niin 
sanoakseni riemusta laajenevat, onnettomuuksissa taas 
puristuvat kokoon. Tästä syystä tuo ahdistus, jota usein 
saa tuntea ystävän puolesta, ei riitä hävittämään elä- 

mästä ystävyyttä, aivan kuten hyveitäkään ei voi torjua 
siksi, että ne aiheuttavat joitakin huolia ja hankaluuk¬ 
sia. 

Ystävyyden herättäjänä on siis, kuten edellä sanoin, 
jokin selvästi loistava merkki hyveestä; samanlainen 
sielu liittyy ja yhtyy siihen, ja kun näin on tapahtunut, 
syttyy väistämättömästi rakkaus. 

49. Onko mikään yhtä järjetöntä kuin iloita monista 
turhanaikaisista asioista kuten kunniasta, maineesta, ra¬ 
kennuksista, vaatteista ja henkilökohtaisesta ylellisyy¬ 
destä, mutta olla sanottavammin iloitsematta hyveen 
vallitsemasta sielusta, joka kykenee sekä rakeistamaan 
että niin sanoakseni antamaan rakkautta vastalahjaksi? 
Eihän mikään ole suloisempaa kuin että mieltymykseen 
vastataan mieltymyksellä, että kiintymys ja palveluk¬ 
set ovat molemminpuolisia. 

50. Niin, ja jos lisäämme vielä, kuten täydellä syyllä 
voidaan lisätä, että mikään ei ole niin omiaan houkut¬ 
telemaan ja vetämään luokseen kuin ystävyyteen sa¬ 
mankaltaisuus, silloin varmasti myönnetään todeksi, et¬ 
tä kunnon ihmiset pitävät muista kunnon ihmisistä ja 
omistavat nämä itselleen aivan kuin luonnon solmima 
sukulaisuus yhdistäisi nämä heihin. Mikään ei näet ha¬ 
lukkaammin etsi ja rajummin vedä puoleensa kaltai¬ 
siaan kuin luonto. Siksi on mielestäni, Fannius ja Scae- 
vola, varmaa ainakin se, että hyvien kesken suorastaan 
välttämättömyyden pakosta tunnetaan hyviä kohtaan 
mieltymystä, ja tämänhän luonto on määrännyt ystä¬ 
vyyden lähteeksi. Mutta samainen hyvyys ulottuu myös 
tavalliseen kansaan. Hyve ei näet ole tunteeton, ei halu¬ 
ton palvelemaan eikä ylpeä, koskapa se useinkin suoje¬ 
lee myös kokonaisia kansoja ja pitää niistä mitä par¬ 
hainta huolta: tätä se ei todellakaan tekisi, jos rakkaus 
kansaan olisi sille vierasta. 

51. Mielestäni ne, jotka hyötynäkökohtien vuoksi sol¬ 
mivat näennäisiä ystävyysliittoja, hävittävät lisäksi ys¬ 
tävyydestä sen suloisimman siteen. Mielihyvää ei näet 
tuota niinkään ystävän kautta saatu hyöty kuin juuri 
ystävän osoittama rakkaus, ja kaikki ystävän taholta 
tuleva vaikuttaa meihin mieluisasti, jos se on lähtöisin 
todellisesta kiintymyksestä. Kaukana siitä, että ystä¬ 
vyyssuhteita ylläpidettäisiin vain jonkin tarpeen vuok¬ 
si: juuri ne, jotka voimiensa, mahdollisuuksiensa ja 
etenkin hyveen ansiosta — tämähän takaa parhaan suo¬ 
jan — vähiten tarvitsevat ketään toista, ovat kaikkein 
anteliaimpia ja auleimpia hyvän tekoon. Enkä ole niin¬ 
kään varma, onko edes suotavaa, ettei ystäviltä milloin¬ 
kaan puutu mitään. Sillä missä minunkaan kiintymykse- 
ni olisi voinut osoittaa voimansa, ellei Scipio sen pa¬ 
remmin sodan kuin rauhankaan aikana olisi milloinkaan 
tarvinnut neuvojani eikä apuani? Ystävyys ei siis ole ol¬ 
lut hyödyn seuraus vaan hyöty ystävyyden. 

52. Ei siis pidä kuulla nautiskeluihinsa hervonneita 
ihmisiä, jos he joskus keskustelevat ystävyydestä, jota 
eivät tunne käytännössä eivätkä teoriassa. Sillä kukapa, 
kautta jumalien ja ihmisten, haluaisi nähdä ympäril¬ 
lään kaikkinaista hyvinvointia ja elää kaikinpuolisessa 
yltäkylläisyydessä, jos ehtona olisi, ettei hän saa rakas¬ 
taa ketään eikä kukaan liioin häntä? Tällaistahan on 
epäilemättä tyrannien elämä: siinä ei voi mihinkään 
luottaa, ei ketään rakastaa, ei uskoa mitään kiintymystä 
pysyväksi; kaikki herättää aina epäilystä ja levotto¬ 
muutta, ystävyydelle ei ole mitään sijaa. 

53. Sillä kuka voisi rakastaa sitä, jota pelkää, tai si¬ 
tä, jonka arvelee itseään pelkäävän? Tyranneja silti 
Kehitellään, ainakin jonkin aikaa; mutta jos he ovat 
sattuneet kukistumaan, kuten useimmiten käy, silloin 
huomataan, kuinka vailla ystäviä he ovat olleet. Näin- 

hän kerrotaan Tarquiniuksenkin maanpaossa ollessaan 
sanoneen: vasta silloin hän oli tajunnut, ketkä hänen 
ystävistään olivat olleet luotettavia, ketkä epäluotetta¬ 
via, kun hän ei enää voinut kumpaisillekaan maksaa ta¬ 
kaisin. 

54. Tosin minusta on ihmeellistä, että hänellä mu¬ 
ka on voinut olla ainoatakaan ystävää, niin pöyhkeä ja 
häikäilemätön kuin hän oli. Ja niin kuin tämän mainit¬ 
semani miehen luonne ei ollut omiaan hankkimaan hä¬ 
nelle todellisia ystäviä, samoin monien isoisten mahti 
tekee uskolliset ystävyysliitot mahdottomiksi. Ei näet 
ainoastaan onnetar itse ole sokea, vaan se tekee useim¬ 
miten sokeiksi nekin, jotka se on sulkenut syleilyynsä; 
niinpä nämä kopeudessaan ja uhmassaan tavallisesti 
ylittävät rajansa, ja mikään taas ei voi olla sietämättö- 
mämpää kuin järjetön mies onnen suosikkina. Tosiaan 
voi nähdä, kuinka sellaiset, jotka ovat aikaisemmin ol¬ 
leet miellyttäviä luonteeltaan, muuttuvat saatuaan käs¬ 
kyvaltaa, mahtia ja menestystä; he väheksyvät vanhoja 
ystävyyssuhteitaan ja antautuvat uusien vietäviksi. 

55. Onko mitään typerämpää kuin että ne, joilla rik¬ 
kauksiensa, varojensa ja mahtinsa puolesta on eniten 
mahdollisuuksia, hankkivat kaikkea sellaista jota han¬ 
kitaan rahalla, hevosia, palvelusväkeä, upeita vaatteita 
ja kallisarvoisia astioita, mutta eivät ystäviä, jotka ovat 
niin sanoakseni elämän paras ja kaunein kaluste? Muu¬ 
ta hankkiessaanhan he eivät tiedä, kenelle sitä hankki¬ 
vat ja kenen vuoksi näkevät vaivaa: se kaikki kuuluu 
sille, joka osoittautuu voimakkaimmaksi, ystävyyssuh¬ 
teet sitä vastoin jäävät pysyvästi ja taatusti kunkin 
omaksi omaisuudeksi. Ja vaikka saisikin pitää kaiken 
sen, joka on ikään kuin onnettaren lahjaa, ei elämä 
erakkuudessa, vailla ystävien seuraa, voisi olla miellyt¬ 
tävää, Mutta tämä riittää tästä. 

56. Nyt sitten on sovittava, mitkä ystävyydessä ovat 
rakastamisen rajalinjat ja ikään kuin rajapyykit. Näis¬ 
tä tiedän olevan olemassa kolme mielipidettä, joista 
kuitenkaan en voi hyväksyä ainoatakaan. Yksi on se, et¬ 
tä meidän tulisi suhtautua ystäviin samalla tavoin kuin 
itseemme; toinen, että meidän ystäviämme kohtaan tun¬ 
temamme kiintymyksen pitäisi määrältään ja laadul¬ 
taan vastata heidän kiintymystään meihin; kolmas, että 
saman arvoinen kuin kukin on omissa silmissään, olkoon 
hän myös ystäviensä silmissä. 

57. Näistä kolmesta mielipiteestä en totisesti kanna¬ 
ta yhtäkään. Eihän toki ensimmäiseksi mainittu ole oi¬ 
keassa, sen mukaan kun jokaisen tulisi suhtautua ystä¬ 
väänsä samalla tavoin kuin itseensä. Sillä kuinka pal¬ 
jon teemmekään ystäviemme vuoksi sellaista, jota em¬ 
me itsemme vuoksi milloinkaan tekisi! Käännymme 
pyyntöinemme arvottoman henkilön puoleen, rukoilem¬ 
me häntä nöyrästi, sitten taas hyökkäämme kiivaastikin 
jonkun kimppuun ja ahdistamme häntä ankarasti; tämä 
olisi vähemmän kunniakasta, jos kyseessä olisivat omat 
asiamme, mutta ystävien kohdalla se on aivan kunnial¬ 
lista. On myös monia tilanteita, joissa kunnon miehet 
suuressa määrin luopuvat eduistaan ja sallivat niitä su¬ 
pistettavan, jotta ne tulisivat mieluummin ystävien kuin 
heidän itsensä hyväksi. 

58. Toinen mielipide rajoittaa ystävyyden siihen, et¬ 
tä palvelukset ja mieltymykset ovat yhtäläiset. Tällöin 
kuitenkin tehdään ystävyydestä tiliä liian pikkumaisesti 
ja turhantarkasti, niin että tulot ja menot kävisivät yk¬ 
siin, Minun mielestäni aito ystävyys on rikkaampi ja 
runsaskätisempi, se ei tiukasti varo antamasta takaisin 
enemmän kuin on saanut: eihän tarvitse pelätä, että mi¬ 
tään karisisi pois tai valuisi maahan tai että ystävyyteen 
tulisi jotakin pannuksi liian runsaalla mitalla. 

59. Huonoin on kuitenkin kolmas määritelmä, se jon¬ 
ka mukaan kunkin tulisi olla ystäviensä silmissä saman 
arvoinen kuin hän on omissa silmissään. Toisiltahan 
usein puuttuu rohkeutta tai he näkevät hatariksi toiveet 
asemansa parantamisesta. Ystävän siis ei tule suhtau¬ 
tua häneen niin kuin hän suhtautuu itseensä, vaan en¬ 
nemminkin kaikin keinoin pyrkiä rohkaisemaan ystä¬ 
vänsä masentunutta mieltä ja saamaan hänet toiveik¬ 
kaampiin ja parempiin ajatuksiin. Todelliselle ystävyy¬ 
delle on siis määriteltävä toiset rajat, kunhan ensin 
mainitsen, mitä seikkaa Scipiolla oli tapana arvostella 
ankarimmin. Hänen mielestään ei olisi voitu keksiä lau¬ 
sumaa, joka olisi ystävyyden kanssa räikeämmässä ris¬ 
tiriidassa kuin sen miehen sana, joka on lausunut: »Tu¬ 
lee rakastaa siten kuin joskus joutuisi vihaamaan.» Sci- 
pio sanoi, että häntä ei totisesti saataisi muiden muka¬ 
na uskomaan tämän olevan lähtöisin Biaksen suusta, 
hänen jota oli pidetty yhtenä seitsemästä viisaasta; se 
oli ilmeisestikin jonkun alhaisen tai kunnianhimoisen 
miehen mielipide tai sitten sellaisen, joka kaikessa piti 
silmällä vain omaa mahtavuuttaan. Sillä kuinka kukaan 
voisi olla sellaisen ystävä, jonka vihamieheksi voisi ku¬ 
vitella joutuvansa? Silloinhan pakostakin tahtoisi ja 
toivoisi ystävän tekevän mahdollisimman usein virheitä, 
jotta hän näin antaisi toiselle sitä enemmän tilaisuuksia 
tarttua kiinni; ystävien menetellessä oikein ja onnistues¬ 
sa täytyisi taas tuntea huolestumista, mielipahaa ja ka¬ 
teutta. 

60. Tämä neuvo, kenen se sitten onkin, on siis omiaan 
vain tuhoamaan ystävyyttä. Pikemminkin olisi pitänyt 
kehottaa meitä ystävyyssuhteita solmiessamme niin suu¬ 
reen varovaisuuteen, ettemme koskaan alkaisi rakastaa 
sellaista, jota joskus voisimme vihata. Ja jos valintam¬ 
me ei olisi ollutkaan onnistunut, Scipion mielestä olisi 

mieluummin kestettävä tämäkin kuin suunniteltava vi¬ 
hoihin ryhtymistä, 

61. Ystävyyden rajat on siis nähdäkseni määriteltä¬ 
vä seuraavasti. Ystävysten tapojen tulee olla moitteet¬ 
tomat, ja poikkeuksetta kaikkien asioiden, suunnitel¬ 
mien ja toiveiden on oltava heille yhteisiä. Vieläpä jos 
jonkin onnettoman käänteen vuoksi jouduttaisiin tuke¬ 
maan ystävien vähemmän hyväksyttäviä pyrkimyksiä, 
joissa on kysymys heidän hengestään tai maineestaan, 
olisi poikettava suoralta tieltä, kunhan seurauksena ei 
ole ylen suuri häpeä: tiettyyn rajaan asti ystävyydelle 
näet voidaan tehdä myönnytyksiä. Silti ei pidä olla vä¬ 
linpitämätön maineestaan, ja sopii ymmärtää, että kan¬ 
salaisten suopeus ei ole niinkään vähäinen ase poliitti¬ 
seen toimintaan. On kuitenkin häpeällistä yrittää hank¬ 
kia sitä liehakoinnilla ja mielistelyllä; tosi ansiot herät¬ 
tävät rakkautta, ja niitä ei suinkaan pidä ylenkatsoa. 

62. Scipiolla — palaan häneen tuon tuostakin, sillä 
ystävyys oli hänen alituinen puheenaiheensa — oli ta¬ 
pana valittaa, että ihmiset pitävät kaikesta muusta pa¬ 
rempaa huolta: jokainen osaa sanoa, kuinka monta 
vuohta ja lammasta hänellä on, ei sen sijaan, kuinka 
monta ystävää; edellisten hankkimisessa nähdään kyllä 
vaivaa, ystävien valinnassa ollaan huolettomia, eikä ih¬ 
misillä ole minkäänlaisia sanoisinko leimoja ja tunnus¬ 
merkkejä, joista he voisivat erottaa ystävyyteen sopivat 
yksilöt. On siis valittava ystävikseen luotettavia, horju¬ 
mattomia ja lujaluonteisia ihmisiä. Sellaisista on kui¬ 
tenkin suuri puute. Ja vaikeaa on tällaista erottaakaan, 
ennen kuin on kokeillut; kokeilun taas tulee tapahtua 
juuri ystävyydessä. Näin ystävyys ehättää arvioinnin 
edelle ja tekee tyhjäksi kokeilun mahdollisuuden. 

63. On siis viisasta hillitä kiintymyksensä kiihkeyttä 
aivan kuin kilpavaunuja, ja niin kuin otamme hevoset- 

kin käyttöön vasta kokeiltuamme niitä, samoin meidän 
tulisi antautua myös ystävyyteen vasta sitten kun olem¬ 
me jonkin verran koetelleet ystäviemme luonnetta. Usein 
jo pieni rahasumma paljastaa, kuinka heikkoluonteisia 
toiset ovat; jotkut taas, joihin pieni summa ei ole te¬ 
honnut, ilmaisevat todellisen luonteensa suuren rahan 
edessä. Ja jos vielä onkin löydettävissä joitakuita, joi¬ 
den mielestä on alhaista pitää rahaa tärkeämpänä kuin 
ystävyyttä, mistä löydämme sellaisia, jotka eivät aseta 
kunnia-asemia, hali into virkoja, sotilas- ja siviiliarvoja 
ja vaikutusvaltaa ystävyyden edelle, niin että kun toi¬ 
selta puolen on tarjona näitä, toiselta ystävyyden oi¬ 
keudet, he eivät haluaisi edellisiä paljon mieluummin? 
Luonto on näet voimaton halveksimaan valtaa, ja vaik¬ 
ka joku on päässyt siihen ystävyyden kustannuksella, 
asian muka tekee vähemmän vakavaksi se että ystävyy¬ 
den hylkäämiseen on ollut painavat syyt. 

64. Siksi on erittäin vaikea tavata todellisia ystävyys- 
liittoja niiden keskuudesta, jotka toimivat poliittisella 
uralla. Sillä mistä voi löytää miehen, joka näkisi huo¬ 
mattavassa virassa mieluummin ystävänsä kuin itsensä? 
Entä edelleen — mainitakseni tästä vain ohimennen —, 
kuinka raskasta ja kuinka vaikeaa useimmista onkaan 
kantaa osansa onnettomuuksista! Ei ole helppo löytää 
sellaista, joka siihen asti menisi. Tosin Ennius on oike¬ 
assa sanoessaan: 


Tuo vaara vasta julki tosi ystävän, 

mutta kahdessa tapauksessa silti tulee ilmi useimpien 
ihmisten epäluotettavuus ja heikkous: kun he menes¬ 
tyksen aikana halveksivat ystäviään tai hylkäävät nä¬ 
mä vastoinkäymisissä. Joka siis on molemmissa tilan¬ 
teissa osoittautunut vakaaksi, lujaluonteiseksi ja kestä- 

vaksi ystäväksi, hänet meidän on luettava kuuluvaksi 
aniharvinaiseen, miltei jumalalliseen ihmisrotuun. 

65. Tukena sille kestävyydelle ja lujaluonteisuudel- 
le, jota ystävyydestä etsimme, on luotettavuus. Mikään 
epäluotettava ei näet ole kestävää. On hyvä, jos ystä¬ 
väksi valittava on lisäksi suoraluonteinen, helposti avau¬ 
tuva ja samanmielinen, toisin sanoen sellainen jota 
kiinnostavat samat asiat. Tämä kaikki liittyy luotetta¬ 
vuuteen: eihän mutkikas ja umpimielinen luonne voi ol¬ 
la luotettava; liioin ei sellainen, joka ei ole kiinnostu¬ 
nut samoista asioista eikä jo luonnostaan sovi yhteen 
ystävänsä kanssa, voi olla luotettava eikä kestävä. Tä¬ 
hän on vielä lisättävä, ettei ystävän sovi nauttia syytös¬ 
ten esittämisestä eikä myöskään uskoa muiden syytök¬ 
siä. Tämä kaikki taas liittyy lujaluonteisuuteen, josta 
olen jo jonkin aikaa puhunut. Näin osoittautuu todeksi 
se, jonka alussa mainitsin, nimittäin että ystävyyttä ei 
voi olla muiden kuin kunnon ihmisten kesken. Kunnon 
mies, jota voimme nimittää myös viisaaksi, pitää näet 
ystävyydessä huolta näistä kahdesta seikasta: ensinnä¬ 
kin siitä, että mikään ei ole keinotekoista tai teeskennel¬ 
tyä — jalompaa on näet vaikka vihata avoimesti kuin 
kätkeä todelliset ajatuksensa —, toiseksi, ettei hän vain 
tyydy torjumaan jonkun toisen esittämiä syytöksiä vaan 
varoo itsekin olemasta epäluuloinen ja aina uumoile¬ 
masta ystävän rikkoneen jossakin suhteessa. 

66. Tähän liittyköön vielä tietty keskustelutavan ja 
käytöksen pehmeys, joka ei ole suinkaan vähäpätöinen 
mauste ystävyydessä. Synkkyys ja ainainen vakavuus 
herättävät kyllä kunnioitusta, mutta ystävyyden tulee 
olla pakottomampaa, vapaampaa ja rakastettavampaa, 
valmiimpaa kaikkeen viehättävään ja miellyttävään. 

67. Tässä yhteydessä nousee vaikeanlainen kysymys: 
onko uudet, ystävyytemme ansaitsevat ystävät toisinaan 

asetettava vanhojen edelle niin kuin meillä on tapana 
asettaa vanhenevien hevosten edelle nuoret? Ihmisarvoa 
alentavaa epäröintiä! Eihän ystävyyssuhteisiin pidä kyl¬ 
lästyä niin kuin muihin asioihin, vaan vanhentumista 
sietävien viinien tavoin niidenkin tulisi olla sitä mielui¬ 
sampia, mitä kauemmin ne ovat kestäneet. Paikkansa 
pitääkin sanonta: monta mitallista suolaa on yhdessä 
syötävä, jotta ystävyys tulisi täydelliseksi. 

68. Mikäli uudet ystävyyssuhteet lupauksensa lunas¬ 
tavien oraiden tavoin antavat toivoa sadosta, ei niitä¬ 
kään tule karttaa, mutta vanhat on silti pysytettävä 
niille kuuluvalla sijalla. Ajan ja tottumuksen voima on 
näet erittäin suuri. Samahan pätee hevosiinkin, joista 
äsken mainitsin: ellei mitään estettä ole, jokainen käyt¬ 
tää mieluummin sitä hevosta, johon on tottunut, kuin 
uutta ja harjoittamatonta. Eikä tottumuksen voima ulo¬ 
tu vain eläimiin vaan myös elottomiin kohteisiin; nau- 
timmehan sellaisista seuduistakin, joilla olemme oles¬ 
kelleet pitempään, vaikka ne olisivat vuorisia ja met- 
säisiäkin. 

69. Mutta tärkeintä ystävyydessä on olla tasavertai¬ 
nen alempansa kanssa. Usein näet joukossa on muita 
huomattavampia persoonallisuuksia; tällainen oli Sci- 
piokin meidän »laumassamme», käyttääkseni tällaista 
sanaa. Hän ei koskaan esiintynyt Philusta, Rupiliusta 
tai Mummuista parempana, ei koskaan parempana kuin 
alempiarvoiset ystävänsä. Veljeään Quintus Maximusta, 
joka kylläkin oli erinomainen mies mutta ei läheskään 
vetänyt vertoja hänelle, hän nuorempana veljenä kun?* 
nioitti kuin ylempäänsä, ja hän toivoi, että kaikki hänen 
läheisensä voisivat hänen kauttaan päästä parempaan 
asemaan. 

70. Tämän esimerkin mukaan olisi kaikkien mene¬ 
teltävä, niin että jos joku on saanut osalleen tavallista 


YSTÄVYYDESTÄ 


79 

enemmän kuntoa, hengenlahjoja tai onnen antimia, hä¬ 
nen tulisi jakaa sitä ympäristölleen ja suoda lähimmil- 
leen siitä osansa. Jos siis joku esimerkiksi on syntyisin 
alhaissäätyisistä vanhemmista tai hänellä on sukulaisia, 
joiden itseluottamus on vähäinen tai ulkonainen asema 
vaatimaton, hänen tulee parantaa näiden mahdollisuuk¬ 
sia ja auttaa heitä kunniaan ja arvoon. Tällaistahan 
näemme näytelmissäkin: joku on saanut aikansa olla 
orjuudessa, koska hänen syntyperästään ja suvustaan ei 
ole ollut tietoa; mutta kun hänet sitten on tunnistettu ja 
todettu jonkin jumalan tai kuninkaan pojaksi, hän silti 
säilyttää kiintymyksensä paimeneen, jota on monta 
vuotta luullut isäkseen. Vielä paljon suuremmalla syyl¬ 
lä on näin meneteltävä, kun kyseessä on todellinen ja 
oikea isä. Älystä, kunnosta ja kaikkinaisesta etevyydes¬ 
tä saadaan näet suurin tuotto silloin, kun sitä käytetään 
lähimpien hyväksi. 

71. Samoin kuin siis niiden, jotka ovat ystävyys- ja 
sukulaisuussuhteissa toisia ylempänä, tulee asettua 
alempiarvoisten tasalle, siten ei alempienkaan pidä olla 
nyreissään siitä, että ovat hengenlahjojensa, onnen anti¬ 
mien tai säätynsä puolesta ystäviään huonommassa 
asemassa. Useimmat heistä ovat alituiseen valittamassa 
jotakin tai kaiken lisäksi moittimassa, etenkin jos he 
katsovat voivansa vedota johonkin pälvelusalttiutta, ys¬ 
tävän mieltä ja vaivannäköä vaatineeseen tekoonsa. To¬ 
della vastenmielisiä ihmisiä tällaiset, jotka moittimis- 
mielessä luettelevat tekemiään palveluksia; niitähän 
tulee vastaanottajan muistaa, ei sen sijaan tekijän muis¬ 
tutella. 

72. Kuten ylempien siis tulee laskeutua ystävyydessä 
alemmas, samoin heidän pitäisi jollakin tavoin nostaa 
alempana olevia. On näet sellaisia, jotka tekevät ystä¬ 
vyyden vaivalloiseksi luulemalla, ettei heitä pidetä ar- 

vossa; näin ei juuri käy muille kuin niille, jotka myös 
pitävät itseään arvottomina. Tämä heidän käsityksensä 
on korjattava, eikä pelkästään sanoin vaan myös teoin. 

73. Kullekin on suotava ensinnäkin niin paljon kuin 
omat voimat sallivat, toisekseen sen verran kuin kiinty¬ 
myksen ja auttamisen kohde pystyy kestämään. Oletpa 
itse kuinka etevä tahansa, et näet voi auttaa kaikkia lä- 
heisiäsi korkeimpiin virkoihin, niin kuin Scipiokin kyke¬ 
ni saamaan konsuliksi Publius Rupiliuksen mutta ei hä¬ 
nen veljeään Luciusta. Mutta vaikka pystyisikin toimit¬ 
tamaan toiselle kaiken mahdollisen, on silti katsottava, 
mitä tämä jaksaa kestää. 

74. Ystävyysliittoja on ylipäänsä arvosteltava vasta 
luonteen ja iän kypsyttyä ja vakiinnuttua: jos joku esi¬ 
merkiksi on nuoruudessaan ollut innostunut metsästyk¬ 
seen tai pallopeliin, hänen ei tarvitse katsoa ystävik- 
seen niitä, joista silloin piti yhteisen harrastuksen vuok¬ 
si. Tällä perusteellahan lasten hoitajat ja kasvattajat 
voisivat vanhaan tuttavuuteen vedoten vaatia itselleen 
kiintymyksestämme suurimman osan. Heitä ei toki sovi¬ 
kaan unohtaa, mutta heihin kohdistuvan arvonannon tu¬ 
lee olla toisenlaista. Muuten ystävyyssuhteet eivät voi 
säilyä kestävinä. Luonteiden erilaisuus tuo mukanaan 
erilaiset harrastukset, ja näiden eriävyys johtaa ystä¬ 
vyyden hajoamiseen. Se, että kunnon ihmisten on mah¬ 
doton olla kelvottomien, kelvottomien taas kunnon ih¬ 
misten ystäviä, johtuu juuri tästä, että heidän luonteen¬ 
sa ja harrastuksensa ovat toisistaan niin kaukana kuin 
ajatella saattaa. 

75. On paikallaan myös varoittaa siitä, ettei ystävyy¬ 
dessä ylettömän kiintymyksen vuoksi ystäviltä vain me¬ 
nisi suuria etuja hukkaan, kuten hyvin usein käy. Pala¬ 
takseni tarumaailmaan, eihän Neoptolemoskaan olisi 
voinut valloittaa Troijaa, jos hän olisi suostunut kuu- 

lemaan Lykomedesta, jonka hovissa hänet oli kasvatet¬ 
tu, kun tämä katkerasti itkien yritti estää häntä lähte¬ 
mästä. Useinkin tulee väliin tärkeitä asioita, jotka vaa¬ 
tivat eroamaan ystävistä; joka haluaa estää niitä siksi, 
että hänen on vaikea kestää kaipausta, on luonteeltaan 
heikko ja pehmeä ja juuri siitä syystä ystävyydessään 
epäoikeudenmukainen. Joka asiassa onkin siis harkitta¬ 
va, mitä voi vaatia ystävältä ja mitä taas sallia toiselle. 

76. Joskus sattuu sellainen väistämätön onnettomuus, 
että ystävyys on lopetettava — jätän näet nyt viisaiden 
väliset ystävyysliitot ja siirryn puhumaan tavallisista. 
Usein ystävissä ilmenee vikoja, jotka tuottavat haittaa 
milloin ystäville, milloin vieraille; häpeä niistä lankeaa 
joka tapauksessa ystävien ylle. Tällaiset ystävyyssuh¬ 
teet on siis painettava unohduksiin harventamalla vä¬ 
hitellen seurustelua ja, kuten olen kuullut Gaton sano¬ 
van, mieluummin ratkottava erilleen kuin repäistävä 
hajalleen — paitsi jos on ilmennyt jokin aivan sietä¬ 
mätön vääryys: siinä tapauksessa ei olisi oikein, ei kun¬ 
niakasta eikä edes mahdollistakaan olla heti paikalla 
katkaisematta välejä ja vetäytymättä erilleen. 

77. Mutta jos luonteissa tai harrastuksissa on tapah¬ 
tunut jokin muutos, niin kuin usein sattuu, tai on synty¬ 
nyt poliittisia erimielisyyksiä — nyt en siis, kuten äsken 
huomautin, puhu viisaiden välisistä vaan tavallisista 
ystävyysliitoista —, silloin on varottava antamasta ai¬ 
hetta käsitykseen, että ystävyyden loppuessa on kaiken 
lisäksi alkanut vihamielisyys. Mikään ei näet ole häpe- 
ällisempää kuin käydä sotaa sitä vastaan, jonka kanssa 
on aikaisemmin elänyt ystävyydessä. Scipio oli, kuten 
tiedätte, minun tähteni sanoutunut irti ystävyydestä 
Quintus Pompeiuksen kanssa; silloisen poliittisen ha¬ 
jaannuksen vuoksi hän vieraantui meidän virkaveljes¬ 
tämme Metelluksesta. Kummassakin tapauksessa hän 

toimi vakavan arvokkaasti, antamatta mielipahan kat¬ 
keroittaa itseään. 

78. Ensi sijassa on siis pyrittävä siihen, ettei ystä¬ 
vien välille pääse syntymään repeämiä; jos kuitenkin 
jotakin tällaista sattuu, on pidettävä huolta, että ystä¬ 
vyys näyttää ennemminkin sammuneen itsestään kuin 
tulleen tukahdutetuksi. Ja erityisesti on varottava, et¬ 
teivät ystävyyssuhteet peräti käänny pahoiksi viholli¬ 
suuksiksi: näistä saavat alkunsa riidat, herjaukset ja 
loukkaukset. Jos tällainen kuitenkin on siedettävissä, se 
on kestettävä, ja kunnioituksesta entistä ystävyyttä 
kohtaan on tyydyttävä toteamaan, että vika on vääryy¬ 
den tekijässä eikä sen uhrissa. 

Ylimalkaan ainoa varokeino kaikkia näitä epäkohtia 
ja ikävyyksiä vastaan on se, ettei kiinny liian nopeasti 
eikä kiinny arvottomiin. 

79. Kyllin arvokkaita ystävyyteen taas ovat ne, joissa 
on itsessään jokin aihe, jonka perusteella heitä voidaan 
rakastaa. Harvinaisia ovat tällaiset; mutta kaikki erin- 
omainenhan on harvinaista, eikä mikään ole vaikeam¬ 
paa kuin löytää jotakin, joka olisi omassa lajissaan kai¬ 
kin puolin täydellistä. Useimmat eivät kuitenkaan tun¬ 
nusta ihmiselämässä hyväksi mitään muuta kuin sen 
mikä tuottaa hyötyä, ja ystävistään — aivan kuin ky¬ 
seessä olisivat eläimet — he arvostavat eniten niitä, 
joista toivovat saavansa suurimman hyödyn. 

80. Näin he jäävät osattomiksi kaikkein kauneim¬ 
masta ja luonnollisimmasta ystävyydestä, siitä johon 
etsiydytään ilman sivuajatuksia, vain sen itsensä vuoksi, 
eivätkä he osaa omasta itsestäänkään nähdä tällaisen 
ystävyyden luonnetta ja suuruutta. Jokainenhan näet 
rakastaa itseään, mutta ei periäkseen itseltään jonkin¬ 
laista palkkiota rakkaudestaan, vaan koska kukin on 
luonnostaan itselleen rakas. Ellei sovella samaa ystä- 

vyyteen, ei voi koskaan löytää todellista ystävää: tämä 
on näet se, joka on ikään kuin »toinen minä». 

81. Voidaanhan sama nähdä eläimistäkin, niin ilmas¬ 
sa, vedessä kuin maalla elävistä, niin kesyistä kuin vil¬ 
leistäkin: ensiksi ne rakastavat itseään — tämä on näet 
myötäsyntyistä jokaiselle elävälle olennolle —, ja sit¬ 
ten ne ikävöivät ja etsivät toisia kaltaisiaan liittyäkseen 
niihin; tässä niiden toiminnassa ilmenee kaipaus sekä 
lisäksi jotakin, joka muistuttaa ihmisten välistä rak¬ 
kautta. Kuinka paljon luonnollisempaa tämä siis on¬ 
kaan ihmisessä! Hänhän rakastaa itseään ja etsii käsiin¬ 
sä toisen, jonka sielun hän sitten sulattaa omaansa niin, 
että saattaa nämä kaksi miltei yhdeksi. 

82. Mutta useimmat ihmiset haluavat nurinkurisesti, 
etten sanoisi häpeämättömästi, omistaa sellaisen ystä¬ 
vän, jollaisia he eivät itse pysty olemaan, ja vaativat 
ystäviltään sellaista, mitä eivät itse anna näille. Sopisi 
kuitenkin ensin itse olla kunnon mies ja veistä sitten et¬ 
siä toista kaltaistaan. Vain tällaisten välisessä ystävyy¬ 
dessä voi lujittua tuo kestävyys, josta jo tovin olen pu¬ 
hunut: se tapahtuu, kun mieltymyksen sitein toisiinsa 
liittyneet ihmiset ensin tulevat niiden himojen herroiksi, 
joiden orjia toiset ovat, sitten saavat iloa kohtuudesta 
ja oikeudesta; kun toinen ottaa kaiken kantaakseen toi¬ 
sen puolesta eikä toinen koskaan pyydä toiselta muuta 
kuin mikä on kunniallista ja oikeaa; kun he eivät vain 
pidä arvossa ja rakasta vaan myös kunnioittavat toi¬ 
siaan: sillä se, joka hävittää ystävyydestä kunnioituksen, 
riistää siltä sen parhaan koristeen. 

83. On siis tuhoisa erehdys luulla, että ystävyydessä 
olisi ovet avoinna intohimoille ja kaikkinaisille rikko¬ 
muksille. Luonto ei ole antanut ystävyyttä paheiden 
seuralaiseksi vaan hyveiden apulaiseksi; näin hyve, joka 
ei yksinään ylettyisi korkeimmille huipuille, voi toiseen 

liittyneenä sinne päästä. Niillä, joiden välillä on par¬ 
haillaan tai on ollut aikaisemmin tai tulee olemaan täl¬ 
lainen liitto, on katsottava olevan parasta ja onnellisin¬ 
ta seuraa matkallaan kohti luonnon korkeinta hyvää. 

84. Tämä on, väittäisin, liitto, johon sisältyy kaikkea 
mitä ihmiset pitävät tavoiteltavana: kunniaa ja mainet¬ 
ta, sisäistä lepoa ja mielihyvää; kun omistaa kaiken tä¬ 
män, silloin elämä on onnellista, ilman tätä se ei voi 
sellaista olla. Tämä on siis kaikkein parhainta ja suu¬ 
rinta, ja mikäli haluamme siihen päästä, meidän on py¬ 
rittävä hyveeseen; sitä ilman emme voi saada osallem¬ 
me ystävyyttä emmekä mitään muutakaan tavoittele¬ 
misen arvoista. Jos joku lyö laimin hyveen ja luulee sil¬ 
ti omistavansa ystäviä, hän huomaa erehdyksensä vii¬ 
meistään silloin, kun jokin onnettomuus pakottaa hänet 
panemaan nämä koetukselle. 

85. Tästä syystä — tämä on sanottava yhä uudelleen 
— tulee tehdä arvionsa ennen kuin kiintyy, ei ensin kiin¬ 
tyä ja sitten arvostella. Monissa asioissahan me saam¬ 
me kärsiä välinpitämättömyytemme tähden, mutta eni¬ 
ten kuitenkin ystäviemme valinnassa ja itse kanssakäy¬ 
misessä: olemme jälkikäteen viisaita ja yritämme saa¬ 
da tehtyä tekemättömäksi, vaikka vanha sananlasku 
kieltää meitä siitä. Sillä kun pitkäaikainen seurustelu, 
ehkä vielä palveluksetkin ovat sitoneet meidät yhteen 
puolin ja toisin, joudumme yhtäkkiä jonkin harmin sat¬ 
tuessa kesken kaiken katkaisemaan ystävyyden. 

86. Tällaista piittaamattomuutta täytyy moittia sitä¬ 
kin enemmän, kun sitä esiintyy näin tuiki tärkeässä asi¬ 
assa. Ihmiselämän ilmiöistä ystävyys on näet ainoa, 
jonka hyödyllisyyden kaikki yhteen ääneen tunnustavat 
siitäkin huolimatta, että monet halveksivat hyvettä it¬ 
seään ja väittävät sen olevan silkkaa kehuskelua ja yl¬ 
västelyä. Useat taas väheksyvät rikkautta; he tyytyvät 

vähään ja pitävät vaatimattomista elintavoista. Entä 
kuinka monet halveksivatkaan siinä määrin kunnia-ase¬ 
mia, joita toiset himoitsevat palavasti, että pitävät niitä 
kaikkein suurimpana joutavuutena ja turhuutena! Sa¬ 
moin on laita kaiken muunkin, mikä eräiden silmissä on 
ihailtavaa: on sangen monia, jotka eivät pidä sitä min¬ 
kään arvoisena. Mutta ystävyydestä ovat poikkeuksetta 
kaikki samaa mieltä, niin politiikkaan antautuneet kuin 
tieteellisestä tutkimustyöstä kiinnostuneet, edelleen ne, 
jotka vapaina valtiollisista toimista hoitavat omia asi¬ 
oitaan, ja lopuksi nekin, jotka ovat kokonaan heittäyty¬ 
neet nautintoihin: keidenkään mielestä ei ilman ystä¬ 
vyyttä voi olla elämää, ainakaan mikäli halutaan edes 
jossain määrin elää vapaasyntyisen arvoa vastaavalla 
tavalla. 

87. Ystävyys näet hiipii selittämättömällä tavalla 
jokaisen elämään eikä jätä koskemattomaksi mitään 
elämänmuotoa. Vieläpä sellainenkaan, joka on luon¬ 
teeltaan niin särmikäs ja vailla inhimillisiä tunteita, et¬ 
tä karttaa ja vihaa ihmisten seuraa — jonkun ateena¬ 
laisen Timoninhan kerrotaan olleen tällainen —, ei voisi 
olla etsimättä jotakuta, jonka eteen saisi syytää katke¬ 
ruutensa myrkyn. Tämä olisi helppo todeta, jos olisi 
mahdollista, että joku jumala tempaisi meidät pois 
täältä ihmisten parista ja veisi jonnekin autiomaahan 
sekä soisi meille kukkuramitoin kaikkea, mitä luontom¬ 
me suinkin saattaa kaivata, mutta kieltäisi meiltä pie- 
nimmänkin mahdollisuuden nähdä ketään ihmistä: kuka 
olisi niin raudanluja, että voisi kestää tällaista elämää 
ja yksinäisyydestä huolimatta saada iloa noista nau¬ 
tinnoista? 

88. Totta on siis seuraava, tietääkseni tarentumlai- 
sen Arkhytaan usein lausuma ajatus — olen kuullut 
vanhustemme sitä toistavan, ja he ovat vuorostaan kuul- 

leet sen muilta vanhuksilta: »Vaikka joku ihminen olisi 
noussut taivaaseen asti ja saanut tarkastella maailman¬ 
kaikkeuden rakennetta ja tähtien kauneutta, hänen ih¬ 
mettelynsä olisi ilotonta; se olisi kuitenkin tuottanut hä¬ 
nelle suurta nautintoa, jos hänellä olisi ollut joku, jolle 
kertoa näkemästään,» Luonto ei siis rakasta mitään yk¬ 
sinäistä, ja aina se nojaa ikään kuin johonkin tukipaa¬ 
luun: tämä on sitä mieluisampi, mitä rakkaampi ystävä 
sen tarjoaa. 

Mutta vaikka samainen luonto niin monin merkein te¬ 
kee selväksi, mitä se haluaa, etsii ja kaipaa, me kuiten¬ 
kin jollakin tapaa suljemme siltä korvamme emmekä 
kuule sen kehotuksia. Ystävyydessä näet kanssakäymi¬ 
nen on monivivahteista ja runsasmuotoista, ja useinkin 
tarjoutuu aihetta epäilyksiin ja loukkauksiin. Näitä vii¬ 
saan tulee osata milloin välttää, milloin lieventää, mil¬ 
loin taas kestää. Ennen kaikkea yhtä loukkauksen aihet¬ 
ta täytyy oppia sietämään, jotta ystävyydestä olisi hyö¬ 
tyä ja siinä säilyisi luottamus: ystäville joudutaan ni¬ 
mittäin usein antamaan muistutuksia ja nuhteita, ja ne 
on otettava vastaan ystävän tavoin, koska ne tulevat hy¬ 
västä sydämestä. 

89. Merkillisellä tavalla on kuitenkin totta se, mitä 
ystäväni Terentius lausuu näytelmässään Andria: 

Myöntyväisyys ystäviä, totuus vihaa aikaansaa. 

Totuus on epämieluisaa, koskapa siitä kerran syntyy 
vihaa, joka on myrkkyä ystävyydelle; paljon pahempaa 
on silti myöntyväisyys, koska se suhtautumalla suvaitse¬ 
vasti rikkomuksiin sallii ystävän suistua tuhoon. Ras¬ 
kain syy tulee kuitenkin sen osalle, joka halveksii to¬ 
tuutta ja ystävän myÖntyväisyyden nojalla tuudittautuu 
itsepetokseen. Tässä kaikessa on siis meneteltävä har¬ 
kiten ja varovasti, niin että muistutus ei tapahdu pure- 

valla eikä nuhtelu loukkaavalla tavalla. Myöntyväisyys 
taas — minusta on hauska käyttää tätä Terentiuksen 
sanaa — olkoon hienovaraista; kaukana siitä olkoon 
mielistely, paheiden apuri, joka ei sovellu yleensäkään 
vapaasyntyiselle miehelle, vielä vähemmän ystävälle. 
Elämä ystävän seurassa on näet toista kuin elämä ty¬ 
rannin seurassa. 

90. Joka on sulkenut korvansa totuudelta niin ettei 
pysty kuulemaan sitä ystävänkään suusta, hänestä ei 
juuri ole toivoa. Sattuva kuten monet muutkin Gaton sa¬ 
nat on myös tämä: »Toisille tekevät katkerat vihamie¬ 
het parempia palveluksia kuin sellaiset ystävät, jotka 
vaikuttavat miellyttäviltä; edelliset sanovat usein totuu¬ 
den, jälkimmäiset eivät koskaan.» Ja on järjetöntä, että 
ihmiset muistutuksen saatuaan eivät ole pahoillaan sii¬ 
tä, mistä heidän tulisi, vaan närkästyvät sellaisesta, jos¬ 
ta heidän ei pitäisi välittää; heidän rikkomuksensa ei 
näet vaivaa heitä, mutta moitteet he panevat pahak¬ 
seen. Heidänhän tulisi päinvastoin surra hairahdustaan 
ja olla hyvillään oikaisusta. 

91. Niin kuin siis tosi ystävyyteen kuuluu olennaisesti 
sekä muistutuksien antaminen että saaminen, lisäksi se 
että niitä annetaan avoimesti mutta ei töykeästi ja kuun¬ 
nellaan nöyrästi ja panematta vastaan, samoin on ystä- 
vyysliittojen pahimpana surmana pidettävä liehittelyä, 
imartelua, mielistelyä — tiesi kuinka monilla nimillä 
näet pitäisikään leimata tämä sellaisten ihmisten pahe, 
jotka epäluotettavuudessaan ja petollisuudessaan pu¬ 
huvat aina vain miellyttääkseen, eivät koskaan lausuak- 
seen totuutta. 

92. Teeskentely on pahasta kaikissa muissakin asiois¬ 
sa — sehän tekee mahdottomaksi ratkaista, mikä on tot¬ 
ta, ja vääristää tämän —, mutta eniten se on ristiriidas¬ 
sa ystävyyden kanssa. Se näet tuhoaa totuuden, jota il- 

man ystävyyden nimellä ei ole mitään merkitystä. Sillä 
kun ystävyys perustuu siihen, että useammat sielut ikään 
kuin liittyvät yhdeksi, kuinka tämä voi tapahtua, jos ei 
edes erikseen jokaisen sielu pysy aina yhtenä ja sama¬ 
na vaan muuttaa, vaihtelee ja muuntelee muotoaan? 

93. Voiko mikään olla yhtä holtitonta ja harhaile¬ 
vaa kuin sellaisen ihmisen mieli, joka ei kääntyile pel¬ 
kästään toisen ihmisen ajatuksen ja tahdon vaan myös 
ilmeen ja viittauksen mukaan? 

Sanoo joku: ei — myös minä: ei. Hän myöntää — minä myös. 

Aina, nähkääs, samaa mieltä! 

kuten lausuu samainen Terentius, mutta Gnathonin 
hahmossa; tämäntyyppisten ystävien suvaitseminen 
osoittaa kertakaikkista kevytmielisyyttä. 

94. On paljon tällaisen Gnathonin kaltaisia, jotka 
kuitenkin ovat syntyperältään, asemaltaan ja maineel¬ 
taan häntä ylempänä; näiden mielistely on vastenmie¬ 
listä, koska heidän ontot sanansa saavat tukea heidän 
arvovallastaan. 

95. Jos on valpas, kykenee tuntemaan ja erottamaan 
imartelevan ystävän todellisesta samoin kuin kaiken 
kaunistellun ja teennäisen väärentämättömästä ja ai¬ 
dosta. Kansankokouskin, joka koostuu aivan asiantun¬ 
temattomista, osaa yleensä nähdä eron kansan kosiske- 
lijan, siis liehakoivan ja epäluotettavan kansalaisen, ja 
suoraselkäisen, vakaan ja lujaluontoisen välillä. 

96. Millaisin korviahivelevin sanoin Gaius Papirius 
äskettäin yrittikään mairitella puolelleen kansankoko¬ 
usta, kun hän esitti sille kansantribuunien uudelleen va¬ 
litsemista koskevan lakiehdotuksen! Minä kannatin sen 
hylkäämistä; mutta älkäämme puhuko minusta: puhun 
mieluummin Scipiosta, Kautta kuolemattomien juma¬ 
lien, mikä arvokkuus hänessä olikaan, mikä ylevyys hä- 

nen puheessaan! Epäröimättä olisi häntä voinut sanoa 
Rooman kansan johtajaksi eikä sen seuralaiseksi. Mutta 
olittehan tekin läsnä, ja tämä puhehan on kaikille tuttu. 
Näin tuo kansan etua koskeva lakiehdotus hylättiin 
kansan äänin. Ja palatakseni itseeni, te muistatte, kuin¬ 
ka kansalle edulliselta vaikutti se pappeja koskeva la¬ 
kiehdotus, jonka Gaius Licinius Grassus esitti Quintus 
Maximuksen, Scipion veljen, ja Lucius Mancinuksen 
konsulikaudella! Pappiskuntien täydennysvaalien pitä¬ 
minen oli näet tarkoitus siirtää kansan etuoikeudeksi. Li¬ 
säksi hän otti ensimmäisenä käytäntöön tavan olla kan¬ 
salle puhuessaan kääntyneenä forumille päin.'Kunnioi¬ 
tus kuolemattomia jumalia kohtaan ■— minä olin sitä 
puolustamassa — voitti kuitenkin helposti hänen kan¬ 
san suosiota tavoittelevan puheensa. Ja tämä tapahtui 
minun ollessani preetorina, viisi vuotta ennen kuin tu¬ 
lin konsuliksi: asiaa puolusti siis enemmän sen oma oi¬ 
keutus kuin puolustajan korkea arvovalta. 

97. Jos siis teatterissa — sillä sitähän on kansanko¬ 
kous, siinä kun esitetään etupäässä keksittyjä ja tuules¬ 
ta temmattuja asioita — totuus kuitenkin perii voiton, 
jos se vain saadaan esille ja tuodaan päivänvaloon, mi¬ 
ten silloin pitäisi olla ystävyyden laita, joka punnitaan 
kokonaan totuuden perusteella? Ellei siinä, niin kuin on 
tapana sanoa, näe toisen sydäntä avoinna eikä samoin 
näytä omaansa, ei voi luottaa mihinkään eikä pitää mi¬ 
tään varmana, ei edes omaa tai toisen rakkautta, koska 
ei tiedä, kuinka todellista se on. Mutta niin turmiollista 
kuin tällainen mielistely onkin, se ei silti pysty vahin¬ 
goittamaan muita kuin niitä, jotka ottavat sen todesta 
ja nauttivat siitä. Hanakimpia ovatkin kallistamaan 
korvansa imartelijoille sellaiset, jotka itse imartelevat 
itseään ja ovat eniten viehättyneitä omaan itseensä. 

98. Hyve tosin rakastaakin itseään; sehän tuntee it- 

sensä erinomaisen hyvin ja käsittää, kuinka rakastami¬ 
sen arvoinen se on. Mutta minä en nyt puhukaan todelli¬ 
sesta vaan luulotellusta hyveestä. Vähemmän on näet 
sellaisia, jotka haluavat todella olla hyveellisiä, kuin 
sellaisia, jotka tahtovat vain näyttää siltä. Jälkimmäi¬ 
set nauttivat imartelusta; jos heille puhuessaan osaa 
sovittaa sanansa heille mieluisiksi, he pitävät tuota tyh¬ 
jää puhetta todisteena omista ansioistaan. Mitään ystä¬ 
vyyttä ei siis ole tällainen, jossa toinen ei halua kuulla 
totuutta ja toinen on valmis valehtelemaan. Eivätkä 
huvinäytelmissä esiintyvät kuokkavieraiden hännyste- 
lytkään olisi meistä sukkelia, elleivät ne kohdistuisi 
kerskaileviin sotilaisiin. 

Siis suuret kiitoksetko Thaikselta sain? 

Vastaukseksi olisi riittänyt: »Suuret.» Mutta hän sa¬ 
noi: »Suunnattomat.» Liehittelijä suurentelee aina asioi¬ 
ta kuulijansa mieliksi. 

99. Vaikka siis tämä valheellinen imartelu tehoaakin 
lähinnä niihin, jotka itse ovat siihen houkuttelemassa ja 
yllyttämässä, silti on syytä kehottaa myös vakavampia 
ja lujaluonteisempia pitämään silmänsä avoinna, ettei 
viekas liehittely pääse heitä pettämään. Sitä, joka imar- 
telee avoimesti, ei voi olla huomaamatta, ellei ole täysi 
typerys; sen sijaan on huolellisesti varottava, ettei kie¬ 
ro vickastelija pääse luikertamaan suosioomme. Häntä 
ei näet ole niinkään helppo tuntea: useinhan hän mielis¬ 
telee panemalla vastaan ja liehittelee olemalla kinas- 
televinaan; lopulta hän antautuu ja alistuu voitettavak¬ 
si, jotta näyttäisi siltä kuin petetty osapuoli olisi tien¬ 
nyt asian paremmin. Mutta onko mitään häpeällisempää 
kuin joutua nenästä vedetyksi? Sitä paremmin on oltava 
varuillaan, ettei näin kävisi. 

Sä enemmän kuin tomppeleita näytelmän 

nyt hienosti mua tänään puijaat, riepotat. 

100. Esittäväthän näytelmissäkin tyhmimmän osaa 
juuri pahaa-aavistamattomat ja helposti narrattavat 
vanhat ukot. Mutta ihmeekseni huomaan puheeni luisu¬ 
neen täydellisten, siis viisaiden, ystävyysliitoista — pu¬ 
hun siitä viisaudesta, joka näyttää voivan tulla ihmisen 
osaksi — kevytmielisten ihmisten välisiin. Palatkaam¬ 
me siis alkuperäiseen aiheeseen ja saattakaamme se vii¬ 
mein päätökseen. 

Hyve, vain hyve — kuule sanani, Gaius Fannius, ja 
myös sinä, Quintus Mucius — sekä solmii että pitää voi¬ 
massa ystävyysliitot. Sillä siinä on sopusointu, siinä kes¬ 
tävyys, siinä muuttumattomuus. Kun se on noussut il¬ 
moille ja näyttänyt kirkkautensa sekä nähnyt ja tunte¬ 
nut saman toisessa, se lähestyy sitä ja ottaa vuorostaan 
vastaan toisessa olevan valon. Tästä leimahtaa liekkiin 
joko amor , rakkaus, tai amicitia, ystävyys — molem- 
mathan ovat saaneet nimensä rakastamisesta (amare), 
ja tämä taas ei ole mitään muuta kuin että arvostaa 
rakkautensa kohdetta pyyteettömästi, etsimättä mitään 
hyötyä; hyöty kuitenkin itsestään versoo ystävyydestä, 
vaikkei sitä olisikaan tavoitellut. 

101. Tällaisen kiintymyksen tuntein me nuoruudes¬ 
samme rakastimme Lucius Paulusta, Marcus Catoa, 
Gaius Galusta, Publius Nasicaa ja Scipiomme appea 
Tiberius Gracchusta, jotka kaikki olivat jo vanhuksia; 
vielä kirkkaampana tämä tunne hehkuu samanikäisten 
kuten minun sekä Scipion, Lucius Furiuksen, Publius 
Rupiliuksen ja Spurius Mummiuksen välillä. Toisaalta 
me vanhukset saamme vuorostamme iloa nuorukaisten 
kiintymyksestä, esimerkiksi teidän ja Quintus Tuberon, 
ja minä todella nautin myös aivan nuoren Publius Ruti- 
liuksen ja samoin Aulus Verginiuksen seurasta. Mutta 
koska meidän elämämme ja olomme ovat sellaisen jär¬ 
jestyksen alaisia, että uusi sukupolvi nousee entisen ti- 

lalle, pitäisi ennen kaikkea toivoa — kuten on tapana 
sanoa — pääsevänsä maaliviivalle samalla hetkellä 
kuin ikätoverinsa, joiden kanssa yhtä aikaa on ikään 
kuin lähtenyt lähtökuopista. 

102. Mutta koska ihmiselämässä kaikki on haurasta 
ja katoavaa, meidän on aina etsittävä sellaisia, joita 
voisimme rakastaa ja jotka voisivat rakastaa meitä. Il¬ 
man rakkautta ja kiintymystä on näet elämältäkin kaik¬ 
ki viehätys poissa. Minulle ainakin Scipio on yhä elävä 
ja tulee aina olemaan, vaikka hänet temmattiinkin tääl¬ 
tä äkkiä: minä näet rakastin tässä miehessä hänen hy¬ 
vettään, ja se ei ole sammunut. Ja vaikka minä olin 
alinomaa kosketuksissa tähän hyveeseen, en silti ole ai¬ 
noa, jonka silmien edessä se nyt väikkyy: vielä jälki¬ 
polvillekin se tulee loistamaan erityisen kirkkaana. Ku¬ 
kaan ei milloinkaan tule suunnitelmissaan eikä toiveis¬ 
saan ottamaan suorittaakseen mitään suurta ilman että 
katsoo olevansa velvollinen asettamaan esikuvakseen 
Scipion muiston ja hahmon. 

103. Todellakaan kaiken sen joukossa, mitä onni tai 
luonto on minulle suonut, minulla ei ole mitään, mitä 
voisin verrata Scipion ystävyyteen. Siinä sain vastakaiun 
poliittisille mielipiteilleni, siinä neuvot yksityisasioihi¬ 
ni, siinä nautinnollisen levon. Koskaan en häntä loukan¬ 
nut pienimmässäkään asiassa, tieteni ainakaan, enkä 
liioin itse kuullut hänen suustaan ainoatakaan sanaa, jo¬ 
ka olisi pahoittanut mieltäni. Koti oli meillä yksi ja sa¬ 
ma, elanto samoin yhteinen; yhdessä suoritimme sota¬ 
palveluksemme, yhdessä myös matkustelimme ja oles¬ 
kelimme maaseudulla. 

104. Entä mitä sanoisin meidän jatkuvista tieteelli¬ 
sistä ja opillisista harrastuksistamme, joiden parissa 
me kaukana kansan katseiden ulottuvilta vietimme kai¬ 
ken liikenevän aikamme? Jos muisto tästä kaikesta olisi 

kuollut yhdessä hänen kanssaan, en mitenkään jaksaisi 
kestää tämän niin läheisen ja rakastavan miehen mene¬ 
tystä. Mutta se ei ole haihtunut, vaan pikemminkin saa 
minun ajatuksistani ja muistelemisestani lisää suuruutta 
ja voimaa. Ja vaikka se olisi riistetty minulta täydel¬ 
leen, juuri ikävuoteni olisivat minulle suurena lohdu¬ 
tuksena. Kovin kauanhan en enää voi joutua elämään 
tässä kaipauksessa, ja kaikkea lyhytaikaista, vaikka se 
olisi raskastakin, täytyy sentään pystyä kestämään. 

Tämän verran minulla oli sanottavaa ystävyydestä. 
Teitä puolestani kehotan asettamaan hyveen, jota il¬ 
man ei voi olla olemassa ystävyyttä, niin korkealle si¬ 
jalle, että paitsi sitä ette pidä mitään asiaa ystävyyttä 
arvokkaampana. 

ENSIMMÄINEN KIRJA 

MORAALINEN HYVÄ 


1. Marcus-poikani, olet jo vuoden kuunnellut Kra- 
tipposta ja vielä Ateenassa, joten sinulla pitäisi olla 
mieli täynnä filosofisia ohjeita ja opetuksia. Sitä edel¬ 
lyttää sekä tuon opettajasi että itse kaupungin korkea 
arvovalta: näistä toinen pystyy rikastuttamaan sinua 
tiedoillaan, toinen tarjoamillaan esikuvilla. Mutta niin 
kuin itse olen aina omaksi hyödykseni kreikkalaisten 
hengentuotteiden rinnalla tutkinut myös latinankielisiä 
enkä pelkästään filosofian alalla vaan myös harjoit- 
taessani puhetaitoa, samoin olisi sinunkin mielestäni 
tehtävä, jotta oppisit hallitsemaan molemmat kielet yh¬ 
tä hyvin. Juuri tässä suhteessa minä olen nähdäkseni 
ollut meikäläisille suureksi avuksi, niin että sellaisten 
lisäksi, jotka eivät tunne kreikkalaista kirjallisuutta, 
myös siihen perehtyneet katsovat saaneensa kauttani 
melkoisesti lisää puhujantaitoa ja arvostelukykyä. 

2. Tästä syystä sinäkin saat edelleen olla aikamme 
etevimmän filosofin oppilaana, saat olla niin kauan kuin 
vain haluat. Niin kauan sinun taas tulee haluta kuin olet 
tyytyväinen edistymiseesi. Kuitenkin lukiessasi minun 
teoksiani — ajatukseni muuten eivät paljonkaan eroa 
peripateetikkojen opeista, koska niin he kuin minäkin 
haluamme lukeutua Sokrateen ja Platonin oppilaisiin 
— saat minun puolestani vapaasti arvostella oman har¬ 
kintasi mukaan itse asioita; joka tapauksessa rikastutat 
omaa latinan kieltäsi minua lukemalla. Toivottavasti 

minun ei luulla sanoneen tätä kerskuakseni. Sillä filo¬ 
sofinen tietämys, sen myönnän, on noiden monien mui¬ 
den alaa; jos sen sijaan luen omiin ansioihini puhujan 
ominaishyveet, nimittäin kyvyn esittää sanottavansa 
hiotussa, selkeässä ja taiteikkaassa muodossa, katson 
voivani tavallaan täydellä syyllä vaatia itselleni tätä 
kunniaa, koska olen koko elämäni ajan tähän kaikkeen 
pyrkinyt. 

3. Tästä syystä, Cicero-poikani, kehotan hartaasti si¬ 
nua paneutumaan puheideni lisäksi myös näihin filoso¬ 
fisiin teoksiini, joita onkin jo melkein saman verran. 
Ensin mainituissa kyllä on ilmaisu vaikuttavampaa, 
mutta tulee viljellä myös jälkimmäisissä käytettyä ta¬ 
saista ja kiihkotonta tyyliä. Nähdäkseni ei vielä ainoa¬ 
kaan läeikkalainen ole onnistunut siinä, että olisi työs¬ 
kennellyt näiden molempien tyylilajien parissa ja ta¬ 
voitellut toisaalta oikeuspuheen tyyliä, toisaalta rau¬ 
hallista filosofisen keskustelun tyyliä. Tällaiseksi voi¬ 
daan katsoa korkeintaan Demetrios Faleronlainen, joka 
oli terävä ajattelija, puhujana taas jokseenkin vailla 
lennokkuutta mutta silti miellyttävä, niin että saattaa 
tuntea hänet Theofrastoksen oppilaaksi. Mihin asti taas 
itse olen päässyt kummassakin lajissa, se jääköön mui¬ 
den ratkaistavaksi; molempia olen ainakin yrittänyt. 

4. Puolestani uskon, että mikäli Platon olisi halunnut 
kokeilla julkisen puheen alalla, hän olisi pystynyt erit¬ 
täin arvokkaaseen ja ilmaisuvoimaiseen esitykseen, ja 
jos taas Demosthenes olisi tahtonut seurata Platonin 
opetuksia ja tuoda niitä esiin puheessaan, hän olisi 
osannut tehdä tämän aistikkaalla ja loistavalla tavalla. 
Samaa uskon Aristoteleesta ja Isokrateesta, jotka mo¬ 
lemmat omaan alaansa viehättyneinä väheksyivät toi¬ 
siaan. 

Päätettyäni, että kirjoittaisin nyt tällä kertaa sinulle 

jotakin ja myöhemmin vielä paljon muuta, halusin ni¬ 
menomaan alkaa sellaisesta aiheesta, joka parhaiten 
vastaisi sinun ikääsi ja omaa auktoriteettiasemaani. Fi¬ 
losofian alallahan on paljonkin tärkeitä ja hyödyllisiä 
kysymyksiä, joita filosofit ovat käsitelleet tarkkaan ja 
seikkaperäisesti, mutta kaikkein yleisintä merkitystä on 
nähdäkseni niillä heidän perinnöksi jättämillään ope¬ 
tuksilla, jotka koskevat velvollisuuksia. Eihän ole mi¬ 
tään elämänalaa, jossa ei tulisi kysymykseen velvolli¬ 
suus, toimimmepa sitten yhteiskunnallisen tai yksityis¬ 
elämän piirissä, esiinnymme julkisuudessa tai olemme 
kotioloissa, puuhaamme omissa asioissamme tai olemme 
tekemisissä muiden kanssa. Ja elämämme koko kun- 
niakkuus tai häpeä riippuu siitä, noudatammeko velvol- 
lisuuksiamme vai lyömmekö ne laimin. 

5. Tämä pohdinnan aihe on yhteinen kaikille filoso¬ 
feille. Kuka sellainen, joka ei anna mitään ohjeita vel¬ 
vollisuuksiin nähden, uskaltaisikaan väittää itseään fi¬ 
losofiksi? Mutta on eräitä koulukuntia, jotka sen nojal¬ 
la, miten ne määrittelevät hyvän ja pahan äärimmäisen 
asteen, tekevät tyhjäksi koko velvollisuus-käsitteen. Sil¬ 
lä se, jonka määritelmien mukaan korkein hyvä on jota¬ 
kin sellaista, millä ei ole mitään yhteistä hyveen kans¬ 
sa, ja joka mittaa sen omien etujensa eikä moraalisen 
hyvän mittapuulla, ei kykene ystävyyteen, oikeamieli¬ 
syyteen eikä jalouteen — mikäli hän nimittäin pysyy 
johdonmukaisena eikä salli ihmisen synnynnäisen hy¬ 
vyyden toisinaan päästä itsessään voitolle. Ja aivan 
mahdotonta hänen on olla urhea, jos hän pitää tuskaa 
suurimpana pahana, tai pysyä kohtuudessa, jos hän tun¬ 
nustaa nautinnon korkeimmaksi hyväksi. 

6. Vaikka tämä on niin itsestään selvää, että asia ei 
kaipaa mitään tutkistelua, olen kuitenkin käsitellyt sitä 
toisessa yhteydessä. Jos nämä koulukunnat siis halua- 

vat olla johdonmukaisia, ne eivät pysty sanomaan vel¬ 
vollisuudesta mitään. Luotettavia, pitäviä ja luonnon¬ 
mukaisia ohjeita voivat siitä antaa ainoastaan ne, joi¬ 
den mielestä moraalinen hyvä, sen oman itsensä vuoksi, 
on ainoa mihin tulee pyrkiä, tai ne, joiden mielestä se 
on ainakin tärkein päämäärä. Näin ollen on näiden ope¬ 
tusten antamiseen etuoikeus stoalaisilla, akateemikoilla 
ja peripateetikoilla, koska Aristonin, Pyrrhonin ja He- 
rilloksen katsantokanta on jo ajat sitten hylätty. Heil¬ 
läkin kyllä olisi oikeus esittää ajatuksiaan velvollisuu¬ 
desta, jos he olisivat jättäneet meille valinnan varaa, 
niin että olisi mahdollista saada selville, mitä velvolli¬ 
suus on. Tällä kertaa, tätä aihetta käsitellessäni, seu¬ 
raan siis pääasiallisesti stoalaisia, mutta en tule toimi¬ 
maan pelkkänä kääntäjänä vaan ammennan, kuten ta¬ 
pani on, oman harkintani ja makuni mukaan heidän läh¬ 
teistään sen verran ja sillä tavoin kuin hyväksi näen. 

7. Koska koko tutkielmani tulee käsittelemään vel¬ 
vollisuutta, on paikallaan ensin määritellä, mitä on vel¬ 
vollisuus; Panaitios on ihmeekseni jättänyt tämän teke¬ 
mättä. Sillä ryhdyttäessä järjestelmällisesti tarkastele¬ 
maan jotakin aihetta on aina lähdettävä määritelmästä, 
jotta kävisi selväksi, mikä käsittelyn aihe on. 

Velvollisuutta koskeva tutkimus jakaantuu aina kah¬ 
teen osaan. Toinen tarkastelee kysymystä korkeimmas¬ 
ta hyvästä, toisen taas muodostavat ne ohjeet, joiden 
avulla voidaan säädellä jokapäiväistä elämää kaikissa 
suhteissa. Ensiksi mainittuun kuuluvat esimerkiksi tä¬ 
mäntapaiset kysymykset: ovatko kaikki velvollisuudet 
»täydellisiä», onko jokin velvollisuus toista tärkeämpi 
ynnä muut samankaltaiset seikat. Velvollisuuksista an¬ 
netut ohjeet taas tosin kuuluvat korkeimman hyvän alu¬ 
eeseen, mutta tätä ei helposti huomaa, koska näiden oh¬ 
jeiden tarkoituksena näyttää pikemminkin olevan opas- 

tuksen antaminen tavallisen elämän varalle. Niitä mi¬ 
nun on nyt tarkoitus tässä teoksessani käsitellä. 

8. Velvollisuudet voidaan jaotella vielä toisellakin 
tavalla. Puhutaan näet niin sanotusta »keskitasoises¬ 
ta» ja »täydellisestä» velvollisuudesta. »Täydellistä» 
velvollisuutta voimme mielestäni nimittää »oikeaksi», 
koska kreikkalaiset käyttävät siitä nimitystä katorthö- 
ma; ensiksi mainitusta, tavallisesta velvollisuudesta he 
taas käyttävät nimitystä kathekon. Nämä he määritte¬ 
levät seuraavasti: se mikä on oikein, on »täydellinen» 
velvollisuus, »keskitasoinen» taas on heidän mukaan¬ 
sa sellainen velvollisuus, joka voidaan hyväksyttävästi 
perustella. 

9. Kun on päätettävä oikeasta menettelytavasta, jou¬ 
dutaan Panaitioksen mukaan harkitsemaan asiaa kol¬ 
melta kannalta. Ensinnäkin nousee kysymys, onko har¬ 
kittavana oleva teko moraalisesti hyvä vai huono; tätä 
pohtiessaan mieli usein horjuu kahden vastakkaisen kä¬ 
sityksen välillä. Sitten tutkitaan ja punnitaan, pystyykö 
vai eikö harkittavana oleva asia tuomaan elämään mu¬ 
kavuutta ja miellyttävyyttä, parantamaan elinehtoja ja 
lisäämään hyvinvointia sekä hankkimaan vaikutusval¬ 
taa ja mahtia, jolla kaikella asianomainen voisi hyö¬ 
dyttää sekä itseään että lähimpiään. Tällainen pohdis¬ 
kelu liikkuu kokonaan hyödyn alueella. Kolmanneksi 
joudutaan epäröimään silloin kun se, mikä näyttää 
edulliselta, tuntuukin olevan ristiriidassa moraalisen 
hyvän kanssa. Sillä kun etunäkökohdat näyttävät hou¬ 
kuttavan puoleensa ja se taas, mikä on moraalisesti oi¬ 
kein, näyttää kutsuvan omalle taholleen, käy niin, että 
mieli harkitessa jakaantuu kahtaalle ja saattaa ihmisen 
pohdinnassaan päättämättömyyden tilaan. 

10. Tällä tavoin jaoteltaessa — suurin virhe, joka 
jaottelussa voidaan tehdä, on juuri se, että jätetään jo- 

kin seikka ottamatta huomioon — on unohdettu kaksi 
näkökohtaa. Eihän yleensä jouduta harkitsemaan vain 
sitä, onko kyseessä moraalisesti oikea vai väärä asia, 
vaan myös, kumpi kahdesta tarjolla olevasta oikeasta 
asiasta on oikeampi ja samaten, kumpi kahdesta valit¬ 
tavana olevasta edullisesta seikasta on edullisempi. 
Huomaamme siis, että tässä kysymyksessä, joka Panai- 
tioksen mukaan jakaantuu kolmeen osaan, onkin ero¬ 
tettava viisi eri puolta. Näin ollen on ensiksi käsiteltävä 
kysymystä moraalisesti oikeasta, ja siinä on otettava 
huomioon kaksi näkökohtaa; sitten on vastaavalla ta¬ 
valla tarkasteltava kysymystä edullisesta, ja lopuksi on 
käsiteltävä oikean ja edullisen välistä vertailua. 

IL Ensinnäkin, luonto on antanut kaikille elollisille 
olennoille vaiston pyrkiä säilyttämään itsensä, henkensä 
ja ruumiillisen hyvinvointinsa, samoin vaiston välttää 
sitä mikä tuntuu vahingolliselta ja etsiä ja hankkia 
kaikkea mikä on elämälle välttämätöntä, kuten ravin¬ 
toa, piilopaikkoja ja muuta vastaavaa. Yhteinen kai¬ 
kille elollisille on samaten yhtymisen vietti, jonka tar¬ 
koituksena on suvun jatkaminen, ja huolenpito jälke¬ 
läisistä. Ihmisen ja eläimen välillä on kuitenkin ero en¬ 
nen kaikkea siinä, että jälkimmäisellä on sangen vähän 
tajua menneestä tai tulevasta, sillä sen käyttäytyminen 
on vaistomaista ja määräytyy vain sen mukaan, mikä 
on tässä ja nyt; ihminen sitä vastoin on järjestä osalli¬ 
nen ja sen ansiosta huomaa, mikä on mistäkin seuraus, 
näkee asioiden syyt ja on selvillä niiden kehityksestä ja 
edellytyksistä, osaa verrata samankaltaisia ilmiöitä toi¬ 
siinsa ja liittää ja yhdistää toisiinsa nykyisyyden ja tu¬ 
levaisuuden; hän pystyy vaivattomasti näkemään elä¬ 
män koko kulun ja hankkii sen varalle kaikkea välttä¬ 
mätöntä. 

12. Luonto samoin liittää ihmisen järjen voimalla 

toiseen ihmiseen ja panee nämä käyttämään yhteistä 
kieltä ja elämään yhteistä elämää. Se synnyttää ihmi¬ 
sessä aivan erityisen rakkauden jälkeläisiinsä ja saa hä¬ 
net tahtomaan, että olisi ihmisyhteisöjä ja ihmisten kes- 
kisiä kokoontumisia, joissa hän voisi käydä; se herättää 
hänessä tämän kaiken vuoksi pyrkimyksen hankkia sel¬ 
laista, mikä edesauttaa hyvinvointia ja toimeentuloa, 
eikä ainoastaan hänen omaansa vaan myös vaimon, las¬ 
ten ja kaikkien muidenkin, jotka ovat hänelle rakkaita 
ja joista hänen on huolehdittava. Tämä huoli ravistaa 
myös mielet hereille ja saa niihin enemmän toiminta¬ 
tarmoa. 

13. Ihmiselle on ominaista ennen kaikkea totuuden 
etsiminen ja tutkiminen. Ollessamme vapaina pakolli¬ 
sista toimista ja huolista meidän tekee mieli nähdä, 
kuulla ja oppia jotakin, ja luonnon salaisuuksien ja ih¬ 
meiden tuntemista pidämme onnellisen elämän välttä¬ 
mättömänä edellytyksenä. Tästä käy ilmi, että kaikki 
tosi, yksinkertainen ja aito vastaa ihmisluontoa parhai¬ 
ten, Tähän totuuden näkemisen haluun liittyy tietty 
pyrkimys ylemmyyteen, niin ettei luontaisesti hyvin ke¬ 
hittynyt mieli halua totella ketään muuta kuin sellais¬ 
ta, joka antaa neuvoja, opettaa tai hallitsee lain ja oi¬ 
keuden mukaan, yhteisen edun vuoksi. Tällaihen asenne 
synnyttää sielun suuruutta ja panee väheksymään kaik¬ 
kea ulkonaista. 

14. Luonnon suoman järjen voima ilmenee selvästi 
siinä, että ihminen ainoana elollisista olennoista käsit¬ 
tää, mitä on järjestys, mikä on sopivaa ja mikä on koh¬ 
tuus sanoissa ja teoissa. Niinpä ei mikään muu olento 
pysty tajuamaan kauneutta, viehättävyyttä ja sopusuh- 
taisuutta edes sellaisissa kohteissa, jotka ovat silmin 
nähtävissä. Luonnon suoma järki sitä vastoin osaa so¬ 
veltaa silmän havainnon henkiselle tasolle; sen mieles- 

tä on vielä tärkeämpää säilyttää kauneus, johdonmu¬ 
kaisuus ja järjestys päätöksissä ja teoissa; se varoo te¬ 
kemästä mitään sopimatonta tai epämiehekästä ja anta¬ 
masta missään ajatuksissa tai teoissa intohimon johtaa 
itseään. Näiden ainesten yhteen sulautumisesta muotou¬ 
tuu moraalinen hyvä, joka on tutkimuksemme kohteena. 
Vaikka se ei saisikaan osakseen yleistä tunnustusta, se 
on kuitenkin kunniakasta, ja täydellä syyllä voimme sa¬ 
noa, että se luonnostaan ansaitsee ylistyksen, vaikkei 
kukaan sitä ylistäisikään. 

15. Tässä nyt siis näet, Marcus-poikani, millainen on 
moraalinen hyvä olemukseltaan ja niin sanoakseni ul¬ 
konäöltään. Kuinka sanookaan Platon: »Mikäli se voi¬ 
taisiin silmin nähdä, se herättäisi ihmeellistä rakkautta 
viisautta kohtaan.» Mutta kaikki, mikä on moraalisesti 
hyvää, on peräisin jostakin näistä neljästä: sen pohjana 
on joko totuuden tuntemus ja sen taitava soveltaminen, 
tai pyrkimys inhimillisen yhteiskunnan ylläpitämiseen, 
mihin kuuluu myös että kukin saa osansa ja että sopi¬ 
muksia uskollisesti noudatetaan, tai ylevän, lannistu¬ 
mattoman mielen suuruus ja voima, tai järjestyksen ja 
kohtuuden noudattaminen kaikissa teoissa ja sanoissa, 
seikka johon maltti ja itsehillintä perustuvat. Vaikka 
nämä neljä kohtaa liittyvät ja punoutuvat toisiinsa, sil¬ 
ti niistä kustakin ovat syntyisin tietyntyyppiset velvolli¬ 
suudet. Niinpä ensiksi luonnehtimaamme kohtaan, jo¬ 
hon sijoitamme viisauden ja ymmärryksen, sisältyy to¬ 
tuuden etsiminen ja löytäminen, joka onkin juuri tämän 
hyveen erityinen tehtävä. 

16. Sillä mitä selkeämmin joku näkee, mikä kulloin¬ 
kin on puhtain totuus, ja mitä terävämmin ja nopeam¬ 
min hän pystyy toteamaan ja esittämään asioiden pe¬ 
rimmäisen syyn, sitä järkevämpänä ja viisaampana 
häntä on tapana pitää, ja täydellä syyllä. Tällä hy- 

veellä on siis totuus ikään kuin raaka-aineena, jonka on 
määrä joutua sen käsiteltäväksi ja sen toiminnan koh¬ 
teeksi. 

17. Muiden kolmen hyveen tehtävänä on hankkia ja 
vaalia kaikkea sitä, mihin käytännöllinen elämä perus¬ 
tuu, jotta inhimillisen kanssakäymisen siteet säilyisivät 
ja mielen ylevyys ja suuruus pääsisivät ilmenemään 
paitsi siinä, että kokoamme omaisuutta ja hankimme 
etuja itsellemme ja lähimmillemme, myös — ja vielä 
paljon enemmän — siinä, että suhtaudumme tähän 
kaikkeen väheksyvästi. Järjestyksen noudattaminen, 
johdonmukaisuus ja kohtuus sekä muut tämänkaltaiset 
ominaisuudet taas ovat sen hyveen aluetta, joka edel¬ 
lyttää myös käytännöllistä eikä pelkästään henkistä toi¬ 
mintaa. Sillä jos jokapäiväisen elämän toimissa nouda¬ 
tamme tiettyä kohtuutta ja järjestystä, täytämme si¬ 
veellisen kunnon ja sopivaisuuden vaatimukset. 

18. Niistä neljästä kohdasta, joihin jaoimme moraa¬ 
lisen hyvän olemuksen, ensimmäinen eli se, joka ilme¬ 
nee totuuden tuntemuksena, vetoaa voimakkaimmin ih¬ 
mismieleen. Meissä kaikissa on näet taipumus ja veto 
opin- ja tiedonjanoon, ja meistä on kunniakasta kunnos¬ 
tautua tällä alalla; erehtymistä, harhaan joutumista, 
tietämättömyyttä ja petetyksi tulemista sen sijaan pi¬ 
dämme pahana ja häpeällisenä. Tällä luonnonmukai¬ 
sella moraalisen hyvän alueella tulee välttää kahta vir¬ 
hettä. Ensiksikin meidän on varottava pitämästä tunte¬ 
mattomia asioina tunnettuina ja sokeasti uskomasta nii¬ 
hin. Se joka haluaa välttyä tältä virheeltä — jokaisen 
tosin tulisi sitä haluta — joutuu panemaan sekä aikaa 
että huolta asioiden harkitsemiseen. 

19. Toinen virhe on siinä, että jotkut uhraavat tur¬ 
han paljon vaivannäköä ja työtä hämäriin, vaikeasel¬ 
koisiin ja kaiken lisäksi tarpeettomiin asioihin. Jos naii- 

tä virheiltä vältytään, silloin voi täydellä syyllä ylistää 
sitä vaivaa ja huolta, jota nähdään moraalisesti hyvien 
ja tietämisen arvoisten asioiden vuoksi. Tällainen tut¬ 
kija on ollut tähtitieteen alalla Gaius Sulpicius, jos¬ 
ta olen kuullut kerrottavan, geometrian alalla Sextus 
Pompeius, jonka itse olen tuntenut, ja heitä on ollut 
monia dialektiikan, vielä useampia lainopin alalla. 
Kaikkien näiden tieteiden tehtävänä on totuuden selvil¬ 
le saaminen; velvollisuuden vastaista on kuitenkin an¬ 
taa totuuden tutkimisen vieroittaa itsensä käytännön 
toimista. Toiminnassa tulee kuitenkin usein taukoja, ja 
niin meillä on monesti tilaisuus palata tutkimusten pa¬ 
riin; sitä paitsi hengen milloinkaan levähtämäton ak¬ 
tiivisuus pystyy ilman omaa ponnistustammekin pitä¬ 
mään vireillä pyrkimystämme tiedon saantiin. Mutta 
kaiken ajattelun ja henkisen toiminnan tulee suuntautua 
joko sellaisen suunnitteluun, mikä on moraalisesti oi¬ 
kein ja auttaa hyvään ja onnelliseen elämään, tai opin 
ja tiedon tavoitteluun. 

Ja näin olemmekin saaneet käsitellyksi velvollisuu¬ 
den ensimmäisen lähteen. 

20. Kolmesta muusta kohdasta taas on laajin merki¬ 
tys sillä, johon perustuu ihmisten välinen kanssakäymi¬ 
nen ja niin sanoakseni elämän yhteys. Siinä on kaksi 
osaa: oikeudenmukaisuus, jossa loistavimpana pääsee 
ilmenemään hyve — tämän perusteella annetaan »kun¬ 
non miehen» nimitys —, ja siihen liittyvä aulius hyvän 
tekemiseen, jota sopii nimittää myös hyväksi tahdoksi 
tai anteliaisuudeksi. Oikeudenmukaisuuden ensimmäi¬ 
nen tehtävä on valvoa, ettei kukaan vahingoita toista 
paitsi jos hänelle on tehty vääryyttä, ja toinen, että ku¬ 
kin suhtautuu yhteisomaisuuteen kuin yhteiseen ja vain 
yksityisomaisuuteensa kuin omaansa. 

21. Mitään yksityisomistusta ei olekaan olemassa 



MORAALINEN HYVÄ 


IO7 

luonnostaan, vaan sellainen perustuu joko entisinä ai¬ 
koina tapahtuneeseen valtaukseen, esimerkiksi kun mui¬ 
noin on saavuttu isännättömälle alueelle, tai voittoon, 
kuten silloin kun on sodassa valloitettu alueita, tai la¬ 
kiin, sopimukseen, välipuheeseen tai arvontaan. Tästä 
syystä sanotaan Arpinumin alueen kuuluvan arpinaa- 
teille ja Tusculumin tuskulaaneille. Yksityisten maa¬ 
omaisuuksien jakautuminen on tapahtunut samalla ta¬ 
voin. Koska nyt kerran siitä, mikä alun perin oli yhteistä, 
tulee yksityisomaisuutta, niin kukin pitäköön sen minkä 
on osalleen saanut; jos joku toinen havittelee itselleen 
tästä jotakin, hän loukkaa inhimillisen yhteiskunnan la¬ 
keja. 

22. Mutta koska, kuten Platon on sattuvasti kirjoitta¬ 
nut, emme ole syntyneet vain itseämme varten, vaan 
osaa olemassaolostamme vaatii itselleen isänmaa, osaa 
ystävät, ja koska — stoalaisten ajatusta seurataksem- 
me — kaikki maan tuotteet on luotu ihmisten käyttöön, 
kun taas ihmiset syntyvät ihmisiä varten, voidakseen 
olla hyödyksi toinen toiselleen, niin meidän tulee tässä 
kohden seurata luontoa kuin opasta ikään, edistää yh¬ 
teistä hyvää tekemällä palveluksia toinen toisillemme 
ja antamalla ja ottamalla vastaan sekä kyvyillämme, 
teoillamme ja varoillamme lujittaa ihmisten välisiä si¬ 
teitä. 

23. Oikeudenmukaisuuden perustana on luotettavuus, 
joka merkitsee, että lupaukset ja sopimukset pitävät 
paikkansa ja vastaavat totuutta. Ja vaikka tämä ehkä 
jostakusta vaikuttaa hieman väkinäiseltä, uskaltautu¬ 
kaamme silti jäljittelemään stoalaisia, jotka innokkaas¬ 
ti tutkivat sanojen alkuperää, ja uskokaamme luotetta¬ 
vuuden (fides) saaneen nimityksensä siitä, että se asia 
tapahtuu (fit), mikä on sanottu (dictum). 

Epäoikeudenmukaisuutta on kahta lajia. Toiseen 

syyllistyvät ne, jotka tekevät vääryyttä, toiseen ne, jot¬ 
ka eivät pelasta vääryyden uhreja siltä, vaikka voisi¬ 
vat. Sillä sen, joka vihapäissään tai jonkin mielenkuo- 
hun vallassa käy epäoikeudenmukaisesti toisen kimp¬ 
puun, voi sanoa nostavan kätensä toista yhteiskunnan 
jäsentä vastaan, mutta se, joka ei torju eikä vastusta 
vääryyttä vaikka voisi, on yhtä syyllinen kuin jos hän 
hylkäisi vanhempansa, ystävänsä tai isänmaansa. 

24. Ne vääryydet, jotka tehdään tahallaan, vahin- 
goittamismielcssä, ovat usein lähtöisin pelosta: se, joka 
suunnittelee toisen vahingoittamista, pelkää muussa ta¬ 
pauksessa joutuvansa itse joihinkin ikävyyksiin. Useim¬ 
miten ihmiset kuitenkin lähtevät vääryyden tielle saa¬ 
dakseen jonkin kiihkeän halunsa täytetyksi; tähän vi¬ 
kaan on suurin osuus ahneudella. 

25. Rikkautta tavoitellaan toisaalta välttämättömien 
hyödykkeiden hankkimiseksi, toisaalta nautintoja var¬ 
ten. Ne taas, jotka tähtäävät korkeammalle, himoitse¬ 
vat rahaa saadakseen poliittista vaikutusvaltaa ja mah¬ 
dollisuuden suosion hankkimiseen. Marcus Crassus lau¬ 
suikin äskettäin, että sillä, joka tahtoo olla valtiossaan 
ensimmäinen, ei ole varoja tarpeeksi, ellei hän niiden 
koroilla pysty ylläpitämään armeijaa. Jotkut taas ra¬ 
kastavat ulkonaista komeutta ynnä hienostunutta ja 
ylellistä elämäntapaa, ja tämä on synnyttänyt määrä¬ 
töntä rahanhimoa. Omaisuuden kartuttamisessa ei toki 
ole mitään moitittavaa, ellei se vahingoita ketään, mut¬ 
ta vääryyttä on aina kartettava. 

26. Syynä siihen, että ihmiset houkuttuvat unohta¬ 
maan oikeudenmukaisuuden vaatimukset, on useimmi¬ 
ten joutuminen vallan-, kunnian- ja maineenhimon val¬ 
taan. Sillä Enniuksen sanoilla 

on yleisempääkin merkitystä. Jokaisella alalla, joka on 
sen luontoinen, että siinä ei useampi voi päästä loista¬ 
maan, syntyy näet tavallisesti niin ankara kilpailu, että 
on perin vaikeaa säilyttää »luotettava liitto». Tämän on 
juuri osoittanut todeksi Gaius Caesarin häpeämättö- 
myys. Hänhän kumosi kaikki jumalien ja ihmisten lait 
saavuttaakseen sen, mitä oli harhakuvitelmissaan itsel¬ 
leen kaavaillut: ylimmän vallan. Tässä on valitetta¬ 
vaa se, että kunnian, vallan, mahdin ja maineen himoa 
esiintyy useimmiten juuri kaikkein suurisieluisimmissa 
ja loistavalahjaisimmissa miehissä. Sitä enemmän on 
varottava hairahtumasta tässä kohden. 

27. Epäoikeudenmukaisuuden ollessa kysymyksessä 
on aina sangen tärkeä ero siinä, onko vääryyden aiheut¬ 
tajana jokin mielenkuohahdus, joka tavallisesti on het¬ 
kellinen ja ohimenevä, vai tapahtuuko se ehdoin tah¬ 
doin ja harkitusti. Se, mikä sattuu äkillisen kiihtymyk¬ 
sen tilassa, on näet vähemmän raskauttavaa kuin har¬ 
kittu ja valmisteltu teko. Ja nyt onkin riittävästi käsi¬ 
telty vääryyden tekemistä. 

28. Siihen velvollisuuden pakoiluun, joka ilmenee 
muiden puolustamisen laiminlyöntinä, on yleensä use¬ 
ampia syitä. Joko ei tahdota joutua toisten vihoihin tai 
halutaan välttyä vaivannäöltä ja kustannuksilta, tai sit¬ 
ten esteenä ovat välinpitämättömyys, laiskuus ja saa¬ 
mattomuus tai omat harrastukset ja toimet, niin että 
annetaan sellaisten jäädä oman onnensa nojaan, joita 
velvollisuus vaatisi suojelemaan. Näin ei ilmeisesti täy¬ 
sin pidä paikkaansa se mitä Platon sanoo filosofeista, 
nimittäin että he ovat oikeamielisiä, koska käyttävät ai¬ 
kansa totuuden tutkimiseen sekä halveksivat ja pitävät 
arvottomana kaikkea sitä, mikä on useimmille ihmisille 
kiihkeän tavoittelun ja katkerien taistelujen kohteena. 
Heidän kohdallaan näet tosin tulee täytetyksi toinen oi- 

keamielisyyden laji, nimittäin että he eivät vahingoita 
ketään tekemällä vääryyttä, mutta he hairahtuvat toi¬ 
sessa suhteessa: oppimisintonsa vallassa he unohtavat 
ne, joita heidän pitäisi suojella. Platonin arvelun mu¬ 
kaan he eivät osallistu valtiolliseen elämäänkään muu¬ 
ten kuin pakosta. Tämän kuuluisi kuitenkin tapahtua 
vapaaehtoisesti, sillä oikeakin teko on hyveellinen vain 
jos se on tapahtunut vapaasta tahdosta. 

29. On myös sellaisia, jotka tahtovat varjella omai¬ 
suuttaan tai jollakin tavoin vieroksuvat muita ihmisiä ja 
siksi sanovat pitävänsä huolen vain omista asioistaan; 
näennäisesti he eivät tee kenellekään vääryyttä. He to¬ 
sin välttävät toisen epäoikeudenmukaisuuden lajeista 
mutta tekevät itsensä syypäiksi toiseen: he hylkäävät 
inhimillisen yhteiselämän, sillä he eivät lainkaan uhraa 
sille kiinnostustaan, vaivannäköä eivätkä varojaan. 

30. Nyt kun siis olemme esitelleet molemmat epäoi¬ 
keudenmukaisuuden lajit, lisäksi selvittäneet kumman¬ 
kin lajin syyt ja sitä ennen todenneet, mitä oikeamieli¬ 
syyteen kuuluu, meidän on helppo ratkaista, mikä kus¬ 
sakin tilanteessa, on velvollisuutemme, ellemme ole ko¬ 
vin omahyväisiä. Toisten asioista huolehtiminen on näet 
vaikea asia, olkoonkin että kaikkien tuntema Ghremes 
Terentiuksen näytelmässä katsoo, ettei mikään inhimil¬ 
linen ole hänelle vierasta. Koska kerran koemme ja 
tunnemme omat myötä- ja vastoinkäymisemme lähei¬ 
semmin kuin toisille sattuvat, jotka näemme ikään kuin 
matkan päästä, me myös arvostelemme toisin noita mui¬ 
ta ja itseämme. Erinomaisen ohjeen antavatkin ne jotka 
sanovat, että ellei tiedä onko teko oikea vai väärä, sitä 
ei pidä tehdäkään: asian oikeus loistaa omalla valol¬ 
laan, epäilys taas on merkkinä vääristä aikeista. 

3L Usein kuitenkin sattuu sellainen tilanne, että vel¬ 
vollisuus, joka näyttää mitä suurimmassa määrin ole- 

van oikeamielisen ja niin sanotun kunnon miehen arvon 
mukainen, muuttaakin luonnettaan ja kääntyy päinvas¬ 
taiseksi, esimerkiksi kun pitäisi luovuttaa haltuun us¬ 
kottu omaisuus takaisin tai täyttää lupaus; samoin toi¬ 
sinaan onkin oikein jättää huomioon ottamatta ja täyt¬ 
tämättä totuuden ja rehellisyyden vaatimukset. On näet 
oikein toimia alussa esittämieni oikeudenmukaisuuden 
perusvaatimusten mukaisesti, ensinnäkin sen ettei tule 
vahingoittaa ketään, toiseksi sen että tulee edistää yh¬ 
teistä hyvää. Kun nämä muuttuvat olosuhteiden muka¬ 
na, muuttuu myös velvollisuus; se ei suinkaan aina pysy 
samana. 

32. Saattaa näet syntyä jokin sellainen lupaus tai 
sopimus, että sen täyttäminen olisi vahingollista joko 
lupauksen saajalle tai sen antajalle. Ottaaksemme esi¬ 
merkin tarumaailmasta: jos Neptunus ei olisi täyttänyt 
Theseukselle antamaansa lupausta, tämä ei olisi menet¬ 
tänyt poikaansa Hippolytosta. Theseuksen kolmesta 
toivomuksesta, näin kerrotaan, kolmas oli näet se jonka 
hän pikaistuksissaan lausui Hippolytoksen kuolemasta; 
saatuaan tahtonsa täytetyksi hän kuitenkin vajosi sy¬ 
vään murheeseen. Ei siis pidä täyttää sellaisia lupauk¬ 
sia, jotka ovat niiden saajalle vahingoksi, ja mikäli lu- 
pauksistasi on enemmän sinulle vahinkoa kuin saajalle 
hyötyä, ei ole vastoin velvollisuutta asettaa suurempaa 
hyötyä pienemmän edelle. Jos esimerkiksi olet luvannut 
jollekulle tulla hänen avustajakseen oikeuteen ja sa¬ 
manaikaisesti poikasi sairastuu vakavasti, et riko vel¬ 
vollisuuttasi vaikka et teekään mitä olet luvannut; en¬ 
nemminkin tuo toinen menettelee vastoin velvollisuut¬ 
taan, jos hän valittaa joutuneensa petetyksi. Ja lopuk¬ 
si, kenelle ei olisi selviö, että ne lupaukset eivät ole si¬ 
tovia, jotka on kiristetty pelottelulla tai viekoiteltu pe¬ 
toksella? Useimmissa tapauksissa selittävät preetorien 

ediktit tällaiset sitoumukset mitättömiksi, muutamissa 
tapauksissa lait. 

33. Usein esiintyy myös sellaisia epäoikeudenmukai¬ 
suuksia, jotka johtuvat lain vääristelystä, sen sangen 
taitavasta mutta ilkeämielisestä tulkinnasta. Tämä on 
synnyttänyt tuon jo lentäväksi lauseeksi muodostuneen 
sananlaskun »Suurin oikeus — suurin vääryys». Tässä 
kohden tehdään usein politiikankin alalla rikkomuksia; 
esimerkkinä mainittakoon se sotapäällikkö, joka sol- 
mittuaan vihollisten kanssa aselevon kolmeksikymme- 
neksi päiväksi hävitti yöllä heidän alueitaan, koska ase¬ 
leposopimus muka koski vain päiviä, ei Öitä. Liioin ei 
voida hyväksyä erään maanmiehemme tekoa, mikäli on 
totta se mitä kerrotaan Quintus Fabius Labeosta — tai 
olikohan kenties kysymyksessä joku muu, olen näet ai¬ 
noastaan kuullut tästä asiasta. Senaatti oli asettanut 
hänet välitystuomariksi Nolan ja Napolin asukkaiden 
rajakiistaan. Saavuttuaan paikalle hän oli esittänyt 
erikseen kummallekin osapuolelle, että näiden ei pitäisi 
menetellä ahneesti, omaa etuaan ajaen, ja että heidän 
tulisi olla halukkaita ennemminkin vetäytymään takai¬ 
sin päin kuin työntymään edemmäksi. Kun puolin ja toi¬ 
sin oli näin tehty, välille jäi joltinenkin maakaistale. 
Niin hän sitten vahvisti heidän rajansa sen mukaan 
kuin he olivat sanoneet ja julisti väliin jääneen alueen 
Rooman kansan omaisuudeksi. Tällainen on petkutta¬ 
mista eikä tuomitsemista. Moista viekkautta tulee siis 
karttaa, olipa asia mikä hyvänsä. 

34. Mutta eräitä velvollisuuksia on myös niitä koh¬ 
taan, joilta on saanut kärsiä vääryyttä. Kohtuutensa on 
näet kostamisella ja rankaisemisellakin, ja melkeinpä 
uskoisin sen riittävän, että loukkaaja katuu väärää te¬ 
koaan, niin ettei hän itse sen koommin ryhdy mihinkään 
vastaavaan ja että muutkin siitä pitäen ovat vähemmän 

kärkkäitä vääryyden tekoon. Valtion taas on mitä tar¬ 
kimmin noudatettava sodan lakeja. Riitakysymyshän 
voidaan ratkaista kahdella tavalla, joko neuvottele¬ 
malla tai väkivaltaa käyttämällä; edellinen tapa on 
ominainen ihmisille, jälkimmäinen eläimille, joten tä¬ 
hän on turvauduttava vain silloin kun edellisen käyttä¬ 
minen ei ole mahdollista. 

35. Sotiin on siis ryhdyttävä vain siinä tarkoitukses¬ 
sa, että saataisiin loukkaamattomina elää rauhassa. 
Kun sitten voitto on saavutettu, tulee säästää niitä, jot- 
ka eivät sodassa ole olleet julmia eivätkä raakamaisia. 
Niinhän meidän esi-isämmekin antoivat peräti kansa¬ 
laisoikeudet tuskulaaneille, aekveille, volskeille, sabii- 
neille je herniikeille, mutta tuhosivat perin pohjin Kar¬ 
thagon ja Numantian. Korintille en olisi suonut tätä 
samaa kohtaloa, mutta uskon että heillä oli sen tuhoa¬ 
miseen omat syynsä, ennen kaikkea sen edullinen sijain¬ 
ti: he tahtoivat, ettei tuo paikka jo sinänsä joskus vielä 
olisi yllykkeenä uuteen sotaan. Minun mielestäni on aina 
pyrittävä varmistamaan sellainen rauha, johon ei liity 
mitään salahankkeiden vaaraa. Jos minua olisi tässä 
asiassa kuunneltu, meillä olisi joskaan ei parasta mah¬ 
dollista niin edes jonkinlainen valtio; nythän sitä ei ole 
ollenkaan. Ja paitsi että on huolehdittava niistä, jotka 
on asevoimin voittanut, on myös otettava turviinsa ne, 
jotka laskevat aseensa ja antautuvat päälliköiden suo¬ 
jelukseen, olkoonkin että muurinsärkijä on jo jyskyttä¬ 
nyt heidän muurejaan. Tässä kohden meillä on pidetty 
oikeamielisyyttä niin suuressa kunniassa, että ne henki¬ 
löt, jotka ovat ottaneet turviinsa sodassa voitettuja val¬ 
tioita tai kansakuntia, ovat esi-isien tavan mukaan sit¬ 
temmin toimineet niiden suojelijoina, 

36. Sodassa noudatettava oikeamielisyys on määri¬ 
telty mitä pyhimmin Rooman kansan fetiaalioikeudes- 

sa. Siitä käy ilmi, että vain sellaisella sodalla on oikeus 
puolellaan, jota on edeltänyt hyvitysvaatimus tai joka 
on etukäteen annettu tiedoksi ja julistettu. Popilius hal¬ 
litsi ylipäällikkönä muuatta provinssia, ja Gaton poika 
palveli alokkaana hänen sotajoukossaan. Kun Popilius 
katsoi aiheelliseksi vapauttaa yhden legioonan palve¬ 
luksesta, hän päästi pois myös Caton pojan, joka pal¬ 
veli tässä samassa legioonassa. Mutta kun tämä oli niin 
innostunut sotimiseen, että jäi armeijaan, Gato kirjoitti 
Popiliukselle, että jos hän sallisi pojan jäädä armei¬ 
jaan, hänen tulisi vaatia tältä uusi sotilasvala, koska tä¬ 
mä menetettyään aikaisemman oikeutensa ei voinut 
taistella vihollisia vastaan. Niin tunnontarkkoja oltiin 
tuolloin sotatoimiin ryhdyttäessä. 

37. On myös olemassa vanhan Marcus Gaton pojal¬ 
leen Marcukselle lähettämä kirje, jossa hän kirjoittaa 
kuulleensa konsulin antaneen hänelle vapautuksen, kun 
hän palveli Makedoniassa kuningas Perseusta vastaan 
käytävässä sodassa. Cato varoittaa sen tähden häntä 
osallistumasta taisteluun ja huomauttaa, että sillä, joka 
ei ole sotilas, ei ole oikeutta taistella vihollista vastaan. 

Totean tässä yhteydessä senkin, että kun on alettu 
käyttää nimitystä hostis siitä, jonka varsinainen nimitys 
olisi perduellis, »sotaisa vihollinen», on ilmaisun mie- 
toudella lievitetty itse asian synkkyyttä. Esi-isiemme 
keskuudessa näet kutsuttiin nimellä hostis sitä, josta 
nyt käytämme nimitystä peregrinus, »muukalainen». 
Tämä ilmenee näistä kahdentoista lain kohdista: »Tai 
muukalaisen (hostis) kanssa sovittu määräpäivä», sa¬ 
maten: »Muukalaiseen (hostis) verrattuna ikuinen omis¬ 
tusoikeus.» Voidaanko ajatella suurempaa lempeyttä 
kuin että siitä, jota vastaan ollaan sodassa, käytetään 
näin suopeaa nimitystä? Aika on tosin jo tehnyt tämän 
sanan kielteisemmäksi; se on näet etääntynyt »muuka- 

laisen» merkityksestä ja erikoistunut tarkoittamaan si¬ 
tä, joka nostaa aseensa meitä vastaan. 

38. Mutta kun taistellaan ylivallasta ja kun sodalla 
tavoitellaan kunniaa, perimmäisenä täytyy silti olla sa¬ 
mat vaikuttimet, joiden vähän aikaa sitten totesin ole¬ 
van sotien oikeudenmukaisia syitä. Niitä sotia, joissa on 
kysymyksessä valtakunnan kunnia, ei kuitenkaan pidä 
käydä yhtä katkerasti. Sillä niin kuin me oman valtiom¬ 
me kansalaista vastaan kamppailemme eri tavoin sen 
mukaan, onko hän vihamiehemme vai kilpahakijamme 
— toisen kanssa taistelemme kunniasta ja arvoasemas¬ 
ta, toisen kanssa hengestä ja maineesta —, samoin käy¬ 
tiin keltiberien ja kimbrien kanssa sotaa kuin vihollisten 
kanssa: taisteltiin olemassaolosta, ei ylivallasta. Lati¬ 
nalaisten, sabiinien, samnilaisten, puunilaisten ja Pyrr- 
hoksen kanssa taas kamppailtiin ylivallasta. Puunilai- 
set olivat sopimusten rikkojia, Hannibal oli julma; 
muut pysyttelivät enemmän oikeudessa. Pyrrhokselta 
taas meillä on nuo kuuluisat sotavankien luovuttamista 
koskevat sanat: 

Ei ole tarpeen lunnaat, kultia en minä vaadi. 

Taistellen sota käytävä on, ci kauppoja tehden, 
miekka, ei kulta, se määrätköön, mikä on osa kunkin. 

Kumman kruunannee nyt korkea Kohtalo meistä,' 
miehuus yksin ratkaiskoon. Tämä myös sana kuule; 
jos sodan onnetar kerran jonkun sankarin säästi, 
en tosiaan minä liioin vankina kohtele häntä. 

Lahjana heidät viekää, tahtovat niin jumalatkin! 

Todellakin kuninkaan, ja aiakidien heimolaisen, arvois¬ 
ta puhetta! 

39. Myös jos joku yksityinen on olosuhteiden pakosta 
joutunut antamaan viholliselle jonkin lupauksen, sil¬ 
loinkin on pysyttävä sanassaan, niin kuin teki Regulus. 
Hän oli ensimmäisessä puunilaissodassa joutunut van¬ 
giksi, ja puunit lähettivät hänet Roomaan neuvottele- 


Il6 VELVOLLISUUKSISTA 

maan sotavankien vaihtamisesta pantuaan hänet ensin 
vannomaan, että hän palaisi takaisin. Saavuttuaan pe¬ 
rille hän ensinnäkin lausui senaatissa mielipiteenään, 
että vankeja ei pitäisi palauttaa, ja sitten hän omaisten 
ja ystävien pidättelyistä huolimatta halusi mieluummin 
palata kärsimään kuolemanrangaistuksen kuin pettää 
viholliselle antamansa kunniasanan. 

40. Ja toisessa puunilaissodassa, Gannaen taistelun 
jälkeen, Hannibal lähetti Roomaan kymmenen sotavan¬ 
kia, jotka ensin olivat valallisesti sitoutuneet palaa¬ 
maan, elleivät he onnistuisi saamaan aikaan vangittu¬ 
jen palauttamista. Koska he olivat vannoneet väärän 
valan, sensorit määräsivät heidät koko loppuikänsä elä¬ 
mään vailla kansalaisoikeuksia, niin myös sen heistä, 
joka oli syyllistynyt petolliseen valaan. Hän näet lähti 
leiristä Hannibalin luvan mukaisesti, mutta palasi het¬ 
ken päästä takaisin selittäen muka unohtaneensa jota¬ 
kin; lähdettyään sitten uudelleen matkaan hän katsoi 
olevansa valastaan vapaa. Kirjaimellisesti katsoen hän 
sitä olikin, tosiasiallisesti ei. Lupauksen yhteydessä on 
näet aina ajateltava sen sisältöä, ei sanamuotoa. 

Vaikuttavimman esimerkin vihollista kohtaan osoite¬ 
tusta oikeamielisyydestä antoivat kuitenkin esi-isämme 
silloin, kun muuan Pyrrhoksen luota tullut karkuri lu¬ 
pasi senaatille murhata kuninkaan myrkyttämällä. Se¬ 
naatti ja konsuli Gaius Fabius luovuttivat hänet Pyrr- 
hokselle. He eivät siis hyväksyneet rikollista murhaa, 
vaikka kyseessä oli mahtava vihollinen, joka lisäksi oli 
itse alkanut sodan. 

Ja olenkin nyt käsitellyt kylliksi sodassa esiin tulevia 
velvollisuuksia. 

41. Muistakaamme, että oikeutta on noudatettava 
halvimpiinkin nähden. Kaikkein alhaisin asema ja osa¬ 
han on orjilla; hyvän neuvon antavat ne jotka kehotta- 

vat kohtelemaan heitä kuin palkkalaisia: vaadi heiltä 
työ ja suorita heille mikä heille kuuluu. 

Vääryys voi tapahtua kahdella tavalla, väkivallan 
tai viekkauden kautta. Viekkaus on ominaista ketulle, 
väkivalta leijonalle; kumpikin on kaikkea muuta kuin 
ihmisarvon mukaista, mutta viekkaus ansaitsee vielä 
suurempaa inhoa. Ei ole rikollisempaa vääryyttä kuin 
niiden, jotka juuri pahimmin pettäessään antavat sen 
vaikutelman kuin olisivat kunniallisia miehiä. Ja tämä 
riittääkin oikeamielisyydestä. 

42. Käsitelkäämme seuraavaksi, kuten suunnitelmam¬ 
me oli, hyvän tekemistä ja anteliaisuutta. Se on ihmis¬ 
luonnon mukaista enemmän kuin mikään muu, mutta se 
vaatii monessa suhteessa varovaisuutta. On näet katsot¬ 
tava ensinnäkin, ettei anteliaisuutemme tuota vahinkoa 
niille joiden hyväksi se on tarkoitettu eikä myöskään 
muille, toiseksi että emme harrasta anteliaisuutta enem¬ 
män kuin varamme sallivat ja lopuksi että kullekin an¬ 
netaan ansionsa mukaan. Tämä on perustana oikeamie¬ 
lisyydelle, jonka mukaisesti kaikissa nyt puheena ole¬ 
vissa asioissa on meneteltävä. Sitä näet, jonka ystäväl¬ 
lisyyden osoitus tuottaa vahinkoa sille henkilölle, jota 
hän on haluavinaan auttaa, ei ole pidettävä anteliaana 
hyväntekijänä vaan vaarallisena liehittelijänä, ja se, 
joka vahingoittaa toisia ollakseen antelias toisille, te¬ 
kee yhtä väärin kuin jos käyttäisi vierasta omaisuutta 
omaksi hyväkseen. 

43. On monia ihmisiä, nimenomaan maineen- ja kun- 
niankipeitä, jotka lahjoittavat toisille mitä riistävät 
toisilta; he kuvittelevat, että heitä tullaan pitämään 
ystäviensä hyväntekijöinä, jos he hankkivat näille rik¬ 
kauksia, olivatpa sitten keinot millaiset hyvänsä. Täl¬ 
lainen on kuitenkin velvollisuudesta niin kaukana, ettei 
sille voi olla enää tämän suurempaa vastakohtaa. On 

siis harrastettava vain sellaista anteliaisuutta, joka 
hyödyttää ystäviämme eikä vahingoita ketään. Tästä 
syystä on väärin pitää anteliaisuutena sitä Lucius Sul- 
lan ja Gaius Caesarin menettelyä, että he siirsivät va¬ 
roja niiden laillisilta omistajilta muille: anteliaisuutta 
ei ole mikään, mikä ei samalla ole oikeudenmukaista. 

44. Toinen seikka, jota tulee varoa, oli se ettei ante¬ 
liaisuutemme ylitä meidän mahdollisuuksiamme. Ne, 
jotka tahtovat olla avokätisempiä kuin heidän varalli¬ 
suutensa sallii, rikkovat näet ensinnäkin siinä suhteessa, 
että tekevät väärin lähimpiään kohtaan: niiden varojen, 
jotka heidän kuuluisi ennemminkin näille antaa käytet¬ 
täväksi tai jättää perinnöksi, he antavat siirtyä muille. 
Lisäksi tällaiseen anteliaisuuteen liittyy useimmiten 
halu riistää ja ottaa muilta vääryydellä, jotta varat 
riittäisivät lahjoituksiin. Voidaan myös todeta sangen 
monien ihmisten hyväntekijöiltä näyttääkseen tekevän 
paljon sellaista, missä takana on ilmeisesti pikemmin¬ 
kin halu vaikutuksen aikaansaamiseen kuin hyvä tahto; 
he eivät tätä tee niinkään luontaista anteliaisuuttaan 
kuin kunnianhimosta. Tällainen teeskentely on kui¬ 
tenkin läheisempää sukua petollisuudelle kuin anteliai¬ 
suudelle tai sille mikä on moraalisesti hyvää. 

45. Kolmantena periaatteena esitimme, että hyvää 
tehdessään tulee katsoa, missä määrin toinen sitä an¬ 
saitsee. On otettava huomioon vastaanottajan luonne, 
hänen suhtautumisensa meihin, keskinäinen kanssakäy¬ 
misemme sekä ne palvelukset, joita hän on aikaisem¬ 
min suorittanut hyväksemme. Suotavaa olisi, että kaikki 
nämä arviointiperusteet tuottaisivat saman tuloksen; el¬ 
lei näin käy, painavat vaaksa enemmän ne syyt, jotka 
ovat enemmistönä ja jotka ovat tärkeämpiä. 

46. Ihmiset, joiden parissa elämme, eivät ole täydel¬ 
lisiä, ehdottoman viisaita; on jo erinomaista, jos heissä 

on edes heijastus hyveestä. Näin ollen on mielestäni 
tärkeää ymmärtää sekin, että ei pidä täysin lyödä lai¬ 
min ketään, jossa ilmenee edes jonkinlainen merkki hy¬ 
veestä, mutta että mitä enemmän jollakulla on tällaisia 
lempeämpiä hyveitä kuten vaatimattomuutta, itsehil¬ 
lintää ja oikeamielisyyttä, jota tässä juuri on paljon 
käsitelty, sitä enemmän hän ansaitsee arvonantoa. Ur¬ 
hoollisuus ja mielen uljuus näet ilmenevät yleensä liian 
rajuina sellaisessa, joka ei ole saavuttanut täydellisyyt¬ 
tä ja viisautta, kun taas äsken mainitsemani hyveet tun¬ 
tuvat pikemminkin olevan ominaisia kunnon miehelle. 
Tämä luonteesta. 

47. Mitä tulee siihen mieltymykseen, jota toinen ken¬ 
ties tuntee meitä kohtaan, velvollisuuden ensimmäinen 
vaatimus on, että suomme eniten sille, joka meistä eni¬ 
ten pitää. Meidän ei kuitenkaan tule nuorukaisten tavoin 
arvioida mieltymyksen määrää rakkauden kiihkeyden 
vaan ennemminkin sen horjumattomuuden ja kestävyy¬ 
den mukaan. Mutta jos toisella on tilillään sellaisia an¬ 
sioita, että meidän puoleltamme kysymyksessä ei ole 
suosion vaan kiitollisuuden osoittaminen, silloin on si¬ 
täkin tarkemmin pidettävä asiasta huolta. Ei näet ole 
tärkeämpää velvollisuutta kuin kiitollisuudenvelan mak¬ 
saminen, 

48. Sillä jos Hesiodos kehottaa maksamaan lainan 
takaisin mikäli mahdollista runsaammalla mitalla, mi¬ 
tä tulee meidän tehdä, jos meitä on velvoittamassa 
osaksemme tullut hyvä työ?-Eikö meidän tule ottaa op¬ 
pia hedelmällisistä pelloista, jotka tuottavat paljon 
enemmän kuin ovat ottaneet vastaan? Ja jos kerran em¬ 
me epäröi tehdä palveluksia niille, joista toivomme 
vastaisuudessa saavamme hyötyä, millaisia meidän tu¬ 
leekaan olla niitä kohtaan, jotka jo ovat hyödyttäneet 
meitä? Anteliaisuutta voi osoittaa kahdella tavalla, jo- 

ko tekemällä hyvän työn tai palkitsemalla sen; teem¬ 
mekö hyvän työn vai emme, sen saamme itse päättää, 
mutta palkitsematta jättäminen ei ole sallittua kunnon 
miehelle, mikäli hän vain voisi palkita syyllistymättä 
vääryyteen. 

49. On tehtävä ero osaksemme tulleiden hyvien töi¬ 
den välillä, ja selvää on, että mitä suurempi hyvä työ, 
sitä suurempi kiitollisuudenvelka. Tässä kohden on kui¬ 
tenkin harkittava ennen kaikkea, millä mielellä ja mil¬ 
laista kiintymystä ja hyvää tahtoa osoittaen toinen on 
toiminut. Monet näet tekevät paljonkin kuin umpimäh¬ 
kään, kenelle hyvänsä; joko heillä on sairaalloinen ha¬ 
lu miellyttää kaikkia tai sitten he toimivat äkillisten 
mielijohteiden vallassa, kuin tuulenpuuskan ajamina. 
Tällaisia hyviä töitä ei ole pidettävä yhtä suuressa ar¬ 
vossa kuin niitä, jotka on tehty arvostelukykyä osoit¬ 
taen, harkitusti ja johdonmukaisesti. Mutta hyvän työn 
tekemisessä ja kiitollisuudenvelan maksamisessa vel¬ 
vollisuus vaatii ennen kaikkea — jos muut näkökohdat 
ovat samanarvoiset —, että on autettava ensi sijassa si¬ 
tä, joka on eniten avun tarpeessa. Useimmat tekevät 
päinvastoin: he suovat palveluksiaan mieluimmin sille, 
jolta eniten odottavat, vaikka tämä ei heitä tarvitsisi¬ 
kaan. 

50. Parhaiten voidaan inhimillisen kanssakäymisen 
siteet pitää voimassa siten, että osoitetaan toiselle sitä 
enemmän ystävällisyyttä mitä läheisempi hän on. Mutta 
meidän on ilmeisesti lähdettävä kauempaa nähdäksem¬ 
me, mitkä ovat luonnon säätämät perusteet inhimilli¬ 
selle yhteiselämälle. Niistä ensimmäinen voidaan tode¬ 
ta kaikkialla, missä on ihmisten välistä kanssakäymistä. 
Siltana tässä kanssakäymisessä ovat järki ja puhe; te¬ 
kemällä mahdolliseksi opettamisen ja oppimisen, neu¬ 
vottelemisen, väittelemisen ja arvostelemisen nämä yh- 

distävät ja liittävät ihmiset toisiinsa luonnonmukaisin 
sitein. Juuri tässä suhteessa olemmekin kaikkein kauim- 
pana eläimen luonnosta: sanomme useinkin niillä ole¬ 
van rohkeutta — näin esimerkiksi hevosella ja leijonal¬ 
la —, mutta emme sano, että niissä on oikeamielisyyttä, 
tasapuolisuutta ja hyvyyttä; niiltähän puuttuu järki ja 
puhekyky. 

51. Juuri tämä on ihmisten välillä kaikkein laaja- 
alaisimpana yhteytenä, joka liittää heidät kaikki toi¬ 
siinsa; sen piirissä on kaikki, mitä luonto on luonut ih¬ 
misten yhteiseen käyttöön, säilytettävä yhteisenä; se mi¬ 
kä laeissa ja Rooman kansalaisen oikeudessa on määri¬ 
telty yksityisomaisuudeksi, on pidettävä sellaisena kuin 
nuo lait säätävät, muuhun on suhtauduttava niin kuin 
sanotaan kreikkalaisessa sananlaskussa: »Ystäville on 
kaikki yhteistä.» Kaikille ihmisille yhteisiä lienevät sen 
tapaiset asiat, joista Ennius antaa meille esimerkin; 
hän tosin puhuu vain yhdestä seikasta, mutta sama voi¬ 
daan soveltaa lukuisiin muihinkin: 

Ken lempeästi tielle ohjaa eksyneen, 
hän niin kuin lampun lampustaan sytyttää: 
ci oma liekki siitä kärsi laisinkaan. 

Tämän yhden esimerkin avulla hän pystyy lausumaan 
sen opetuksen, että sellaista, minkä antaminen ei meil¬ 
le maksa mitään, tulee suoda vaikka tuntemattomalle¬ 
kin. 

52. Tähän pohjautuvat seuraavat yleiset periaatteet: 
ei saa estää toista pääsemästä virtaavan veden ääreen; 
omasta tulestaan on toisen sallittava ottaa tulta; epä¬ 
röivälle on annettava rehellinen neuvo, jos hän sitä 
tahtoo. Nämä kaikki seikat ovat saajalle hyödyksi eikä 
antajakaan niissä menetä mitään. Toisaalta on siis käy¬ 
tettävä hyväkseen tätä kaikkea, toisaalta aina jollakin 

tavoin edistettävä yhteistä parasta. Mutta koska yksi¬ 
tyisen ihmisen varat ovat vähäiset, tarvitsevien paljous 
taas rajaton, kaikkiin kohdistuvan avokätisyyden tulee 
pysytellä niissä puitteissa, jotka Ennius mainitsee: »Ei 
oma liekki siitä kärsi laisinkaan», jotta meille jäisi 
mahdollisuus olla anteliaita myös lähimmillemme. 

53. Ihmisten välisessä yhteydessä on useita asteita. 
Jättääksemme nyt tuon äsken mainitun loppumattoman 
laajan yhteyden: tätä läheisempi on se yhteys, joka on 
samaan heimoon, kansakuntaan ja kieliyhteisöön kuu¬ 
luvien välillä; se sitoo ihmiset toisiinsa sangen kiinteäs¬ 
ti. Vielä läheisempi se on saman valtion jäsenten välil¬ 
lä. Kansalaisille ovat näet monet seikat yhteisiä: forum, 
pyhäköt, pylväshallit, kadut, lait, oikeudet, tuomioistui¬ 
met, äänestykset, lisäksi tuttavuudet ja ystävyyssuhteet 
sekä monitahoiset liikesuhteet puolin ja toisin. Mutta 
vielä kiinteämpi on yhteenkuuluvuus sukulaisten välillä; 
lähdettäessä mainitusta äärettömästä ihmissuvun yh¬ 
teydestä päädytään lopuksi suppeaan ja ahdasrajaiseen 
piiriin. 

54. Erotuksetta kaikille elollisille olennoille on luon¬ 
to antanut su vunjatkam is vietin, ja näin on yhteys ole¬ 
massa ensiksi itse avioliitossa, seuraavaksi lapsissa, 
edelleen siinä että koti on yksi ja sama ja kaikki on yh¬ 
teistä. Tämä onkin kaupungin perustana ja ikään kuin 
taimistona valtiolle, Seuraaviksi tulevat sisarusten vä¬ 
liset siteet, sitten serkusten ja pikkuserkusten; kun nä r 
mä eivät enää mahdu saman katon alle, he lähtevät 
toisiin taloihin niin kuin muuttaisivat siirtokuntiin. Sit¬ 
ten seuraa avioliittoja ja lankoussuhteita, jotka yhä li¬ 
säävät sukulaisten määrää, ja tämä suvun laajenemi¬ 
nen ja sen jälkikasvu on lähtökohtana valtioille. Veri- 
heimolaisuus taas liittää ihmiset toisiinsa mieltymyk¬ 
sen ja rakkauden sitein; on näet merkityksellinen asia, 

että on yhteisiä sukumuistoja, että on samat uhrimenot 
ja yhteiset hautapaikat. 

55. Kaikista liitoista jaloin ja lujin on kuitenkin se, 
joka vallitsee samanluonteisten, ystävyyden sitein toi¬ 
siinsa liittyneiden kunnon miesten välillä. Vaikka näet 
vain toisessakin ihmisessä tapaamme tuota moraalista 
hyvää, josta olen moneen otteeseen puhunut, se kuiten¬ 
kin tekee meihin vaikutuksen ja saa meidät ystävysty¬ 
mään siihen henkilöön, jossa uskomme sitä olevan. 

56. Ja vaikka hyve kaikissakin muodoissaan vetää 
meitä puoleensa ja panee meidät mieltymään niihin, 
joissa sitä näyttää olevan, oikeudenmukaisuus ja jalo¬ 
mielisyys kuitenkin vaikuttavat voimakkaimmin tähän 
suuntaan. Mikään ei taas ole enemmän omiaan herättä¬ 
mään rakkautta ja yhteenkuuluvuuden tunnetta kuin se 
että osapuolten hyvät luonteenominaisuudet vastaavat 
toisiaan. Kun näet kiinnostuksen ja mieltymyksen koh¬ 
teet ovat samat, silloin käy niin, että kumpikin pitää 
toisesta yhtä paljon kuin itsestään, ja tuloksena on se 
mitä Pythagoras vaatii ystävyydeltä, nimittäin useam¬ 
man sulautuminen yhdeksi. Voimakas on myös se yh¬ 
teenkuuluvuus, joka syntyy puolin ja toisin tehdyistä ja 
vastaanotetuista palveluksista; niin kauan kuin nämä 
pysyvät molemminpuolisina ja toivottuina, asianomais¬ 
ten välillä on vahvat siteet. 

57. Mutta kun järkevästi ja tarkkaan punnitsee koko 
tätä aihetta, toteaa että ei ole tärkeämpää eikä rak¬ 
kaampaa yhdyssidettä kuin se, joka on meidän jokai¬ 
sen ja valtion välillä. Rakkaita ovat vanhemmat, rak¬ 
kaita lapset, omaiset ja ystävät, mutta kaikeo, mikä 
meille kullekin on rakasta, sulkee piiriinsä isänmaa. 
Epäröisikö kukaan kunnon mies käydä sen puolesta 
kuolemaan, jos voisi tällä sitä hyödyttää? Sitä kauhis- 
tavampaa on niiden epäinhimillisyys, jotka ovat kaikin 

mahdollisin rikoksin raadelleet isänmaatamme ja jot¬ 
ka niin nyt kuin aikaisemminkin ovat asettaneet tehtä¬ 
väkseen sen perusteellisen tuhoamisen. 

5S. Jos nyt olisi suoritettava jonkinlainen vastakkain¬ 
asettelu ja vertailu, keitä kohtaan meillä on eniten vel¬ 
vollisuuksia, ensimmäiselle sijalle kuuluisivat isänmaa 
ja vanhemmat, jotka ovat hyvillä töillään saattaneet 
meidät suurimpaan kiitollisuudenvelkaan; seuraavina 
olisivat lapsemme ja koko huonekuntamme, joka katsoo 
yksin meihin ja jolla ei voi olla mitään muuta turva¬ 
paikkaa; sitten tulisivat sukulaiset, joiden kanssa olem¬ 
me hyvissä väleissä ja joiden kanssa meillä useimmiten 
on kohtalokin yhteinen. Se mikä on välttämätöntä elä¬ 
män turvaamiseksi, tulee meidän siis ensisijaisesti suoda 
niille, jotka edellä olen luetellut; sitä vastoin läheinen 
elämänyhteys, neuvot, keskustelut, rohkaisut, lohdutuk¬ 
set, joskus myös moitteet pääsevät parhaiten oikeuk¬ 
siinsa ystävyysliitoissa, ja kaikkein suloisinta ystävyyt¬ 
tä on se, jonka solmijana on luonteiden samankaltai¬ 
suus. 

59. Kaikkia näitä velvollisuuksia suoritettaessa on 
kuitenkin katsottava, mikä on kullekin eniten tarpeen ja 
mihin toinen pystyy tai ei voi pystyä ilman meidän apu¬ 
amme. Niinpä ei suhteiden läheisyys ole arvoasteikossa 
samalla sijalla kuin ulkonaiset olosuhteet, vaan eräitä 
palveluksia on toisilla suurempi oikeus meiltä odottaa 
kuin toisilla. Esimerkiksi sadonkorjuussa kukin kai aut¬ 
taa pikemmin naapuriaan kuin veljeään tai ystäväänsä, 
oikeudenkäynnissä sitä vastoin puolustaa ennemmin su¬ 
kulaistaan tai ystäväänsä kuin naapuriaan. Jokaisen vel¬ 
vollisuuden yhteydessä on siis punnittava näitä ja mui¬ 
ta vastaavia näkökohtia, jotta pystyisimme hyvin pitä¬ 
mään kirjaa velvollisuuksistamme ja yhteen- ja vähen¬ 
nyslaskun avulla toteamaan, millainen summa jää jäi- 

jelle; tästä sitten voi nähdä, kuinka paljon on kullekin 
velkaa. 

60. Mutta niin kuin eivät lääkärit tai sotapäälliköt 
tai puhujatkaan pysty ilman käytännön harjoitusta saa¬ 
maan aikaan mitään suuren kiitoksen arvoista, vaikka 
tuntevat alansa teorian, samoin kyllä annetaan opetusta 
velvollisuuksien noudattamisessa — kuten minäkin nyt 
teen —, mutta näin tärkeä asia vaatii myös kokemusta 
ja harjaannusta. 

Lienen nyt riittävästi tehnyt selkoa siitä, millä tavoin 
moraalinen hyvä, johon velvollisuus perustuu, voidaan 
johtaa inhimillisen yhteisön sisäisiin oikeussuhteisiin 
pohjautuvista seikoista. 

61. Aluksi asetimme neljä pääkohtaa, joihin moraa¬ 
linen hyvä ja velvollisuus perustuvat; todetkaamme 
kuitenkin, että suurenmoisimman vaikutuksen tekee se 
minkä on saanut aikaan uljas ja ylevä, kaikkea aineel¬ 
lista ylenkatsova mieli. Niinpä jos haluamme solvata 
jotakuta, kielellemme nousevat ensimmäiseksi seuraa¬ 
vantapaiset sanat: 

Te miehet, heikot niin kuin naiset, neito tuo taas niin kuin mies! 

tai tämäntapaiset: 

Sä jänishousu, ota voitto hietön ja veretön! 

Jakaessamme kiitoksia äänemme sitä vastoin saa jolla¬ 
kin tapaa ikään kuin täyteläisemmän soinnin, kun ylis¬ 
tämme jalon mielen urheita ja loistavia tekoja. Tästä 
syystä ovat Marathon, Salamis, Plataiai, Thermopylai 
ja Leuktra avointa kenttää puhujille, ja tästä syystä 
taas meillä Gocles, Deciukset, Gnaeus ja Publius Scipio, 
Marcus Marcellus ja lukemattomat muut, eniten kui¬ 
tenkin Rooman kansa itse, ovat mielensuuruutensa an¬ 
siosta nousseet maineeseen. Rakkauttamme sotakunniaan 

osoittaa jo se, että yleensä näemme kuvapatsaatkin so¬ 
ta-asussa. 

62. Mutta jos tällaiseen mielen ylevyyteen, joka tulee 
näkyviin vaaroissa ja ponnistuksissa, ei liity oikeuden¬ 
mukaisuus ja jos se ei taistele yhteisen hyvän vaan 
asianomaisen omien etujen puolesta, se suuntautuu vää¬ 
rään. Sellainen ei tosiaankaan ole todisteena hyveestä 
vaan ennemminkin raakalaisuudesta, joka sotii kaikkea 
inhimillisyyttä vastaan. Stoalaiset antavatkin urhoolli¬ 
suudesta osuvan määritelmän sanoessaan sen olevan 
hyvettä, joka taistelee oikeuden puolesta. Tästä syystä 
ei todellista kunniaa olekaan saanut kukaan, joka on 
juonilla ja kavaluudella päässyt urhoollisen mainee¬ 
seen; kunniakasta ei voi olla mikään, missä ei ole oikeu¬ 
denmukaisuutta. 

63. Varsin sattuvasti lausuukin Platon: »Sellaista 
tietoa, johon ei liity oikeamielisyys, on nimitettävä en¬ 
nemmin viekkaudeksi kuin viisaudeksi, ja vaaraan val¬ 
mista mieltä, jonka vaikuttimina ovat sen omat pyyteet 
eikä yhteinen etu, nimitettäköön mieluummin röyhkeäk- 
si kuin rohkeaksi.» Sen tähden haluamme, että urheat 
ja ylevämieliset miehet ovat samalla hyviä ja suora- 
luonteisia, totuutta rakastavia ja kaukana petollisuu¬ 
desta, Nämä ominaisuudet ovat näet oikeamielisyyden 
kiitettävin puoli. 

64. Ikävää kuitenkin on, että tällainen mielen yle¬ 
vyys ja suuruus erittäin helposti synnyttää omapäisyyt¬ 
tä ja liiallista vallanhimoa. Platon mainitsee, että koko 
spartalainen luonne hehkui voitonhalua; samalla tavoin 
on niin, että mitä huomattavampi on jonkun mielen suu¬ 
ruus, sitä enemmän hän haluaa olla ensimmäisenä tai 
vielä mieluummin ainoana. Mutta sen, joka himoitsee 
päästä kaikkien edelle, on vaikea säilyttää tasapuoli¬ 
suutta, joka kuuluu olennaisimpana osana oikeamieli- 

syyteen. Seurauksena on, etteivät tällaiset ihmiset anna 
vaikuttaa itseensä puheella eivätkä millään julkisen ja 
laillisen oikeuden käytöllä; he rupeavat valtiollisessa 
elämässä useimmiten lahjusten käyttäjiksi ja puolue- 
vehkeilijöiksi saadakseen itselleen mahdollisimman 
suuren vallan ja ollakseen mieluummin väkivallan 
kautta ensimmäisiä kuin oikeuden mukaan toisten kans¬ 
sa tasa-arvoisia. Mutta mitä suuremmat vaikeudet, sen 
suurempi kunnia; ei näet ole tilannetta, jossa ei tarvitsi¬ 
si välittää oikeudenmukaisuudesta. 

65. Urheina ja jaloina ei siis tule pitää niitä, jotka 
tekevät vääryyttä, vaan niitä, jotka sitä torjuvat. To¬ 
dellinen, viisas mielensuuruus katsoo moraalisen hy¬ 
vän, johon luonto ensisijaisesti pyrkii, ilmenevän teois¬ 
sa, ei maineessa, ja tahtoo mieluummin olla ensimmäi¬ 
nen kuin näyttää siltä; sitä, joka on riippuvainen tietä¬ 
mättömän rahvaan oikuista, ei tosiaankaan ole luettava 
suurten miesten joukkoon. Mitä korkeammalle taas ih¬ 
minen tähtää, sitä helpommin vie kunnianhimo hänet 
vääryyden töihin. Tässä liikutaankin todella vaaralli¬ 
sella alueella, sillä tuskin on sellaista, joka ei vaivoi¬ 
hin uskaltauduttuaan ja vaaroihin antauduttuaan odot¬ 
taisi kunniaa palkaksi suorituksistaan. 

66. Läpeensä rohkealla ja suurella hengellä on lä¬ 
hinnä kaksi tunnusmerkkiä. Toinen on välinpitämätön 
suhtautuminen kaikkeen ulkonaiseen: asianomaisella on 
se vakaumus, ettei ihmisen tule ihailla, toivoa eikä ta¬ 
voitella mitään muuta kuin mikä on oikeaa ja sopivaa 
eikä myöskään antaa yhdenkään ihmisen, intohimon 
puuskan tai kohtaloniskun saada itsestään yliotetta. 
Toinen on se, että kun on asennoitunut yllä kuvatulla 
tavalla, tekee suuria ja erittäin hyödyllisiä tekoja, jot¬ 
ka samalla kuitenkin ovat äärimmäisen vaikeita ja sel¬ 
laisten vaivojen ja vaarojen täyttämiä, jotka koskevat 

sekä itse elämää että monia elämään läheisesti kuulu¬ 
via seikkoja. 

67. Koko se loisto ja suuruus ja, kuten tahdon vielä 
lisätä, se hyöty, joka liittyy näihin kahteen suuren hen¬ 
gen tunnusmerkkiin, on keskittynyt niistä jälkimmäi¬ 
seen, kun taas edelliseen sisältyy se perimmäinen syy, 
joka saa aikaan suuria miehiä; siihen näet sisältyy se 
mikä saa mielet kohoamaan korkealle kaiken aineelli¬ 
sen yläpuolelle. Tämäkin taas ilmenee kahdessa koh¬ 
din, nimittäin siinä, että asianomainen pitää hyvänä ai¬ 
noastaan sitä mikä on oikein, ja siinä, että hän on vapaa 
kaikkinaisista intohimoista. On näet pidettävä urhean 
ja suuren mielen tuntomerkkinä sitä, että ei pane arvoa 
sellaiselle, mikä useimpien ihmisten silmissä on erin¬ 
omaista ja loistavaa, vaan halveksii sitä pysyen johdon¬ 
mukaisesti ja järkähtämättä kannassaan; se taas, että 
vähääkään horjahtamatta luonnollisesta tasapainosta 
ja poikkeamatta siitä mikä on filosofin arvon mukaista 
pystyy kestämään moninaiset ihmiselämän ja kohtalon- 
vaiheiden katkeralta näyttävät puolet, todistaa luon- 
teenlujuudesta ja suuresta järkkymättömyydestä. 

68. On ristiriitaista, jos sellainen, joka ei anna valtaa 
pelolle, antaa periksi himolle, ja sellainen, joka on 
osoittanut olevansa vaivoissa voittamaton, antaa nau¬ 
tinnon voittaa itsensä. Tätä on siis vältettävä ja on 
myös varottava rahanhimoa. Mikään ei näet ole selvem¬ 
pänä todisteena ahdashenkisyydestä ja pikkusieluisuu- 
desta kuin rikkauden rakastaminen, eikä toisaalta mi¬ 
kään ole kunniakkaampaa ja jalompaa kuin että ei vä¬ 
litä rikkaudesta, jos ei sitä omistakaan, ja sikäli kuin 
omistasi, käyttää sen hyvän tekemiseen ja anteliaisuu¬ 
teen. On varottava myös kunnianhimoa, kuten edellä 
olen sanonut; se näet riistää meiltä vapauden, jonka 
puolustamiseen ylevämielisten miesten tulisi keskittää 

kaikki voimansa. Ei liioin pidä havitella valta-asemia; 
ennemminkin on syytä toisinaan kieltäytyä niistä, jos¬ 
kus taas luovuttaa ne pois. 

69. On oltava vapaa kaikesta mikä saattaa mielen 
pois tasapainosta: himosta ja pelosta, mielen harmista 
ja riemusta sekä suuttumuksen tunteesta, jotta mielessä 
asustaisivat tyyneys ja levollisuus, ominaisuudet jotka 
tuovat mukanaan luonteenlujuutta ja arvokkuutta. 

On ollut ja yhä edelleenkin on monia, jotka pyrkies¬ 
sään mainitsemaani mielentyyneyteen ovat vetäytyneet 
syrjään julkisesta toiminnasta ja paenneet omaan rau¬ 
haansa. Näiden joukossa on sekä erittäin kuuluisia, ai¬ 
van johtavia filosofeja että eräitä muita, vakavaluon- 
teisia periaatteen miehiä, jotka eivät ole voineet hyväk¬ 
syä sen paremmin kansan kuin sen johtajienkaan me¬ 
nettelyä; muutamat heistä ovat eläneet maaseudulla ja 
saaneet tyydytyksensä omaisuutensa hoidosta. 

70. Näillä on ollut sama päämäärä kuin kuninkailla, 
nimittäin elää tarvitsematta kärsiä mitään puutetta, tar¬ 
vitsematta totella ketään, nauttien vapaudesta, joka on 
juuri sitä että saa elää niin kuin haluaa. Tämä siis on 
yhteisenä toiveena sekä niille, jotka himoitsevat valtaa, 
että niille, jotka elävät syrjään vetäytyneinä, kuten äs¬ 
ken mainitsin; näistä toiset kuitenkin uskovat pääsevän¬ 
sä toiveensa perille hankkimalla suuret rikkaudet, toi¬ 
set taas tyytymällä siihen vähään mitä omistavat. Täs¬ 
sä suhteessa ei kummankaan osapuolen ajatustapa ole 
täysin hylättävä, mutta syrjään vetäytyneiden elämä on 
helpompaa ja turvatumpaa sekä aiheuttaa vähemmän 
ahdistusta ja ikävyyksiä muille; hyödyllisempää ihmis¬ 
kunnalle ja enemmän omiaan auttamaan kunniaan ja 
loistoon on kuitenkin niiden elämä, jotka ovat antautu¬ 
neet valtion palvelukseen ja suorittamaan suur teko ja. 

71. On siis ehkä annettava anteeksi sellaisille, jotka 

erityisen nerokkaina miehinä ovat antautuneet tieteelli¬ 
seen tutkimustyöhön ja pysyttelevät erillään valtiolli¬ 
sesta toiminnasta, ja myös niille, jotka heikon tervey¬ 
den tai jonkin muun painavan syyn takia ovat vetäyty¬ 
neet valtiollisista toimista syrjään ja jättäneet tilaisuu¬ 
den niiden hoitamiseen samoin kuin tästä koituvan kun¬ 
nian toisille. Mutta jos sellaiset, joilla ei ole mitään täl¬ 
laista syytä, sanovat halveksivansa korkeita asemia ja 
virkoja, joita useimmat ihailevat, tätä ei mielestäni ole 
suinkaan luettava heille ansioksi vaan päinvastoin viak¬ 
si. Siinä, että he halveksivat kunniaa eivätkä anna sille 
mitään arvoa, heidän kantansa on täysin hyväksyttävä, 
mutta kaikesta päättäen he pelkäävät vaivoja ja hanka¬ 
luuksia sekä sitä häpeää ja maineen menetystä, joka 
heitä kohtaisi mikäli he epäonnistuisivat tai joutuisivat 
syrjäytetyiksi. Joidenkuiden ihmisten käyttäytyminen 
on näet vastakkaisissa tilanteissa ristiriitaista: he hal¬ 
veksivat syvästi nautintoa mutta ovat tuskaan nähden 
liiankin herkkätuntoisia, eivät välitä kunniasta mutta 
murtuvat häpeän kohdatessa, eivätkä he edes kaikessa 
tässäkään ole erityisen johdonmukaisia. 

72. Mutta niiden, joille luonto on suonut edellytyk¬ 
set julkiseen toimintaan, on heitettävä pois epäröinti ja 
pyrittävä virkoihin sekä ryhdyttävä hoitamaan valtion 
asioita; muulla tavoin ei valtiota voi hallita eikä mie¬ 
len suuruus voi päästä ilmenemään. Niissä, jotka astu¬ 
vat valtion palvelukseen, on kuitenkin samassa ja ehkä¬ 
pä vielä suuremmassakin määrin kuin filosofeissa olta¬ 
va hengen suuruutta sekä tuota moneen kertaan mai¬ 
nitsemaani välinpitämättömyyttä kaikkeen ulkonaiseen 
nähden, samoin mielen tyyneyttä ja levollisuutta, mikä¬ 
li he haluavat säilyä rauhassa harmeilta ja elää arvok¬ 
kaasti ja periaatteilleen uskollisina. 

73. Tämä on helpompaa filosofeille, koska heidän 

elämässään on vähemmän sellaista mikä on alttiina 
kohtalon iskuille, myös koska heidän tarpeensa ovat 
vähäisemmät ja koska heidän sortumisensa ei voi olla 
yhtä kohtalokas, vaikka jotain onnetonta sattuisikin. 
Syystä joutuvat siis valtiollisella uralla toimivat koke¬ 
maan rajumpia mielenliikutuksia kuin ne jotka ovat ve¬ 
täytyneet yksityiselämään, ja heillä on myös suurempi 
huoli onnistumisesta; sitä tärkeämpää heille on henki¬ 
nen suuruus ja ahdistuksesta vapaa mieli. Mutta sen, 
joka astuu valtion palvelukseen, on varottava, ettei hän 
ajattele vain asiasta koituvaa kunniaa vaan myös sitä, 
onko hänellä edellytykset menestymiseen; tässä on kat¬ 
sottava, ettei arkuudesta heitä turhan takia toivoaan ja 
ettei taas kiihkossaan luota itseensä liikaa. Ennen kuin 
ryhtyy mihinkään yritykseen, on tehtävä huolelliset 
valmistelut. 

74. Useimmat ihmiset kuvittelevat, että sotilaallinen 
toiminta on tärkeämpää kuin rauhan toimet. Tämä kä¬ 
sitys on oikaistava. Monet ovat näet halunneet sotia pel¬ 
kästään kunnianhimosta; kysymyksessä ovat useimmi¬ 
ten uljasluontoiset, lahjakkaat miehet, etenkin jos heil¬ 
lä on sotilaallisia taipumuksia ja innostusta sodankäyn¬ 
tiin. Mutta ollaksemme oikeudenmukaisia meidän on to¬ 
dettava, että monet rauhanomaiset toimet ovat olleet 
merkittävämpiä ja tulleet kuuluisammiksi kuin sotaiset 
saavutukset. 

75. Vaikka Themistokles olikin maineensa veroinen, 
vaikka hänen nimensä on kuuluisampi kuin Solonin ja 
Salamista mainitaan voitoista loistavimman todistajana 
— ja vaikka tätä voittoa lisäksi pidetään merkittäväm- 
pänä kuin sitä että Solon perusti areiopagin —, silti ei 
Solonin toimenpidettä ole katsottava vähemmän an¬ 
siokkaaksi kuin Themistokleen saavutusta. Jälkimmäi¬ 
sestä oli yhden kerran hyötyä valtiolle, edellinen tulee 

sitä hyödyttämään aina: tämän toimenpiteen ansiosta¬ 
han Ateenan lait ja perinnäiset säädökset ovat yhä voi¬ 
massa. Themistokles ei voisi esittää mitään kohtaa» 
missä hän olisi auttanut areiopagia, tämä sen sijaan voi¬ 
si täydellä syyllä sanoa auttaneensa Themistoklesta. 
Sotaa näet käytiin juuri tuon Solonin perustaman neu¬ 
voston päätöksestä. 

76. Samaa voidaan sanoa Pausaniaasta ja Lysand- 
roksesta, sillä vaikka Spartan vallan laajentumisen kat¬ 
sotaan aiheutuneen heidän sotatoimistaan, niitä ei voi 
vähimmässäkään määrin verrata Lykurgoksen lakeihin 
ja valtiosääntöön. Päinvastoin juuri näiden ansiosta 
Pausaniaalla ja Lysandroksella oli kuuliaisemmat ja 
urhoollisemmat sotajoukot. Ainakaan minun silmissäni 
ei lapsuusaikanani Marcus Scaurus jäänyt jälkeen Gaius 
Mariuksesta eikä valtiollisen urani aikana Quintus Ca- 
tulus Gnaeus Pompeiuksesta. Vähän näet merkitsevät 
tantereilla aseet, ellei kotona pystytä asioita harkitse¬ 
maan. Ei myöskään Africanus, niin erinomainen mies ja 
sotapäällikkö kuin olikin, Numantiaa tuhoamalla teh¬ 
nyt isänmaalle sen suurempaa palvelusta kuin Publius 
Nasica, joka samoihin aikoihin yksityishenkilönä sur¬ 
masi Tiberius Gracchuksen; jälkimmäinen teko tosin ei 
ole pelkästään sisäpoliittinen — sillä on sotilaallista- 
kin luonnetta, koska se suoritettiin väkivalloin, ase kä¬ 
dessä — mutta se tehtiin kuitenkin valtionsisäisenä te¬ 
kona, ilman sotajoukkoa. 

77. Erinomainen on seuraava säe, jota vastaan ilkeä¬ 
mieliset ja kateelliset ihmiset kuulemma jatkuvasti 
hyökkäilevät: 

Voittaja on toga haarniskan, sotatoimien rauha. 

Sillä eikö, jättääkseni nyt muut mainitsematta, minun 
ollessani valtion peräsimessä haarniska saanut väistyä 

togan tieltä? Milloinkaan ei valtio ole ollut suuremmas¬ 
sa vaarassa, milloinkaan ei sen rauha ole ollut täydelli¬ 
sempi. Minun päätösteni ja valppauteni ansiosta julkei¬ 
den kansalaisten käsistä äkkiä aseet kirposivat ja puto¬ 
sivat itsestään. Onko sodassa milloinkaan tehty näin 
suurta urotyötä? Voiko mitään triumfia verrata tähän? 

78. Minun on toki luvallista kerskailla sinulle, Mar- 
cus-poikani, sillä sinähän olet tämän minun kunniani 
perillinen ja sinun tehtäväsi on jäljitellä minun tekoja¬ 
ni. Joka tapauksessa Gnaeus Pompeius, mies jolla oli 
kukkuramitoin sotaista kunniaa, antoi minulle monien 
kuullen tällaisen tunnustuksen: hän sanoi, että hänen 
kolmas triumfinsa olisi ollut turhaan hankittu, ellei hä¬ 
nellä minun valtiolle tekemäni palveluksen ansiosta oli¬ 
si ollut paikkaa, missä viettää triumfiaan. Valtion sisäi¬ 
sissä asioissa osoitettu sankaruus ei siis ole vähemmän 
arvoista kuin sotasankaruus; se vaatii jopa enemmän 
määrätietoista ponnistelua kuin tämä. 

79. Se moraalinen hyvyys, jota ylevästä ja jalosta 
mielestä etsimme, saadaan aikaan hengen voimilla, ei 
ruumiin. Ruumista on kuitenkin harjoitettava sellaisek¬ 
si, että se pystyy tottelemaan harkinnan ja järjen mää¬ 
räyksiä tehtävien suorittamisessa ja vaivojen kestämi¬ 
sessä. Mutta moraalinen hyvä, joka on tarkastelumme 
kohteena, perustuu kokonaan henkiseen valppauteen ja 
ajatteluun. Tässä suhteessa ei niiden panos, jotka rau¬ 
han miehinä hallitsevat valtiota, ole vähäisempi kuin 
niiden, jotka käyvät sotia. Edellisten neuvostahan on 
usein joko luovuttu sodasta tai lopetettu se, silloin täl¬ 
löin myös ryhdytty sotaan, niin kuin Marcus Caton ke¬ 
hotuksesta alettiin kolmas puunilaissota, jossa hänen 
vaikutuksensa oli määräävänä vielä hänen kuoltuaan¬ 
kin. 

80. Tavoitteena tulisi siis ennemmin pitää rauhan- 

omaisiin ratkaisuihin tarvittavaa harkintakykyä kuin 
sotaiseen välienselvittelyyn vaadittavaa urhoollisuutta. 
Kuitenkin on varottava, ettei meillä tässä ole vaikutti¬ 
mena enemmän halu pakoilla sotaa kuin hyödyn vaati¬ 
mukset. Sotaan taas ryhdyttäköön sillä tavoin, että voi¬ 
daan nähdä sen ainoana päämääränä olevan rauhan 
turvaaminen. Vaatii urhoollista ja lujaa mieltä, ettei 
vastoinkäymisten kohdatessa joudu suunniltaan ja hätä¬ 
päissään menetä tilanteen hallintaa, vaan säilyttää kyl- 
mäverisyytensä ja pitää ajatuksensa selkeinä horjahta¬ 
matta harkitsemattomuuteen. 

81. Tämä kysyy rohkeaa mieltä; sen sijaan suurta 
älyä vaatii se, että pystyy ulottamaan ajatuksensa tule¬ 
vaisuuteen ja jo etukäteen toteamaan, mitä hyvää tai 
pahaa voi sattua ja miten sen tapahduttua on toimitta¬ 
va, ja ettei jätä sellaista mahdollisuutta, että joutuisi 
joskus sanomaan: »Sitä en olisi uskonut.» Näin menette¬ 
lee suuri ja ylevä mieli, joka luottaa viisauteensa ja har¬ 
kintakykyynsä. Sellainen menettely taas, että syöksyy 
silmittömästi taisteluun ja ryhtyy käsikähmään viholli¬ 
sen kanssa, on aivan eläimellistä raakalaisuutta. Jos ti¬ 
lanne kuitenkin välttämättä vaatii, on asetettava kuole¬ 
ma orjuuden ja häpeän edelle ja tartuttava aseeseen. 

82. Jos kysymyksessä on kaupungin tuhoaminen tai 
ryöstäminen, on tarkoin huolehdittava siitä ettei mis¬ 
sään kohden toimi harkitsemattomasi tai julmasti. 
Suuren miehen arvon mukaista on melskeisinä aikoina 
rangaista syyllisiä ja säästää muu väestö sekä noudat¬ 
taa kaikissa tilanteissa oikeuden ja kunnian vaatimuk¬ 
sia. Mainitsin edellä, että on sellaisia jotka pitävät soti¬ 
laallista toimintaa ansiokkaampana kuin rauhanomais¬ 
ta; vastaavasti on olemassa monia, joiden silmissä vaa¬ 
ralliset ja uhkarohkeat toimenpiteet ovat loistavampia 
ja vaikuttavampia kuin rauhalliset ja harkitut. 

83. Meidän ei tule koskaan väistää vaaraa sillä ta¬ 
voin, että meitä voitaisiin pitää raukkamaisina pelku¬ 
reina, mutta toisaalta on varottava myös antautumasta 
vaaroihin turhan päiten: mikään ei voi olla sen type- 
rämpää. Kohdatessamme vaaroja meidän on siis mene¬ 
teltävä kuten lääkärit. Lievästi sairaisiin he soveltavat 
lieviä parannustapoja, mutta ankarampiin tauteihin hei¬ 
dän on pakko käyttää vaarallisia ja epävarmojakin hoi¬ 
tomenetelmiä. On mieletöntä toivoa tyynellä vastaansa 
myrskyä, viisasta sen sijaan myrskyn tullessa pitää puo¬ 
lensa sitä vastaan kaikin mahdollisin keinoin — sitäkin 
suuremmalla syyllä, jos tilanteen selviämisen jälkeen 
saatava hyöty on suurempi kuin se vahinko, joka pää¬ 
see syntymään jos liian kauan epäröidään. 

Tärkeät yritykset ovat toisinaan vaarallisia niille, 
jotka niihin ryhtyvät, toisinaan valtiolle. Samoin toiset 
panevat niissä alttiiksi henkensä, toiset kunniansa ja 
maanmiestensä suosion. Meidän tulee siis olla valmiim¬ 
mat toimimaan omamme kuin yhteisen vaaran uhalla ja 
halukkaammat taistelemaan maineesta ja kunniasta 
kuin muista eduista. 

84. On ollut monia, jotka ovat olleet valmiita uhraa¬ 
maan isänmaan puolesta paitsi varansa myös henkensä, 
mutta eivät kunniansa kohdalla ole suostuneet pienim- 
päänkään myönnytykseen, eivät edes vaikka valtion etu 
olisi sitä vaatinut. Tällainen oli Kallikratidas, joka toi¬ 
miessaan peloponnesolaissodassa spartalaisten päällik¬ 
könä tärveli lukuisien menestymisien jälkeen kaiken sil¬ 
lä, että ei seurannut niiden neuvoa, joiden mielestä ei 
pitänyt ryhtyä ateenalaisten kanssa taisteluun vaan oli 
vedettävä laivasto pois Arginusai-saarten luota. Kal¬ 
likratidas vastasi heille, että spartalaiset voisivat hank¬ 
kia uuden laivaston, mikäli menettäisivät tämän, kun 
taas hän ei voisi paeta joutumatta häpeään. Tämä to- 

sin ei ollut spartalaisille kovin vakava onnettomuus; tu¬ 
hoisan, Spartan mahdin luhistumiseen johtaneen onnet¬ 
tomuuden aiheutti sen sijaan Kleombrotos, kun hän epä¬ 
suosioon joutumisen pelosta ryhtyi harkitsematta tais¬ 
teluun Epameinondaan kanssa. Kuinka paljon parem¬ 
min menettelikään Quintus Maximus, josta Ennius lau¬ 
suu: 

Vitkailullaan yksin korjasi hän asemamme. 

Muut panetelkoot vain; hän valtion onnea valvoo. 

Siks yhä kirkastuu tuo kunnia kirkastumistaan. 

Tämäntapaisia virheitä on vältettävä myös sisäpolitii¬ 
kan alalla. On näet sellaisia, jotka peläten menettävän¬ 
sä toisten suosion eivät uskalla sanoa mitä ajattelevat, 
vaikka se olisi kuinka erinomaista. 

85. Niiden, joiden on määrä ottaa valtion ohjakset 
käsiinsä, tulisi pitää mielessään kaksi Platonin ohjetta. 
Toinen on tämä: heidän tulee valvoa kansalaisten pa¬ 
rasta sillä tavoin, että kaikessa toiminnassaan pitävät 
vain sitä silmämääränään ja unohtavat omat etunsa. 
Toinen on, että heidän on huolehdittava koko valtio- 
ruumiista, niin etteivät he pitäessään jostakin osasta 
huolta lyö laimin muita osia. Sillä samoin kuin toisia 
holhottaessa on myös valtion asioita hoidettaessa toi¬ 
mittava niiden parhaaksi, jotka on saanut huostaansa, 
eikä niiden, joille asioiden hoito on uskottu. Ne jotka 
pitävät huolta vain osasta kansalaisia ja jättävät muun 
osan oman onnensa nojaan, tuovat valtioon sitä mikä 
on kaikkein turmiollisinta: riitaisuutta ja epäsopua. Tu¬ 
loksena saadaan nähdä, että yhdet ajavat kansan asiaa, 
toiset edistävät optimaattien ja vain harvat koko yh¬ 
teiskunnan parasta. 

86. Tämä on Ateenassa synnyttänyt suuria eripurai¬ 
suuksia, meidän valtiossamme riitaisuuksien lisäksi vie- 

lä tuhoisia kansalaissotiakin. Vakaa, rohkea ja valtion 
johtoon kelvollinen kansalainen karttaa ja vihaa kaik¬ 
kea tällaista; hän antautuu kokonaan valtion palveluk¬ 
seen havittelematta itselleen rikkauksia tai valtaa ja 
huolehtii siitä kokonaisuutena pitäen silmällä kaikkien 
parasta; ketään hän ei saata väärillä syytöksillä alttiik¬ 
si vihalle ja vainolle vaan pitää kiinni oikeudesta ja 
moraalisesta hyvästä niin lujasti, että voidakseen nou¬ 
dattaa niitä kärsii kuinka ankaria tappioita tahansa, ja 
mieluummin hän käy kuolemaan kuin luopuu mainitse¬ 
mistani periaatteista. 

87. Surkeinta kaikesta on kunnianhimo ja kilpailu 
virka-asemista. Sattuvasti sanoo tästä jälleen Platon: 
»Ne jotka kilpailevat siitä, kumpi heistä pääsee hallit¬ 
semaan valtiota, menettelevät samoin kuin jos merimie¬ 
het kiistelisivät siitä, kuka heistä pääsee peräsimen 
ääreen.» Hän antaa myös sen neuvon, että meidän on 
katsottava vihollisiksi ne, jotka nostavat aseensa val¬ 
tiota vastaan, eikä niitä, jotka haluavat oman katsanto¬ 
kantansa mukaisesti valvoa valtion etua. Tätä lajia oli¬ 
vat Publius Africanuksen ja Quintus Metelluksen väli¬ 
set mielipide-erot — katkeruutta niissä ei ollut. 

88. Niitä ei pidä kuunnella, joiden mielestä on sy¬ 
västi vihattava vastustajiaan, koska sellainen muka on 
uljaan ja urhean luonteen mukaista. Mikään ei näet ole 
kiitettävämpää ja enemmän sopivaa suuren ja huomat¬ 
tavan miehen arvolle kuin sovinnollisuus ja lempeys. 
Vapaan kansan keskuudessa, missä kaikki ovat lain 
edessä tasa-arvoisia, tulee myös esiintyä ystävällisesti 
ja ylevän tyynesti, niin ettemme suutu henkilöille, jotka 
tulevat käymään sopimattomaan aikaan tai esittävät 
tunkeilevia pyyntöjä, ja tällä tavoin joudu hyödyttö¬ 
män ja ikävän pahan tuulisuuden valtaan. Suopeamieli- 
syys ja lempeys on kuitenkin hyväksyttävää vain siinä 

tapauksessa, että valtion edun vaatiessa käytetään an¬ 
karuutta, jota ilman valtion hallitseminen on mahdo¬ 
tonta. Rankaisu ja ojentaminen ei kuitenkaan saa kos¬ 
kaan tapahtua loukkaavasti, ja sillä tulee pyrkiä edis¬ 
tämään vain valtion parasta, ei sen, joka rankaisemisen 
tai nuhtelun suorittaa. 

89. On varottava myös antamasta suurempaa ran¬ 
gaistusta kuin syyllisyys edellyttää, samoin sitä että toi¬ 
set joutuvat kuritettavaksi samasta syystä, josta toisil¬ 
le ei edes anneta varoitusta. Rangaistessaan ei missään 
tapauksessa saa antaa sijaa vihalle; se joka vihan val¬ 
lassa ryhtyy rankaisemaan, ei näet milloinkaan voi py¬ 
sytellä kohtuudessa, joka on liiallisuuden ja riittämät¬ 
tömyyden välimailla. Tämän kohtuuden hyväksyvät pe- 
ripateetikot, ja täydellä syyllä — kunpa he vain eivät 
ylistäisi vihastuksen tunnetta ja selittäisi, että luonto 
on antanut sen meille hyödylliseen tarkoitukseen. Se on 
tosiaan kaikissa tilanteissa hylättävä, ja toivottavaa 
olisi, että valtion johtomiehet olisivat lakien kaltaisia: 
rangaistessaan nämä eivät toimi vihan vaan tasapuoli¬ 
suuden vaatimuksesta. 

90. Myös silloin, kun asiamme menestyvät ja sujuvat 
mielemme mukaan, meidän on tarkoin kartettava yli¬ 
mielisyyttä, pöyhkeyttä ja kopeutta. Se ettei vastoin¬ 
käymisissä pysty hillitsemään itseään, osoittaa heik¬ 
koutta, ja samoin on laita myötäkäymisten kohdalla. 
Kunniakasta sitä vastoin on pysyä tasapainoisena kai¬ 
kissa elämän vaiheissa ja säilyttää aina sama ilme ja 
katsanto, kuten olemme kuulleet Sokrateesta ja samoin 
Gaius Laeliuksesta. Vaikka Makedonian kuningas Filip- 
pos sankarimaineessa jäikin pojastaan jälkeen, tiedäm¬ 
me hänen voittaneen tämän ystävällisyydessä ja lem¬ 
peydessä. Niinpä Filippos oli aina suuri, Aleksanteri 
taas usein mitä alhaisin. Oikean neuvon taitavatkin an- 

taa ne, jotka kehottavat meitä esiintymään sitä vaati¬ 
mattomammin, mitä korkeammassa asemassa olemme. 
Panaitios kertoo, että hänen oppilaallaan ja ystävällään 
Africanuksella oli tapana sanoa: »Niin kuin alituisen 
taistelujen melskeen pillastuttamat hevoset on tapana 
antaa kesyttäjille, jotta ne saataisiin helpommin käsitel¬ 
täviksi, samoin pitäisi menestyksestä hillittömiksi käy¬ 
neet ja liian itsevarmat ihmiset panna niin sanoakseni 
järjen ja opin koulutuskentälle, jotta he oppisivat käsit¬ 
tämään kaikkien ihmiselämän ilmiöiden katoavaisuuden 
ja onnen häilyvyyden.» 

91. Suurimmankin menestyksen hetkinä on erittäin 
tärkeää noudattaa ystävien neuvoja, ja heitä on silloin 
syytä kuulla vielä enemmänkin kuin aikaisemmin. Niis¬ 
sä oloissa meidän on myös varottava kallistamasta kor¬ 
vaamme imartelijoille ja sallimasta liehitellä itseäm¬ 
me. Tässä kohden lankeaa helposti ansaan: kuvittelem- 
me myös ansaitsevamme nuo ylistykset. Tästä aiheutuu 
lukemattomia erehdyksiä, kun ihmiset, jotka ovat täyn¬ 
nä suuria luuloja, antautuvat mitä suurimpien harhaku¬ 
vitelmien valtaan ja tekevät itsensä häpeällisellä taval¬ 
la naurunalaisiksi. Ja tämä riittääkin tästä aiheesta. 

92. On siis todettava, että tärkeintä ja eniten mielen 
suuruutta vaativaa on niiden toiminta, jotka hallitsevat 
valtioita, koska näiden hallinta on mitä laajamerkityksi- 
sintä ja koskee sangen monia ihmisiä. Kuitenkin myös 
yksityiselämään vetäytyneinä elää ja on elänyt monia 
ylevämielisiä miehiä, jotka ovat antautuneet tärkeisiin 
tutkimuksiin tai suuriin yrityksiin ja ovat pysytelleet 
oman alansa rajoissa, samoin kuin sellaisia, filosofien 
ja valtiomiesten välimailla olevia, jotka ovat tyytyväi¬ 
siä saadessaan omistautua omaisuutensa hoitoon; he ei¬ 
vät kuitenkaan pyri kaikin keinoin sitä kartuttamaan ei¬ 
vätkä estä lähimpiään käyttämästä sitä, vaan ennem- 

minkin jakavat siitä tarpeen tullen ystävilleen sekä val¬ 
tiolle. Omaisuus olkoon ensinnäkin hankittu kunniallisin 
keinoin, ilman häpeällistä ja epämiellyttävää voiton- 
pyyntiä, sitten sitä kartutettakoon järkiperäisesti, huo¬ 
lellisuutta ja säästäväisyyttä noudattaen, ja lopuksi se 
koitukoon hyödyksi mahdollisimman useille — jos nä¬ 
mä vain sitä ansaitsevat — ja olkoon jalomielisyyden 
ja hyväntekeväisyyden palveluksessa, ei nautinnonhi- 
mon ja ylellisyyden. Joka noudattaa näitä ohjeita, voi 
elää jalosti, arvokkaasti ja rohkeasti, samalla myös 
teeskentelemättÖmästi ja rehellisesti, todella ihmisten 
ystävänä. 

93. Nyt seuraavaksi on käsiteltävä viimeistä jäljellä 
olevaa moraalisen hyvän aluetta, sitä jossa pääsevät il¬ 
menemään säädyllisyys sekä niin sanoakseni elämän 
kaunistukset: itsehillintä, maltti, täydellinen intohimo¬ 
jen hallinta ja kohtuus joka suhteessa. Tähän kohtaan 
sisältyy se mikä latinaksi voidaan ilmaista sanalla de - 
corum , asianmukainen; kreikaksihan tämä on ’prepon*. 

94. Tämä on olemukseltaan sellaista, että sitä ei voi 
erottaa moraalisesti hyvästä. Se mikä on asianmukaista, 
on näet myös moraalisesti hyvää, ja mikä on moraali¬ 
sesti hyvää, on myös asianmukaista. Onkin helpompi 
tajuta kuin selittää, mikä on ero moraalisen hyvän ja 
asianmukaisen välillä. Kaikki asianmukainen pääsee 
näet ilmenemään vain jos sen pohjana on moraalinen 
hyvä. Se mikä on asianmukaista, ei siis käy ilmi pelkäs¬ 
tään tästä nyt puheena olevasta moraalisen hyvän koh¬ 
dasta vaan myös kolmesta aikaisemmasta. Se että ajat- 
telee ja puhuu viisaasti, tekee kaiken tehtävänsä harki¬ 
ten, näkee, mikä kulloinkin on totuus ja puolustaa sitä, 
on asianmukaista; sitä vastoin petetyksi tuleminen, eksy¬ 
minen, erehtyminen ja harhautetuksi joutuminen on yh¬ 
tä vähän asianmukaista kuin sekoaminen ja järkensä 

menettäminen. Kaikki oikeudenmukainen on asianmu¬ 
kaista, kaikki epäoikeudenmukainen sitä vastoin on yhtä 
epäasianmukaista kuin häpeällistäkin. Samoin on ur¬ 
hoollisuuden laita. Se mikä tehdään miehekkäästi ja ul¬ 
jain mielin, näyttää miehen arvoa vastaavalta ja asian¬ 
mukaiselta, päinvastainen taas yhtä epäasianmukaiselta 
kuin häpeälliseltäkin. 

95. Tämä »asianmukaisuus», josta nyt puhun, kuuluu 
siis kaikkeen moraaliseen hyvään ja kuuluukin siihen 
sillä tavoin, että sen havaitsemiseen ei tarvita edes mi¬ 
tään syvämietteistä päättelyä: se on aivan näkyvissä. 
On todella olemassa eräänlainen »asianmukaisuus», jo¬ 
ka näkyy kaikissa hyveissä; se on helpompi erottaa hy¬ 
veestä teoriassa kuin käytännössä. Niin kuin ruumiillis¬ 
ta viehättävyyttä ja kauneutta ei voi erottaa terveydes¬ 
tä, samoin puheenamme oleva »asianmukaisuus» on täy¬ 
sin sulautunut yhteen hyveen kanssa mutta on kuitenkin 
todettavissa erikseen teoreettisen ajattelun tietä. 

96. Tämä »asianmukaisuus» jakaantuu kahdeksi la¬ 
jiksi. Sitä on ensinnäkin yleisluontoista, jota on kaikessa 
mikä on moraalisesti hyvää. Toinen, edellisen alalaji, 
liittyy moraalisen hyvän yksityisiin osiin. Ensiksi mai¬ 
nittu määritellään yleensä tähän tapaan: asianmukaista 
on se mikä vastaa ihmisen ylemmyyttä siinä suhteessa, 
jossa hänen luontonsa eroaa muista elollisista olennois¬ 
ta. Alalaji taas määritellään näin: asianmukaisella tar¬ 
koitetaan sitä mikä on luonnonmukaista sillä tavoin, et¬ 
tä siinä ilmenee kohtuus ja itsehillintä niin sanotusti va- 
paasyntyisen arvoa vastaavassa muodossa. 

97. Että tämä on ymmärrettävä noin, sen voimme 
päätellä siitä asianmukaisuudesta, johon runoilijat pyr¬ 
kivät; tästä kuitenkin minulla on tapana puhua enem¬ 
män toisessa yhteydessä. Mehän sanomme runoilijoiden 
noudattavan asianmukaisuuden vaatimuksia silloin, kun 

sekä teot että sanat kulloinkin vastaavat näytelmän 
henkilön luonnetta. Niinpä jos Aiakos tai Minos lau¬ 
suisi: 


Vihatkoot, kunhan pelkäävät! 
tai 

On isä itse hauta lapsilleen, 


tämä vaikuttaisi epäasialliselta, koska tiedämme heidän 
olleen oikeudenmukaisia miehiä. Sitä vastoin Atreuksen 
suusta kuultuina nämä sanat saavat osakseen kättenta¬ 
putukset; tämä on näet tuohon rooliin soveltuvaa pu¬ 
hetta. Runoilijat kuitenkin arvioivat asianomaisen rooli¬ 
hahmon perusteella, mikä kullekin sopii, meille sitä vas¬ 
toin on itse luonto suonut roolin, johon kuuluu suuri ete- 
vämmyys ja ylemmyys muihin elollisiin olentoihin ver¬ 
rattuna. 

98. Runoilijat siis katsokoot, mikä heidän moninai¬ 
sessa henkilögalleriassaan kulloinkin on paikallaan ja 
asianmukaista, myös pahojen kohdalla. Meille taas on 
luonto antanut luonteenlujuutta, kohtuullisuutta, itse¬ 
hillintää ja säädyllisyyttä edellyttävän roolin, ja luon¬ 
to samaten opettaa, että emme saa olla välinpitämättö¬ 
miä sen suhteen, miten käyttäydymme toisia ihmisiä 
kohtaan. Tästä näemme, kuinka laaja merkitys on sekä 
sillä asianmukaisuudella, joka liittyy kaikkeen moraali¬ 
seen hyvään, että sillä, joka voidaan nähdä kussakin 
hyveen eri lajissa. Kuten näet ruumiillisessa kauneudes¬ 
sa silmää hivelee jäsenten keskinäinen sopusuhtaisuus 
ja se herättää mielihyvää juuri siksi, että kaikkien osien 
välillä vallitsee tietynlainen viehättävä sopusointu, sa¬ 
moin tämä elämässä ilmenevä asianmukaisuus herättää 
kanssaihmisten hyväksymisen juuri sillä, että siihen liit¬ 
tyy kaikissa sanoissa ja teoissa näkyvä järjestys, joh¬ 
donmukaisuus ja kohtuus. 

99. On siis otettava huomioon myös toiset ihmiset, 
niin heistä parhaat kuin kaikki muutkin. Se näet, joka ei 
välitä siitä mitä toiset hänestä ajattelevat, osoittaa näin 
olevansa paitsi yliolkainen myös läpeensä kevytmieli¬ 
nen. Mitä muuten tulee suhtautumiseemme muihin ihmi¬ 
siin, on ero oikeamielisyyden ja hienotunteisuuden vä¬ 
lillä. Oikeamielisyyttä on se ettei tee ihmisille vääryyt¬ 
tä, hienotunteisuutta se ettei loukkaa heitä. Tässä ilme¬ 
nee selvimpänä se mikä on olennaisinta asianmukaisuu¬ 
dessa. 

Uskon nyt tämän esityksen tehneen selväksi, millais¬ 
ta on olemukseltaan se, minkä sanomme olevan asian¬ 
mukaista. 

100. Siitä lähtevä velvollisuus taas vie meitä ensiksi 
sitä tietä, joka johtaa sopusointuun luonnon kanssa ja 
sen lakien noudattamiseen. Jos me seuraamme oppaa¬ 
namme luontoa, emme milloinkaan joudu harhaan, ja 
näin me seuraamme samalla kertaa sitä, mikä luonnos¬ 
taan on terävää ja tarkkanäköistä, sitä, mikä on omiaan 
luomaan ihmisyhteisöjä sekä sitä, mikä on tarmokasta 
ja rohkeaa. Mutta tärkein osuus on asianmukaisuudella 
tässä kohdassa, mitä nyt käsittelemme. Ei näet tule an¬ 
taa arvoa ainoastaan luonnonmukaisille ruumiin liik¬ 
keille, vaan vielä paljon enemmän sellaisille sielun liik¬ 
keille, jotka samoin ovat luonnon kanssa sopusoinnussa. 

101. Hengen olemus on kahtalainen: toinen sen ilme¬ 
nemismuodoista on vietti (kreikaksi horme), joka vetää 
ihmistä milloin sinne milloin tänne; toinen on järki, jo¬ 
ka neuvoo ja selittää, mitä on tehtävä ja mitä vältettä¬ 
vä. Tästä syystä järki on määräävänä, vietti toteleva¬ 
na puolena. 

Kaikessa toiminnassa on vältettävä harkitsematto¬ 
muutta ja huolimattomuutta, eikä itse asiassa pitäisi 
tehdä mitään, mitä ei pysty hyväksyttävästi perustele- 

maan. Suunnilleen tällä tavoinhan kuuluukin velvolli¬ 
suuden määritelmä. 

102. On päästävä siihen, että vietit kuulevat järjen 
ääntä, että ne eivät ehätä sen edelle eivätkä velttou¬ 
desta tai laiskuudesta hylkää sitä, vaan pysyvät rauhal¬ 
lisina nostattamatta mitään intohimoja; silloin nouse¬ 
vat luonteenlujuus ja kohtuus kirkkaina esiin kaikissa 
muodoissaan. Milloin näet vietit saavat liian vapaan 
vallan ja suorastaan pillastuvat kiihkosta tai inhosta, 
niin ettei järki pysty pitämään niitä kylliksi kurissa, ne 
epäilemättä ylittävät kaiken rajan ja kohtuuden: ne 
heittävät sikseen kuuliaisuuden eivätkä välitä järjestä, 
jonka alamaisia ne luonnon lakien mukaan ovat; ne 
saattavat mielen lisäksi vielä ruumiinkin sekasorron ti¬ 
laan. Näemmehän, millaiset ovat jo niiden ihmisten 
kasvotkin, jotka ovat vihan, jonkin intohimon tai pelon 
vallassa taikka hillittömän nautinnon tilassa: kaikilla 
heillä ilme, ääni, liikkeet ja asennot muuttuvat. 

103. Tästä käy ilmi, palataksemme taas velvollisuu¬ 
den käsitteeseen, että kaikkien viettien valtaa on rajoi¬ 
tettava ja niitä on hillittävä; on tehostettava valppaut¬ 
ta ja tarkkaavaisuutta, jota emme missään kohden toi¬ 
misi sokeasti ja umpimähkään, harkitsematta tai leva- 
peräisesti. Luonto ei näet ole saattanut meitä maail¬ 
maan sitä varten, että olisimme olemassa vain huvitel- 
laksemme ja laskeaksemme leikkiä, vaan ennemminkin 
siksi että eläisimme vakavasti ja harrastaisimme tär¬ 
keämpiä ja arvokkaampia asioita. Ovathan toki huvit¬ 
telu ja leikinlaskukin sallittuja, mutta niiden samoin 
kuin unen ja muun virkistyksen aika on silloin, kun 
olemme täyttäneet tärkeiden ja vakavien velvollisuuk¬ 
siemme vaatimukset. Mitä itse leikinlaskuun tulee, se ei 
saa mennä hillittömyyksiin eikä kohtuuttomuuksiin, 
vaan sen tulee olla sukkelaa ja hyvän maun mukaista. 


MORAALINEN HYVÄ 


145 

Niin kuin emme lapsillekaan anna lupaa mihin tahansa 
leikkeihin vaan ainoastaan sellaisiin, jotka eivät ole hy¬ 
vän käytöksen vastaisia, samoin tulee yksin leikinlas¬ 
kussakin näkyä siveellisen luonteen hohdetta. 

104. Leikinlaskua on kahta lajia. Toinen on alhaista, 
julkeaa, karkeaa ja säädytöntä, toinen hienostunutta, 
tyylikästä, henkevää ja sukkelaa. Jälkimmäistä tulvil¬ 
laan ovat paitsi meikäläinen Plautus ja vanha attikalai¬ 
nen komedia myös Sokrateen seuraaja-filosofien teok¬ 
set, ja tunnemme myös lukuisia, useiden eri henkilöiden 
lausumia sukkeluuksia, esimerkiksi vanhan Caton ko¬ 
koelman, josta käytetään nimitystä Apofthegmata (Sat¬ 
tuvia sanontoja). Hyvän maun mukainen ja arvoton lei¬ 
kinlasku on helppo erottaa toisistaan. Toinen on, mikäli 
se tapahtuu ajallaan — esimerkiksi rentoutumisen het¬ 
kenä —, sopivaa vakavaluonteisimmallekin henkilölle, 
toinen taas, jossa häpeällisestä aiheesta käytetään sää¬ 
dyttömiä sanoja, ei sovi ainoallekaan vapaasyntyiselle. 

Myös huvitusten on pysyttävä kohtuuden rajoissa, 
niin että emme pane niissä liian paljon alttiiksi emme¬ 
kä nautintomme vallassa hairahdu häpeällisyyksiin. Esi¬ 
merkkejä arvokkaista huvitusmuodoista ovat meidän 
Mars-kenttämme urheilu sekä metsästysharrastus, 

105. Velvollisuutta käsiteltäessä on aina pidettävä 
mielessä, kuinka suuresti ihmisluonto on karjaa ja mui¬ 
ta eläimiä ylempänä. Nämä eivät tajua muuta kuin ais¬ 
tinautinnon, ja yksin siihen ne tuntevat vetoa. Ihmismie¬ 
li sen sijaan saa ravintonsa oppimisesta ja ajattelusta; 
alati se on tutkimassa tai puuhaamassa jotakin, ja sitä 
ohjaa viehtymys näkemiseen ja kuulemiseen. Vieläpä 
sellainenkin, jossa on tavallista voimakkaampana halu 
nautintoihin — ellei hän nimittäin ole aivan eläinten ta¬ 
solla vaan on edes hiukan näiden yläpuolella; jotkut 
näet ovat ihmisiä vain nimeltään, eivät todellisuudes- 

sa —, salaa ja kätkee häveliäisyydestä nautinnonha¬ 
lunsa, vaikka sen vallassa onkin. 

106. Tästä näemme, ettei ruumiillinen nautinto kyl¬ 
liksi vastaa ihmisen ylemmyyttä ja että siihen on suh¬ 
tauduttava halveksivasti ja torjuen; jos joku kuitenkin 
haluaa tehdä sille jonkin myönnytyksen, hänen on tar¬ 
koin noudatettava siinä kohtuutta. Ruumiimme ravitse¬ 
misen ja vaalimisenkin tulee tähdätä terveyden ja voi¬ 
mien hankkimiseen, ei nautinnon. Ja jos vain ajattelem¬ 
mekin, millainen ylevyys ja arvokkuus ihmisluontoon 
sisältyy, ymmärrämme kuinka häpeällistä on vajota 
ylellisyyteen ja viettää hekumallista ja veltostunutta 
elämää ja kuinka kunniakasta taas elää säästäväistä, 
pidättyväistä, vakavaa ja raitista elämää. 

107. On todettava, että luonto on antanut meille ta¬ 
vallaan kaksi eri roolia. Toinen on kaikille yhteinen ja 
perustuu siihen, että meille jokaiselle on suotu järki ja 
se etevämmyys, joka kohottaa meidät eläinten yläpuo¬ 
lelle; tästä juontuu kaikki mikä on moraalisesti hyvää 
ja asianmukaista, ja tämän perusteella on myös mah¬ 
dollista selvittää, mikä on velvollisuus. Toinen rooli 
taas on annettu kullekin henkilökohtaisesti. Sillä niin 
kuin ihmisten fyysiset erot ovat suuret — näemmehän 
kuinka toiset ovat nopeutensa vuoksi hyviä juoksijoita, 
toiset voimiensa ansiosta hyviä painijoita, ja kuinka sa¬ 
maten toisilla on ulkonäössään arvokkuutta, toisilla 
viehättävyyttä —, vastaavasti on olemassa vielä suu¬ 
rempia henkisiä eroja. 

108. Lucius Crassuksessa ja Lucius Philippuksessa 
oli paljon leikillisyyttä, Gaius Caesarissa, Luciuksen 
pojassa, oli sitä vielä enemmän, mutta se oli myös tar- 
koituksellisempaa; heidän aikalaisensa Marcus Scaurus 
ja nuori Marcus Drusus olivat harvinaisen vakavamie¬ 
lisiä miehiä, Gaius Laelius taas sangen hilpeäluontei- 

nen; tämän läheisellä ystävällä Scipiolla oli suurempi 
kunnianhimo ja vakavampi elämäntyyli. Kreikkalaisis¬ 
ta tiedämme Sokrateen olleen miellyttävä, leikkisä ja 
sukkelapuheinen; keskustelussa hän aina tekeytyi tietä¬ 
mättömäksi, niin että kreikkalaiset käyttivätkin hänestä 
nimitystä eirön, kyselijä. Pythagoraassa ja Perikleessä 
sitä vastoin, kuten kerrotaan, ei ollut hilpeyden häivää¬ 
kään, ja kuitenkin he saavuttivat sangen korkean arvo¬ 
aseman. Perimätiedon mukaan olivat puunilaisten pääl¬ 
liköistä Hannibal ja meikäläisistä Quintus Maximus 
ovelia miehiä, taitavia salaamaan, vaikenemaan, tees- 
kentelemään, virittämään ansoja ja tekemään tyhjäksi 
vihollisen juonet. Kreikkalaiset pitävät tämän lajin 
parhaina edustajina Themistoklesta ja Ferain tyrannia 
Iasonia. Verrattoman viekas ja nokkela oli myös muuan 
Solonin temppu: suojatakseen paremmin henkensä ja 
voidakseen enemmän hyödyttää isänmaataan hän te¬ 
keytyi hulluksi. 

109. On taas toisia, aivan erilaisia kuin äskeiset, suo¬ 
ria ja avoimia luonteita, joiden mukaan missään koh¬ 
den ei saa toimia salakähmäisesti eikä kierosti, luon¬ 
teita jotka kunnioittavat totuutta ja vihaavat petosta. 
Saunoin on taas sellaisia, jotka ovat valmiit sietämään 
mitä hyvänsä ja olemaan mieliksi kenelle hyvänsä, kun¬ 
han vain saavuttavat sen mitä tahtovat. Tällaisia olivat 
Sulia ja Marcus Grassus, kuten olemme nähneet. Ove¬ 
limpana ja kestokykyisimpänä tämän lajin edustajana 
olemme oppineet tuntemaan spartalaisen Lysandroksen; 
päinvastaista tyyppiä oli Kallikratidas, joka tuli Ly¬ 
sandroksen jälkeen laivaston päälliköksi. Samoin voim¬ 
me nähdä jonkun hyvinkin korkea-arvoisen henkilön 
herättävän keskustelussa sen vaikutelman kuin hän olisi 
vain yksi muiden joukossa; tällaista saatoimme todeta 
Catuluksista, isästä ja pojasta, samoin Quintus Mucius 

Manciasta. Vanhemmilta ihmisiltä olen kuullut, että 
näin oli laita myös Publius Scipio Nasican kohdalla, 
kun taas tämän isän — hänen joka rankaisi Tiberius 
Gracchusta tämän tuhoisien hankkeiden vuoksi — kes¬ 
kustelutyylistä viehättävyys puuttui tyystin; juuri tästä 
syystä hän nousikin suuruuteen ja maineeseen. Luke¬ 
mattomia muitakin eroja on luonteissa ja tavoissa, 
mutta silti ei ole mitään syytä moittia niitä. 

110. Jokaisen tulee ehdottomasti pysyä uskollisena 
omille erityispiirteilleen, kunhan ne eivät ole vikoja 
vaan muuten hänelle ominaisia; näin saadaan parem¬ 
min säilymään tuo asianmukaisuus, joka nyt on käsitte¬ 
lymme kohteena. Toiminnassamme emme näet missään 
kohden saa pyristellä yleisinhimillistä luontoa vastaan, 
mutta samalla kun noudatamme sen lakeja, meidän on 
seurattava myös omaa ominaisluontoamme, niin että 
mittaamme pyrkimyksemme oman luonteemme mitta¬ 
puulla, vaikka voisi olla tarjolla muita, tärkeämpiä ja 
parempiakin yrityksiä. Ei näet kannata hangoitella 
luontoa vastaaja eikä havitella sellaista, mitä ei voi saa¬ 
vuttaa. Tästä käy vielä selvemmin ilmi, millaista on tuo 
»asianmukaisuus», koskapa asianmukaista ei ole mikään 
mikä sanapartta käyttääksemme tapahtuu »vastoin Mi¬ 
nervan tahtoa», toisin sanoen luontomme kapinoidessa 
ja pannessa veistään. 

111. Jos ylipäänsä jokin on asianmukaista, niin to¬ 
tisesti kaikkein eniten sitä on toisaalta koko elämäntyy¬ 
lin, toisaalta yksityisten tekojen yhtenäisyys; tätä on 
mahdoton säilyttää, jos jäljittelee muiden luontoa ja 
luopuu omastaan. Niin kuin meidän tulee käyttää omaa 
äidinkieltämme, jotta emme joutuisi syystä naurunalai¬ 
siksi kuten eräät, jotka puheessaan viljelevät kreikka¬ 
laisia sanoja, samoin meidän on toimissamme ja koko 
elämässämme varottava kaikkea epäsointuisuutta. 

112. Mainitsemallani luonteiden erilaisuudella on niin 
suuri merkitys, että joskus samassa tilanteessa toinen 
joutuu riistämään hengen itseltään, toisen taas ei tule 
sitä tehdä. Oliko Marcus Gato eri asemassa kuin nuo 
toiset, jotka Afrikassa antautuivat Caesarille? Jos nä¬ 
mä muut olisivat surmanneet itsensä, sitä olisi ehkä pa¬ 
heksuttu, koska he olivat olleet elämäntyyliltään sovin¬ 
naisempia ja luonteeltaan mukautuvampia. Cato sen si¬ 
jaan oli saanut luonnolta äärimmäisen tinkimättömän 
luonteenlaadun, ja sitä hän oli itse vielä hellittämättä 
ja sitkeästi lujittanut; suunnitelmilleen ja päätöksilleen 
hän oli aina pysynyt uskollisena. Siksi hänen velvolli¬ 
suutensa oli ennemmin kuolla kuin katsoa tyrannia kas¬ 
voihin. 

113. Mitä kaikkea saikaan Odysseus kestää pitkillä 
harharetkilläan, kun hän alistui naisten orjaksi — mi¬ 
käli Kirkeä ja Kalypsoa voi naisiksi sanoa — ja pyrki 
aina sovittamaan sanansa niin, että olisi kaikille mie¬ 
liksi! Kotonaan hän taas sieti palvelijoidensa ja palve- 
lijattariensakin herjaukset päästäkseen viimein toivei¬ 
densa perille. Aiaks taas — ainakin siitä päätellen, mitä 
perimätieto kertoo hänen mielenlaadustaan — olisi mie¬ 
luummin käynyt tuhannesti kuolemaan kuin alistunut 
kaikkeen tuohon. Tätä kaikkea ajatellen on kunkin har¬ 
kittava, mikä on hänen ominaislaatunsa, ja ohjailtava 
sitä sen sijaan että haluaisi kokeilla, kuinka hyvin mui¬ 
den ominaisuudet hänelle sopivat. Kullekin näet sopii 
parhaiten se mikä on hänelle ominta. 

114. Itse kukin tuntekoon siis omat kykynsä ja osoit¬ 
takoon pystyvänsä tarkoin arvioimaan sekä ansionsa et¬ 
tä vikansa. Muutenhan vaikuttaisi siltä, että näyttelijät 
ovat meitä viisaampia: he näet eivät valitse parhaita 
näytelmiä vaan itselleen sopivimmat. Ne jotka pitävät 
vahvimpana puolenaan äänenkäyttöä, valitsevat Epi- 

gonit tai Meduksen, ne taas jotka luottavat elehdintään- 
sä, Melanippen tai Klytaimestran; Rupilius, jonka mi¬ 
näkin muistan, valitsi aina Antiopen osan, Aesopus taas 
harvoin Aiaksin. Onko siis niin, että näyttelijä ottaa tä¬ 
män huomioon näyttämöllä, mutta viisas ei huomaa tä¬ 
tä elävässä elämässä? 

Pyrkikäämme siis tuloksiin eniten siinä, mihin meillä 
on parhaat edellytykset. Jos kuitenkin välttämättömyys 
joskus pakottaa meidät sellaiseen, mihin meillä ei ole 
taipumuksia, meidän on omistettava asialle niin paljon 
vaivannäköä, harkintaa ja huolta kuin suinkin, jotta voi¬ 
simme selvitä siitä joskaan ei kaikella kunnialla niin 
kuitenkin mahdollisimman kunniakkaasti. Eikä meidän 
tule niinkään tavoitella sellaisia avuja, joita meille ei 
ole suotu, kuin pyrkiä välttämään virheitä. 

115. Edellä mainitsemieni kahden roolin lisäksi on 
olemassa kolmaskin, ja sen antavat meille sattuma tai 
olosuhteet; vielä on neljäskin, jonka me omaksumme 
vapaan harkintamme perusteella. Valta, päällikkyydet, 
ylhäinen syntyperä, virka-asemat, rikkaudet, mahta¬ 
vuus ja niiden vastakohdat riippuvat näet sattumasta ja 
ohjautuvat olosuhteiden mukaan; sen sijaan on omassa 
vallassamme, mitä osaa haluamme esittää. Näin jotkut 
antautuvat harrastamaan filosofiaa, jotkut lainoppia, 
jotkut puhetaitoa, ja itse hyveidenkin alalla yhdet ha¬ 
luavat mieluummin kunnostautua yhdessä, toiset toi¬ 
sessa. 

116. Sellaiset, joiden isät tai esi-isät ovat nousseet 
jossakin suhteessa suureen kunniaan, pyrkivät useimmi¬ 
ten kunnostautumaan tällä samalla alalla, kuten Quin- 
tus Mucius, Publiuksen poika, lainopin alalla ja Africa¬ 
nus, Pauluksen poika, sotilasuralla. Jotkut taas lisäävät 
isiltään perinnöksi saamaansa maineeseen jotain omas¬ 
takin takaa, niin kuin äsken mainittu Africanus, joka so- 

täiseen kunniaansa liitti myös puhujamaineen. Samoin 
teki Kononin poika Timotheos: sotamaineeltaan hän 
ei ollut isäänsä huonompi, mutta siihen hän yhdisti vie¬ 
lä opillisen sivistyksensä ja henkisten kykyjensä tuot¬ 
taman kunnian. Toisinaan taas sattuu, että joku ei väil¬ 
täkään astua isiensä jäijissä vaan kulkee omaa tietään; 
eniten ponnistelevat tällä tavoin yleensä sellaiset, jot¬ 
ka tähtäävät korkealle korvatakseen siten syntyperänsä 
maineettomuuden. 

117. Kaikkea tätä tulee meidän siis mielessämme 
pohtia, kun tarkastelemme, mitä on »asianmukaisuus». 
Ennen muuta meidän on kuitenkin tehtävä itsellemme 
selväksi, keitä ja millaisia haluamme olla ja millä elä¬ 
män alalla aiomme toimia. Tämän harkitseminen onkin 
kaikkein vaikeinta. Sillä nuoruusiässä, jolloin arvostelu¬ 
kyky on vielä sangen kehittymätön, kukin valitsee itsel¬ 
leen sen elämänmuodon, johon on eniten ihastunut; näin 
joudutaan kiinnittymään tietylle elämänalalle ja uralle 
ennen kuin on pystytty ratkaisemaan, mikä olisi pa¬ 
rasta. 

118. Ksenofonin mukaan Prodikos kertoo Heraklees- 
ta, että miehuusiän kynnyksellä — tämän ikäkaudenhan 
luonto on antanut sitä varten, että kukin voisi valita 
vastaisen elämäntiensä — hän vetäytyi yksinäiseen paik¬ 
kaan; istuessaan siellä hän näki kaksi tietä, Nautinnon 
ja Hyveen, ja mietti kauan ja hartaasti, kummalle hä¬ 
nen olisi parempi lähteä. Moista on kenties voinut ta¬ 
pahtua Herakleelle, Juppiterin jälkeläiselle, mutta sel¬ 
laista ei satu meille, jotka jäljittelemme toisia sen mu¬ 
kaan kuin kukin parhaaksi näemme ja joudumme omak¬ 
sumaan heidän pyrintönsä ja periaatteensa. Useimmi¬ 
ten olemme kuitenkin niin täynnä vanhempiemme anta¬ 
mia opetuksia, että päädymme noudattamaan heidän 
tottumuksiaan ja elintapaansa; toiset taas ajautuvat 

yleisen mielipiteen mukana ja toivovat hartaimmin sitä 
mitä enemmistö pitää tavoiteltavimpana. Muutamat kui¬ 
tenkin joko ovat niin hyväonnisia tai heillä on niin mai¬ 
niot luontaiset edellytykset, että he osaavat valita oi¬ 
kean tien ilman vanhempiensa opastustakin. 

119. Kaikkein harvinaisimman ryhmän muodostavat 
ne, joilla loistavien hengenlahjojen tai erinomaisen si¬ 
vistyksen ja oppineisuuden taikka näiden molempienkin 
lisäksi on ollut myös aikaa miettiä, mille elämänuralle 
haluaisivat mieluimmin antautua. Tätä harkitessaan on 
laadittava kaikki suunnitelmansa omien luontaisten tai¬ 
pumustensa mukaisesti. Pyrimmehän, kuten edellä on 
esitetty, kaikkien yksityistenkin tekojen kohdalla henki¬ 
lön synnynnäisten ominaisuuksien perusteella päättele¬ 
mään, mikä kulloinkin on asianmukaista; vielä suurem¬ 
paa huomiota tulee tähän siis kiinnittää silloin kun ky¬ 
seessä on koko elämän suunnittelu, jotta voimme koko 
elämämme ajan olla uskollisia itsellemme ja täyttää 
horjumatta kaikki velvollisuutemme. 

120. Mutta koska tähän suunnitteluun eniten vaikut¬ 
taa luonto, seuraavaksi eniten onnetar, on elämänalaa 
valittaessa otettava huomioon nämä molemmat, suu¬ 
remmassa määrin kuitenkin luonto. Se on näet paljon 
vahvempi ja kestävämpi, niin että kun onnetar toisi¬ 
naan joutuu taisteluun luonnon kanssa, näyttää siltä 
kuin se olisi kuolevaisena vastakkain kuolemattoman 
kanssa. Joka siis on laatinut elämänsä varalle sellaiset 
suunnitelmat, että ne kaikessa vastaavat hänen luonnon- 
laatuaan, vikoja tietysti lukuun ottamatta, hänen on py¬ 
syttävä johdonmukaisena — tämä näet on »asianmukai¬ 
suudessa» olennaisinta —, paitsi jos hän huomaa ereh¬ 
tyneensä elämänalaa valitessaan. Mikäli näin käy, ku¬ 
ten kyllä on mahdollista, on muutettava elintapansa ja 
suunnitelmansa. Jos olosuhteet ovat suopeita tälle muu- 


MORAALINEN HYVÄ 


153 

tokselle, selviämme siitä helpommin ja kivuttomammin; 
muussa tapauksessa se on tehtävä vähitellen ja varo¬ 
vasti, samoin kuin viisaiden mielestä on vähemmän mie¬ 
leiset ja toivotut ystävyysliitotkin ennemmin purettava 
vähin erin kuin katkaistava yhtäkkiä. Mutta kun sitten 
kerran olemme vaihtaneet elämänalaa, meidän on kai¬ 
kin mokomin huolehdittava siitä, että toiset näkevät 
meidän tehneen tämän täysin harkitusti. 

121. Vähän aikaa sitten mainitsin, että tulee jäljitellä 
esi-isiään. On kuitenkin tehtävä ensinnäkin se poikkeus, 
että virheitä ei pidä jäljitellä, ja toiseksi ei tarvitse jäl¬ 
jitellä sellaista mitä luontomme ei salli. Esimerkiksi 
vanhemman Africanuksen poika, hän joka adoptoi Pau¬ 
luksen pojan, ei heikon terveytensä vuoksi voinut olla 
siinä määrin isänsä lainen kuin tämä oli ollut oman 
isänsä kaltainen. Jos siis joku ei pysty toimimaan oikeus- 
puhujana, saamaan sanansa voimalla otetta kansasta 
tai käymään sotia, hänen on viljeltävä niitä hyveitä, 
jotka ovat hänen omassa vallassaan, oikeamielisyyttä, 
luotettavuutta, jalomielisyyttä, kohtuullisuutta ja itse¬ 
hillintää, jotta hänessä vähemmän osattaisiin kaivata 
sitä mikä puuttuu. Kuitenkin parhain perintö, minkä isät 
voivat lapsilleen jättää, ja kaikkea omaisuutta arvok¬ 
kaampi on kunnokkuuden ja suurten aikaansaannosten 
tuottama maine; sen tahraamista on pidettävä rikollise¬ 
na, pahana tekona. 

122. Koska eri ikäkausien osalle tulevat velvollisuu¬ 
det eivät ole samat vaan ne ovat toiset nuorten kuin 
vanhempien ihmisten kohdalla, on sanottava sananen 
myös tästä erosta. 

Nuoren velvollisuus on kunnioittaa vanhempia henki¬ 
löitä ja valita heistä parhaat ja arvossapidetyimmät, 
joiden neuvoihin ja arvovaltaan he voisivat luottaa. 
Nuoruuden tietämättömyyteen on näet saatava tukea ja 

ohjausta vanhusten kokemuksesta. Ennen kaikkea on 
tätä ikäkautta varjeltava nautinnonhimolta, ja nuoria 
on harjaannutettava niin henkiseen kuin ruumiilliseen 
työteliäisyyteen ja kestävyyteen, jotta he paneutuisivat 
sekä sotilaallisiin että siviilitehtäviin koko toimitarmol- 
laan. Myös kun he haluavat antautua huvituksiin saa¬ 
dakseen virkistystä mielelleen, heidän tulee varoa hil¬ 
littömyyttä ja pitää muistissaan säädyllisyyden vaati¬ 
mukset. Tämä on helpompaa, jos heillä ei ole mitään 
sitä vastaan, että tällöin on mukana vanhempiakin ih¬ 
misiä. 

123 . Vanhojen taas on syytä vähentää ruumiillisia 
rasituksia, mutta henkistä vireyttään heidän on mieles¬ 
täni entisestäänkin lisättävä. Heidän tulee pyrkiä har¬ 
kintakyvyllään ja kokeneisuudellaan auttamaan ystä¬ 
viään, nuorisoa ja etenkin valtiota niin paljon kuin 
suinkin. Mitään ei vanhuusiällä ole varottava enemmän 
kuin jättäytymistä velttouteen ja toimettomuuteen. Nau¬ 
tinnonhalu puolestaan on häpeällistä jokaisena ikäkau¬ 
tena, mutta vanhuusiällä se on kaikkein inhottavinta. 
Jos siihen vielä liittyy aistillisia hurjasteluja, se on kak¬ 
sinkertaisesti pahaa, sillä vanhuus häpäisee näin itsen¬ 
sä ja yllyttää nuoretkin entistä häpeämättömämpään 
hillittömyyteen. 

124 . On paikallaan käsitellä myös viranomaisten, yk¬ 
sityisten kansalaisten ja muukalaisten velvollisuuksia. 
Viranomaisen nimenomaisena velvollisuutena on ym¬ 
märtää, että hän edustaa valtiota ja että hänen tulee 
ylläpitää sen arvoa ja kunniaa, huolehtia lakien noudat¬ 
tamisesta ja oikeuksien jakamisesta sekä muistaa, että 
tämä kaikki on luottamuksellisesti uskottu hänen hoi¬ 
toonsa. Yksityisen taas tulee elää oikeudellisessa tasa- 
arvossa muiden kansalaisten kanssa, ei nöyryytettynä ja 
alisteisessa asemassa mutta ei liioin ylimielisenä, ja vai- 

tiollisessa elämässä hänen tulee kannattaa vain sellais¬ 
ta, mikä on kunniallista ja ajaa rauhan asiaa. Tällaista 
miestä meillä on tapana pitää kunnon miehenä ja myös 
nimittää siksi. 

125. Maassamme vierailevan tai täällä asuvan muu¬ 
kalaisen velvollisuus on huolehtia vain omista asiois¬ 
taan, olla sekaantumatta siihen mikä ei hänelle kuulu ja 
olla missään tapauksessa urkkimatta vieraan valtion 
asioita. 

Suunnilleen tällaisiksi osoittautuvat velvollisuutem¬ 
me tutkittaessa, mikä on asianmukaista ja mikä sopii 
eri henkilöille, eri tilanteisiin ja eri ikäkausille. Mikään 
ei kuitenkaan ole niin asianmukaista kuin että kaikessa 
toiminnassaan ja kaikissa suunnitelmissaan pysyy joh¬ 
donmukaisena. 

126. Tämä »asianmukaisuus» näkyy kaikissa teoissa 
ja sanoissa, yksinpä ruumiin liikkeissä ja asennoissakin, 
ja se perustuu kolmeen seikkaan, jotka ovat vaikeasti il¬ 
maistavissa mutta joiden ymmärtäminenkin jo riittää: 
kauneuteen, sopusuhtaisuuteen ja tilanteen mukaiseen 
ulkoasuun. Näihin kolmeen seikkaan sisältyy myös pyr¬ 
kimys saavuttaa niiden hyväksyminen, joiden kanssa ja 
keskuudessa elämme. Sanottakoon siis tästäkin kaikesta 
muutama sana. Ensinnäkin, luonto itse näyttää toimi¬ 
neen sangen suunnitelmallisesti luodessaan ruumiimme: 
kasvomme ja kaiken muunkin, mikä vartalossamme on 
miellyttävän näköistä, se on sijoittanut näkyville, mutta 
ne ruumiin osat, jotka vain palvelevat luonnon tarpeita 
ja näyttäisivät rumilta ja epämiellyttäviltä, se on peit¬ 
tänyt ja kätkenyt. 

127. Ihmisen häveliäisyys vastaa tätä luonnon huoli¬ 
teltua arkkitehtuuria. Minkä luonto on piilottanut, sen 
kaikki mieleltään terveet kätkevät muiden katseilta, ja 
luonnolliset tarpeensakin he pyrkivät tyydyttämään niin 

salassa kuin suinkin. Välttämättömiin toimituksiin tar¬ 
vittavia ruumiinosia samoin kuin näitä toimituksiakaan 
he eivät nimitä oikeilla niinillään; näiden asioiden mai¬ 
nitseminen on säädytöntä, vaikka niiden suorittaminen, 
kunhan se tapahtuu salassa, ei ole häpeällistä. On siis 
julkeaa toimittaa niitä toisten nähden, samoin puhua 
niistä säädyttömästi. 

128. Ei tosiaankaan pidä kuunnella kyynikkoja eikä 
eräitä stoalaisia, melkein kyynikkoja hekin, jotka moit¬ 
tivat ja pilkkaavat meitä siitä, että eräät asiat, joissa ei 
ole mitään moraalitonta, ääneen lausuttuina muuttuvat 
mielestämme häpeällisiksi, kun taas eräitä moraalitto¬ 
muuksia mainitsemme niiden oikeilla nimillä: rosvous, 
pettäminen ja aviorikoksen tekeminen on todellisuudes¬ 
sa moraalitonta, mutta niiden mainitseminen ei ole sää¬ 
dytöntä; lasten siittäminen on sinänsä moraalisesti oi¬ 
keaa, mutta siitä ei ole sopivaa puhua. He esittävät mo¬ 
nia muitakin tamäntyylisiä, häveliäisyyttä vastaan täh¬ 
dättyjä ajatuksia. Meidän kuitenkin tulee seurata luon¬ 
toa ja kavahtaa kaikkea sellaista, mikä loukkaa silmää 
ja korvaa; olkoon tavassamme seistä, kävellä, istua ja 
levätä aterialla, samoin ilmeessämme, katseessamme ja 
käsiemme liikkeissä aina tallella tuo »asianmukaisuus». 

129. Tässä kaikessa on ennen muuta varottava kahta 
seikkaa: että emme missään kohden esiinny epämiehek- 
käästi tai sievistelevästi emmekä karkeasti tai moukka¬ 
maisesti. Emmehän voi myöntää, että tällaiset hyvät ta¬ 
vat sopivat näyttelijöille ja puhujille, kun taas meidän 
kohdallamme tavoilla ei olisi mitään väliä. Näyttelijät 
on heidän alansa pitkä traditio totuttanut sellaiseen hä- 
veliäisyyteen, että kukaan ei esiinny näyttämöllä ilman 
esivaatetta; he pelkäävät tarjoavansa sopimattoman 
näyn, jos eräät heidän ruumiinsa osat jotenkin sattuisi¬ 
vat paljastumaan. Ja meillähän on sellainen tapa, että 

täysikasvuinen poika ei kylve isänsä seurassa eikä vävy 
appensa. Tällaisesta häveliäisyydestä tulee siis pitää 
kiinni, etenkin kun luonto itse on siihen opettamassa ja 
ohjaamassa. 

130. Kauneutta on kahta lajia. Näistä toiseen kuuluu 
viehättävyys, toiseen arvokkuus. Viehättävyyttä meillä 
on tapana pitää naisellisena, arvokkuutta miehisenä 
ominaisuutena. Kaikki miehen arvolle sopimaton koreus 
on siis pidettävä olemuksestaan loitolla, ja vastaavaa 
virhettä on vältettävä myös eleissä ja liikehtimisessä. 
Palaestralla opitut liikkeet ovat usein melko väkinäisiä, 
eivätkä näyttelijöiden eleet aina ole vapaita teennäisyy¬ 
destä; kummassakin tapauksessa saa hyväksynnän se 
mikä on luontevaa ja yksinkertaista. Ulkomuodon ar¬ 
vokkuutta on parannettava terveellä ihonvärillä, ihon¬ 
väriä ruumiinharjoituksilla. Lisäksi on noudatettava 
siisteyttä, mutta ei turhantarkalla ja keikarimaisella ta¬ 
valla vaan sen verran, että ei syyllisty alkukantaiseen ja 
sivistymättömään huolimattomuuteen. Sama pätee vaa¬ 
tetukseen, jossa niin kuin asioissa yleensäkin keskitie on 
paras. 

131. Meidän on varottava kävelemästä liian hitaasti 
ja veltosti, niin että muistutamme juhlakulkueiden ku- 
vankantajia, tai kulkemasta kiireissämme liian nopeas¬ 
ti; tällöin näet alamme huohottaa, ilmeemme muuttuu 
ja kasvomme vääristyvät — selvä osoitus siitä, että 
meillä ei ole sisäistä tasapainoa. Mutta vielä paljon 
enemmän on pyrittävä siihen, etteivät mielemme liik¬ 
keet poikkea luonnon määräämistä rajoista. Tähän pää¬ 
semme, jos varomme joutumasta mielenliikutusten val¬ 
taan ja menettämästä rohkeuttamme sekä pidämme tar¬ 
koin silmällä sitä, että pysyttelemme asianmukaisuu¬ 
dessa. 

132. Mielen liikkeitä on kahdenlaisia: toiset ovat aja- 


VELVOLLISUUKSISTA 


158 

tuksen, toiset halun aiheuttamia. Ajatus askartelee en¬ 
nen kaikkea totuuden etsimisessä, halu yllyttää toimi¬ 
maan. On siis pidettävä huolta siitä, että ajattelumme 
palvelee parhaita mahdollisia asioita ja että halumme 
tottelevat järkeä. 

Suuri merkitys on myös. puhutulla sanalla. Tätä on 
kaksi lajia, julkinen puhe ja keskustelu. Julkisen pu¬ 
heen tyyli varattakoon oikeudenkäyntien, kansankokous¬ 
ten ja senaatinistuntojen puheenvuoroille, keskustelu- 
tyyliä käytettäköön seurassa, väittelyissä ja koolla ole¬ 
vien ystävien kesken, ja olkoon sillä pääsy myös vieras- 
pitoihin. Julkista puhetta varten on olemassa reetorien 
antamat ohjeet, keskustelua varten taas ei ole olemassa 
lainkaan ohjeita, vaikka sellaiset kukaties hyvinkin puo¬ 
lustaisivat paikkaansa. Opinhaluisten opintoihin kyllä 
löytyy aina ohjaajia, mutta keskustelutaitoa ei kukaan 
ole ottanut opiskellakseen; reetorien kuulijoita taas tun¬ 
geksii joka puolella. Tosin sanamuotoa ja ajatuksia 
koskevat ohjeet pätevät sellaisinaan myös keskustelu- 
tyylissä. 

133. Puheen me saamme aikaan äänellämme; äänen¬ 
käytössä meidän on pidettävä silmällä kahta seikkaa, 
selkeyttä ja miellyttävyyttä. Näihin molempiin ominai¬ 
suuksiin tarvitaan luontaiset edellytykset, mutta edellis¬ 
tä voidaan parantaa harjoituksella, jälkimmäistä nou¬ 
dattamalla niiden esimerkkiä, jotka ääntävät huolitel- 
lusti ja pehmeästi. Catuluksissa ei mikään antanut ai¬ 
hetta olettaa, että heillä olisi ollut erikoisen kehittynyt 
kielellinen taju; olivathan he tosin sivistyneitä miehiä, 
mutta niin olivat monet muutkin. Kuitenkin heitä pi¬ 
dettiin verrattomina latinan kielen käyttäjinä. Heidän 
ääntämisensä oli sointuvaa, äänteitä he eivät lausuneet 
liiaksi korostaen mutta eivät mumistenkaan, jottei esi¬ 
tys olisi epäselvää tai teennäistä; heidän äänessään ei 

ollut pingottuneisuutta, mutta se ei ollut myöskään laa- 
haava tai laulava. Lucius Crassuksen puhe oli täyteläi- 
sempää ja yhtä henkevää, mutta Catulusten maine pu¬ 
hujina ei ollut vähäisempi kuin hänen. Isä-Catuluksen 
veli Caesar oli pilailijana ja leikinlaskijana ylittämä¬ 
tön, niin että hän vieläpä oikeuspuheenkin alalla nujersi 
keskustelutyyliä käyttäen toisten ponnekkaat esitykset. 
Kaikessa tällaisessa meidän on siis nähtävä vaivaa, mi¬ 
käli kaikessa pyrimme siihen mikä on asianmukaista. 

134. Keskustelusävy — siinä muuten ovat sokraati- 
kot erityisesti kunnostautuneet — olkoon leppoisaa, ei 
missään tapauksessa inttävää, ja siinä olkoon mukana 
leikillisyyttäkin. Yksi älköön sulkeko muita pois keskus¬ 
telusta ikään kuin hänellä olisi siihen yksinoikeus: mei¬ 
dän on pidettävä asiallisena, että niin kuin kaikessa 
muussakin, samoin myös yhteisessä keskustelussa jokai¬ 
sella on vuoronsa. Ennen kaikkea on katsottava, millai¬ 
nen on keskustelun aihe: jos se on vakava, käytettäköön 
vakavaa sävyä, jos huvittava, leikillistä. On myös tär¬ 
keää varoa, ettei keskustelu pääse paljastamaan jotakin 
luonteemme heikkoutta; näin sattuu usein etenkin sil¬ 
loin, kun varta vasten halventamismielessä puhumme 
poissa olevista joko pilan päiten tai vakavissamme her¬ 
jaavaan ja loukkaavaan sävyyn. 

135. Keskustelut koskevat useimmiten yksityisasioita, 
politiikkaa tai taiteellisia ja tieteellisiä harrastuksia. 
Jos siis keskustelu alkaa eksyä muihin aiheisiin, se on 
pyrittävä ohjaamaan takaisin näiden pariin, kuitenkin 
läsnäolijat huomioon ottaen; emmehän me näet aina ja 
samalla lailla ole kiinnostuneita samoista asioista. On 
myös tarkattava, miten kauan keskustelu pysyy kiinnos¬ 
tavana, ja niin kuin sen alkamiseen on ollut tietty pe¬ 
ruste, scimoin osattakoon se myös ajallaan lopettaa. 

136. Niin kuin meitä täydellä syyllä neuvotaan elä- 

mässä yleensäkin välttämään intohimoja, toisin sanoen 
mielenliikutuksia, jotka ovat liian voimakkaita järjen 
hallittaviksi, samoin tulee meidän keskustelussakin olla 
vapaita tällaisista mielenkuohuista, niin ettei siinä pää¬ 
se ilmenemään vihaa tai jotakin himoa, velttoutta, ar¬ 
kuutta tai muuta sellaista. On myös tärkeää osoittaa 
kunnioittavansa ja pitävänsä arvossa keskus telukump- 
paneitaan. 

Toisinaan osoittautuu nuhtelukin välttämättömäksi; 
silloin joudumme* ehkä käyttämään kiivaampaa äänen¬ 
sävyä ja painokkaampia sanoja, vieläpä samalla näyt- 
telemään suuttunutta. Mutta meidän on turvauduttava 
tämäntyyppiseen ojentamiseen samoin kuin lääkärit 
polttamiseen ja leikkaamiseen, siis vain harvoin ja vas¬ 
tahakoisesti, ainoastaan pakon edessä, kun ei muuta pa¬ 
rannuskeinoa ole löydettävissä. Vihastus kuitenkin ol¬ 
koon silloin meistä kaukana; eihän sen vallassa voi teh¬ 
dä mitään oikein ja harkitusti. 

137. Useimmiten voidaan tyytyä lempeään mutta sa¬ 
malla painokkaaseen nuhteluun, jossa on vakavuutta 
mutta ei loukkaamisen vaaraa. On myös annettava ym¬ 
märtää, että nuhtelumme kirpeyskin on tarkoitettu nuh¬ 
deltavan parhaaksi. Myös pahimpien vihamiestemme 
kanssa käytävissä kiistoissa meidän on oikein säilyttää 
arvokkuutemme ja torjua vihan tunne, vaikka saisimme 
kuulla herjauksiakin. Se näet, mikä tehdään jonkin mie- 
lenkuohun vallassa, ei voi tapahtua sisäisen tyyneyden 
edellyttämällä tavalla eivätkä läsnäolijat voi sitä hy¬ 
väksyä. Rumaa on myös puhua suuriäänisesti itsestään, 
etenkin sellaista mikä ei pidä paikkaansa, ja näin mat¬ 
kimalla »kerskailevaa sotilasta» joutua kuulijoiden nau¬ 
run alaiseksi. 

138. Koska käyn tässä läpi kaikki näkökohdat — se 
ainakin on aikomukseni —, on mainittava myös, millai- 

nen koti tulee mielestäni olla korkea-arvoisella ja joh¬ 
tavassa asemassa olevalla miehellä. Sen tarkoituksena 
on palvella käytännön tarpeita, ja rakennussuunnitelma 
on laadittava tämän mukaisesti; silti on kiinnitettävä 
huomiota myös mukavuuteen ja arvokkuuteen. Olemme 
kuulleet, kuinka Gnaeus Octaviukselle, joka ensimmäi¬ 
senä tuosta suvusta pääsi konsuliksi, luettiin kunniaksi 
se että hän oli rakennuttanut Palatiumille loistavan, ar¬ 
vokkuutta henkivän talon; sitä käytiin sankoin joukoin 
katsomassa, ja arveltiinkin sen osaltaan auttaneen isän¬ 
täänsä, ensi polven miestä, voittoon konsulinvaalissa. 
Scaurus purki sen ja pystytti tilalle lisärakennuksen 
omaan taloonsa. Näistä toinen siis toi kotiinsa ensim¬ 
mäisenä konsulinarvon, toinen taas, suuren ja maineik¬ 
kaan miehen poika, ei tuonut laajennettuun taloonsa ai¬ 
noastaan vaalitappiota vaan lisäksi häpeän ja sortumi¬ 
sen. 

139. Kodin tulee korostaa miehen arvoa, mutta arvon 
ei pidä perustua yksinomaan kotiin, eikä kodin ole mää¬ 
rä tuottaa kunniaa isännälleen vaan isännän kodilleen. 
Ja niin kuin kaikessa muussakin on otettava huomioon 
myös toiset eikä vain itseään, samoin on julkisuuden 
miehen talosssa, jonne on otettava vastaan paljon vie¬ 
raita ja päästettävä suuret määrät kaikenlaista kansaa, 
kiinnitettävä huomiota tilavuuteen. Mutta muuten on 
avara talo usein häpeäksi omistajalleen, kun siinä val¬ 
litsee autius, varsinkin jos joskus varhemmin, toisen 
isännän aikana, siellä on käynyt paljon väkeä. Tuntuu 
tosiaan ikävältä, kun ohikulkijat sanovat: 

Voi talo entisaikainen! Niin toisin nyt 

sua hallitaan! 

— kuten näinä aikoina kyllä monissa tapauksissa voi sa¬ 
noa. 

11 — Cictro, V.Y.V. 

140. On varottava, etenkin jos itse rakentaa, eksy¬ 
mästä kustannuksissa ja komeudessa liiallisuuteen. Täs¬ 
sä kohden voi toisten esimerkkikin saada aikaan paljon 
pahaa. Varsin monet ovat näet hanakoita nimenomaan 
tässä suhteessa jäljittelemään arvohenkiloitä, esimer¬ 
kiksi sellaista suurmiestä kuin Lucius Lucullusta; pyr¬ 
kiikö kukaan sen sijaan jäljittelemään hänen ansioi¬ 
taan? Ja kuinka monet ovatkaan jäljitelleet hänen maa¬ 
tilojensa upeutta! Niiden suhteen ainakin on syytä nou¬ 
dattaa kohtuutta ja pysyä keskitiellä. Samaa keskitietä 
on kuljettava kaikessa, mikä koskee elämän tarpeita ja 
mukavuuksia. Ja tässä onkin kylliksi tästä aiheesta. 

141. Ryhdyttäessä toimeen on aina pidettävä mieles¬ 
sä kolme kohtaa: ensiksikin, että halun on toteltava jär¬ 
keä — tämä auttaa paremmin kuin mikään muu mei¬ 
tä noudattamaan velvollisuuksiamme —; toiseksi, että 
otamme huomioon, kuinka tärkeä suunnittelemamme 
yritys on, jotta emme uhraa siihen enempää emmekä vä¬ 
hempää huolta ja vaivaa kuin asia vaatii; kolmanneksi, 
että huolehdimme kohtuudesta kaikessa mikä koskee 
vapaasyntyiselle miehelle sopivaa ulkonaista esiinty¬ 
mistä ja arvokkuutta. Parhaaksi mittapuuksi käy se, et¬ 
tä pitää kiinni tuosta »asianmukaisuudesta», josta olen 
puhunut, eikä etene pitemmälle. Tärkein näistä kolmes¬ 
ta kohdasta on kuitenkin vaatimus, että halun on totel¬ 
tava järkeä. 

142. Seuraavaksi meidän on puhuttava siitä, kuinka 
asiat suoritetaan oikeassa järjestyksessä ja sopivina 
ajankohtina. Nämä seikat sisältyvät siihen ominaisuu¬ 
teen, josta kreikkalaiset käyttävät nimitystä eutaksia — 
kyseessä ei kuitenkaan ole se eutaksia, jonka me kään¬ 
nämme sanasta modus , kohtuus, johtuvalla sanalla mo- 
destia, kohtuullisuus, vaan se joka merkitsee oikean jär¬ 
jestyksen noudattamista. Stoalaiset — käyttääksemme 

kuitenkin myös tässä tapauksessa vastinetta »kohtuulli¬ 
suus» — määrittelevät sen seuraavasti: kohtuullisuus on 
taitoa sovittaa kaikki tekonsa ja puheensa oikeaan yh¬ 
teyteen. »Järjestys» ja »sovituskyky» näyttävätkin mer¬ 
kitykseltään käyvän yhteen, sillä stoalaisten määritel¬ 
män mukaan järjestys on asioiden sijoittamista sopivil¬ 
le ja niille kuuluville paikoille. Oikea »paikka» toimin¬ 
nalle taas, he sanovat, on sopiva ajankohta; toimintaan 
sopiva ajankohta on kreikaksi eukairia, latinaksi occa- 
sio, tilaisuus. Näin tämä modestia , kohtuullisuus, käsi¬ 
tettynä siten kuin edellä olen sanonut, on taitoa erottaa, 
milloin on edullinen hetki toimia. 

143. Sama määritelmä voidaan antaa viisaudesta, 
josta puhuin alussa. Tällä kertaa kuitenkin käsittelem¬ 
me kohtuullisuutta, itsehillintää ja muita samantapai¬ 
sia hyveitä. Viisaudelle ominaisista piirteistä on ollut 
puhetta asianomaisessa yhteydessä; nyt on määrä käsi¬ 
tellä piirteitä, jotka ovat ominaisia niille hyveille, jois¬ 
ta olen jo pitemmän aikaa puhunut, nimittäin sellaisille 
jotka koskevat säädyllistä ja kanssaihmistemme silmis¬ 
sä hyväksyttävää käyttäytymistä. 

144. Toiminnassa on siis noudatettava sellaista jär¬ 
jestystä, että elämässämme kaikki on keskenään tasa¬ 
painossa ja sopusoinnussa niin kuin hyvin muotoillussa 
puheessa. Onhan sopimatonta ja sangen paheksuttavaa 
vakavan asian yhteydessä käyttää juomaseuraan sopi¬ 
vaa kieltä tai puhua kaksimieliseen sävyyn. Kun Peri¬ 
kles strategina ollessaan oli neuvottelemassa yhteisistä 
virka-asioista kollegansa, runoilija Sofokleen kanssa, 
sattui ohitse kulkemaan muuan kaunis poika. Sofokles 
huudahti: »Katsopas Perikles, mikä sievä poika!» Osu¬ 
vasti huomautti Perikles: »Miksei, Sofokles, mutta stra¬ 
tegin on osattava pitää kurissa paitsi kätensä myös sil¬ 
mänsä.» Kuitenkin jos Sofokles olisi lausahtanut saman 

voimailijoiden katsastuksessa, ei olisi ollut mitään syytä 
moittia häntä. Näin paljon merkitsevät paikka ja ajan¬ 
kohta. Niinpä jos joku on matkalla tai kävelyllä vajon¬ 
neena ajatuksiinsa, koska hänen on määrä ajaa oikeus¬ 
juttua, tai jos hän miettii hyvin keskittyneesti jotakin 
muuta, häntä ei kukaan moiti, mutta jos hän menettelee 
samoin vieraskutsuilla, häntä pidetään sivistymättömä¬ 
nä, koska hän ei tajua tilanteen vaatimuksia. 

145. Sellainen mikä räikeästi loukkaa hyviä tapoja, 
esimerkiksi laulaminen forumilla tai jokin muu täysi 
järjettömyys, on helppo todeta eikä sen suhteen juuri 
kannata antaa varoituksia eikä neuvoja. Sitä vastoin sel¬ 
laisia rikkeitä, jotka näyttävät vähäpätöisiltä ja jäävät 
monilta huomaamattakin, on syytä karttaa huolellisem¬ 
min. Niin kuin asiantuntija huomaa lyyran tai huilun 
äänessä pienimmänkin epäpuhtauden, samoin on valvot¬ 
tava, ettei elävässä elämässä pääse esiintymään mitään 
epäpuhtautta; siitä on pidettävä vielä paljon tarkem¬ 
paakin huolta, koska tekojen sopusointu on paljon tär¬ 
keämpää ja arvokkaampaa kuin sävelten. 

146. Niin kuin siis muusikon korva erottaa lyyran 
äänessä pienimmätkin vivahteet, samoin me, mikäli py¬ 
rimme terävästi ja valppaasti tarkkailemaan virheitä, 
voimme usein tehdä pikkuseikoista tärkeitä johtopää¬ 
töksiä. Katseesta, kulmakarvojen siliämisestä tai rypis- 
tymisestä, surumielisyydestä, hilpeydestä, naurusta, pu¬ 
heesta, vaitiolosta, äänen korostamisesta tai vaimenta¬ 
misesta ja muista vastaavista seikoista voimme helposti 
todeta, mikä näistä eleistä on paikallaan, mikä ristirii¬ 
dassa velvollisuuden ja luonnollisuuden kanssa. Kan¬ 
nattaa tarkkailla toisia ihmisiä nähdäkseen, miltä kaik¬ 
ki tällainen vaikuttaa: sitä, mikä ei sovi heille, tulee 
meidänkin karttaa. Jostakin syystä huomaamme näet 
rikkeet paremmin muissa kuin itsessämme. Niinpä oppi- 

Iaankin on helpointa korjata virheensä, jos opettaja oi- 
kaisumielessä matkii niitä. 

147. Milloin emme itse pysty tekemään oikeaa valin¬ 
taa, ei ole pahitteeksi kääntyä sellaisten puoleen, joilla 
on opillista viisautta tai käytännön kokemusta, ja tie¬ 
dustella heidän mielipidettään erityyppisistä velvolli¬ 
suuksista. Ihmisten enemmistö näet kulkeutuu siihen 
suuntaan, mihin luonto itse on vetämässä. Neuvoa ky¬ 
syttäessä ei ole katsottava vain sitä, mitä kukin sanoo, 
vaan myös mitä hän ajattelee, lisäksi vielä miksi hän 
näin ajattelee. Maalarit, kuvanveistäjät, vieläpä runoi¬ 
lijatkin haluavat yleisön tarkastelevan heidän teok¬ 
siaan, jotta se mikä ehkä herättää yleistä arvostelua, 
voisi tulla korjatuksi, ja he tutkistelevat sekä itse että 
muilta kysellen, mikä teoksessa on vikana. Myös meidän 
on samoin syytä tehdä, jättää tekemättä, muuttaa ja 
korjata monia seikkoja toisten arvostelun perusteella. 

148. Siitä mikä tehdään totunnaisten tapojen ja yh¬ 
teiskunnan perinnäisten säädöksien mukaisesti, ei tarvit¬ 
se antaa mitään ohjeita, sillä nämä ovat ohjeita jo it¬ 
sessään. Ja jos Sokrates tai Aristippos ovatkin tehneet 
tai puhuneet jotakin vastoin yhteiskuntansa tapoja ja 
tottumuksia, ei kenenkään silti pidä erehtyä kuvittele¬ 
maan, että hänen olisi lupa tehdä samoin. Nämä näet 
saivat tämän erioikeuden suurten, yli-inhimillisten an¬ 
sioidensa perusteella. Kyynikkojen oppijärjestelmä taas 
on kokonaan hylättävä, sillä se sotii säädyllisyyttä vas¬ 
taan, ja ilman tätä ei voi olla olemassa mitään oikeaa 
eikä mitään moraalisesti hyvää. 

149. Sellaisia, joiden on nähty koko elämänsä ajan 
toimineen moraalisesti oikeiden, suurten asioiden paris¬ 
sa, isänmaan ystäviä, jotka ovat sitä ansiokkaasti pal¬ 
velleet tai yhä palvelevat, tulee meidän kunnioittaa ja 
pitää arvossa samalla tavoin kuin valtiollisen tai soti- 

laallisen viran haltijoita. Myös vanhempaa polvea koh¬ 
taan on osoitettava suurta huomaavaisuutta, samoin ala¬ 
maisuutta esivaltaa kohtaan. On tehtävä ero oman val¬ 
tion kansalaisen ja vierasmaalaisen välillä, vieraan koh¬ 
dalla vielä senkin mukaan, onko hän saapunut luoksem¬ 
me yksityishenkilönä vai valtionsa edustajana. Kaiken 
kaikkiaan, yksityiskohtiin tässä puuttumatta, meidän tu¬ 
lee kunnioittaa, suojella ja ylläpitää koko ihmissuvun 
käsittävää veljeyttä ja yhteisyyttä. 

150. Siitä, mitä ammatteja ja elinkeinoja on katsot¬ 
tava sopiviksi vapaasyntyiselle miehelle ja mitä taas 
alentaviksi, on meillä vanhastaan totuttu ajattelemaan 
seuraavaan tapaan. Hyväksyttäviä eivät ensinnäkään 
ole sellaiset ammatit, jotka herättävät ihmisissä mie- 
lenkarsautta, kuten tullimiesten ja koronkiskurien. Va¬ 
paasyntyiselle sopimattomia ja alentavia ovat kaikkien 
niiden palkkatyöläisten ammatit, joille maksetaan hei¬ 
dän kättensä työstä eikä ammattitaidosta; heidän koh- 
dallaanhan juuri palkka on orjuuden käsiraha. Ala-ar¬ 
voista tointa on katsottava myös niiden harjoittavan, 
jotka ostavat tukkukauppiailta myydäkseen saman tien 
edelleen: eiväthän he saa lainkaan voittoa, elleivät pui¬ 
jaa tuntuvasti. Mikään ei todellakaan ole häpeällisem- 
pää kuin epärehellisyys. Alentavia ovat edelleen kaikki 
käsityöläisammatit — eihän työpajassa voi olla mitään 
vapaasyntyisen arvolle sopivaa. Kaikkein vähiten hy¬ 
väksyttäviä ovat ne ammatit, jotka palvelevat nautin¬ 
toja: 

— kalanmyyjät, teurastajat, kokit, kanatarhurit, 

kalastajat — 

kuten Terentius sanoo; tähän voi, jos haluaa, lisätä vie¬ 
lä hajustekauppiaat, tanssijat ja koko varieteetaiteen. 

151. Sellaiset ammatit sen sijaan, jotka vaativat suu- 


MORAALINEN HYVÄ 


167 

rempaa asiantuntemusta tai joista on huomattavaa hyö¬ 
tyä, kuten lääkärin, arkkitehdin ja yleissivistykseen 
kuuluvien aineiden opettajan toimet, ovat kunniallisia 
niille, joiden säädylle ne sopivat. Kaupankäyntiä on pi¬ 
dettävä alentavana, jos se rajoittuu vähiin; jos kauppa 
sen sijaan on runsasta ja suurimittaista, tuottaa joka 
puolelta paljon hyödykkeitä ja jakaa niitä rehellisesti 
monien käyttöön, se ei ole kovinkaan moitittavaa. Ja 
mielestäni on täysi syy sitä suorastaan ylistääkin, jos 
kaupan harjoittaja saatuaan voittoa kyllikseen tai sa¬ 
nokaamme mieluummin riittävästi vetäytyy satamasta 
maatiloilleen, aivan niin kuin hän on usein mereltä saa¬ 
punut satamaan. Mutta kaikista niistä tavoista, joilla 
toimeentuloa voidaan hankkia, ei mikään ole maanvil¬ 
jelyä parempaa, antoisampaa eikä viehättävämpää, ei 
myöskään enemmän vapaasyntyisen miehen arvon mu¬ 
kaista. Maanviljelystä olen puhunut kylliksi teoksessani 
Gato maior (Vanhuudesta): siitä siis voit saada tätä ai¬ 
hetta koskevat tiedot. 

152. Katson nyt tehneeni riittävästi selkoa siitä, millä 
tavoin velvollisuudet johdetaan moraalisen hyvän eri 
lajeista. Mutta moraalisesti oikeiden toimintojen kes¬ 
ken voi nousta ristiriita ja tarve verrata, kumpi kahdes¬ 
ta oikeasta asiasta on enemmän oikea; tämän kohdan on 
Panaitios jättänyt käsittelemättä. Kun näet kaikki mo¬ 
raalinen hyvä juontuu jostakin noista neljästä lähteestä, 
joista yksi on tieto, toinen yhteistunne, kolmas mielen- 
suuruus, neljäs kohtuullisuus, joudutaan velvollisuuden 
valinnassa usein vertaamaan näitä toisiinsa. 

153. Yhteistunteeseen perustuvat velvollisuudet ovat 
ymmärtääkseni luonnonmukaisempia kuin tietoon poh¬ 
jautuvat. Tätä voi tukea seuraavalla todisteella. Jos 
joku todellinen viisas joutuisi viettämään sellaista elä¬ 
mää, että hänellä olisi kaikkea yllin kyllin ja hän saisi 

rikkomattomassa rauhassa mietiskellä ja pohtia kaikkea 
mikä on tietämisen arvoista, mutta hänen yksinäisyy¬ 
tensä olisi niin täydellinen ettei hän saisi nähdä ainoa¬ 
takaan ihmistä, hän ei voisi elää. Ensimmäinen kaikista 
hyveistä on todellinen viisaus, se josta kreikkalaiset 
käyttävät nimitystä sofia — käytännön viisaudella, jo¬ 
ka on kreikaksi fronesis, tarkoitamme näet jotakin muu¬ 
ta, nimittäin tietoa siitä, mitä tulee tavoitella ja mitä 
karttaa. Tuo viisaus taas, jonka sanoin olevan hyveistä 
ensimmäinen, on jumalallisten ja inhimillisten asioiden 
tuntemusta, johon perustuu myös jumalien ja ihmisten 
välinen yhteys ja ihmisten keskinäinen yhteenkuuluvuus. 
Ja jos tämä on hyveistä suurin, kuten se ehdottomasti 
on, täytyy myös sen velvollisuuden, joka perustuu yh¬ 
teyden tunteeseen, olla tärkein. Olevaisen tunteminen ja 
tutkistelu olisi jollakin tavoin vaillinaista ja kesken¬ 
eräistä, ellei se johtaisi mihinkään toimintaan. Toimin¬ 
ta taas tulee näkyviin ennen kaikkea ihmisten etujen 
vaalimisena; se koskee siis ihmissuvun yhteisyyttä, jo¬ 
ten se on asetettava tietämisen edelle. 

154. Ratkaisevalla tavalla todistaa tämän oikeaksi 
ihmisten parhaimmiston käyttäytyminen. Voiko kukaan 
olla niin intohimoisesti syventynyt tutkimaan luomakun¬ 
nan olemusta, että jos hän olisi pohtimassa ja mietiske- 
lemässä näitä mitä suurimmassa määrin tietämisen ar¬ 
voisia asioita ja uskoisi jo voivansa laskea tähtien lu¬ 
vun tai mitata maailmankaikkeuden, hän ei jättäisi ja 
heittäisi kaikkea, jos saisi äkkiä tiedon, että isänmaa on 
joutunut äärimmäiseen vaaraan, jonka hän pystyisi eh¬ 
käisemään ja torjumaan? Ja saman hän tekisi, jos ky¬ 
seessä olisi hänen isäänsä tai ystäväänsä koskeva tär¬ 
keä asia tai vaara. 

155. Tästä näemme, että oikeamielisyyteen perustu¬ 
via velvollisuuksia on pidettävä tärkeämpinä kuin tie- 

toon tähtääviä harrastuksia ja siihen liittyviä velvolli¬ 
suuksia; edelliset näet koskevat ihmiskunnan parasta, 
jonka tulisi olla kaikkein tähdellisin asia ihmiselle. 

Nekään, jotka ovat kaiken harrastuksensa ja koko 
elämänsä omistaneet tutkimuksiin, eivät silti ole jättä¬ 
neet edistämättä ihmisten hyvinvointia ja menestystä. 
He ovat näet opettaneet monia paremmiksi ja valtiol¬ 
leen hyödyllisemmiksi kansalaisiksi. Näin kasvatti py- 
thagoralainen Lysis thebalaista Epameinondasta, Platon 
syrakusalaista Dionia, ja monia muitakin esimerkkejä 
on. Samoin on itseni kohdalla: mitä palveluksia olenkin 
valtiolle tehnyt — sikäli kuin olen jotakin tehnyt —, 
tälle uralleni lähdin opettajieni koulimana ja opetuk¬ 
sin evästämänä. 

156. Tällaiset miehet eivät kasvata ja opeta opinha¬ 
luisia ainoastaan elinaikanaan, henkilökohtaisesti, vaan 
kirjoitustensa kautta heillä on sama vaikutus vielä kuol¬ 
tuaankin. He eivät ole jättäneet käsittelemättä ainoata¬ 
kaan kysymystä, joka koskee lakeja, tapoja tai valtio- 
laitosta; näyttääkin siltä, että he ovat käyttäneet hiljai¬ 
suudessa vietetyn elämänsä meidän toimivien hyväksi. 
Näin nämä tieteellisiin ja filosofisiin tutkimuksiin an¬ 
tautuneet miehet alistavat kokemuksensa ja tietonsa 
nimenomaan ihmiskunnan palvelukseen. Tästä syystä 
on myös hyödyllisempää kyetä puhumaan vaikuttavasti 
— kunhan vain puhuu järkevästi — kuin pystyä ajat¬ 
telemaan kuinka syvällisesti hyvänsä mutta olla vailla 
puhetaidon lahjaa. Mietiskely näet liikkuu vain oman 
itsensä ympärillä, kun taas puhetaito tavoittaa kaikki 
ne joihin olemme liittyneet yhteisyyden sitein. 

157. Eivät mehiläiset keräänny parviksi rakentaak¬ 
seen kennostoja, vaan rakentavat kennostot koska luon¬ 
to panee ne parveilemaan. Sama pitää paikkansa, ja 
vielä paljon suuremmassakin määrin, ihmisten kohdal- 

la: myös he etsiytyvät luonnostaan toistensa seuraan ja 
toteuttavat sitten toiminnan ja ajattelun taitoaan. Niin¬ 
pä ellei se hyve, joka ilmenee huolenpitona ihmisistä, 
toisin sanoen ihmiskunnan yhteisyyden tunteena, olisi 
tiedon seuralaisena, tieto tuntuisi yksinäiseltä ja hedel¬ 
mättömältä. Samoin olisi mielen suuruus, jolla ei olisi 
kosketusta inhimilliseen yhteisöön, suoranaista raakuut¬ 
ta ja eläimellisyyttä. Näin siis ihmisten keskinäinen yh¬ 
teys on tärkeämpää kuin pyrkimys tiedon hankintaan. 

158. Ei pidä paikkaansa se joidenkuiden esittämä 
väite, että ihmiset olisivat liittyneet toistensa seuraan 
yhteisöksi voidakseen tyydyttää elämän perustarpeita, 
koska kerran emme ilman toisten apua pysty hankki¬ 
maan emmekä saamaan aikaan kaikkea mitä luonto 
vaatii — jos näet jokin taikasauva loihtisi meille yltä¬ 
kylläiset määrät kaikkea mitä kuuluu elämän välttä¬ 
mättömyyksiin ja mukavuuksiin, silloin muka kaikki 
älykkäimmät jättäisivät työt ja toimet sikseen ja vetäy¬ 
tyisivät kokonaan tieteellisten tutkimusten pariin. Näin 
ei ole laita. He pakenisivat yksinäisyyttä ja etsisivät 
toveria tutkimustyöhönsä; he tahtoisivat milloin opet¬ 
taa, milloin oppia, milloin kuunnella, milloin puhua. 
Näin siis jokainen velvollisuus, joka tähtää ihmisten 
välisen yhteisyyden säilyttämiseen, on asetettava sen 
velvollisuuden edelle, joka perustuu tietämykseen. 

159. On ehkä kysyttävä sitäkin, onko tämä yhteis- 
tunne, joka kaikkein eniten vastaa luonnon tarkoituksia, 
aina asetettava myös kohtuullisuuden ja säädyllisyyden 
edelle. Mielestäni ei. On näet eräitä niin alhaisia ja toi¬ 
sia niin häpeällisiä asioita, ettei viisas mies tekisi niitä 
vaikka valtion pelastus olisi kyseessä. Poseidonios on 
koonnut niitä suuren joukon, mutta jotkin niistä ovat 
niin törkeitä ja siivottomia, että olisi häpeä niitä maini¬ 
takaan. Moiseen ei viisas siis ryhdy valtion vuoksi ei- 

kä liioin valtio halua vuokseen sellaiseen ryhdyttävän. 
Asia on kuitenkin helpompi sikäli, että ei voi sattua ti¬ 
lannetta, jossa valtiolle olisi hyötyä siitä että viisas te¬ 
kisi jotakin tällaista. 

160. Voidaan siis katsoa näytetyksi toteen, että kun 
on tehtävä valinta velvollisuuksien välillä, etusijalla on 
se velvollisuuksien laji, joka perustuu ihmisten yhteen¬ 
kuuluvuuteen. Tieto ja käytännöllinen viisaus näet tuot¬ 
tavat tulokseksi harkitun toiminnan; tästä seuraa, että 
on arvokkaampaa toimia harkiten kuin pelkästään aja¬ 
tella viisaasti. 

Mutta tässä onkin riittämiin tästä aiheesta. Nyt on 
saatu selville itse periaate, nimittäin että etsittäessä oi¬ 
keaa velvollisuutta ei ole vaikea todeta, mikä niistä on 
asetettava kunkin edelle. Vielä yhteis tunteeseenkin 
pohjautuu kokonainen asteikko velvollisuuksia, joiden 
keskinäinen tärkeysjärjestys kuitenkin on helppo tode¬ 
ta: ensimmäiseksi on meillä velvollisuuksia kuolemat¬ 
tomia jumalia kohtaan, toiseksi isänmaata, kolmanneksi 
vanhempiamme ja sitten asteittain muita kohtaan. 

Tästä suppeasta esityksestä käy ilmi, että ihmiset 
ovat usein epätietoisia paitsi siitä, onko jokin asia mo¬ 
raalisesti oikea vai väärä, myös siitä, kumpi kahdesta 
tarjolla olevasta moraalisesti oikeasta asiasta on oike¬ 
ampi. Tämän kohdan on Panaitios jättänyt käsittele¬ 
mättä, kuten edellä olen maininnut. Mutta siirtykäämme 
nyt jäljellä oleviin kysymyksiin. 


TOINEN KIRJA 

EDULLISUUS 


1. Uskon, Marcus-poikani, tehneeni edellisessä kir¬ 
jassa riittävästi selkoa siitä, millä tavoin velvollisuudet 
johdetaan moraalisesta hyvästä ja kaikista hyveen eri 
lajeista. Nyt seuraavaksi aion käsitellä niitä velvolli¬ 
suuksien lajeja, jotka koskevat kaikkea mikä tekee elä¬ 
män miellyttäväksi, keinoja joilla ihmisten tarvitsemia 
hyödykkeitä voidaan hankkia, edelleen vaikutusvaltaa 
ja rikkautta. Ennen kuin käyn käsiksi tähän aiheeseen, 
sanon muutaman sanan tarkoitusperistäni ja filosofi¬ 
sesta katsantokannastani. 

2. Vaikka teokseni ovat innostaneet monia lukemisen 
ohella myös kirjoittamiseen, silti pelkään toisinaan, että 
tietyt kelpo kansalaiset eivät siedä koko käsitettä filo¬ 
sofia ja että he ihmettelevät, kuinka minä uhraan sille 
niin paljon vaivannäköä ja aikaa. 

Niin kauan kuin valtio oli niiden hallinnassa, joiden 
huostaan se oli vapaaehtoisesti uskonut itsensä, minun 
kaikki ponnistukseni ja ajatukseni keskittyivät siihen. 
Kun sitten kaikki tyynni oli joutunut yhden miehen val¬ 
tikan alle eikä minun neuvoilleni ja arvovallalleni enää 
ollut missään sijaa ja kun olin vielä menettänyt ystävä¬ 
ni, nuo korkea-arvoiset miehet, jotka olivat kanssani 
taistelleet tasavallan puolesta, en silti jättäytynyt ma¬ 
sennuksen valtaan, joka olisi saanut minusta yliotteen 
ellen olisi kamppaillut sitä vastaan, enkä liioin antau¬ 
tunut filosofin arvolle sopimattomiin aistinautintoihin. 

3. Kunpa valtio olisikin pysynyt siinä tilassa, johon 
se jo oli pääsemässä, eikä olisi joutunut sellaisten mies¬ 
ten käsiin, joiden pyrkimyksenä oli ei niinkään valtiol¬ 
lisen järjestyksemme muuttaminen kuin sen tuhoami¬ 
nen! Silloin näet, niin kuin tapani oli tasavallan vielä 
ollessa pystyssä, ensinnäkin omistaisin tarmoani enem¬ 
män puhujantoimintaan kuin kirjoittamiseen, ja toiseksi 
en pukisi kirjalliseen asuun sitä mitä nykyisin vaan pu¬ 
heitani, kuten ennen usein tein. Mutta kun tasavalta, jo¬ 
hon olin tottunut keskittämään kaiken huolenpitoni, 
kaikki ajatukseni ja ponnistukseni, lakkasi olemasta, 
lakkasi tietysti myös ääneni kaikumasta forumilla ja 
senaatissa. 

4. Henkeni ei kuitenkaan voinut pysyä toimettomana, 
ja koska nuoruudestani asti olen harrastanut filosofisia 
opintoja, uskoin voivani kunniakkaimmalla tavalla va¬ 
pautua suruistani palaamalla niiden pariin. Nuorena 
olin tietoa saadakseni uhrannut filosofialle paljon ai¬ 
kaa, mutta lähdettyäni virkauralle ja antauduttuani ko¬ 
konaan valtion palvelukseen filosofialle liikeni vain se 
aika, joka ei mennyt ystäville tai valtiollisiin toimiin. 
Sekin kaikki kului lukemiseen, kirjoittamiseen ei ollut 
vapaata aikaa. 

5. Katson siis näistä suurista onnettomuuksista olleen 
itselleni sentään sen verran hyötyäkin, että olen voinut 
saattaa kirjalliseen muotoon sellaista, mitä meillä ei 
kovinkaan hyvin tunneta ja mikä kuitenkin on mitä suu¬ 
rimmassa määrin tuntemisen arvoista. Sillä kautta ju¬ 
malien, mikä voi olla tavoiteltavampaa ja suurenmoi- 
sempaa kuin viisaus? Onko mitään ihmiselle parempaa, 
mitään enemmän ihmisen arvoista? Niitä jotka siihen 
pyrkivät, nimitetään filosofeiksi; filosofia, mikäli tämä 
sana tahdotaan kääntää, onkin juuri »viisauden rakka¬ 
utta». Viisaus taas on muinaisten filosofien määritelmän 

mukaan tietoa jumalallisista ja inhimillisistä asioista 
sekä niistä syistä, jotka näitä ohjaavat. Jos joku moit¬ 
tii tällaista harrastusta, en tosiaan voi ymmärtää, mitä 
hänen mielestään sitten kannattaisi ylistää. 

6. Sillä jos etsimme mielellemme virkistystä ja le¬ 
vähdystä huolistamme, mikä vetää vertoja niiden har¬ 
rastuksille, jotka ovat alati tutkimassa jotakin mikä 
tähtää ja auttaa hyvään ja onnelliseen elämään? Tai 
jos tavoitteenamme on luonteenlujuus ja siveellinen 
kunto, me joko pääsemme siihen juuri tämän menetel¬ 
män avulla tai sitten ei mitään menetelmää olekaan. 
Väite, ettei mikään keino muka auta näihin tärkeimpiin 
päämääriin, vaikka vähäpätöisimpiinkin on kuhunkin 
omat keinonsa, sopii sellaisten suuhun, jotka puhuvat 
harkitsematta ja erehtyvät kaikkein tärkeimmissä asi¬ 
oissa. Ja jos on olemassa jokin menetelmä, joka vie hy¬ 
veeseen, mistä voi sitä etsiä, kun on kääntänyt selkänsä 
tälle tiedon saannin mahdollisuudelle? 

Suositellessani filosofisia opintoja käsittelen tavalli¬ 
sesti tätä aihetta seikkaperäisemmin, kuten olen eräässä 
toisessa kirjassani tehnytkin. Tällä kertaa oli tarkoi¬ 
tuksenani vain selittää, minkä tähden olen jouduttuani 
syrjään valtiollisesta toiminnasta paneutunut juuri näi¬ 
hin harrastuksiin, 

7. Saan kuitenkin kuulla huomautuksia ja nimen¬ 
omaan oppineiden ja valistuneiden esittämiä tieduste¬ 
luja, katsonko olevani täysin johdonmukainen, kun väi¬ 
tän, ettei meillä voi olla mistään varmaa tietoa, mutta 
pidän silti tapanani esitellä näkemyksiäni eri aiheista, 
niin kuin juuri nytkin olen antamassa ohjeita velvolli¬ 
suudesta. Haluaisin, että tällaiset henkilöt olisivat riit¬ 
tävästi selvillä meidän akateemikkojen kannasta. Meil¬ 
lä ei näet mieli harhaile päämäärättömästi, tietämättä 
koskaan, mitä seurata. Millainen olisikaan meillä henki- 

nen tila, suorastaan koko elämä, jos luovuttaisiin ei vain 
järkiperäisen pohdinnan vaan elämänkin ohjaavista pe¬ 
riaatteista? Me emme halua tällaista; mutta kun muut 
koulukunnat sanovat eräiden asioiden olevan varmoja, 
toisten epävarmoja, me olemme eri kannalla siinä, että 
sanomme toisten asioiden olevan todennäköisiä, toisten 
epätodennäköisiä. 

8. Mikä voisi siis estää minua seuraamasta sitä, mitä 
pidän todennäköisenä, ja hylkäämästä kaikkea päinvas¬ 
taista? Näinhän vältyn esittämästä liian haastavia väit¬ 
teitä ja syyllistymästä harkitsemattomuuteen, joka on 
viisaudesta mahdollisimman kaukana. Se taas, että mei¬ 
käläisillä on kaikkiin asioihin vastaväitteensä, johtuu 
siitä että tästä »todennäköisestä» ei voida päästä sel¬ 
vyyteen, ellei verrata näkökohtia puolin ja toisin. 

Tästä kaikesta uskon tehneeni kyllin tarkoin selkoa 
teoksessani Academica. Mutta vaikka sinä, poikani Ci¬ 
cero, olet parhaillaan perehtymässä kaikkein vanhim¬ 
man ja maineikkaimman filosofisen koulukunnan op¬ 
peihin ja opettajanasi on itse Kratippos, joka on täysin 
tuon loistavan koulukunnan perustajien veroinen, soisin 
etteivät sinulle jäisi tuntemattomiksi nämä meidänkään 
periaatteemme, etenkin kun ne ovat sangen lähellä tei¬ 
dän oppejanne. Mutta käykäämme nyt käsiksi aihee¬ 
seemme. 

9. On siis olemassa viisi periaatteellista seikkaa, jot¬ 
ka on otettava huomioon pyrittäessä saamaan selville 
velvollisuutta. Näistä kaksi koskee asianmukaisuutta ja 
moraalista hyvää, kaksi elämän mukavuuksia eli rik¬ 
kautta, mahtia ja vaikutusvaltaa, viides sitä miten osa¬ 
taan valita oikein, jos muut mainitsemani kohdat näyt¬ 
tävät olevan ristiriidassa. Näistä on moraalisen hyvän 
osuus saatu käsitellyksi loppuun; siitä toivonkin sinun 
olevan perillä parhaiten. 

Tämänkertainen aiheemme on sama josta käytetään 
nimitystä edullisuus. Tämän sanan kohdalla kielemme 
käytäntö on kääntynyt väärään suuntaan ja päätynyt 
vähitellen tekemään eron moraalisen hyvän ja edulli¬ 
suuden välille; näin on vakiintunut se käsitys, että jokin 
voi olla moraalisesti oikeaa olematta edullista ja olla 
edullista olematta silti oikeaa. Mitään tätä käsitystä 
turmiollisempaa ei ihmisten elämään olisi voitu tuoda. 

10. Eräät erittäin arvovaltaiset filosofit tekevät teo¬ 
reettisen eron näiden kolmen toisiinsa punoutuvan nä¬ 
kökohdan välillä, ja heidän pyrkimyksensä on täysin 
vakava ja rehellinen. Mutta ne jotka eivät tässä näe 
asian ytimeen, tulkitsevat usein — taitavia saivarteli- 
joita kun ihailevat — ilkeyden viisaudeksi. Heidän ereh¬ 
dyksensä on oikaistava ja koko tuo harhakäsitys kor¬ 
vattava sillä vakaumuksella, että he saavuttavat tahto¬ 
mansa vain jos heidän pyrkimyksensä ovat kunnialliset 
ja toimintansa rehellistä, eivät petoksen ja pahuuden 
avulla. 

11. Kaikesta siitä, mikä on tärkeää ihmiselämän säi¬ 
lymiselle, osa on elotonta, kuten kulta, hopea, maan 
tuotteet ja muu vastaava, osan taas muodostavat elolli¬ 
set olennot, joilla on omat viettinsä ja pyy teensä. Näis¬ 
tä toiset ovat vailla järkeä, toisilla on järki. Järkeä 
vailla ovat hevoset, härät ja muut kotieläimet, joiden 
työ edistää ihmisten toimeentuloa. Järjelliset jaetaan 
kahteen ryhmään, jumaliin ja ihmisiin. Hurskaus ja 
nuhteettomuus varmistavat jumalien suopeuden; seuraa- 
vaksi eniten voivat ihmisiä hyödyttää muut ihmiset. 

12. Samalla tavoin voidaan jaotella ne asiat, jotka 
tuottavat vahinkoa ja haittaa. Mutta koska jumalien 
ei uskota voivan vahingoittaa, heitä ei oteta tässä yh¬ 
teydessä huomioon, ja näin katsotaan, että suurinta va¬ 
hinkoa ihmisille aiheuttavat juuri ihmiset. 

Siitä, minkä sanoimme olevan elotonta, on valtaosa 
ihmistyön aikaansaannosta. Ilman ihmisen työtä ja tai¬ 
toa emme sitä olisi saaneet emmekä ilman ihmisten vä¬ 
litystä voisi sitä käyttää. Terveydenhoito, merenkulku, 
maanviljely, viljan ja muiden maan tuotteiden korjuu 
ja varastointi olisi ilman ihmistyötä ollut mahdotonta. 

13. Ei myöskään voitaisi viedä maasta niitä hyödyk¬ 
keitä, joita meillä on yli oman tarpeen, eikä tuoda sel¬ 
laista mitä meiltä puuttuu, elleivät ihmiset hoitaisi näi¬ 
tä tehtäviä. Samoin ei ilman ihmiskäden työtä maan si¬ 
sästä louhittaisi meille niin välttämätöntä kiveä, ja kai¬ 
vamatta jäisivät myös 

kupari, rauta, hopea, kulta, katkoihinsa poveen maan. 

Entä mistä ihmissuku olisi aluksi voinut saada asu¬ 
muksia torjumaan ankaraa kylmyyttä ja lievittämään 
helteen tukaluutta, tai miten olisi myöhemmin korjattu 
rakennuksia, jotka olivat sortuneet myrskyn tai maan¬ 
järistyksen kourissa tai omaa vanhuuttaan, ellei yhteis¬ 
elämä olisi opettanut pyytämään kaikessa tällaisessa 
apua muilta ihmisiltä? 

14. Ja ajatelkaamme vesijohtoja, kanavia, viljelys¬ 
maiden kastelumenetelmiä, aallonmurtajia, keinotekoi¬ 
sia satamia — olisiko tällainen mahdollista ilman ih¬ 
misen toimintaa? Näistä ja monista muista esimerkeistä 
käy selvästi ilmi, että se siunaus ja hyöty, joka koituu 
elottomista asioista, olisi ilman ihmiskätten työtä ollut 
meiltä täysin saavuttamattomissa. 

Entä lopuksi, voitaisiinko ilman ihmisten apua saada 
eläimistä mitään hyötyä tai etua? Juuri ihmisethän ovat 
ensimmäisinä keksineet, mihin voimme mitäkin eläintä 
käyttää, emmekä nykyään voisi ilman ihmistyötä ruok¬ 
kia tai kesyttää niitä, emme huolehtia niistä emmekä 
ajan tullen saada niistä hyötyä. Samoin ihmiset surmaa- 

vat vahingollisia eläimiä ja pyydystävät sellaisia, joilla 
voi olla jotakin käyttöä. 

15. Mitäpä tässä luettelemaan niitä monia taitoja, 
joita ilman elämä olisi ollut suorastaan mahdotonta? 
Kuinka esimerkiksi parannettaisiin sairaita, mitä huvia 
olisi terveillä, millainen olisi koko elämänmuotomme, 
elleivät niin monet taidot olisi meitä palvelemassa? 
Juuri ne ovat jalostavalla vaikutuksellaan kohottaneet 
ihmiselämän niin paljon eläinten elämäntavan ja -tar¬ 
peiden yläpuolelle. Vain ihmisten yhteen liittyminen on 
tehnyt mahdolliseksi kaupunkien rakentamisen ja kan- 
soittamisen. Seurauksena on ollut lakien ja tapojen va¬ 
kiinnuttaminen, oikeuksien tasapuolinen jakaminen ja 
tietyn elämänjärjestyksen muotoutuminen. Tämä on 
hionut ihmisen luonnetta, opettanut ottamaan huomioon 
toisetkin ja tehnyt elämän turvatummaksi, ja sillä että 
vuoroin annamme ja otamme vastaan sekä autamme ja 
hyödytämme toinen toistamme, olemme päässeet kai¬ 
kesta puutteesta. 

16. Olen viipynyt tässä aiheessa kauemmin kuin olisi 
tarpeenkaan. Kenelle ei olisi päivänselvää se mistä Pa- 
naitios kertoo monisanaisesti, nimittäin ettei kukaan olisi 
voinut sodassa päällikkönä eikä rauhan aikana valtion¬ 
sa johtomiehenä saada aikaan mitään suurta ja siu¬ 
nauksellista ilmein muiden ihmisten tukea? Panaitios pu¬ 
huu Themistokleesta, Perikleestä, Kyyroksesta, Agesi- 
laoksesta ja Aleksanteri Suuresta ja huomauttaa, ettei¬ 
vät nämä ilman toisten ihmisten apua olisi voineet yltää 
sellaisiin saavutuksiin; hänen ei olisi ollut tarpeellista 
käyttää todistajia tässä itsestään selvässä asiassa. 

Mutta niin kuin ihmisten yhteishenki ja yksimielisyys 
tuottavat meille suuria etuja, samoin ei myöskään ole 
niin hirveää tuhoa, ettei sitä ihminen voisi aiheuttaa toi¬ 
selleen. On olemassa suuren ja monitietoisen peripatee- 

tikon Dikaiarkhoksen teos, joka käsittelee ihmisten kuo¬ 
lemansyitä. Hän on kerännyt yhteen muut syyt, sellaiset 
kuin tulvat, kulkutaudit, aavikoille nääntymiset ja äkil¬ 
liset tuhoeläinparvet, joiden hyökkäysten hän sanoo hä¬ 
vittäneen sukupuuttoon kokonaisia miespolvia, ja vertaa 
sitten, kuinka paljon enemmän ihmisiä on tuhoutunut 
ihmisten hyökkäyksissä, siis sodissa ja vallankumouk¬ 
sissa, kuin kaikissa muissa onnettomuuksissa. 

17. Kun siis ei ole mitään epäilystä siitä, että juuri 
ihmisistä on ihmisille eniten sekä hyötyä että vahinkoa, 
uskon että hyveen nimenomaisena tehtävänä on taivut¬ 
taa puolelleen ihmismielet ja saada ne toimimaan omak¬ 
si parhaakseen. Elottomista asioista ja eläinten käytös¬ 
tä ihmiselämään saatava hyöty on ruumiillisen työn tu¬ 
losta; sen sijaan ihmisten toimivalmius ja alttius hyvin¬ 
vointimme lisäämiseen saavat herätteensä viisaudesta 
ja hyveestä. 

18. Hyvehän perustuu jokseenkin kokonaan kolmeen 
seikkaan. Ensimmäinen on kyky oivaltaa, mikä on missä¬ 
kin asiassa totta ja aitoa, mitkä ovat asioiden keskinäi¬ 
set suhteet, mitkä seuraukset ja edellytykset ja mikä on 
mihinkin syynä. Toinen on, että pitää kurissa intohi¬ 
monsa — näistä kreikkalaiset käyttävät nimitystä pa- 
thos — ja alistaa halunsa — kreikaksi horme — järjel- 
le kuuliaisiksi. Kolmas on, että suhtautuu harkiten ja 
viisaasti niihin joiden parissa elää. Näin voimme heidän 
tukeminaan saada luonnon vaatimukset täytetyksi, vielä 
runsain mitoinkin; samoin voimme heidän avullaan tor¬ 
jua meitä uhkaavat ikävyydet sekä kostaa niille, jotka 
ovat yrittäneet vahingoittaa meitä, ja rangaista näitä 
oikeuden ja inhimillisyyden sallimalla tavalla. 

19. Kohta esitän, millä keinoin pystymme hankki¬ 
maan ja säilyttämään toisten ihmisten myötämielisyy¬ 
den; ensin kuitenkin pari sanaa. 

Kukapa ei tietäisi, että onncttarella on suuri mahti 
suuntaan ja toiseen, niin myötä- kuin vastoinkäymisiin- 
kin? Kun onnetar suo meille suotuisan tuulen, pääsem¬ 
me toivomaamme satamaan, kun hän panee tuulen pu¬ 
haltamaan vastaan, joudumme merihätään. Mutta nyt 
on niin, että puhtaita kohtaloniskuja ovat vain nuo toi¬ 
set, harvinaisemmat onnettomuudet, ensinnäkin elotto¬ 
masta luonnosta aiheutuvat kuten pyörremyrskyt, raju¬ 
ilmat, haaksirikot, sortumat ja tulipalot, toiseksi eläin¬ 
ten aikaansaannokset, iskut, puremat ja kimppuun kar¬ 
kaamiset; nämä siis, kuten sanoin, ovat harvinaisempia. 

20. Sitä vastoin armeijoiden joukko tuhoutumiset — 
niin kuin kolmen äskeisen ja monen muun —, päälli¬ 
köiden kukistumiset, jollainen jokin aika sitten tuli 
erään ainutlaatuisen suuren miehen osaksi, ynnä kansan 
vihoihin joutumiset, joita usein seuraa ansioituneiden 
kansalaisten karkotus, aseman menetys ja maanpako — 
ja toiselta puolen menestymiset, valtiolliset virat, pääl¬ 
likkyydet, voitot: kaikkiin näihin on tosin onnetarella¬ 
kin osuutensa, mutta ilman ihmisten vaikutusta ja toi¬ 
mintaa jäisivät näistä niin toiset kuin toisetkin tapahtu¬ 
matta. 

Kun nyt olemme tehneet tämän itsellemme selväksi, 
on syytä siirtyä puhumaan siitä, miten voimme houkut- 
televalla tavalla herättää muissa ihmisissä halun toi¬ 
mia hyväksemme. Jos esitykseni venyy liian pitkäksi, 
verrattakoon sitä aiheen tärkeyteen: silloin se ehkä tun¬ 
tuu suorastaan liian lyhyeltä. 

21. Milloin ihmiset tavalla tai toisella toimivat toisen 
ihmisen aseman tai arvon korottamiseksi, he tekevät tä¬ 
män joko kiintymyksestä, koska jostakin syystä pitävät 
hänestä, tai kunnioituksesta, koska ihailevat hänen kun¬ 
toaan ja katsovat hänen ansaitsevan mahdollisimman 
loistavan osan, tai koska he luottavat häneen ja uskovat 

hänen toimivan heidänkin edukseen tai koska he pel¬ 
käävät hänen vaikutusvaltaansa; toiselta puolen voi 
syynä olla sekin, että he odottavat häneltä vastapalve¬ 
lusta, niin kuin kuninkaat tai kansan suosion tavoitteli¬ 
jatkin luvatessaan lahjoituksia, tai sitten vielä he voivat 
toimia maksun ja palkkion toivossa. Tämä vaikutin on 
erittäin alhainen ja likainen yhtä hyvin niiden kohdalla, 
jotka antavat sen tehota itseensä, kuin niiden jotka yrit¬ 
tävät turvautua tällaiseen menettelyyn. 

22. Asiat ovat näet huonolla tolalla, kun rahan voi¬ 
malla yritetään sellaista mikä pitäisi saada aikaan hy¬ 
veen avulla. Mutta koska joskus on pakko turvautua tä¬ 
hän hätäkeinoon, selitän tuonnempana, miten sitä tulee 
käyttää; ensin käsittelen ne aiheet, jotka ovat lähempä¬ 
nä hyvettä. 

On myös useita syitä, jotka saavat ihmiset alistumaan 
toisen valtaan. Tähän voi olla vaikuttamassa heidän 
tuntemansa kiintymys, tuon toisen tekemät suuret pal¬ 
velukset tai hänen korkea asemansa, hyödyn toivo tai 
pelko siitä että muuten joudutaan pakon edessä alistu¬ 
maan; asianomaiset voivat tehdä tämän myös lahjoi¬ 
tusten toivossa ja lupausten houkuttelemina taikka sit¬ 
ten palkkiosta, kuten olemme omassa valtiossamme 
usein saaneet nähdä tapahtuvan. 

23. Paras keino valta-asemansa suojaamiseksi ja säi¬ 
lyttämiseksi on toisten rakkauden voittaminen, kaikista 
huonoin tapa on itsensä pelätyksi tekeminen. Sattuvasti 
lausuukin Ennius: 

Pelko vihaa synnyttää, ja viha toivoo kuolemaa. 

Äskettäin olemme saaneet todeta, mikäli sitä ei ennen 
ole tiedetty, että mikään mahti ei pysty pitämään puo¬ 
liaan yleistä vihamielisyyttä vastaan. Miten kohtalok¬ 
kaat seuraukset kansan vihalla voi olla, sitä ei osoita 

ainoastaan tuon meidän tyrannimme kuolema — mie¬ 
hen, jota asevoimin kukistetun valtiomme täytyi sietää 
ja jonka tahtoa se nyt hänen kuoltuaan tottelee nöyrem¬ 
min kuin koskaan —, vaan muidenkin tyrannien saama 
samanlainen loppu: tuskin ainoakaan heistä on vältty¬ 
nyt tällaiselta kuolemalta. Pelko on näet huono vartija 
vallan jatkumiselle, kiintymys sen sijaan vartioi uskol¬ 
lisena sitä loputtomiinkin. 

24. Niiden hallitsijoiden, jotka ovat saattaneet ala¬ 
maisensa kuuliaisiksi pakkokeinoin, on epäilemättä ai¬ 
heellista turvautua ankaruuteen niin kuin isäntien or¬ 
jiensa kohdalla, jos näitä on mahdoton muuten pitää 
kurissa. Mutta sellaiset, jotka vapaassa valtiossa varus- 
tautumisellaan tekevät itsensä pelätyiksi, ovat mielet¬ 
tömyydessä vailla vertaa. Olkoon yhden mahtavuus 
polkenut lait kuinka alas tahansa, olkoon vapauden hen¬ 
ki tukahdutettu kuinka tarkkaan hyvänsä: ennemmin tai 
myöhemmin ne joka tapauksessa nostavat päätään sa¬ 
nattomina mielenosoituksina tai jonkun korkean virka¬ 
miehen vaaleissa annettuina salaisina ääninä. Välillä 
menetettynä ollut vapaus puree terävämmin kuin yhtä¬ 
mittaisesti jatkunut. Pitäkäämme siis kiinni tästä peri¬ 
aatteesta, jolla on mitä laajakantoisin merkitys ja joka 
parhaiten varmistaa meille paitsi turvallisuuden myös 
mahtia ja valtaa: älkäämme pyrkikö herättämään pel¬ 
koa vaan säilyttäkäämme toisten rakkaus. Näin pää¬ 
semme helpoimmin tavoitteisiimme niin yksityisissä asi¬ 
oissamme kuin valtiollisessa elämässäkin. 

25. Niiden jotka tahtovat herättää pelkoa, on näet 
pakko pelätä omia pelkääjiään. Kuinka kiduttava pelko 
mahtoikaan jatkuvasti piinata vanhempaa Dionysiosta, 
kun hän pelkäsi parturinveistäkin siinä määrin että 
poltti aina partansa hehkuvalla kekäleellä! Entä min¬ 
kälaisessa mielentilassa mahtoi elää Ferain Aleksand- 

ros? Olemmehan lukeneet, kuinka hän siitä huolimatta, 
että rakasti suuresti puolisoaan Thebeä, saapuessaan 
päivällisen jälkeen tämän luokse makuuhuoneeseen 
käski aina erään barbaarin, kertoman mukaan vielä 
traakialaisittain tatuoidun, astua ensin sisään paljas¬ 
tettu miekka kädessä. Samoin hänellä oli tapana lähet¬ 
tää henkivartijoitaan penkomaan vaimonsa lippaita ja 
tutkimaan, ettei vaatteiden joukkoon vain olisi kätketty 
jotakin asetta. Kurja raukka, kuvitteli polttoraudalla 
merkittyä barbaaria puolisoaan luotettavammaksi! Ei 
hän tosin erehtynytkään: hänen vaimonsa surmasi hä¬ 
net omin käsin, koska epäili häntä uskottomuudesta. 

26. Ei mikään valta ole niin luja, että se voisi jäädä 
pitkäaikaiseksi, jos sitä on rasittamassa pelko. Tämän 
osoittaa todeksi Falaris, joka on tullut kuuluisaksi en¬ 
nennäkemättömästä julmuudestaan. Hän ei kaatunut 
salaväijytyksen uhrina niin kuin juuri mainitsemani 
Aleksandros eikä vain muutamien toimesta kuten mei¬ 
dän äskeinen tyrannimme, vaan häntä vastaan nousi ko¬ 
ko Agrigentumin väestö. 

Entä eivätkö makedonialaiset hylänneet Demetriosta 
ja siirtyneet yhtenä miehenä Pyrrhoksen leiriin? Ja eikö 
spartalaisten vallanpitäjinä osoittama kohtuuttomuus 
saanut melkein kaikki heidän liittolaisensa kääntämään 
äkkiä heille selkänsä ja jättäytymään heidän luhistumi- 
sensa hetkellä Leuktrassa vain toimettomiksi katsojiksi? 

Tällaisessa yhteydessä muistelen mieluummin muiden 
kuin oman maamme historiaan kuuluvia tapauksia. On 
kuitenkin sanottava, että niin kauan kuin Rooman kan¬ 
san valta-asema perustui sen tekemiin hyviin töihin eikä 
vääryyksiin, käytiin sotia vain liittolaistemme vuoksi tai 
valtamme turvaamiseksi; sotia lopetettaessa menetel¬ 
tiin lempeästi tai korkeintaan niin kuin välttämättömyys 
vaati; senaatti oli kuninkaiden, tasavaltojen ja kansojen 

Tämä onkin suorastaan ainoa kohta, jossa ei ole pal¬ 
jonkaan eroa kaikkein suurimpien miesten ja tavallisten 
ihmisten välillä: ystävyyssuhteiden solmiminen on mo¬ 
lemmille suunnilleen yhtä tärkeää. 

31. Kaikki eivät ehkä yhtä paljon kaipaa kunniaa, 
mainetta ja maanmiestensä suosiollisuutta, mutta se 
jonka osalle tätä kaikkea on tullut, saa siitä melkoisesti 
apua moniin muihinkin asioihin ja ennen kaikkea ystä¬ 
vien hankkimiseen. 

Ystävyyttä olen kuitenkin käsitellyt eräässä toises¬ 
sa, Laelius (Ystävyydestä) -nimisessä teoksessani. Puhu¬ 
kaamme nyt kunniasta; tosin olen myös tästä aiheesta 
laatinut kaksi kirjaa, mutta meidän on syytä kajota sii¬ 
hen nytkin, koska siitä kerran on erittäin suurta apua 
tärkeämpiä asioita hoidettaessa. 

Korkein, täydellinen kunnia perustuu seuraaviin kol¬ 
meen seikkaan: kansan kiintymykseen, luottamukseen ja 
ihailunsekaiseen uskoon, että asianomainen ansaitsee 
kaiken kunnioituksen. Tällainen mieli saadaan kansassa 
syntymään, lyhyesti ja yksinkertaisesti sanottuna, suun¬ 
nilleen samalla tavoin kuin yksityisissä ihmisissäkin. 
Mutta kansan luokse vie toinenkin tie, jota käyttäen 
voimme ikään kuin varkain soluttautua joukkojen suo¬ 
sioon. 

32. Tarkastelkaamme kolmesta mainitsemastani koh¬ 
dasta ensiksi kiintymyksen saavuttamista koskevia oh¬ 
jeita. Parhaiten se varmistetaan palvelusten avulla. 
Seuraavaksi paras keino saada kiintymys viriämään on 
se, että osoitetaan palveluhalua, vaikka tulos ei ehkä 
vastaakaan odotuksia. Mutta sangen tehokkaasti saa 
kansan rakkauden syttymään jo pelkkä anteliaisuuden, 
palvelualttiuden, oikeamielisyyden, luotettavuuden ja 
kaikkien niiden hyveiden maine, jotka kuuluvat ystäväl¬ 
liseen ja miellyttävään luonteeseen. Se ominaisuus näet, 

jota nimitämme moraaliseksi hyväksi ja asianmukai¬ 
suudeksi, miellyttää meitä jo itsessään ja koskettaa jo¬ 
kaisen mieltä niin sisäisellä olemuksellaan kuin ulko¬ 
naisella ilmentymälläänkin, ja kirkkaimpana se loistaa 
esiin äsken mainitsemistani hyveistä. Tästä syystä me 
luonnon pakosta miellymme niihin, joissa uskomme näi¬ 
tä hyveitä olevan. Nämä ovat rakkautta herättävistä 
syistä tärkeimmät; lisäksi saattaa olla vielä joitakin vä¬ 
hemmän merkitseviä. 

33. Luottamus voidaan saavuttaa kahdella tavalla, 
ensiksikin siten että meissä katsotaan olevan viisautta 
ja siihen liittyneenä oikeudentuntoa. Me näet luotamme 
niihin, joilla oletamme olevan enemmän ymmärrystä 
kuin itsellämme ja joiden uskomme pystyvän näkemään 
tulevaisuuteenkin sekä tosipaikan tullen selvittämään ti¬ 
lanteen ja tekemään ratkaisunsa sen vaatimusten mukai¬ 
sesti: tällaista ihmiset pitävät hyödyllisenä ja todelli¬ 
sena viisautena. Toiseksi tunnetaan luottamusta oikea¬ 
mielisiin eli siis kunnon miehiin sillä edellytyksellä, että 
heitä ei voida epäillä minkäänlaisesta petollisuudesta 
tai vääryydestä. Tällaisten miesten huostaan katsomme 
voivamme täysin turvallisesti uskoa elämämme, omai- 
suutemme ja lapsemme. 

34. Näistä kahdesta hyveestä pystyy oikeamielisyys 
tehokkaammin herättämään luottamusta, koska sillä on 
melkoinen vaikutus ilman viisauden tukeakin, kun taas 
viisaus, johon ei liity oikeamielisyyttä, ei kykene lain¬ 
kaan synnyttämään luottamusta. Mitä nokkelampi ja 
ovelampi näet joku on, sitä enemmän häntä vihataan ja 
epäillään, jos vain hänen rehellisyytensä on kyseenalai¬ 
nen. Älykkyyteen liittyvällä oikeamielisyydellä on näin 
ollen rajaton kyky herättää luottamusta; ilmankin vii¬ 
sautta on oikeamielisyydellä suuri teho, kun taas viisau¬ 
desta ilman oikeamielisyyttä ei ole mitään apua. 

35. Joku voi nyt ihmetellä seuraavaa: kun kaikkien 
filosofien yksimielinen käsitys, jonka itsekin olen usein 
esittänyt, on että jos jollakulla on yksikin hyve, hänellä 
on ne kaikki, minä kuitenkin teen nyt eron hyveiden vä¬ 
lillä, aivan kuin olisi mahdollista olla oikeamielinen 
olematta samalla viisas. Selitys on siinä, että se ilmai¬ 
sun tarkkuus, joka on tarpeen pyrittäessä tieteellisessä 
keskustelussa porautumaan totuuden ytimeen, ja se kie¬ 
lenkäyttö, joka on kokonaan mukautunut vastaamaan 
tavanomaista ajatustapaa, ovat kaksi eri asiaa. Siitä 
syystä puhun nyt kansanomaisessa mielessä ja sanon 
joitakuita urheiksi, toisia hyviksi, toisia viisaiksi. Täy¬ 
tyyhän meidän puhuessamme tavanomaisista käsityk¬ 
sistä käyttää tavallisia, kansantajuisia sanoja; samoin 
menetteli myös Panaitios. Mutta palatkaamme aihee¬ 
seemme. 

36. Kolmas niistä kolmesta seikasta, joihin kunnia 
perustuu, oli se että ihmiset ihailevat meitä ja katso¬ 
vat meidän olevan kunnioituksen arvoisia. He ihailevat 
yleensä kaikkea suurta ja sellaista minkä huomaavat 
oletettua paremmaksi, erityisesti kuitenkin yksityisissä 
henkilöissä odottamatta tapaamiaan hyviä ominaisuuk¬ 
sia. Niinpä he kunnioittavat ja ylistävät kaunein sanoin 
niitä miehiä, joissa uskovat näkevänsä joitakin loistavia 
ja harvinaislaatuisia hyveitä, mutta halveksivat ja pi¬ 
tävät arvottomina niitä, joissa eivät usko olevan min¬ 
käänlaista kuntoa, rohkeutta tai tarmoa. Kaikkia sellai¬ 
sia he eivät halveksi, joista ajattelevat huonoa; niitä 
näet, joita he pitävät julkeina, panettelunhaluisina, vil¬ 
pillisinä ja valmiina vääryyden töihin, he eivät halvek¬ 
si, mutta ajattelevat näistä huonoa. Kuten edellä sa¬ 
noin: niitä halveksitaan, joista ei ole hötyä itselleen eikä 
toisille, niin kuin sanonta kuuluu, jotka karttavat kaik¬ 
kea työtä ja ovat velttoja ja välinpitämättömiä. 

37. Ihailua sen sijaan saavat osakseen ne, joiden us¬ 
kotaan omistavan tavallista enemmän sisäisiä ansioita 
ja olevan vapaat kaikesta mikä tuottaa häpeää, ennen 
kaikkea niistä vioista, joita toisten on vaikea vastustaa. 
Aistinautinnot, viekoittelevimmat valtiattaret, kääntä¬ 
vät enemmistön mielen pois hyveen tieltä, ja tuskan 
poltteen lähestyessä useimmat joutuvat kauhusta suun¬ 
niltaan. Elämällä ja kuolemalla, rikkaudella ja köy¬ 
hyydellä on kaikkiin ihmisiin mitä mahtavin vaikutus. 
On kuitenkin suurisieluisia, yleviä ihmisiä, jotka eivät 
pidä minään sen paremmin toisia kuin toisiakaan näistä 
ilmiöistä; heillä on jokin jalo ja kunniakas päämäärä, 
joka valtaa ja vie koko heidän olemuksensa. Voiko olla 
ihailematta moista hyveen loistoa ja kauneutta? 

38. Tällainen henkinen ylemmyys herättää suurta 
ihailua. Erityisesti kuitenkin oikeamielisyys, hyve jonka 
perusteella yksin annetaan kunnon miehen nimitys, on 
suuren yleisön silmissä aivan ihmeteltävää — täydellä 
syyllä: eihän oikeamielinen voi olla kukaan sellainen, 
joka pelkää kuolemaa, tuskaa, maanpakolaisuutta tai 
köyhyyttä tai pitää näiden vastakohtia oikeutta tär¬ 
keämpinä. Mutta ennen kaikkea he ihailevat sellaista, 
johon raha ei tee vaikutusta; sen miehen, joka on nähty 
tällaiseksi, he katsovat kestäneen tulikokeen. 

Näin siis oikeamielisyys varmistaa meille kaikki kol¬ 
me kunnioituksen hankkimiseen tarvittavaa seikkaa: 
toisten kiintymyksen, koska se tahtoo hyödyttää mah¬ 
dollisimman monia, luottamuksen, samasta syystä, ja 
ihailun, koska se halveksii ja pitää arvottomina sellai¬ 
sia asioita, joita useimmat kiihkeästi himoitsevat. 

39. Mielestäni ihminen kaipaa kaikilla elämänaloilla 
toisten ihmisten apua, ennen kaikkea saadakseen likei¬ 
siä keskustelukumppaneita. Tämä ei ole helppoa, ellei 
ole kunnon miehen maineessa. Niinpä on myös maaseu- 

dun eristyneisyydessä elävälle oikeamielisyyden maine 
tarpeen, sitäkin enemmän kun muussa tapauksessa täl¬ 
laiset henkilöt, kaikkea turvaa ja suojaa vailla kun ovat, 
joutuvat monien vääryyksien uhriksi. 

40. Myös myyjien ja ostajien, vuokramiesten ja vuok¬ 
ranantajien sekä liikemiesten on välttämätöntä noudat¬ 
taa toiminnassaan oikeutta. Sen merkitys on niin suuri, 
että niilläkin, jotka elävät ilkitöillä ja rikoksilla, täy¬ 
tyy tullakseen toimeen olla edes rahtunen oikeudentun- 
toa. Esimerkiksi jos rosvo varastaa tai ryöstää joltakul¬ 
ta toveriltaan, hänellä ei ole enää paikkaa rosvojou¬ 
kossakaan, ja jollei merirosvopäällikkö jaa saalista ta¬ 
sapuolisesti, kumppanit joko surmaavat tai hylkäävät 
hänet. Rosvoilla sanotaan vieläpä olevan lakejakin, joi¬ 
ta he tottelevat ja noudattavat. Saaliinjakajana osoitta¬ 
mansa tasapuolisuuden vuoksi pääsi illyrialainen rosvo 
Bardulis, josta Theopompos kertoo, mahtavaan ase¬ 
maan. Vielä paljon mahtavampaan nousi lusitanialai- 
nen Viriathus, jonka edessä meikäläiset sotajoukot ja 
päällikötkin joutuivat väistymään. Gaius Laelius, hän 
jota nimitettiin Viisaaksi, lannisti ja heikensi preetori- 
kaudellaan hänen voimansa ja taltutti hänen hurjuuten¬ 
sa niin, että hänen seuraajiensa oli helppo saattaa sota 
päätökseen. 

Kun siis oikeudenmukaisuuden voima on niin suuri, 
että se lujittaa ja lisää rosvojenkin mahtia, millainen 
mahtaakaan sen teho olla hyvin järjestetyssä valtiossa, 
jolla on lakinsa ja tuomioistuimensa? 

41. Minulla on se käsitys, että kuten Herodotoksen 
mukaan meedialaiset, siten myös meidän esi-isämme 
muinoin asettivat kuninkaiksi moraalisesti korkeatasoi¬ 
sia miehiä, jotta saisivat elää oikeudenmukaisuuden 
suojassa. Kun näet varaton kansanosa joutui kokemaan 
mahtavampien sortoa, se kääntyi turvaa saadakseen 

jonkun siveellisestä kunnostaan tunnetun yksilön puo¬ 
leen. Puolustamalla vääryydeltä vähempiosaisia tämä 
laski perustan oikeudenmukaisuudelle ja antoi näin 
ylempien ja alempien kansanluokkien nauttia samoja 
oikeuksia. 

42. Lakien säätämiseen vaikuttivat samat syyt kuin 
kuninkaiden asettamiseen. Ihmiset ovat näet aina pyrki¬ 
neet oikeudelliseen tasa-arvoisuuteen; muutenhan ei oi¬ 
keudesta voitaisi puhuakaan. Jos yksi oikeamielinen, 
kunnon mies pystyi tämän heille turvaamaan, he olivat 
tyytyväisiä tähän, mutta silloin kun tässä ei onnistuttu, 
keksittiin lait, joiden oli määrä puhua kaikille aina yhtä 
ja samaa kieltä. 

On siis ilmeistä, että hallitsijoiksi on ollut tapana va¬ 
lita sellaiset, joiden oikeudentunnosta kansalla on ollut 
korkea käsitys. Jos näitä on lisäksi pidetty vielä viisaina 
miehinä, ihmiset ovat uskoneet, etteivät he näiden joh¬ 
tamina voisi epäonnistua missään. Oikeamielisyyttä on 
siis vaalittava paitsi sen itsensä vuoksi myös oman 
kunniansa ja maineensa kartuttamiseksi. 

Mutta niin kuin ei ainoastaan rahan hankkimisessa 
ole omat menetelmänsä vaan myös sen sijoittamisessa 
siten, että se riittää juokseviin menoihin, sekä välttä¬ 
mättömiin että säädynmukaisen elintavan edellyttämiin, 
samoin on myös kunnian hankkimisessa ja »sijoittami¬ 
sessa» noudatettava tiettyä menettelyä. 

43. Sokrates tosin lausui varsin sattuvasti, että lyhin¬ 
tä tietä, ikään kuin oikopolkua, pääsee hyveeseen pyrki¬ 
mällä olemaan sellainen jona haluaisi itseään pidettä¬ 
vän. Mutta jos joku kuvittelee voivansa saavuttaa pysy¬ 
vää kunniaa teeskentelyllä, tyhjällä näyttelemisellä ja 
teennäisillä puheilla ja ilmeillä, hän erehtyy pahan ker¬ 
ran. Todellinen kunnia kasvattaa juuria ja työntää uu¬ 
sia vesojakin, kaikki keinotekoinen sen sijaan lakastuu 

kuin kukkanen, eikä mikään teennäinen voi olla kestä¬ 
vää. Molemmille seikoille on lukuisia todisteita, mutta 
lyhyyden vuoksi rajoitumme tässä mainitsemaan vain 
yhden perheen. Tiberius Gracchusta, Publiuksen poi¬ 
kaa, tullaan ylistämään niin kauan kuin Rooman muisto 
elää; sitä vastoin hänen poikansa eivät elinaikanaan 
saaneet osakseen isänmaanystävien hyväksymistä, ja 
kuoltuaan heidät on luettu niiden joukkoon, jotka ovat 
ansainneet väkivaltaisen loppunsa. 

Joka siis haluaa saavuttaa tosikunnian, täyttäköön 
oikeamielisyyden vaatimat velvollisuudet. Edellisessä 
kirjassa on esitetty, mitkä tällaisia ovat. 

44. Kuinka sitten voimme helpoimmin saada toiset 
näkemään, millaisia olemme? Tärkeintä on juuri se, et¬ 
tä olemme sellaisia, jollaisina haluamme itseämme pi¬ 
dettävän. Kuitenkin on syytä antaa myös eräitä neuvo¬ 
ja. Jos näet jollakulla on nuoresta pitäen edellytykset 
saada kuuluisuutta ja nimeä — ovatpa ne sitten isän pe¬ 
rintöä, kuten uskoakseni on laita sinun kohdallasi, Ci- 
cero-poikani, tai onnellisen sattuman suomia —, kaikki 
kiinnittävät katseensa häneen; hänen toimiaan ja elä- 
mäntapojaan pidetään silmällä, eikä mikään hänen sa¬ 
nansa tai tekonsa voi jäädä salaan: on kuin hän eläisi 
keskellä kirkkainta valoa. 

45. Niiden taas, jotka ovat alhaisen ja maineettoman 
syntyperänsä vuoksi eläneet varhais vuotensa suurelle 
yleisölle tuntemattomina, tulee nuorukaisikään pääs¬ 
tyään asettaa itselleen korkeat tavoitteet ja määrätie¬ 
toisesti pyrkiä niihin. Tämän he voivat tehdä sitäkin 
luottavaisemmin mielin, kun ihmiseen ei tuossa iässä 
vielä suhtauduta pahansuovasti vaan päinvastoin suo¬ 
peasti. 

Paras suositus nuorelle miehelle tiellä kohti kunniaa 
on sotamaineen hankkiminen, jos se vain on mahdollis- 

ta. Tällä alalla ovat esi-isiemme keskuudessa monet 
kunnostautuneet, sotiahan oli tuolloin käynnissä miltei 
aina. Sinun nuoruutesi taas sattui sellaisen sodan ai¬ 
kaan, jossa toinen osapuoli oli liiallisen rikollisuuden 
leimaama, toinen liiallisen epäonnen. Toimiessasi tässä 
sodassa Pompeiuksen määräyksestä ratsuväenosaston 
päällikkönä sinä sait sekä tuolta suurelta sotapäälli¬ 
költä että koko sotajoukolta suurta tunnustusta ratsas¬ 
tus - ja keihäänheittotaidostasi sekä kyvystäsi kestää 
kaikkinaisia sodan vaivoja. Mutta tuo sinun kunniasi lu¬ 
histui yhdessä tasavallan kanssa. 

Tarkoitukseni ei kuitenkaan ole puhua sinusta vaan 
tästä aiheesta yleensä; jatkakaamme siis eteenpäin. 

46. Niin kuin henkinen työ on muutenkin paljon ar¬ 
vokkaampaa kuin ruumiillinen, samoin se, minkä saam¬ 
me aikaan älyllämme ja järjellämme, tuottaa meille 
enemmän kiitosta kuin se mikä kysyy ruumiinvoimia. 
Ensimmäisen suosituksen antaa nuorukaisesta hänen 
maltillisuutensa, kunnioittava käytöksensä vanhempiaan 
kohtaan ja kiintymyksensä omaisiinsa. Helpoimmalla 
tavalla nuoret miehet herättävät myönteistä huomiota 
liittymällä maineikkaiden ja viisaiden, isänmaan etua 
ajavien miesten seuraan. Seurustelemalla ahkerasti näi¬ 
den kanssa he antavat kansalle aiheen odottaa, että 
heistä tulee niiden miesten kaltaisia, jotka he itse ovat 
valinneet esikuvikseen. 

47. Vierailemalla Publius Muciuksen kodissa Publius 
Rutilius pääsi nuhteettoman ja lainoppiin perehtyneen 
nuoren miehen maineeseen. Lucius Crassus sitä vastoin 
ei lainannut oppia muilta: jo aivan nuorena hän omin 
avuin hankki itselleen suurta mainetta tuolla tunnetulla, 
kunniakkaalla syytöspuheellaan, ja sen ikäisenä, jol¬ 
loin toiset saavat tunnustusta vasta harjoituspuheis- 
taan — kuten Demostheneestakin tiedämme —, Lucius 

Crassus osoitti pystyvänsä erinomaisesti jo julkisuudes¬ 
sakin esittämään sellaista, mitä hänen ei olisi ollut lain¬ 
kaan häpeäksi tuolloin väistä harjoitella kotonaan. 

48. Puhetta on siis kaksi lajia, toisaalta keskustelu, 
toisaalta julkinen puhe. On selvää, että esiintyminen 
julkisena puhujana on enemmän omiaan tuottamaan 
kunniaa. Kuitenkin kohtelias ja ystävällinen keskuste¬ 
lutapa pystyy aivan uskomattomalla tavalla valloitta¬ 
maan sydämiä. Meille on säilynyt kolmen, perimätie¬ 
don mukaan erittäin viisaan hallitsijan lähettämiä kir¬ 
jeitä, nimittäin Filippoksen kirjeitä Aleksanterille, An- 
tipatroksen Kassandrokselle ja Antigonoksen pojalleen 
Filippokselle. Kirjeissään he neuvovat poikiaan käyt¬ 
tämään suopeaa puhetapaa, jotta nämä hankkisivat 
kansan kiintymyksen, ja rauhoittamaan sotilaita ystä¬ 
vällisin sanoin. Sitä vastoin kansan edessä pidetty voi- 
makassävyinen puhe tempaa usein koko kuulijakunnan 
mukaansa. Täyteläisesti ja viisaasti puhuvaa ihaillaan 
näet suuresti; kuulijat uskovat hänen ymmärtävän ja 
tietävän enemmän kuin muut. Ja kaikkein ihailtavinta 
on, jos puheessa on maltillisuuteen liittyvää arvokkuut¬ 
ta, sitäkin enemmän, mikäli sen esittäjänä on vasta nuo¬ 
ri mies. 

49. On lukuisia tilanteita, jotka vaativat puhetaitoa; 
valtiossamme ovat monet nuoret miehet hankkineet it¬ 
selleen mainetta esiintymällä puhujina oikeudenkäyn¬ 
neissä, kansankokouksissa ja senaatissa. Suurinta ihai¬ 
lua kuitenkin herättävät nimenomaan oikeuspuheet. 
Niitä on kahta lajia, ne nimittäin jakaantuvat syytös- ja 
puolustuspuheisiin. Kunniakkaampaa on puolustaminen, 
mutta sangen usein on myös syyttämällä niitetty suosio¬ 
ta. Hetki sitten puhuin Crassuksesta; saman teki nuore¬ 
na Marcus Antonius. Myös Publius Sulpiciuksen puhu- 
jankyvyt tulivat tunnetuiksi syytöspuheen yhteydessä, 

kun hän haastoi oikeuteen vaarallisen kapinoitsijan 
Gaius Norbanuksen. 

50. Tätä ei kuitenkaan pidä tehdä usein eikä milloin¬ 
kaan muuten kuin valtion vuoksi, kuten tekivät edellä 
mainitut puhujat, tai sitten rankaisumielessä, kuten Lu- 
cullus-veljekset, tai suojellakseen heikompia, kuten mi¬ 
nä puolustaessani sisilialaisia tai Iulius puolustaessaan 
sardinialaisia Albuciuksen tapauksessa. Myös Lucius 
Fufiuksen tarmokkuus tultiin tuntemaan Manius Aqui- 
liuksen syytöksen yhteydessä. Mutta syyttäjänä on siis 
paras esiintyä vain kerran, ei missään tapauksessa usein. 
Jos joku kuitenkin joutuu esiintymään useammin, hän 
tehköön sen palveluksena valtiolleen; valtion vihollis¬ 
ten saattaminen rangaistukseen ei toki ole moitittavaa, 
vaikka se tapahtuisi useamminkin. Tässäkin on silti py¬ 
syttävä kohtuudessa — onhan tunteetonta tai pikem¬ 
minkin täysin epäinhimillistä saattaa useiden henkilöi¬ 
den kansalaiskunnia vaaraan. On itsellekin vaarallista 
ja ennen kaikkea oman maineen pannalta vahingollista 
hankkia itselleen »syyttäjän» nimi. Tämän sai kokea 
Marcus Brutus, niin ylhäisen suvun jäsen kuin olikin ja 
vielä sen Brutuksen poika, joka oli Rooman kansalaisia 
koskevan oikeuden parhaita tuntijoita. 

51. Se velvollisuutta koskeva ohje on myös pidettävä 
tarkoin mielessä, ettei milloinkaan saa syyttämällä pan¬ 
na alttiiksi viattoman kansalaiskunniaa, sillä näin teh¬ 
dessään syyllistyy ehdottomasti rikokseen. Onko mi¬ 
kään epäinhimillisempää kuin että kääntää kunnon ih¬ 
misten pään menoksi ja turmioksi puhetaidon, jonka 
luonto on suonut ihmisten suojaksi ja turvaksi? Mutta 
vaikka tällaisesta on pysyteltävä kaukana, ei vastaa¬ 
vasti tarvitse olla niin omantunnonarka, ettei voisi jos¬ 
kus puolustaa syyllistäkin, kunhan hän ei ole tunnoton 
rikollinen. Kansa tahtoo tätä, tapa sallii sen ja inhimil- 


196 VELVOLLISUUKSISTA 

lisyyskin sen hyväksyy. Oikeusjutuissa on tuomarin asia¬ 
na aina tutkia, mikä on totuus, asianajaja taas joutuu 
toisinaan puolustamaan sellaista mikä on todennäköis¬ 
tä, vaikkei se olisikaan täysin totta. Tätä en kyllä toh¬ 
tisi lausua, etenkään tällaisessa filosofisessa kirjoitel¬ 
massa, ellei stoalaisista jyrkin, Panaitios, olisi samaa 
mieltä. Eniten kunniaa ja suosiota saadaan siis puolus¬ 
tuspuheilla, sitäkin paremmin jos autettavana sattuu 
olemaan sellainen, jota jonkun mahtavan nähdään pai¬ 
nostavan ja sortavan vaikutusvallallaan. Tämän olen 
itse tehnyt usein muulloinkin, mutta erityisesti mainit¬ 
takoon Sextus Roscius Amerinuksen puolesta nuorena 
pitämäni puhe, joka oli tähdätty silloisen vallanpitäjän 
Sullan mahtia vastaan; tämän puheen olen kuten tiedät 
julkaissutkin. 

52. Olen nyt esittänyt kunnian hankkimista koskevat 
nuoren miehen velvollisuudet, ja seuraavaksi on määrä 
käsitellä hyvän tekemistä ja anteliaisuutta. Tätä on 
kahdenlaista; tarvitseville voidaan näet osoittaa hy¬ 
vyyttä joko tekojen tai rahan muodossa. Jälkimmäinen 
tapa on helpompi, varsinkin varakkaalle, mutta edelli¬ 
nen on jalompi ja arvokkaampi sekä sopii paremmin 
urhealle, arvossapidetylle miehelle. Kummassakin on to¬ 
sin takana jalo halu osoittaa suopeutta, mutta toisessa 
tapauksessa anti on lähtöisin rahalippaasta, toisessa 
miehisestä kunnosta; lisäksi avokätisyys, joka perustuu 
varallisuuteen, ammentaa tyhjiin juuri anteliaisuuden 
lähteen. Näin anteliaisuus tyrehdyttää itse itsensä; mitä 
useammille on antanut, sitä harvemmille on enää annet¬ 
tavaa. 

53. Toisin on niiden laita,* jotka osoittavat auliutensa 
hyvän tekemiseen ja anteliaisuutensa teoillaan, siis ky¬ 
vykkyydellään ja toimitarmollaan. Ensinnäkin, mitä 
useampia he tukevat, sitä enemmän auttajia heillä oh 

hyvän tekemisessä, ja toiseksi, tottumus hyviin töihin 
auttaa ja ikään kuin valmentaa heitä ulottamaan palve¬ 
luksensa laajoihinkin piireihin. 

Sattuvin sanoin moittii Filippos eräässä kirjeessään 
poikaansa Aleksanteria siitä, että tämä yrittää lahjoi¬ 
tuksilla voittaa makedonialaisten suosion: »Miten maa¬ 
ilmassa on päähäsi pälkähtänyt kuvitella, että sellaiset 
olisivat sinulle uskollisia, jotka olet lahjonut rahalla? 
Vai pyritkö siihen, että makedonialaiset eivät odota 
saavansa sinusta itselleen kuningasta vaan palvelijan ja 
hankkijan?» Hyvin sanottu tuo »palvelija ja hankkija», 
sillä onhan moinen kuninkaalle alentavaa. Vielä osu¬ 
vampaa on nimittää lahjoittelua lahjomiseksi: saaja 
tulee näet yhä pahemmaksi ja aina vain kärkkääm- 
mäksi odottamaan samaa uudelleen. Tämän opetuksen 
Filippos antoi pojalleen, mutta katsokaamme sen kos¬ 
kevan meitä kaikkia. 

54. Ilman muuta siis se hyvän tekeminen, joka ilme¬ 
nee tekoina ja toimintana, on kunniakkaampaa ja laaja- 
alaisempaa ja pystyy hyödyttämään useampia. Toisi¬ 
naan joudutaan kuitenkin myös tekemään lahjoituksia; 
ei ole syytä kokonaan hylätä tätä hyvän tekemisen muo¬ 
toa. Usein meidän on annettava omista varoistamme 
puutteenalaisille, jotka tämän ansaitsevat. Tällöin on 
kuitenkin meneteltävä säästeliäästi ja kohtuudessa py¬ 
syen; monet ovat näet tuhlanneet koko perintöosuutensa 
harkitsemattomaan lahjoitteluun. Jos kerran jotakin te¬ 
kee mielellään, eikö silloin ole ylen typerää hoitaa asi¬ 
ansa niin, ettei ajan mittaan enää voi sitä tehdä? Ja 
lahjoittelua sitä paitsi seuraa ryöstäminen; kun liika 
anteliaisuus on johtanut köyhtymiseen, on pakko käydä 
käsiksi vieraaseen omaisuuteen. Niinpä kun tällaiset 
suosiota saadakseen pyrkivät hyväntekijöiksi, tuloksena 
on vähemmässä määrin niiden kiintymys, joille he ovat 

antaneet, kuin niiden katkeruus, joilta he ovat riistäneet. 

55. Ei siis pidä sulkea raha-arkkuaan niin tiukasti, 
ettei voi sitä raottaa hyväänkään tarkoitukseen, mutta 
sitä ei liioin tule pitää niin auki, että se on ammollaan 
kenelle tahansa. Pysyteltäköön kohtuudessa, ja tämä 
taas määräytyköön meidän mahdollisuuksiemme mu¬ 
kaan. Kaikkiaan meidän on pidettävä mielessä tuo 
meillä niin suosittu, jo sananparreksi muuttunut totea¬ 
mus: »Anteliaisuus on pohjaton säkki.» Sillä voiko enää 
olla mitään rajaa, kun niiden lisäksi, jotka ovat tottu¬ 
neet saamaan, vielä muutkin vaativat samaa? 

Lahjoittajia on kahdenlaisia, tuhlaavaisia ja jalo¬ 
mielisiä. Tuhlareita ovat ne, jotka järjestävät kansalle 
aterioita ja lihanjakeluja, gladiaattorinäytäntöjä, ko¬ 
meita teatteriesityksiä ynnä eläintaisteluja ja haaskaa- 
vat näin rahaa sellaiseen mistä jää vain lyhytaikainen 
muisto, jos sitäkään. Jalomielisiä taas ovat sellaiset, 
jotka omilla varoillaan lunastavat merirosvoilta van¬ 
keja vapaaksi, ottavat vastatakseen ystäviensä veloista, 
auttavat näitä hankkimaan myötäjäisiä tyttärilleen tai 
tukevat heitä omaisuuden hankkimisessa tai kartuttami¬ 
sessa. 

56. En ymmärrä, millainen ajatus on tullut Theofras- 
toksen mieleen hänen kirjoittaessaan rikkautta käsitte¬ 
levää teostaan. Siinä on paljon erinomaista, mutta 
muuan kohta on nurinkurinen. Vuolain sanoin hän näet 
ylistää upeasti järjestettyjä kansanjuhlia; mahdolli¬ 
suus tällaisten kustantamiseen on hänen mielestään pa¬ 
ras rikkauden suomista eduista. Minä kyllä pidän pal¬ 
jon arvokkaampana ja varmempana sen suomaa etuoi¬ 
keutta jalomielisyyden harjoittamiseen, josta olen anta¬ 
nut muutamia esimerkkejä. 

Kuinka paljon painokkaammat ja todemmat ovat¬ 
kaan Aristoteleen sanat, kun hän moittii meitä siitä, että 

emme ihmettele tällaista vain kansaa kosiskelevaa ra¬ 
han tuhlausta. Hän sanoo: »Jos piiritetyt joutuvat mak¬ 
samaan puolesta litrasta vettä sata denaaria, tämä kuu¬ 
lostaa meistä ensin uskomattomalta ja kaikki ovat ai¬ 
van ihmeissään, mutta tarkemman ajattelun jälkeen to¬ 
detaan, että se oli välttämättömyyden pakko. Sen si¬ 
jaan ei koko tässä suunnattomassa rahanhukassa ja 
näissä määrättömissä menoissa mikään erityisemmin 
ihmetytä meitä, vaikka ne kaiken lisäksi eivät edes lie¬ 
vitä mitään ahdinkoa eivätkä tuota kenellekään lisää 
arvovaltaa; lisäksi ne antavat kansalle ainoastaan ly¬ 
hytaikaisen, hetkellisen huvin, tämänkin vain kaikkein 
kevytluonteisimmille, jotka hekin kyllikseen saatuaan 
saman tien kadottavat muistonkin koko tuosta ilosta.» 

57. Osuva on myös hänen lopputoteamuksensa: »Täl¬ 
lainen huvittaa lapsia, heikkoja naisia, orjia ja orjan- 
luontoisia vapaita, mutta vakavaluonteinen mies, joka 
terveen harkinnan pohjalta arvostelee asioita, ei voi si¬ 
tä millään muotoa hyväksyä.» 

Tiedänhän tosin, että valtiossamme jo vanhoina hy¬ 
vinä aikoina tuli tavaksi odottaa parhaimmilta kansa¬ 
laisilta loisteliasta esiintymistä heidän ediilikautenaan. 
Niinpä Publius Grassus, »Rikas» lisänimeltään ja myös 
todellisuudessa, järjesti ediilinä ollessaan mahtavat 
juhlakisat, ja vähän myöhemmin Lucius Crassus sekä 
hänen virkaveljensä Quintus Mucius, ihmisistä vaati¬ 
mattomin, osoittivat ediilikaudellaan suurenmoista ante¬ 
liaisuutta. Sitten tuli Gaius Claudius, Appiuksen poika, 
ja hänen jälkeensä monia muita — Lucullukset, Hor- 
tensius, Silanus. Minun konsulikaudellani kuitenkin Pub¬ 
lius Lentulus löi laudalta kaikki edeltäjänsä, ja häntä 
jäljitteli Scaurus; kaikkein ruhtinaallisimmat esitykset 
pani toimeen ystäväni Pompeius toisella konsulikaudel- 
laan. Tiedät siis nyt, mitä mieltä olen kaikesta tästä. 

58. Täytyy kuitenkin varoa joutumasta saiturin mai¬ 
neeseen. Mamercus karsi tappion konsulinvaalissa, kos¬ 
ka hän, upporikas mies, ei ollut hakenut ediilin virkaa. 
Jos siis kerran kansa vaatii tällaista ja kunnon kansa¬ 
laiset sen hyväksyvät, joskaan nyt eivät nimenomaan 
toivo, on tähän mentävä; tällöin täytyy kuitenkin pysy¬ 
tellä omien mahdollisuuksiensa rajoissa, niin kuin itse¬ 
kin olen tehnyt. Tällaiseen on syytä ryhtyä myös, jos 
osoittamalla kansalle anteliaisuutta voidaan päästä jo¬ 
honkin tärkeämpään ja hyödyllisempään päämäärään. 
Niinpä Oresteelle tuotti suurta kunniaa se katukestitys, 
jonka hän jokin aika sitten järjesti kansalle kymmenys- 
uhrina. Eikä Marcus Seiukselle luettu viaksi sitä, että 
hän kalliina aikana antoi kansalle viljaa vain yhden äs¬ 
sin hintaan vakalta. Näin hän näet lunasti itsensä va¬ 
paaksi kansan kauan ja sitkeästi häntä kohtaan kanta¬ 
masta kaunasta; tuo rahanmeno ei ollut hänelle häpe¬ 
äksi, koska hän oli silloin ediilinä, eikä se ollut ylettö¬ 
män suurikaan. Mutta korkein kunnia lankesi äskettäin 
ystävälleni Milolle, joka osti joukon gladiaattoreita tur¬ 
vaksi valtiollemme — tämän pelastuminen oli muuten 
minun pelastumiseni varassa — ja näiden avulla teki 
tyhjäksi kaikki Publius Clodiuksen mielettömät aikeet. 

59. Lahjoitteluun on siis oikeus, milloin se on välttä¬ 
mätöntä tai hyödyllistä. Mutta tällöinkin on paras kul¬ 
kea keskitietä. Lucius Philippuksella, Quintuksen pojal¬ 
la, joka oli sangen etevä ja erittäin maineikas mies, oli 
tapana ylpeillä sillä, että hän oli yksiäkään kansannäy- 
täntöjä järjestämättä päässyt kaikkiin korkeimmiksi 
katsottuihin virkoihin. Samoin sanoi Gotta, samoin myös 
Curio. Minäkin voin tietyssä määrin kerskua samalla 
asialla, sillä siihen nähden, kuinka korkeihin virkoihin 
minut on yksimielisesti valittu niin nuorena kuin laki 
kulloinkin sälli — tähän ei ole yltänyt kukaan äsken 

mainitsemistani —, ediilikauteni kustannukset olivat 
varsin vaatimattomat. 

60. Hyväksyttävämpää on myös sijoittaa rahoja 
muurien, telakoiden, satamien ja vesijohtojen rakennus¬ 
töihin ynnä kaikkeen muuhun, mistä on valtiolle hyö¬ 
tyä. Tosin se mikä annetaan suoraan, ikään kuin kätei¬ 
senä, on kansalle mieluisampaa, mutta äsken mainitut 
rahansijoitukset osoittautuvat ajan mittaan kiitollisem¬ 
miksi. Teatterien, pylväshallien ja uusien temppelien 
rakennuttamista en Pompeiusta ajatellen voi tuomita 
aivan suoralta kädeltä. Suurimmat filosofit eivät kui¬ 
tenkaan sellaista hyväksy, ei esimerkiksi itse Panaitios- 
kaan, jota tässä teoksessani suurelta osalta seuraan, en 
tosin pelkkänä kääntäjänä; liioin ei sitä hyväksy De- 
metrios Faleronlainen, joka moittii Kreikan johtavaa 
hahmoa Periklestä siitä, että tämä oli käyttänyt niin 
suuren summan kuuluisan propylaia-käytävänsä raken¬ 
nuttamiseen. Mutta koko tätä aihetta olen käsitellyt 
seikkaperäisesti valtiota koskevassa teoksessani. 

Yleisesti ottaen koko tällainen lahjoittelu on siis hy¬ 
lättävää, mutta tietyissä tilanteissa siltä ei voi välttyä. 
Silloinkin on pysyttävä varojen sallimissa rajoissa ja 
noudatettava kohtuuden vaatimuksia, 

61. Mitä taas tulee toiseen anteliaisuuden lajiin, ni¬ 
mittäin siihen jonka vaikuttimena on jalomielisyys, mei¬ 
dän on suhtauduttava eri tapauksiin eri tavoin. On eri 
asia, onko toinen ahdingon alla vai pyrkiiko hän paran¬ 
tamaan asemaansa, vaikka hänellä ei ole mitään hätää. 

62. Tulee olla auliimpi tekemään hyvää kovaonnisil- 
le, paitsi mikäli he ehkä itse ovat ansainneet onnetto¬ 
muutensa. Niitäkään kohtaan, jotka eivät halua apuam¬ 
me siksi että olisivat joutumassa perikatoon vaan jotta 
pääsisivät kohoamaan korkeammalle, ei meidän suin¬ 
kaan pidä olla kitsaita, mutta valitessamme autettaviksi 

sopivia meidän on käytettävä arvostelukykyämme ja 
harkintaamme. Ennius sanookin mainiosti; 

Teko hyvä, hetki huono: teko huono olikin. 

63. Kunnolliselle, kiitolliselle miehelle tehdystä hy¬ 
västä saadaan palkinto sekä häneltä itseltään että myös 
muilta. Eniten kiitollisuutta synnyttää näet sellainen an¬ 
teliaisuus, jota ei harjoiteta umpimähkäisesti, ja täl¬ 
laista ihmiset ovat sitäkin innokkaampia ylistämään, 
koska juuri kaikkein huomattavimpien kansalaisten suo- 
peamielisyyteen kaikki voivat yksimielisesti turvautua. 
On siis pyrittävä tekemään mahdollisimman monille 
sellaisia hyviä tekoja, joiden muisto periytyy lapsille ja 
lastenlapsille, niin että nämäkään eivät voi olla tunte¬ 
matta kiitollisuutta. Kaikki näet vihaavat sitä, joka 
unohtaa osakseen tulleen hyvän työn; ihmiset näkevät 
tällaisen myös itseensä kohdistuvana vääryytenä, koska 
se vähentää halua anteliaisuuteen, ja pitävät tähän 
syyllistynyttä kaikkien vähäväkisten yhteisenä viholli¬ 
sena. 

Vangittujen lunastaminen orjuudesta ja vähäosaisem¬ 
pien auttaminen hyvinvointiin on hyväntekeväisyyttä, 
josta on hyötyä valtiollekin; Crassuksen puhe antaa 
meille runsaasti esimerkkejä siitä, että tällainen on ylei¬ 
sesti ollut tapana meidän säädyssämme. Tämäntapai¬ 
nen hyväntekeväisyys on mielestäni paljon arvokkaam¬ 
paa kuin varojen käyttäminen julkisiin näytäntöihin; se 
sopii kunnianarvoisille, huomattaville kansalaisille, jäl¬ 
kimmäinen sen sijaan suoranaisille kansankosiskelijoil¬ 
le, jotka niin sanoakseni nautinnon avulla kiihottavat 
helposti käännytettävissä olevia väkijoukkoja. 

64. On siis oikein olla aulis antamaan, ja toisaalta ei 
pidä olla ankara vaatimaan takaisin saataviaan. Kai¬ 
kissa liiketoimissa; myynnissä ja ostossa, vuokralle otta- 

misessa, naapuruussuhteissa ja raja-asioissa tulee olla 
oikeamielinen ja mukautuva, ja monissa kohdin on tin¬ 
gittävä omista vaatimuksistaan toisten hyväksi. Riita- 
jutuista on sen sijaan pysyteltävä erossa niin tarkoin 
kuin vain saattaa, ehkä vieläkin tarkemmin. Paitsi että 
on jaloa silloin tällöin hiukan perääntyä vaatimuksis¬ 
taan, se on toisinaan jopa kannattavaa. Omaisuudes¬ 
taan on kuitenkin pidettävä huolta; on häpeällistä an¬ 
taa sen luisua käsistään, mutta on myös varottava jou¬ 
tumasta kitsaan saiturin maineeseen. Parasta varalli¬ 
suudessa on epäilemättä se, että se suo meille mahdol¬ 
lisuuden anteliaisuuteen ilman että joudumme puille 
paljaille. 

Täydellä syyllä ylistää Theofrastos myös vieraan¬ 
varaisuutta. Ainakin minun mielestäni on sangen asian¬ 
mukaista, että arvovaltaisten henkilöiden kodit ovat 
avoinna arvovaltaisille vieraille, ja onhan kunniaksi 
valtiollemmekin, että vierasmaalaiset saavat kaupun¬ 
gissamme osakseen tällaista anteliaisuutta. Ja myös sel¬ 
laisten, jotka tahtovat kunniallisin keinoin päästä kes¬ 
keiseen asemaan, on erittäin edullista hankkia vierai¬ 
densa kautta vaikutusvaltaa ja suosiota vierauden kan¬ 
sojen keskuudessa. Theofrastos kertoo Ateenassa Ki- 
monin osoittaneen vieraanvaraisuutta jopa kaikille la- 
kiadeillekin, oman demoksensa jäsenille; hän oli jär¬ 
jestänyt asiansa tämän mukaisesti ja antanut tilanhoi¬ 
tajilleen määräyksen kestitä kaikin tavoin jokaista la- 
kiadia, joka poikkesi hänen maatilalleen. 

65. Ne hyvät työt taas, jotka tehdään palvelusten 
eikä rahallisten lahjoitusten muodossa, tulevat joko 
koko valtion tai yksityisten kansalaisten parhaaksi. Se 
että avustaa oikeudellisesti ja tämän alan tuntemuksel¬ 
laan hyödyttää mahdollisimman monia, lisää tavatto¬ 
masti asianomaisen vaikutusvaltaa ja suosiota. 

Yksi esi-isiemme monista erinomaisista käytänteistä 
oli se, että he pitivät aina suuressa arvossa Rooman kan¬ 
salaisia koskevan oikeuden, tämän verrattoman järjes¬ 
telmän, tuntemusta ja tulkitsemista. Ennen meidän se¬ 
kasortoista aikaamme se oli valtion johtavien miesten 
yksinoikeutena, mutta nyt, samoin kuin kunniavirat ja 
kaikki arvoasemat, myös tämä tieteenala on menettänyt 
loistonsa. Tämä on sitäkin valitettavampaa, kun se on 
sattunut juuri sellaiseen aikaan, jolloin meillä on mies, 
joka arvoasemaltaan on kaikkien edeltäjiensä veroinen 
mutta tiedoiltaan helposti voittaa heidät. Tällainen toi¬ 
minta siis hankkii meille monien suosion, ja näiden pal¬ 
velusten avulla voimme saada osaksemme ihmisten kii¬ 
tollisuuden. 

66. Tähän alaan liittyy läheisesti puhetaito, joka on 
vielä sitäkin suositumpi ja arvossapidetympi. Voiko mi¬ 
kään olla puhetaitoa suurenmoisempaa — ajatelkaam¬ 
me vain, millaista ihailua se herättää kuulijoissa, mil¬ 
laista toivoa niissä, jotka ovat sen avun tarpeessa, ja 
millaista kiitollisuutta niissä, joita on sen avulla puo¬ 
lustettu! Kaikista siviilitoimista asettivatkin esi-isämme 
puhetaidon ensimmäiselle arvosijalle. Puhuja, joka ei 
pelkää vaivannäköä ja joka esi-isiemme tapaa noudat¬ 
taen mielihyvin ja korvauksetta ajaa monien asioita, 
voi näin ollen toisten hyväntekijänä ja suojelijana pääs¬ 
tä vaikuttamaan laajalti. 

67. Aiheeni saisi minut tässäkin yhteydessä valitta¬ 
maan puhetaidon rappiota, etten sano kuolemaa, mutta 
pelkään että vaikuttaisi siltä kuin pahoittelisin omaan 
laskuuni. Näemmehan kuitenkin, millaisten puhujien 
ääni on vaiennut, kuinka enää on harvoja, jotka herät¬ 
tävät toiveita, ja vielä harvempia, joissa on kykyä, ja 
kuinka monissa on pelkästään röyhkeyttä. Vaikka eivät 
kaikki eivätkä edes monet voi olla lainoppineita tai pu- 

hujia, silti voi käytännössä auttaa monia välittämällä 
heille virkoja, antamalla heistä hyviä lausuntoja tuo¬ 
mareille ja viranomaisille, valvomalla toisten etua ja 
kääntymällä heidän asioissaan lakimiesten ja asianaja¬ 
jien puoleen. Ne jotka toimivat tällä tavoin, saavat 
osakseen suurta kiitollisuutta, ja heillä on mitä avarin 
työkenttä. 

68. Siitä ei tarvitse huomuttaäkaan — asiahan on it¬ 
sestään selvä —, että halutessaan auttaa toisia on va¬ 
rottava loukkaamasta toisia. Usein näet tulee loukan¬ 
neeksi sellaisia, joita ei pitäisi, tai sellaisia, joita ei ole 
edullista loukata. Jos tekee näin huomaamattaan, se on 
huolimattomuutta, jos tieten tahtoen, se on harkitse¬ 
mattomuutta. Loukattuaan jotakuta tahtomattaan on 
puolustauduttava niin hyvin kuin voi selittämällä, miksi 
oli välttämätöntä tehdä juuri niin ja miksi ei voinut me¬ 
netellä toisin, ja tuo loukkaus, jonka toinen katsoo kär¬ 
sineensä, on korvattava uusilla avustuksilla ja palve¬ 
luksilla. 

69. Autettaessa toisia katsotaan yleensä joko heidän 
luonteeseensa tai ulkonaiseen asemaansa. On helppo sa¬ 
noa ja ihmiset yleensä sanovatkin tekevänsä hyvää tois¬ 
ten luonteen eivätkä aseman mukaan. Tämä on kau¬ 
niisti sanottu; kuitenkin, eikö jokainen tee palveluksensa 
mieluummin rikkaalle ja vaikutusvaltaiselle henkilölle, 
joka pystyy sen maksamaan takaisin, kuin varattomal¬ 
le, vaikka kuinkakin hyvälle miehelle? Mieltymyksem- 
me kallistuu yleensä sen puoleen, jolta voidaan odottaa 
korvauksen tulevan helpommin ja nopeammin. Mutta 
meidän on katsottava tarkemmin, miten asia pohjim¬ 
maltaan on. Vaikka tuo varaton ei pystykään osoitta¬ 
maan kiitollisuuttaan, hän epäilemättä ainakin pystyy 
tuntemaan sen, mikäli on kunnon mies. Joku onkin sa¬ 
nonut sattuvasti: »Jos miehellä on rahaa, hän ei ole 

vielä maksanut velkaansa, ja jos hän on maksanut, hä¬ 
nellä ei ole rahaa; mutta vaikka joku on osoittanut kii¬ 
tollisuutensa, hän tuntee sitä yhä, ja joka tuntee sitä, 
hän on sen jo osoittanut.» 

Toisaalta sellaiset, jotka uskovat olevansa rikkaita, 
kunnioitettuja ja onnen suosimia, eivät edes halua, että 
heidät jollakin palveluksella saatettaisiin kiitollisuu¬ 
denvelkaan. He päinvastoin katsovat tehneensä hyvän 
työn, jos ovat vastaanottaneet sellaisen, oli se kuinka 
suuri tahansa, ja uumoilevat itseltään vaadittavan jo¬ 
takin tai odotettavan vastapalvelusta; toisen suojeluk¬ 
seen turvautuminen ja klientin nimitys on heille sama 
kuin kuolema. 

70. Sen sijaan tuo vähäosainen ajattelee, että mitä 
hänen hyväkseen on tehtykin, se on tehty hänen itsensä 
eikä hänen asemansa vuoksi. Siksi hän pyrkii osoitta¬ 
maan kiitollisuuttaan paitsi hyväntekijälleen myös niil¬ 
le, joilta toivoo vastaisuudessa saavansa jotakin — hän 
tarvitsee näet monien apua —, ja jos hän ehkä itse te¬ 
kee jonkin palveluksen, hän ei sitä suurentele, vähätte¬ 
lee pikemminkin. Lisäksi on huomattava, että jos puo¬ 
lustaa rikasta ja onnen suosimaa miestä, kiitollisuutta 
tuntevat vain hän itse, parhaassa tapauksessa myös hä¬ 
nen lapsensa; jos sen sijaan puolustettavana on varaton 
mutta kunnollinen ja nöyrä mies, kaikki halpa-arvoiset, 
jotka vain ovat kunniallisia — näitä on kansassa suuri 
määrä — näkevät saaneensa itselleen turvaajan. Tästä 
syystä on mielestäni parempi tehdä palveluksensa kun¬ 
non ihmisille kuin varakkaille. 

71. Ylimalkaan meidän on pyrittävä täyttämään kai¬ 
kenlaisten ihmisten toivomuksia. Mutta jos joudumme 
valitsemaan, meidän on syytä seurata Themistokleen 
esimerkkiä. Kun häneltä kysyttiin, olisiko parempi nait¬ 
taa tyttärensä hyvälle mutta köyhälle miehelle vai rik- 

kaalle mutta vähemmän kunnolliselle, hän vastasi: »Mi¬ 
nusta mies ilman rahaa on parempi kuin raha ilman 
miestä.» Mutta rikkauden palvonta on turmellut ja vää¬ 
ristänyt moraalisen tajumme. Mitä meitä muita liikuttaa, 
kuinka suuret jonkun rikkaudet ovat? Omistajaansa ne 
ehkä auttavat, aina eivät edes sitäkään. Olettakaamme 
kuitenkin näin; hän pystyy kyllä käyttämään enemmän 
rahaa, mutta tekeekö tämä häntä millään tavoin sen pa¬ 
remmaksi? Jos hän taas on myös kunnon mies, älköön 
hänen rikkautensa estäkö meitä auttamasta häntä — 
kunhan se ei liioin ole siihen houkuttamassa —, ja rat¬ 
kaiskaamme asia aina sen mukaan, millainen toinen on, 
ei sen mukaan, kuinka rikas hän on. 

Palveluksen muodossa tehtävistä hyvistä töistä an¬ 
nettakoon vielä viimeiseksi se neuvo, että ei pidä mil¬ 
loinkaan ryhtyä ajamaan asiaa, jolla ei ole oikeus puo¬ 
lellaan, eikä puolustamaan vääryyttä. Hyvän nimen ja 
maineen säilyminen perustuu oikeamielisyyteen, joka on 
välttämätön ehto kaikelle mikä ansaitsee kiitoksen. 

72, Käsiteltyämme nyt sellaiset palvelukset, jotka kos¬ 
kevat yksityisiä henkilöitä, meidän on seuraavaksi puhut¬ 
tava niistä, jotka kohdistuvat koko yhteiskuntaan ja val¬ 
tioon. Osa näistä koskee yhteiskuntaa kokonaisuudessaan, 
osa kohdistuu yksityisiin kansalaisiin; jälkimmäiset ovat 
myös enemmän omiaan tuottamaan meille suosiota. On 
pyrittävä jos mahdollista katsomaan yhtä aikaa molem¬ 
pien etua, lisäksi myös erikseen yksityisten kansalaisten, 
kuitenkin niin että asiasta on valtiollekin hyötyä tai ei ai¬ 
nakaan vahinkoa. Gaius Gracchus jakeli ilmaiseksi suu¬ 
ret määrät viljaa ja tyhjensi näin valtionrahaston. Mar¬ 
cus Octaviuksen jakelut pysyivät kohtuuden rajoissa; 
ne eivät ylittäneet valtion kestokykyä, ja kansalle ne 
olivat välttämättömät. Näin ne koituivat sekä kansalais¬ 
ten että valtion parhaaksi. 

73. Valtion johdossa olevan on ennen kaikkea huo¬ 
lehdittava siitä, että kukin saa pitää sen mikä hänelle 
kuuluu ja ettei valtio kajoa yksityisomaisuuteen. Tur¬ 
miollista politiikkaa ajoi Philippus, joka tosin kansan¬ 
tribuunina ollessaan suhtautui tyynesti peltolakiehdo- 
tuksensa hylkäämiseen ja osoittautui tällöin sangen mal¬ 
tilliseksi; puheissaan hän kuitenkin usein esiintyi kan¬ 
san yllyttäjänä, ja erityisen vaaralliset olivat hänen sa¬ 
nansa: »Valtiossa ei ole kahtakaantuhatta ihmistä, jot¬ 
ka jotakin omistaisivat.» Turmiollista puhetta — -sehän 
tähtää omaisuuden tasaamiseen! Voiko ajatella sen suu¬ 
rempaa onnettomuutta? Ovathan valtiot ja yhteiskunnat 
syntyneet ennen kaikkea sen vuoksi, että näin kaikki 
saisivat pitää omaisuutensa. Vaikka näet ihmiset ovat¬ 
kin etsiytyneet yhteen luonnon vaatimuksesta, silti he 
ovat juuri omaisuutensa suojatakseen hakeneet turvansa 
kaupungeista. 

74. On pidettävä huolta myös siitä, ettei jouduta ve¬ 
rottamaan kansalaisia, niin kuin esi-isämme valtionra- 
haston pienuuden ja jatkuvien sotien vuoksi usein jou¬ 
tuivat tekemään; jo hyvissä ajoin on varmistettava, et¬ 
tei näin pääse käymään. Mutta jos jonkin valtion on 
jostakin syystä pakko turvautua tähän menettelyyn — 
sanon mieluummin »jonkin valtion» kuin manaan täl¬ 
laista meidän valtiollemme; enhän puhukaan nyt siitä 
vaan valtiosta yleensä —, on yritettävä saada kaikki 
ymmärtämään, että heidän on alistuttava välttämättö¬ 
myyteen, mikäli haluavat selviytyä. Ja valtion kaikkien 
johtomiesten on huolehdittava myös siitä, ettei välttä¬ 
mättömistä tarvikkeista ole puutetta. Miten näiden hank¬ 
kiminen yleensä parhaiten tapahtuu, sitä ei ole tarpeen 
tässä käsitellä; asiahan on itsestään selvä, joten riittää 
kun vain olen maininnut siitä. 

75. Kaikkien julkisten toimien ja tehtävien hoidossa 

on tärkeintä, ettei anna aihetta pienimpäänkään epäi-: 
lykseen omanvoitonpyynnistä. Samnilainen Gaius Pon-= 
tius sanoi: »Kunpa kohtalo olisi säästänyt minun synty¬ 
mäni sellaiseen aikaan, jolloin roomalaiset olisivat al¬ 
kaneet ottaa vastaan lahjuksia! Silloin en olisi katsonut 
pitempään heidän isännöimistään.» Ei hänen olisi mon¬ 
ta sukupolvea tarvinnutkaan odottaa; vasta äskenhän 
tämä turmelus on päässyt leviämään valtioomme. Olen 
hyvilläni siitä, että Pontius eli silloin eikä nyt, jos hän 
kerran oli niin voimakas mies. Ei ole vielä sataakym- 
mentä vuotta siitä kun Lucius Piso teki rahankiristyk- 
sistä vaadittavia korvauksia koskevan lakiehdotuksensa 
— sitä ennen ei tällaista lakia ollut ollut. Sen jälkeen 
tuli yhä uusia lakeja, toinen toistaan ankarampia, yhä 
uusia syytteitä, yhä uusia tuomioita; oikeudenkäyntejä 
kohtaan tunnettu pelko sai syttymään suuren sodan, ja 
kun lait ja tuomioistuimet oli kumottu, alkoi sellainen 
liittolaisten nylkeminen ja ryöstäminen, että jos vielä 
olemmekin voimissamme, se ei suinkaan perustu omaan 
uljuuteemme vaan toisten heikkouteen, 

76, Panaitios ylistää Africanusta hänen lahjomatto- 
muudestaan. Miksi ei ylistäisikin? Mutta Africanuksessa 
oli muita vielä suurempia hyveitä; lahjomattomuutta 
koskeva kiitos ei kuulu yksin hänelle vaan koko tuolle 
aikakaudelle. Vallattuaan kaikki Makedonian suunnat¬ 
tomat aarteet Paulus toi valtion kassaan niin paljon ra¬ 
haa, että tämä yhden sotapäällikön saalis teki tarpeet¬ 
tomaksi verotukset; kotiinsa hän ei silti tuonut muuta 
kuin nimensä kuolemattoman kunnian. Africanus, joka 
seurasi isänsä esimerkkiä, ei rikastunut Karthagon hävi¬ 
tyksestä hiukkaakaan. Entä oliko hänen sensoritoverin- 
sa Lucius Mummius sen äveriäämpi, kun oli tuhonnut 
kaupungeista vauraimman perustuksiaan myöten? Hän 
tahtoi mieluummin kaunistaa Italiaa kuin omaa kotiaan; 

tosin Italian kaunistaminen mielestäni kaunisti hänen 
kotinsakin. 

77. Palatakseni takaisin lähtökohtaani: ei ole inhot¬ 
tavampaa pahetta kuin ahneus, varsinkaan valtion en¬ 
simmäisissä, johtoasemassa olevissa henkilöissä. Valtion 
kustannuksella hyötyminen ei ole vain häpeällistä vaan 
myös rikollista ja kauhistavaa. Python Apollon antama 
oraakkelinvastaus, jonka mukaan ainoastaan ahneus 
voisi tuhota Spartan, näyttääkin olevan paitsi spartalai¬ 
sia myös kaikkia rikkaita kansoja koskeva ennustus. 
Valtion johtomiehillä ei ole helpompaa keinoa kansan 
kiintymyksen saavuttamiseen kuin lahjomattomuus ja 
itsekuri. 

78. Ne taas, jotka haluavat esiintyä kansan ystävi¬ 
nä ja siksi joko ottavat esille agraarikysymyksen, tar¬ 
koituksenaan saada omistajat karkotetuksi asuinsijoil¬ 
taan, tai vaativat velkojen peruutusta, horjuttavat val¬ 
tion perustuksia — ensinnäkin sopua, joka käy mahdot¬ 
tomaksi, jos rahat otetaan toisilta pois ja lahjoitetaan 
toisille, ja toiseksi tasapuolisuutta, joka häviää tyystin, 
jos ihmisiltä riistetään oikeus omaisuuteensa. Onhan 
valtion ja kaupungin olennaisin tehtävä, kuten edellä 
sanoin, taata että kukin saa rauhassa ja häiritsemättä 
hoitaa omaisuuttaan. 

79. Sillä, että tuottavat valtiolle tällaisen turmion, 
nämä miehet eivät edes saavuta toivomaansa suosiota. 
Se näet, jolta on riistetty omaisuus, on heidän viholli¬ 
sensa, ja jolle se on annettu, on kuin ei muka olisi ha¬ 
lunnutkaan sitä itselleen; ennen kaikkea veloistaan pääs¬ 
syt kätkee riemunsa, jotta ei vaikuttaisi siltä kuin hän 
ei olisi kyennyt niitä maksamaan. Vääryyden uhri muis¬ 
taa mitä on kärsinyt ja myös näyttää sen, ja vaikka niitä 
joille on vääryydellä annettu, onkin enemmän kuin sel¬ 
laisia joilta on epäoikeudenmukaisesti riistetty, he eivät 

silti sen vuoksi ole myös vahvempia. Tällaisessa asiassa 
ei näet ratkaise lukumäärä vaan merkitys. Ja voiko olla 
oikeudenmukaista, että maa-alueen, joka on saatu omis¬ 
tukseen jo useita vuosia, ehkä sukupolviakin sitten, saa 
haltuunsa sellainen, joka ei ole omistanut maata lain¬ 
kaan, kun taas omistaja menettää sen? 

80. Tällaisen vääryyden tähden spartalaiset karkot¬ 
tivat eforinsa Lysandroksen ja surmasivat kuninkaansa 
Agiksen, jollaista ei sitä ennen ollut milloinkaan siellä 
tapahtunut. Siitä pitäen heillä oli jatkuvasti niin paho¬ 
ja erimielisyyksiä, että nousi tyranneja, ylimykset kar¬ 
kotettiin maanpakoon ja koko tuo valtio, jolla oli niin 
erinomainen valtiosääntö, luhistui; eikä se sortunut yk¬ 
sinään, vaan vei tuhoon koko muunkin Kreikan tartut¬ 
tamalla siihen sen pahan mikä Spartasta levisi yhä 
laajemmalle. Entä sitten meikäläiset Gracchukset, suu¬ 
ren Tiberius Gracchuksen pojat, Africanuksen tyttären- 
pojat: koituihan juuri intoilu maanjakouudistuksen puo¬ 
lesta heillekin pään menoksi. 

81. Sen sijaan Sikyonin Aratosta ei suotta ylistetä. 
Kun tyrannit olivat jo viisikymmentä vuotta pitäneet 
hallussaan hänen kaupunkiaan, hän lähti Argoksesta 
Sikyoniin, saapui huomaamattomasti kaupunkiin ja val¬ 
tasi sen. Kukistettuaan äkkirynnäköllä tyranni Nikok- 
leen hän kutsui takaisin kotimaahan kuusisataa maan¬ 
pakolaista, jotka olivat olleet valtion rikkaimpia mie¬ 
hiä; näin hän vapautti tulollaan koko valtion. Aratos 
totesi kuitenkin omaisuuden omistussuhteet hankaliksi; 
hänen mielestään oli näet sangen epäoikeudenmukaista, 
että hänen takaisin kutsumansa ylimykset, joiden omai¬ 
suus oli joutunut toisten haltuun, joutuivat elämään 
puutteessa, mutta toisaalta hän ei liioin pitänyt oikeana 
viisikymmentä vuotta voimassa olleen omistussuhteen 
muuttamista. Noin pitkän ajan kuluessa oli näet perin- 

töinä, ostoina ja myötäjäisinä siirtynyt paljon omai¬ 
suutta täysin lailliseen omistukseen. Hän tuli siis siihen 
tulokseen, ettei saanut ottaa omaisuutta pois nykyisiltä 
omistajilta mutta ei myöskään olla korvaamatta sitä 
entisille. 

82. Todettuaan, että asian järjestämiseen tarvittiin 
varoja, Aratos ilmoitti aikovansa lähteä Aleksandriaan 
ja määräsi, että tilanne oli säilytettävä ennallaan hä¬ 
nen paluuseensa asti. Hän tuli kiireesti kestiystävänsä 
Ptolemaioksen luo, joka silloin istui valtaistuimella toi¬ 
sena hallitsijana Aleksandrian perustamisen jälkeen. 
Selitetty ään tälle tahtovansa vapauttaa isänmaansa ja 
kerrottuaan tilanteen hän — huomattava mies kun oli 
— sai helposti tuolta rikkaalta kuninkaalta avustukseksi 
suuren rahasumman. Palattuaan se mukanaan Sikyoniin 
hän kutsui kanssaan neuvottelemaan viisitoista johta¬ 
vaa kansalaista. Näiden kanssa hän tutki sekä niiden ta¬ 
paukset, jotka pitivät hallussaan vierasta omaisuutta, 
että niiden, jotka olivat menettäneet omansa. Suoritet¬ 
tuaan omaisuuksien arvioinnin hän sai toiset ottamaan 
mieluummin vastaan rahat ja jättämään omaisuutensa 
muille, toiset taas sai ymmärtämään, että oli edullisem¬ 
paa saada käteensä vastaava rahasumma kuin hankkia 
omaisuutensa takaisin. Tällä tavoin saatiin sopu raken¬ 
netuksi, eikä kenelläkään ollut paikalta poistuessaan 
mitään valittamista. 

• 83. Suuri mies, olisi ansainnut syntyä meidän valtios¬ 
samme! Tällä tavoin on oikein suhtautua maanmiehiin- 
sä, ei, kuten jo kahdesti olemme nähneet, pystyttämällä 
forumille keihäs ja jättämällä kansalaisten omaisuus 
vasaramiehen annoille. Tuo kreikkalainen, niin kuin 
viisas ja erinomainen mies ainakin, ymmärsi että on 
valvottava kaikkien etua; kaikkein suurinta taitoa ja 
viisautta osoittaakin kunnon kansalaisessa se, että hän 

ei tee väkivaltaisesti eroa kansalaisten etujen välille 
vaan kohtelee kaikkia yhtä oikeudenmukaisesti. »He 
asukoot ilmaiseksi toisen talossa.» Niinkö? Minä olen 
ostanut ja rakentanut talon, minä ylläpidän sitä ja si¬ 
joitan siihen rahojani, ja sinäkö tulet vastoin tahtoani 
korjaamaan työni hedelmät? Tämä jos mikä on riistä¬ 
mistä toisilta ja vieraan omaisuuden antamista toisille. 
Ja mitä muuta tarkoitusta on velkojen mitätöntämisellä 
kuin että sinä ostat minun rahoillani maatilan, jolloin 
sinulla on tuo tila ja minä olen vailla rahojani? 

84. On siis varottava, etteivät velat pääse valtiolle 
vaarallisiksi. Tämän välttämiseksi on moniakin keino¬ 
ja. Mutta jos velkoja on, tulee katsoa, etteivät varak¬ 
kaat menetä omaisuuttaan samalla kun velalliset pää¬ 
sevät hyötymään vieraasta omaisuudesta. Mikään ei 
pysty lujemmin pitämään valtiota koossa kuin kansa¬ 
laisten luottamus, ja se käy mahdottomaksi, ellei velko¬ 
jen maksaminen ole pakollista. Ei milloinkaan ole kiih- 
keämmin hyökätty velkojen maksua vastaan kuin minun 
konsulikaudellani; kaikenlaisia ja kaikensäätyisiä ihmi¬ 
siä oli asein ja armeijoin taistelemassa asian puolesta. 
Minä tein heille vastarintaa niin tehokkaasti, että koko 
tämä mätäpaise hävisi valtiostamme. Koskaan eivät ve¬ 
lat ole olleet suuremmat eikä niitä koskaan ole makset¬ 
tu paremmin ja helpommin; kun näet petokseen tähtää¬ 
vät laskelmat oli tehty tyhjiksi, ei auttanut muu kuin 
maksaa. Sama mies, joka sittemmin pääsi voittajaksi 
vaikka tuolloin jäi tappiolle, pani entiset aikeensa täy¬ 
täntöön sitten kun niillä ei enää ollut hänelle mitään 
merkitystä. Hänellä oli niin voimakas veto vääryyden 
töihin, että hän nautti saadessaan tehdä vääryyttä, vaik¬ 
ka siihen ei ollut syytäkään. 

85. Niiden jotka valvovat valtion etua, on varottava 
anteliaisuutta, joka ilmenee siten että toisille annetaan 

ja toisilta riistetään. Heidän on myös ennen kaikkea 
huolehdittava siitä, että kaikki ovat lain ja oikeuden 
edessä tasa-arvoisia, joten kukin saa pitää sen mikä hä¬ 
nelle kuuluu, vähäväkisempiä ei heidän alhaisen ase¬ 
mansa vuoksi sorreta eikä toisten kateus estä varakkai¬ 
ta pitämästä hallussaan tai saamasta takaisin sitä mikä 
heille kuuluu. Lisäksi heidän on pyrittävä kaikin kei¬ 
noin niin sodan kuin rauhankin aikana kartuttamaan 
valtion mahtia, maa-alueita ja tuloja. 

Tällä tavoin toimivat suuret miehet, tällainen oli ta¬ 
pana esi-isiemme aikaan, ja ne jotka ottavat täyttääk¬ 
seen tämänkaltaisia velvollisuuksia, tekevät arvokkaan 
palveluksen valtiolle ja saavat itse osakseen suuren kii¬ 
toksen ja kunnian. 

86. Tyroslainen Antipatros, äskettäin Ateenassa kuol¬ 
lut stoalainen filosofi, katsoo Panaitioksen jättäneen 
hyötyä koskevien ohjeiden yhteydessä mainitsematta 
kaksi kohtaa, nimittäin terveyden ja varojen hoidon. 
Minä uskon johtavan filosofimme sivuuttaneen nämä 
seikat siksi että niissä ei ole mitään vaikeutta; hyÖdylli- 
siähän ne joka tapauksessa ovat. Terveyden ylläpito 
siis perustuu oman ruumiimme tuntemiseen, kaiken sen 
tarkkailuun, mikä on ruumiille hyväksi tai vahingoksi, 
ruumiillisen hyvinvoinnin vaatimaan itsehillintään kai¬ 
kissa elämän välttämättömyyksissä ja mukavuuksissa ja 
lopuksi niiden ammattitaitoon, joiden alaan tämä kaik¬ 
ki kuuluu. 

87. Omaisuutta koottaessa tulee käyttää kunniallisia 
keinoja, sen säilyttämisessä taas tarvitaan tarkkuutta 
ja säästäväisyyttä, samoin sen kartuttamisessa. Näitä 
asioita on Sokrateen oppilas Ksenofon käsitellyt sangen 
onnistuneesti Oikonomikos-nimisessä kirjassaan, jonka 
minä käänsin kreikasta latinaksi ollessani suunnilleen 
sen ikäinen kuin sinä nyt. Mutta koko tästä aiheesta — 

rahan hankkimisesta, sijoittamisesta ja, kuten toivoa 
sopii, käyttämisestäkin — ovat tietyt, keskimmäisessä 
Janus-käytävässä istuvat kelpo rahanvaihtajat päte¬ 
vämpiä puhumaan kuin ketkään filosofit, olivatpa he 
mitä koulukuntaa hyvänsä. Näistäkin seikoista tulee 
kuitenkin olla selvillä; nehän ovat tekemisissä hyödyn 
kanssa, jota tässä kirjassa juuri on käsitelty. 

88. Usein on kuitenkin välttämätöntä verrata toisiin¬ 
sa eri asioita, jotka tuottavat hyötyä — tämähän on tuo 
neljäs, Panaitioksen sivuuttama kohta. Monesti joudu¬ 
taan vertaamaan ruumiillisia etuja ulkonaisiin, samoin 
ruumiillisia keskenään ja ulkonaisia toisiin ulkonaisiin. 
Ruumiillisten etujen vertailua ulkonaisiin tapahtuu esi¬ 
merkiksi kysyttäessä, haluaako mieluummin terveyttä 
vai rikkautta, ruumiillisten etujen keskinäistä vertailua 
taas silloin kun hyvää terveyttä pidetään aistinautintoja 
parempana tai voimia nopeutta parempana; ulkonaisia 
etuja verrattaessa taas voidaan esimerkiksi kunnia aset¬ 
taa rikkauden edelle, kaupunkiomaisuudesta saatavat 
tulot maatiloista koituvien edelle. 

89. Tällaisen vertailun piiriin kuuluvat myös vanhan 
Gaton tunnetut sanat. Kun häneltä kysyttiin, mikä olisi 
edullisin keino hankkia omaisuutta, hän vastasi: »Tuot¬ 
tava karjanhoito.» »Entä seuraavaksi?» »Kohtalaisen 
tuottava karjanhoito.» »Entä kolmanneksi?» »Tuotta¬ 
maton karjanhoito.» »Entä neljänneksi?» »Maanvilje¬ 
ly.» Ja kun kysyjä sanoi: »Kuinka olisi koronkiskonnan 
laita?», Cato kysyi: »Entä murhaamisen?» 

Tästä samoin kuin monista muistakin esimerkeistä pi¬ 
täisi voida todeta, että usein joudutaan vertaamaan 
hyödyllisiä näkökohtia keskenään ja että siis on ollut 
aiheellista lisätä velvollisuuksia käsittelevään tutkimuk¬ 
seemme tämä neljäs laji. 

Siirtykäämme nyt jäljellä oleviin kysymyksiin. 


KOLMAS KIRJA 

MORAALISEN HYVÄN 
JA EDULLISUUDEN RISTIRIITA 

1. Marcus-poikani! Cato, joka oli likipitäen sen Pub- 
lius Scipion ikätoveri, joka ensimmäisenä sai lisänimen 
Africanus, on kertonut tämän usein sanoneen, ettei hän 
milloinkaan ole vähemmän joutilas kuin jouten olles¬ 
saan eikä milloinkaan vähemmän yksinäinen kuin olles¬ 
saan yksin. Todella loistava huomautus, suuren ja vii¬ 
saan miehen arvon mukainen. Se osoittaa, että hänellä 
oli tapana vapaa-aikoinaankin miettiä valtiollisia teh¬ 
täviään ja yksin ollessaan keskustella itsensä kanssa; 
näin hän ei ollut koskaan toimettomana, eikä hän toisi¬ 
naan kaivannut keskustelukumppania. Joutilaisuus ja 
yksinäisyys, kaksi seikkaa, jotka saavat muut veltostu¬ 
maan, siis vain terästivät häntä. Toivoisin voivani re¬ 
hellisesti sanoa itsestäni samaa. Mutta jos en jäljittele¬ 
mällä pystykään pääsemään noin verrattoman luonteen 
tasalle, minulla on ainakin vakaa tahto päästä häntä 
niin lähelle kuin suinkin. Kun näet nuo jumalattomat 
aseet ovat väkivalloin panneet sulun poliittiselle ja pu- 
hujantoiminnalleni, vietän nyt joutilasta elämää; olen 
tämän vuoksi myös lähtenyt pois Roomasta, oleskelen 
eri maatiloillani ja joudun siis usein olemaan yksin. 

2. Mutta tätä minun joutilaisuuttani ei voi verrata 
A-fricanuksen joutenoloon eikä yksinäisyyttäni hänen 
yksinoloonsa. Hän näet otti silloin tällöin itselleen va¬ 
paata saadakseen levähtää valtiolle suorittamiensa lois- 

tavien palvelusten jälkeen ja vetäytyi toisinaan ihmis- 
vilinästä yksinäisyyteen kuin satamaan ikään; minun 
joutilaisuuteni sen sijaan johtuu julkisen toiminnan 
puutteesta, ei levon tarpeesta. Sillä kun senaatin ääni 
on tukahdutettu ja tuomioistuimet lamautettu, onko mi¬ 
nulla sen paremmin kuuriassa kuin forumillakaan enää 
mitään arvolleni sopivaa tehtävää? 

3 . Näin siis minä, joka ennen elin mitä vilkkainta 
elämää, keskellä julkisuutta, yritän nyt pysytellä poissa 
noiden rikollisten näkyvistä, joita vilisee joka puolel¬ 
la, piiloudun niin hyvin kuin taidan ja olen usein yksin. 
Mutta koska olen filosofeilta oppinut, että on paitsi va¬ 
littava onnettomuuksista pienimmät myös saatava näis¬ 
täkin esiin se hyvä, mikä niissä kenties on, siksi käännän 
parhain päin tämän oman rauhani — vaikka se ei ole¬ 
kaan sellainen kuin olisi ansainnut mies, joka aikoinaan 
on tuonut rauhan valtiolle — enkä salli, että tämä yksi¬ 
näisyys, joka johtuu välttämättömyyden pakosta eikä 
omasta tahdostani, muuttuu veltostuneisuudeksi. 

4. Tosin olen sitä mieltä, että Africanukselle kuuluu 
suurempi kunnia. Ei ole mitään hänen henkensä muisto¬ 
merkkiä saatettuna kirjalliseen muotoon, häneltä ei ole 
olemassa yhtäkään joutilaisuudessa syntynyttä teosta, 
ei ainoatakaan hänen yksinäisyytensä tuotetta. Tästä 
voidaan päätellä, että juuri hänen henkinen vireytensä 
ja ne tutkimukset, joihin hän ajatuksensa suuntasi, esti¬ 
vät häntä olemasta milloinkaan toimeton tai yksinäi¬ 
nen. Minulla sen sijaan ei ole niin paljon henkistä voi¬ 
maa, että voisin hiljaisella mietiskelyllä päästä irti yk¬ 
sinäisyydestäni, ja niin olen keskittänyt kaiken tarmoni 
ja harrastukseni tähän kirjalliseen toimintaani. Nyt ta¬ 
savaltamme tuhouduttua olenkin lyhyenä aikana kir¬ 
joittanut enemmän kuin monessa vuodessa silloin kun se 
vielä oli pystyssä. 


2 i8 VELVOLLISUUKSISTA 

5. Filosofia on, poikani Cicero, kokonaisuudessaan 
hedelmällistä ja tuottoisaa; siinä ei ole yhtään hedel¬ 
mätöntä ja autiota aluetta. Mikään kohta siinä ei kui¬ 
tenkaan ole antoisampi ja rikkaampi kuin se, joka kos¬ 
kee velvollisuuksia; näistähän ovat johdettavissa tasa¬ 
painoista, moraalisesti oikeaa elämäntapaa koskevat oh¬ 
jeet. Vaikka siis uskon sinun herkeämättä kuulevan ja 
ottavan vastaan näitä neuvoja meidän Kratippoksel- 
tamme, aikamme johtavalta filosofilta, arvelen silti 
olevan eduksi, että tällaisia ohjeita kaikuu korviisi 
kaikkialta ja että ne mikäli mahdollista eivät mitään 
muuta kuulisikaan. 

6. Näin tulisi olla kaikkien niiden laita, jotka suun- 
nittelevat kunniakasta elämäntaivalta, mutta tuskin ke¬ 
nenkään suuremmalla syyllä kuin sinun. Asettaahan mi¬ 
nun työteliäisyyteni, mikäli tahdot päästä sen verroille, 
sinulle melkoiset vaatimukset, suuret asettaa myös vir- 
kaurani, jonkinlaiset ehkä myös nimeni. Lisäksi sekä 
Ateena että Kratippos ovat sinulle suurena velvoituk¬ 
sena: kun kerran olet lähtenyt näiden luo ikään kuin os- 
tomielessä, jaloa sivistystä saadaksesi, olisi sangen no¬ 
loa palata tyhjin käsin, ja sillä myös tuottaisit häpeää 
sekä tuon kaupungin että opettajasi arvovallalle. Jotta 
siis onnistuisit, keskitä ponnistukseen kaikki hengenvoi¬ 
masi, työskentele niin lujasti kuin voit — jos nyt oppi¬ 
minen on työtä pikemmin kuin nautintoa — äläkä pääs¬ 
tä tilannetta sellaiseksi, että kun minä olen sinua kaikin 
puolin tukenut, huomataankin sinun omalta osaltasi 
pettäneen odotukset. 

Mutta riittää jo tästä asiasta; olenhan moneen ottee¬ 
seen kirjoittanut sinulle erilaisia kehotuksen sanoja. 
Palatkaamme nyt käsillä olevan aiheemme vielä jäljel¬ 
lä olevaan osaan. 

7. Panaitios, joka kiistattomasti on seikkaperäisiin- 

min käsitellyt velvollisuuksia — etupäässä häntä olen 
minäkin tässä seurannut, vain joitakin lyhyitä korjauk¬ 
sia lukuun ottamatta —, katsoo olevan kolme lajia ta¬ 
pauksia, joissa ihmiset joutuvat harkitsemaan ja kysy¬ 
mään muilta, mikä heidän velvollisuutensa olisi: ensik¬ 
si, kun ollaan epätietoisia siitä, onko tekeillä oleva asia 
moraalisesti oikea vai väärä, toiseksi, kun kysytään, on¬ 
ko se hyödyllinen vai vahingollinen, ja kolmanneksi, 
miten tilanne on ratkaistava, jos näköjään moraalisesti 
oikea asia on ristiriidassa ilmeisen hyödyn kanssa. Kah¬ 
ta ensimmäistä tyyppiä hän on käsitellyt kolmen kirjan 
verran; kolmannesta hän sanoo kirjoittavansa tuonnem¬ 
pana, mutta hän ei olekaan täyttänyt lupaustaan. 

8. Tämä on minusta sitäkin merkillisempää, kun hä¬ 
nen oppilaansa Poseidonios kertoo Panaitioksen olleen 
elossa vielä kolmekymmentä vuotta tuon teoksensa jul¬ 
kaisemisen jälkeen. Ja minusta on ihmeellistä myös, 
että Poseidonios on vain lyhyesti kosketellut tätä aihet¬ 
ta eräissä kirjoitelmisaan, varsinkin kun hän sanoo, et¬ 
tei koko filosofian alalla ole toista näin tärkeää kohtaa. 

9. En lainkaan yhdy niiden mielipiteeseen, joiden 
mukaan Panaitios ei ole sivuuttanut tätä kysymystä 
huomaamattomuuttaan vaan on tahallaan jättänyt sen 
syrjään, koska hyöty ei milloinkaan voi olla ristiriidas¬ 
sa moraalisen hyvän kanssa. Tässä yhteydessä voi kyliä 
toinen seikka synnyttää epäilyksiä, nimittäin se, olisiko 
ollut syytä ottaa käsittelyyn mukaan myös tuo Panai¬ 
tioksen luokittelussa kolmantena oleva kohta vai olisiko 
se ilman muuta ollut jätettävä pois. Sen sijaan toista 
seikkaa ei käy epäileminen, nimittäin sitä että Panaitios 
on ottanut tämän kohdan suunnitelmissaan huomioon 
mutta jättänyt sitten sikseen. Jos kerran on kolmiosai¬ 
sesta aiheesta käsitellyt kaksi osaa, silloinhan tekijällä 
on tietenkin kolmas vielä jäljellä. Sitä paitsi Panaitios 

kolmannen kirjansa lopussa lupaa tuonnempana puhua 
tästä osasta. 

10. Lisäksi meillä on tästä luotettavana todistajana 
Poseidonios. Hän näet kirjoittaa eräässä kirjeessään 
Panaitioksen entisellä oppilaalla Publius Rutilius Ru- 
fuksella olleen tapana sanoa, että niin kuin ei ole löy¬ 
tynyt maalaria täydentämään Kos-saaren Afroditeta sil¬ 
tä osin, joka Apelleelta jäi keskeneräiseksi — tämän 
kasvojen kauneus teki näet toivottomaksi yrittää pääs¬ 
tä samaan tulokseen muun ruumiin kohdalla —, samoin 
on Panaitioksen valmiiksi asti saamien teosten erinomai¬ 
suus aiheuttanut sen, ettei kukaan ole ottanut täyden- 
tääkseen sitä mikä häneltä jäi tekemättä. 

11. Tästä syystä ei Panaitioksen todellisesta tarkoi¬ 
tuksesta voi olla epäilystä. Sen sijaan voidaan ehkä 
keskustella siitä, oliko hän oikeassa vai väärässä liit- 
täessään velvollisuutta koskevaan tutkimukseensa tä¬ 
män kolmannen osan. Sillä olkoonpa että hyvää on 
vain se mikä on moraalisesti oikein, kuten on stoalaisten 
kanta, tai pidettäköön teidän peripateetikkojenne tavoin 
moraalisesti oikeaa niin ylivoimaisesti korkeimpana hy¬ 
vänä, että kaikki muu siihen verrattuna painaa vaa’assa 
tuskin mitään: joka tapauksessa on selvää, ettei hyöty 
voi milloinkaan olla ristiriidassa moraalisen hyvän 
kanssa. Sokrateen kerrotaankin manailleen niitä, jotka 
ensimmäisinä olivat väärän luulon perusteella erotta¬ 
neet nämä kaksi luonnostaan yhteen kuuluvaa asiaa. 
Stoalaiset yhtyvät hänen kantaansa sikäli, että heidän 
mukaansa hyödyllistä on se mikä on moraalisesti hy¬ 
vää, kun taas mikään, mikä ei ole moraalisesti hyvää, ei 
ole hyödyllistä. 

12. Jos Panaitios olisi niitä miehiä, joiden mielestä 
hyvettä on vaalittava siitä syystä että se tuottaa hyö¬ 
tyä — tällaisia ovat ne, jotka pitävät mittapuuna nau- 

tintoa tai tunteettomuutta tuskan edessä, kun arvioivat, 
mitä kannattaa tavoitella —, silloin hän voisi sanoa 
hyödyn toisinaan olevan ristiriidassa moraalisen hyvän 
kanssa. Mutta koska hän katsoo, että hyvää on ainoas¬ 
taan se mikä on moraalisesti oikeaa, kun taas se näen¬ 
näinen hyöty, joka on tämän kanssa ristiriidassa, ei tee 
olemassaolollaan elämää paremmaksi eikä sen puuttu¬ 
minen liioin sitä huononna, hänellä ei oikeastaan olisi 
ollut syytä ottaa esiin kysymystä hyödylliseltä näyttä¬ 
vän ja moraalisesti oikean keskinäisestä vertailusta. 

13. Tuolla »luonnonmukaisella elämällä», jota stoa¬ 
laiset sanovat korkeimmaksi hyväksi, tarkoitetaan ym¬ 
märtääkseni sitä, että on aina oltava sopusoinnussa hy¬ 
veen kanssa ja valittava kaikesta muusta luonnonmu¬ 
kaisesta se mikä ei sodi hyvettä vastaan. Näin ollen jot¬ 
kut katsovat, että ei ole ollut oikein ottaa esille tätä 
vertailua ja ettei tästä aiheesta ylimalkaan olisi pitänyt 
antaa mitään neuvoja. 

Moraalista hyvyyttä sanan varsinaisessa, oikeassa 
merkityksessä on vain todellisissa viisaissa, eikä sitä voi 
milloinkaan erottaa hyveestä. Sen sijaan niissä, joilla ei 
ole täydellistä viisautta, ei voi mitenkään olla tuota 
täydellistä moraalista hyvyyttä, mutta kylläkin sellais¬ 
ta, mikä muistuttaa moraalista hyvää. 

14. Näitä tässä teoksessamme käsiteltäviä velvolli¬ 
suuksia stoalaiset nimittävät »keskitasoisiksi». Ne ovat 
kaikille yhteisiä ja vaikuttavat laajalti, ja monet ihmi¬ 
set, joilla on hyvä luonteenlaatu ja jotka edistyvät op¬ 
pimisessa, saavuttavat niiden tuntemuksen. Sen sijaan 
se velvollisuus, jota samaiset stoalaiset nimittävät »oi¬ 
keaksi», on täydellinen ja ehdoton eikä — edelleenkin 
heidän mukaansa — siinä ole mitään puutteita, eikä se 
voi tulla kenenkään muun kuin todellisen viisaan osalle. 

15. Sellainen toiminta, jossa nähdään täytetyn »kes- 

kitasoisia» velvollisuuksia, näyttää kuitenkin ylenpaltti¬ 
sen täydelliseltä siitä syystä, että tavalliset ihmiset ei¬ 
vät yleensä ymmärrä, kuinka pitkä matka tästä vielä on 
täydelliseen. Ja niin pitkälle kuin heidän ymmärryksen¬ 
sä yltää, he katsovat kaiken tulleen täytetyksi. Samoin 
käy usein runojen, maalausten ja monien muiden taide¬ 
teosten kohdalla. Maallikot ihastelevat ja ylistävät sel¬ 
laista, mikä ei ylistystä ansaitse — luultavasti siitä 
syystä, että siinäkin on jotakin hyvää, joka viehättää 
asiantuntemattomia; hehän eivät pysty arvostelemaan, 
mitä heikkouksia missäkin taideteoksessa on. Ja niinpä 
he saatuaan asiantuntijoilta valistusta luopuvat helposti 
mielipiteestään. 

16. Stoalaiset sanovat sellaisten velvollisuuksien, joi¬ 
ta tässä teoksessani käsittelen, olevan eräänlaista toisen 
asteen -moraalista hyvää. Ne eivät ole yksinomaan tosi- 
viisaiden asiana vaan ovat yhteisiä koko ihmiskunnalle; 
ne koskettavatkin kaikkien niiden mieltä, joilla on luon¬ 
taista taipumusta hyveeseen. Molempia Deciuksia ja 
molempia Scipioita mainitaan urheiksi miehiksi ja Fab- 
riciusta nimitetään oikeamieliseksi, mutta edellisiä ei 
silti esitetä urheuden eikä jälkimmäistä oikeamielisyy¬ 
den perikuvina siinä mielessä, että he olisivat todellisia 
viisaita. Kukaan näistä ei näet ole viisas sillä tavoin 
kuin haluamme viisas-nimityksen ymmärrettävän. Eivät 
Marcus Gato ja Gaius Laeliuskaan olleet viisaita, vaik¬ 
ka heitä pidettiin viisaina ja nimitettiin sellaisiksi, eivät 
liioin edes nuo tunnetut seitsemän viisasta. Mutta kos¬ 
ka he täyttivät sangen lukuisia »keskitasoisia» velvolli¬ 
suuksia, heissä oli tiettyä yhtäläisyyttä ja samankaltai¬ 
suutta viisaiden kanssa. 

17. Todellista moraalista hyvää ei siis saa verrata 
sen kanssa ristiriidassa olevaan hyötyyn, eikä sitä, mitä 
me yleensä nimitämme moraaliseksi hyväksi — ja mistä 

huolehtii jokainen, joka tahtoo käydä kunnon miehestä 
—, tule milloinkaan verrata etunäkökohtiin. Meidän on 
harrastettava ja vaalittava sitä moraalista hyvää, joka 
on meidän ymmärryksemme ulottuvilla, aivan samoin 
kuin viisaiden tulee vaalia varsinaista, todellista hyvää. 
Muuten käy jatko mahdottomaksi, vaikka olisimmekin 
jonkin verran edenneet tiellä kohti hyvettä. 

Tämä niistä, jotka ovat velvollisuuksia noudattamal¬ 
la päässeet kunnon miehen maineeseen. 

18. Niillä taas, jotka mittaavat kaikkea vain etujen 
ja hyötynäkökohtien mukaan eivätkä halua moraalisen 
hyvän painavan vaa’assa näitä enemmän, on tapana va¬ 
linnan eteen joutuessaan verrata moraalista hyvää olet¬ 
tamaansa hyötyyn. Tällainen ei ole kunnon miesten ta¬ 
pa. Uskonkin, että kun Panaitios sanoi ihmisillä olevan 
tapana epäröidä tätä vertailua suorittaessaan, hän tar¬ 
koitti juuri sitä mitä sanoi — että heillä vain on tapa¬ 
na, ei että heidän myös pitäisi tehdä näin. Erittäin hä¬ 
peällistä on näet ei vain se, että pitää näennäisesti edul¬ 
lista arvokkaampana kuin moraalisesti oikeaa, vaan jo 
näiden vertailukin ja epäröinti näiden kohdalla. 

19. Mikä siis toisinaan antaa aihetta epäröintiin ja 
tuntuu vaativan harkintaa? Uskoakseni se, että joudu¬ 
taan kysymään, minkälaatuinen tuo harkittavana oleva 
asia on. Usein näet olosuhteiden vaikutuksesta saadaan 
huomata, että jokin sellainen asia, jota tavallisesti pi¬ 
detään moraalisesti vääränä, ei olekaan väärä. Annetta¬ 
koon tästä yleispätevämpi esimerkki. Voiko olla suu¬ 
rempaa rikosta kuin toisen ihmisen, kaiken lisäksi lähei¬ 
sen ystävän, murhaaminen? No niin, syyllistyykö siis se 
rikokseen, joka murhaa tyrannin, olipa tämä hänelle 
kuinka likeinen ystävä tahansa? Ei ainakaan Rooman 
kansan mielestä, joka pitää tätä kunniakkaimpana kai¬ 
kista loistavista teoista. Onko tässä siis hyöty voittanut 

moraalisen hyvän? Ei suinkaan, moraalinen hyvä on 
päinvastoin seurannut hyödyn mukana. 

Jotta siis välttyisimme tekemästä väärää ratkaisua, 
milloin se mitä nimitämme edulliseksi, näyttää olevan 
ristiriidassa sen kanssa, minkä ymmärrämme moraali¬ 
sesti oikeaksi, on aiheellista laatia jonkinlainen sääntö. 
Jos noudatamme tätä eri vaihtoehtoja verratessamme, 
emme milloinkaan joudu poikkeamaan velvollisuuden 
tieltä. 

20. Tämä sääntö on oleva täydellisessä sopusoinnus¬ 
sa stoalaisten oppijärjestelmän kanssa, jota tässä teok¬ 
sessani noudatan seuraavasta syystä. Vanhemman Aka¬ 
temian kannattajat ja teidän peripateetikkonne — jotka 
aikoinaan olivat samaa kuin akateemikot — asettavat 
kyllä moraalisen hyvän näennäisen hyödyn edelle. Mut¬ 
ta ne, joiden mielestä kaikki moraalisesti hyvä on myös 
hyödyllistä, kun taas hyödyllistä ei ole mikään, mikä ei 
ole moraalisesti hyvää, käsittelevät tätä kysymystä kor¬ 
keammalta kannalta kuin ne, joiden mukaan jokin voi 
olla moraalisesti oikein olematta silti hyödyllistä ja 
hyödyllistä olematta oikein. Minulle kuitenkin meidän 
uusi Akatemiamme antaa suuren vapauden, niin että mi¬ 
nulla on täysi oikeus puolustaa sitä mitä pidän hyväk- 
syttävimpänä. Mutta palaan nyt tuohon sääntööni. 

21. Toiselta riistäminen ja lisäetujen hankkiminen 
toisen kustannuksella on enemmän luonnonvastaista 
kuin kuolema, köyhyys, tuska tai kaikki muu, mikä voi 
kohdata ruumistamme tai ulkonaista omaisuuttamme. 
Ensinnäkin tällainen näet tekee inhimillisen yhteiselä¬ 
män ja kanssakäymisen mahdottomaksi. Jos nimittäin 
ajatustapamme on sellainen, että kukin ryöstää tai va¬ 
hingoittaa toistaan itse hyötyäkseen, silloin katkeavat 
pakostakin inhimillisen yhteiskunnan siteet, jotka kui¬ 
tenkin ovat luonnonmukaisemmat kuin mikään muu. 

22. Jos jokainen ruumiinosa keksisi kuvitella, että se 
imemällä itseensä lähimmän jäsenen voiman pystyisi 
kohentamaan omaa vointiaan, silloin koko ruumis väis¬ 
tämättömästi heikkenisi ja menehtyisi. Samoin jos ku¬ 
kin meistä riistäisi itselleen toisille kuuluvaa hyvää ja 
itse hyötyäkseen ryöstäisi jokaiselta mitä voi, tuhoutui¬ 
si inhimillinen yhteiskunta pakostakin. Ei näet ole suin¬ 
kaan luonnonvastaista vaan aivan luvallista, että kukin 
tahtoo hankkia kaikkea elämiseen tarvittavaa mieluum¬ 
min itselleen kuin toiselle, mutta sitä ei luonto salli, että 
me toisilta riistämällä parannamme omia elinehtojam¬ 
me ja lisäämme rikkauttamme ja vaikutusvaltaamme. 

23. Tätä ei vaadi ainoastaan luonto, toisin sanoen 
yleisinhimillinen oikeustaju, vaan myös eri kansojen 
lait, jotka kussakin valtiossa ovat yhteiskuntaelämän 
perustana, säätävät samalla tavoin, että toista ei saa 
vahingoittaa hyödyn toivossa. Lait näet tarkoittavat ja 
tahtovat sitä, että ihmisten välinen yhteisyys säilyy rik¬ 
komattomana, ja tämän tuhoajia ne rankaisevat kuole¬ 
malla, maanpaolla, vankeudella ja sakolla. 

Vielä paljon suuremmassa määrin tämä on seurausta 
maailmanjärjestyksestä, joka on jumalten ja ihmisten 
laki. Joka haluaa sitä totella — ja sitä tottelevat kaik¬ 
ki, jotka tahtovat elää luonnon kanssa sopusoinnussa —, 
ei milloinkaan ryhdy havittelemaan toisen omaa eikä 
omistamaan itselleen sellaista mitä on riistänyt toiselta. 

24. Mielen ylevyys ja suuruus, ystävällisyys, oikeu¬ 
denmukaisuus ja anteliaisuus ovat paljon luonnonmu- 
kaisempia asioita kuin nautinto, elämä ja rikkaus; suuri 
ja ylevä mieli ilmenee juuri siinä, että se verratessaan 
jälkimmäisiä yhteiseen hyötyyn toteaa ylenkatseellisesti 
niiden arvottomuuden. 

25. Samoin on luonnonmukaisempaa antautua suun¬ 
nattomiinkin ponnistuksiin ja vaivoihin, jos suinkin voi 

näin tuottaa pelastuksen tai avun kaikille kansoille — 
aivan kuin Herakles, jonka kansanuskomus on hänen 
hyvistä töistään kiitollisena sijoittanut jumalten yhtei¬ 
söön — kuin elää eristyneisyydessä, vaikka saisi elää 
vapaana kaikista vaivoista, vieläpä mitä suurimpien 
nautintojen keskellä ja kaikinpuolisessa yltäkylläisyy¬ 
dessä, kaikkia muita kauniimpana ja voimakkaampana¬ 
kin. 

Tästä syystä juuri parhaimmat ja jaloluonteisimmat 
pitävät edellisen kaltaista elämää verrattomasti arvok¬ 
kaampana kuin jälkimmäistä. Seuraus on siis, ettei 
luontoa totteleva ihminen voi vahingoittaa toista ih¬ 
mistä. 

26. Edelleen, se joka tekee vääryyttä toiselle saadak¬ 
seen itse jotakin hyötyä, joko uskoo, ettei hän siinä tee 
mitään luonnonvastaista, tai on siinä luulossa, että on 
syytä pelätä enemmän kuolemaa, köyhyyttä, tuskaa tai 
lastensa, sukulaistensa ja ystäviensä menetystä kuin 
vääryyden tekemistä toiselle. Jos hänen mielestään ih¬ 
misten loukkaaminen ei millään tavoin sodi luontoa vas¬ 
taan, kannattaako hänen kanssaan keskustellakaan, kun 
hän kerran tyystin tuhoaa ihmisestä sen mikä tämän te¬ 
kee ihmiseksi? Jos taas hän katsoo, että toisen loukkaa¬ 
mista on tosin vältettävä, mutta kuolema, köyhyys ja 
tuska ovat kuitenkin paljon pahempia, hän erehtyy sii¬ 
nä, että luulee jonkin ruumiiseemme tai omaisuuteem¬ 
me kohdistuvan vahingon voivan olla pahempi kuin sie¬ 
lun kärsimät vahingot. 

Kaikkien tulisi siis pitää johtoajatuksenaan, että jo¬ 
kaisen yksityisen ja koko yhteiskunnan hyöty on yksi ja 
sama. Jos kukin yrittää riistää sitä itselleen, silloin ha¬ 
joaa koko ihmisten välinen yhteisyys. 

27. Ja jos luonto kerran määrää, että ihminen ha¬ 
luaa katsoa toisen parasta, olipa tämä kuka hyvänsä, 

juuri siitä syystä että hän on ihminen, niin on ilman 
muuta tämän saman luonnon mukaista, että hyöty on 
kaikille yhteinen. Jos asia on nain, me olemme kaikki 
yhden ja saman luonnon alaisia, ja jos tämä puolestaan 
pitää paikkansa, silloin ehdottomasti luonnon laki kiel¬ 
tää meitä tekemästä vääryyttä toiselle. Ensimmäinen 
olettamuksemme on oikea, siispä on oikea myös loppu- 
päätelmämme. 

28. Eräiden ihmisten suhtautumistapa on järjetön: he 
näet sanovat, etteivät hyötymismielessä riistäisi mitään 
isältään eivätkä veljeltään mutta että muiden kansalais¬ 
ten suhteen asia on toisin. Tällaiset ihmiset uskovat, et¬ 
teivät mitkään molemminpuoliset velvoitukset eikä mi¬ 
kään yhteinen etu ole sitomassa heitä toisiin kansalai¬ 
siin — ajatustapa, joka on omiaan repimään hajalle 
kansalaisten yhteenkuuluvuuden. 

Ne taas, joiden mukaan on otettava huomioon oman 
maan kansalaisten oikeudet mutta ei vierasmaalaisten, 
tekevät tyhjäksi koko ihmiskunnan yhteenkuuluvuuden. 
Kun se on tuhottu, häviävät täydellisesti myös alttius 
hyvän tekemiseen, jalomielisyys, hyvyys ja oikeuden¬ 
mukaisuus, Näiden hävittäjiä on pidettävä rikollisina 
myös kuolemattomien jumalien edessä. Hehän tuhoavat 
yhteisyyden, jonka juuri jumalat ovat asettaneet ihmis¬ 
ten välille; kiinteimpänä siteenä tässä yhteisyydessä on 
se vakaumus, että jos ihminen etua saadakseen riistää 
jotakin toiselta ihmiseltä, tämä teko on enemmän luon¬ 
nonvastainen kuin minkä tahansa omaisuuteen, ruumii¬ 
seen, vieläpä sieluunkin kohdistuvan vahingon kärsi¬ 
minen. Oikeamielisyys on näet kaikkia muita hyveitä 
hallitseva kuningatar. 

29. Joku voi ehkä sanoa: »Eikö siis todellinen viisas, 
vaikka hän olisi nääntymäisillään nälkään, ottaisi ruo¬ 
kaa edes sellaiselta ihmiseltä, joka ei kelpaa mihin- 

kään? Entä jos kunnon mies voisi välttyä paleltumasta 
riistämällä vaatteet julmalta ja hirmuiselta Falaris- 
tyrannilta, eikö hän tekisi tätä?» 

30. Tähän on sangen helppo vastata. Jos ryöstää täy¬ 
sin kelvottomaltakin ihmiseltä jotakin vain hyödyn toi¬ 
vossa, menettelee epäinhimillisesti ja vastoin luonnon 
lakia. Mutta jos siinä tapauksessa, että jää henkiin, pys¬ 
tyy tuottamaan suurta hyötyä valtiolle ja inhimilliselle 
yhteisölle, ei ole moitittavaa, vaikka tästä syystä riis- 
täisikin toiselta jotakin. Mutta ellei tästä ole kysymys, 
kunkin on mieluummin kestettävä oma onnettomuutensa 
kuin kajottava toisten omaan. Sairaus, köyhyys tai muu 
tämänkaltainen ei siis sodi enemmän luontoa vastaan 
kuin vieraan omaisuuden riistäminen tai havittelu, mut¬ 
ta yhteisen edun laiminlyönti on vastoin luontoa: se on 
näet epäoikeudenmukaisuutta. 

31. Niinpä itse luonnon laki, joka suojelee ja valvoo 
ihmisten etuja, varmastikin määrää, että toimettomalta, 
mihinkään kelpaamattomalta ihmiseltä saa siirtää elin¬ 
tärkeitä hyödykkeitä viisaan, hyvän, urhean miehen 
käyttöön, koska tällaisen miehen kuolema tuottaisi suu¬ 
ren vahingon yhteiselle edulle. Hänen on vain varot¬ 
tava omahyväisesti ja itserakkaasti käyttämästä tätä 
tekosyynä vääryyteen. Näin hän noudattaa aina velvol¬ 
lisuuttaan ottamalla huomioon ihmisten yhteisen hyvän 
sekä ihmisten välisen yhteisyyden, jonka olen jo moneen 
otteeseen maininnut, 

32. Falariksen kohdalla asia on sangen helppo rat¬ 
kaista. Emmehän me millään tavoin kuulu yhteen tyran¬ 
nien kanssa, välillämme on päinvastoin mitä jyrkin ero. 
Ei ole vastoin luontoa tilaisuuden tullen riistää sellai¬ 
selta, jonka surmaaminen on moraalisesti oikea teko; 
koko tämä turmiollinen ja rikollinen laji on poistettava 
ihmiskunnan joukosta. Niin kuin jotkin ruumiin jäsenet 

leikataan pois, jos ne ovat alkaneet käydä verettömiksi 
ja elinvoimattomiksi ja vahingoittavat muita ruumiin¬ 
osia, samoin on tuo ihmishahmossa esiintyvä raakuus ja 
petomaisuus erotettava pois niin sanoakseni yhteisestä 
inhimillisyyden ruumiista. 

Tämäntyyppisiä ovat kaikki ne kysymykset, joissa 
velvollisuus joudutaan määrittelemään olosuhteiden 
mukaan. 

33. Uskon, että Panaitios olisi käsitellyt tämäntapai¬ 
sia aiheita, ellei jokin sattuma tai muut puuhat olisi eh¬ 
käisseet hänen aikomustaan. Näiden kysymysten har¬ 
kintaa varten on edellisissä kirjoissa runsaasti neuvoja; 
niistä voi todeta, millaisia tekoja on niiden moraalitto¬ 
muuden vuoksi kartettava ja mitä taas ei tarvitse kart¬ 
taa, koska se ei ole moraalisesti lainkaan väärin. 

Tämän vielä keskeneräisen, kuitenkin jo loppuaan 
lähenevän teokseni olen nyt saamassa niin sanoakseni 
harjakorkeuteen. Matemaatikotkaan eivät pidä tapa¬ 
naan todistaa jokaista väitettään vaan vaativat, että 
heille myönnetään oikeus eräisiin olettamuksiin, jotta 
heidän on helpompi kehitellä ajatuksensa haluamaansa 
päätökseen; samoin minä nyt vaadin sinua, poikani Ci¬ 
cero, myöntymään jos suinkin voit siihen olettamuk¬ 
seeni, ettei mitään muuta paitsi moraalista hyvää pidä 
tavoitella sen itsensä vuoksi. Mutta ellei Kratippos anna 
tähän lupaa, sinä myönnät toki sen, että eniten kannat¬ 
taa juuri moraalista hyvää tavoitella sen itsensä vuoksi. 
Minulle riittää kumpi tahansa näistä vaihtoehdoista; 
milloin toinen, milloin toinen näistä näyttää todennäköi¬ 
semmältä, eikä näiden lisäksi mikään muu todennäköis¬ 
tä olekaan. 

34. Ensiksi minun oh puolustettava Panaitiosta siinä, 
että hän ei sano hyödyn voivan joskus olla moraalisen 
hyvän kanssa ristiriidassa — sellaistahan hänen ei olisi 

ollutkaan lupa sanoa — vaan ainoastaan näennäisen 
hyödyn. Hänhän todistaa moneen kertaan, ettei mikään 
voi olla hyödyllistä, ellei se ole samalla moraalisesti 
oikein, eikä oikeaa, ellei se ole myös hyödyllistä; hän 
sanoo myös, että pahin ihmiselämään levinnyt turmelus 
on juuri niiden ajattelutapa, jotka ovat tehneet eron 
näiden kahden seikan välille. Ei siksi, että meidän jos¬ 
kus tulisi asettaa hyöty moraalisen hyvän edelle, vaan 
jotta me osaisimme harhaan joutumatta tehdä oikean 
ratkaisun siinä tapauksessa että tällainen tilanne joskus 
sattuisi eteemme, hän on tuonut esiin tämän ristiriidan, 
joka ei ole todellinen vaan näennäinen. Tämän häneltä 
käsittelemättä jääneen osan minä siis tulen täydentä¬ 
mään ilman mitään apua, omin neuvoin. Sitten Panai- 
tioksen ei näet tästä aiheesta ole esitetty mitään, ei ai¬ 
nakaan minun käsiini ole osunut, minkä voisin hyväksyä. 

35. Kun nyt eteemme sattuu jotakin, mikä näyttää 
edulliselta, se ei voi olla vaikuttamatta meihin. Jos kui¬ 
tenkin lähempi tarkastelu osoittaa, että tähän hyödylli¬ 
seltä tuntuvaan asiaan liittyy jotakin moraalisesti vää¬ 
rää, ei silloin tarvitse luopua tuosta hyödystä, mutta on 
käsitettävä, että missä on jotakin väärää, siitä ei voi ol¬ 
la hyötyä. Jos siis mikään ei ole niin luonnonvastaista 
kuin moraalisesti väärä — luonto näet vaatii oikeutta, 
sopusointuisuutta ja johdonmukaisuutta ja hylkää sen 
mikä on näille vastakkaista — eikä mikään ole niin 
luonnonvastaista kuin hyöty, on varmaa, ettei hyötyä ja 
epämoraalisuutta voi sisältyä samaan asiaan. 

Samaten jos olemme syntyneet moraalista hyvää var¬ 
ten ja sitä on pidettävä joko ainoana tavoiteltavana 
päämääränä, niin kuin Zenon ajatteli, tai ainakin ehdot¬ 
tomasti kaikkea muuta tärkeämpänä, kuten oli Aristo¬ 
teleen mielipide, tästä seuraa väistämättömästi, että 
moraalinen hyvä on joko ainoa tai ainakin korkein hy- 

vä. Mutta mikä on hyvää, on varmasti myös hyödyllistä; 
mikä on moraalisesti hyvää, on näin ollen hyödyllistä. 

36. On siis kelvottomille ihmisille ominainen erehdys 
siepata itselleen se mikä näyttää hyödylliseltä ja oiko¬ 
päätä tehdä ero sen ja moraalisesti oikean välille. Täs¬ 
tä ovat syntyisin salamurhat, myrkytykset, testamentin 
väärennykset, tästä varkaudet, kavallukset, liittolaisiin 
ja oman maan kansalaisiin kohdistuva kiskonta ja riisto, 
tästä himo liialliseen valtaan ja sietämättömäksi paisu¬ 
vaan mahtiin, lopuksi, vieläpä vapaissa valtioissa, himo 
kuninkuuteen; mitään sitä hirveämpää ja vastenmieli- 
sempää on mahdoton keksiäkään. Tällaiset ihmiset nä¬ 
kevät pettävissä laskelmissaan vain asioista koituvan 
hyödyn mutta eivät rangaistusta — en tarkoita lakien 
määräämää, sillä sen he usein pystyvät välttämään, 
vaan häpeän muodossa tulevan, joka onkin rangaistuk¬ 
sista ankarin. 

37. Menkööt siis matkoihinsa tällaiset epäröijät — 
he ovat kaikki tyynni katalia rikollisia —, jotka harkit¬ 
sevat, seuratako sitä minkä näkevät moraalisesti oikeak¬ 
si vai tahratako tieten tahtoen itsensä rikoksella. Epä¬ 
röinti on näet rikos jo itsessään, vaikkei se teoksi asti 
pääsisikään. Sellaista, minkä harkitseminen jo on mo¬ 
raalisesti väärin, ei siis pidä harkita laisinkaan. 

Ei myöskään kannata toivoa eikä kuvitella, että mi¬ 
kään tällainen harkitseminen voisi jäädä salaan ja 
muilta huomaamatta. Jos näet olemme vähänkään edis¬ 
tyneet filosofian alalla, meidän tulee pitää selviönä, et¬ 
tä vaikka voisimme välttää kaikkien jumalien ja ihmis¬ 
ten katseet, me emme silti saisi millään kohdin mene¬ 
tellä ahneesti, epäoikeudenmukaisesti, himokkaasti tai 
kohtuuttomasti. 

38. Tähän yhteyteen kuuluu Platonin esittämä tarina 
Gygeestä. Kun,maa oli kerran auennut rankkasateiden 

voimasta, Gyges laskeutui maanhalkeamaan ja näki 
siellä, näin taru kertoo, vaskisen hevosen, jonka kyljissä 
oli ovet. Avattuaan oven hän näki jättiläiskokoisen vai¬ 
najan, jolla oli sormessa kultainen sormus. Hän irrotti 
sen ja pani omaan sormeensa ja palasi sitten — hän oli 
näet kuninkaan paimenia — paimenten väliseen neuvon¬ 
pitoon. Aina kun hän täällä käänsi sormuksen kannan 
kämmenen puolelle, hän muuttui näkymättömäksi mutta 
näki itse kaiken; käännettyään sen paikalleen hän tuli 
taas näkyväksi. Käyttäen hyväkseen sormuksen suomia 
mahdollisuuksia hän vietteli kuningataren aviorikok¬ 
seen ja murhasi hänen avullaan kuninkaallisen isäntän¬ 
sä; hän myös raivasi tieltään kaikki, joiden arveli voi¬ 
van olla itselleen esteenä, eikä näissä rikollisissa puu¬ 
hissa kukaan voinut häntä nähdä. Näin hän sormuksen¬ 
sa ansiosta kohosi hetkessä Lyydian kuninkaaksi. Vaik¬ 
ka siis viisaalla olisi peräti tällainen sormus, hän ei silti 
kuvitelisi saavansa tehdä vääryyttä sen paremmin kuin 
sitä ilmankaan. Kunnon mies näet pyrkii siihen mikä on 
oikein, ei siihen mikä pysyy salassa. 

39. Tässä kohden eräät filosofit, jotka eivät suinkaan 
ole pahanilkisiä mutta joilta puuttuu terävyyttä, sano¬ 
vat Platonin esittämän tarinan olevan keinotekoinen ja 
keksitty — aivan kuin hän väittäisi, että se on totta tai 
voisi ollakaan totta! Tämän sormusesimerkin opetus on 
seuraava: jos kukaan ei voisi tietää eikä edes epäillä 
mitään, kun teet jotakin rikkauksien, vallan, herruuden 
tai aistinautinnon toivossa — jos se tulee ainaiseksi jää¬ 
mään salaan niin jumalilta kuin ihmisiltäkin, tekisitkö 
sen? Nuo filosofit sanovat, että tällainen ei ole mahdol¬ 
lista. Tietenkään se ei ole; mutta minä kysynkin, mitä 
he tekisivät, jos se mitä he sanovat mahdottomaksi olisi 
mahdollista. He vain inttävät yhä härkäpäisesti; he sa¬ 
novat, että se on mahdotonta, ja siitä he pitävät kiinni. 

He eivät tajua, mitä nämä sanat tarkoittavat. Kun ky¬ 
symme, mitä he tekisivät, jos voisivat pitää tekonsa sa¬ 
lassa, silloin emme kysy, voivatko he salata tekonsa, 
vaan ikään kuin asetamme heidät piinapenkkiin: jos he 
vastaavat, että mikäli he saavat jäädä rankaisematta, 
he tekisivät sen mikä on heille edullista, silloin he tun¬ 
nustaisivat olevansa rikollisia luonteeltaan; jos taas he 
sanovat, etteivät tekisi näin, silloin he myöntäisivät, että 
kaikkea moraalisesti väärää on kartettava sen itsensä 
vuoksi. 

Mutta palatkaamme nyt aiheeseemme. 

40. Usein sattuu tapauksia, jotka näennäisellä edulli¬ 
suudellaan saattavat mielen hämmennyksiin. Tällöin ei 
jouduta pohtimaan sitä, onko hyödyn suuruuden vuoksi 
uhrattava moraalinen hyvä — sehän olisi ilman muuta 
väärin — vaan sitä, voiko tuon näköjään edullisen asian 
saavuttaa syyllistymättä vääryyteen. Kun Brutus pakot¬ 
ti kollegansa Tarquinius Collatinuksen luopumaan vi¬ 
rastaan, saattoi vaikuttaa siltä, että hän menetteli tässä 
epäoikeudenmukaisesti; olihan Collatinus kuningasper¬ 
hettä karkotettaessa toiminut Brutuksen kanssa yksissä 
tuumin ja yhteistyössä. Mutta kansan johtomiehet olivat 
päättäneet, että koko Superbusten suku ja Tarquinius- 
ten nimikin samoin kuin pelkkä muistokin kuninkuudes¬ 
ta oli saatava häviämään, ja tällainen valtion edusta 
huolehtiminen oli paitsi hyödyllistä myös moraalisesti 
niin oikein, että Collatinuksen itsensäkin täytyi olla sa¬ 
maa mieltä. Näin siis hyöty vei voiton, koska sillä oli 
oikeus puolellaan; tätä ilman ei olisi voinut olla hyö¬ 
tyäkään. 

41. Toisin oli sen kuninkaan laita, joka perusti kau¬ 
punkimme. Hänen vaikuttimenaan oli luuloteltu hyöty: 
hän luuli olevan edullisempaa hallita yksin kuin toisen 
toverina ja surmasi veljensä. Hän sulki korvansa vei- 

jenrakkauden ja ihmisyyden vaatimuksilta saavuttaak¬ 
seen sellaista, mikä näytti edulliselta mutta ei sitä ollut. 
Kuitenkin hän esitti syyksi muurilla sattuneen kohtauk¬ 
sen; tämä tapa, jolla hän yritti saada teolleen muka oi¬ 
keutuksen, ei ollut hyväksyttävä eikä toden totta liioin 
sopiva. Hän siis teki rikoksen — tämä sanottuna kai¬ 
kella kunnioituksella häntä kohtaan, nimitettäköön 
häntä sitten jumalalliseksi Quirinukscksi tai Romuluk- 
seksi. 

42. Meidän ei silti tarvitse luopua omista eduistam¬ 
me toisten hyväksi, jos ne ovat itsellemme tarpeen; kun¬ 
kin tulee kuitenkin katsoa omaa etuaan vain sikäli kuin 
tällöin ei kenellekään toiselle tapahdu vääryyttä. Khry- 
sippos sanoo osuvasti muun muassa: »Niin kuin kilpa- 
juoksijan täytyy voittaakseen keskittää ja ponnistaa 
kaikki voimansa, mutta hän ei missään tapauksessa saa 
kampata tai tönäistä kädellään kilpatoveriaan, samoin 
on täysin hyväksyttävää, että kukin elävässä elämässä 
pyrkii hankkimaan sitä mistä on hänelle hyötyä, mutta 
toiselta hänellä ei ole oikeutta riistää.» 

43. Suurinta sekaannusta velvollisuuksien välillä 
syntyy ystävyysliitoissa. On vastoin velvollisuutta olla 
tekemättä ystävän hyväksi sellaista mikä on oikein, toi¬ 
saalta taas tehdä sellaista mikä ei ole oikein. Kaikkia 
tällaisia tapauksia varten on kuitenkin olemassa lyhyt 
ja yksinkertainen ohje: näennäisiä etuja — virka-ase¬ 
mia, rikkauksia, aistinautintoja ja muuta vastaavaa — 
ei koskaan pidä asettaa ystävyyden edelle. Kunnon 
mies ei kuitenkaan toimi ystävänsä vuoksi vastoin val¬ 
tion etua eikä vastoin valaa tai kunniasanaansa, ei edes 
vaikka joutuisi toimimaan tuomarina ystävänsä asias¬ 
sa. Astuessaan tuomarin rooliin hän näet jättää ystävän 
roolin syrjään. Sen myönnytyksen hän sentään tekee ys¬ 
tävyydelle, että toivoo ystävänsä olevan asiassaan oi- 

keassa ja että hän lain sallimissa puitteissa sovittaa 
puolustuspuheensa ajankohdan ystävänsä edun mukai¬ 
seksi. 

44. Mutta kun tuomarin on virkavalansa perusteella 
lausuttava päätöksensä, hän muistakoon, että hänellä 
on todistajanaan jumala, toisin sanoen omatuntonsa, 
niin kuin minä asian ymmärrän; se on jumalallisinta 
kaikesta, mitä jumala itse on ihmiselle antanut. Erin¬ 
omainen onkin se esi-isiemme meille perinnöksi jättä¬ 
mä tapa — kunpa vain yhä pitäisimme siitä kiinni! — 
että tuomariin vedotaan sanoilla »mitä hän vain voi 
tehdä puhtain omintunnoin». Tämä vetoomus koskee 
kaikkea sitä, mitä äskeisten sanojeni mukaan tuomari 
voi täysin hyväksyttävästi myöntää ystävälleen. Jos 
näet olisi tehtävä kaikki mitä ystävät tahtovat, tällaista 
suhdetta ei enää voisi pitää ystävyytenä vaan salaliit¬ 
tona. Puhun siis nyt tavallisista ystävyysliitoista; tosi- 
viisaiden, täydellisten miesten kesken ei mitään tällaista 
voi syntyä. 

45. Damonin ja Fintiaan välisestä kiintymyksestä 
kertovat pythagoralaiset seuraavaa. Tyranni Dionysios 
oli määrännyt heistä toisen surmattavaksi tiettynä päi¬ 
vänä. Kun kuolemaan tuomittu pyysi muutamaa päivää 
voidakseen uskoa omaisensa ystävien huostaan, toinen 
meni takuuseen siitä, että toisi hänet sovittuna aikana 
paikalle: ellei ystävä palaisi, hänen olisi itsensä käytä¬ 
vä kuolemaan. Kun ystävä sitten määräpäivänä saapui, 
tyranni ihaili heidän luotettavuuttaan niin että pyysi 
heitä ottamaan hänet kolmanneksi ystävyysliittoonsa. 

46. Kun sitä mikä ystävyydessä näyttää edulliselta, 
joudutaan vertaamaan moraalisesti oikeaan, jääköön 
silloin tuo näennäinen hyöty tappiolle ja voittakoon se 
mikä on oikein. Ja jos ystävien kesken esitetään vaati¬ 
muksia, joilla ei ole moraalista oikeutusta, asetetta- 

koon tunnontarkka rehellisyys ystävyyden edelle. Näin 
voimme suorittaa velvollisuuksien valinnan, joka juuri 
on tarkastelumme kohteena. 

Ulkopolitiikan alalla tehdään sangen usein vääryyttä 
luulotellun hyödyn vuoksi; näin tekivät esimerkiksi mei¬ 
käläiset hävittäessään Korintin. Vielä tunnottomammin 
menettelivät ateenalaiset päättäessään, että aiginalaisil- 
ta, joiden voima perustui heidän laivastoonsa, oli kat¬ 
kaistava peukalot. Ateenalaiset pitivät tätä edullisena; 
Aigina oli näet heille liian suurena uhkana, koska se oli 
niin lähellä Peiraieusta. Mutta julma teko ei koskaan 
voi olla edullinen, sillä julmuus kaikkein vähimmin so¬ 
veltuu ihmisluontoon, jonka vaatimuksia meidän on 
noudatettava. 

47. Väärässä ovat myös ne, jotka kieltävät muuka¬ 
laisia käyttämästä hyväkseen kaupunkiemme suomia 
etuja ja karkottavat heidät niiden alueelta, kuten teki 
Pennus isiemme aikaan ja jokin aika sitten Papius. On 
kyllä kohtuullista, ettei se, joka ei ole Rooman kansa¬ 
lainen, saa myöskään omaksua itselleen kansalaisen oi¬ 
keuksia; tätä koskevan lain saivat aikaan Crassus ja 
Scaevola, kaksi sangen viisasta konsuliamme. Perin epä¬ 
inhimillistä on kuitenkin estää muukalaisia käyttämästä 
hyväkseen kaupunkiemme tarjoamia etuja. 

Kunniakkaita ovat ne tapaukset, joissa valtion näen¬ 
näinen etu joutuu syrjäytymään moraalisen hyvän edes¬ 
sä. Oman maamme historia on täynnä tällaisia esimerk¬ 
kejä muutenkin mutta ennen kaikkea toisen puunilais¬ 
sodan ajalta. Osoittihan valtiomme Cannaen tappion 
jälkeen suurempaa uljuutta kuin konsanaan menestyk¬ 
sen päivinä: ei merkkiäkään pelosta, rauhasta ei puhet¬ 
takaan. Niin suuri voima on sillä mikä on moraalisesti 
oikein, että se himmentää näennäisen hyödynkin. 

48. Kun ateenalaisten oli mahdoton pitää puoliaan 

maahan tunkeutuneita persialaisia vastaan, he päättivät 
lähteä kaupungista, viedä vaimonsa ja lapsensa turvaan 
Troizeniin sekä astua sitten laivoihin ja puolustaa Krei¬ 
kan vapautta laivaston avulla. Muuan Kyrsilos ehdotti 
silloin, että he jäisivät kaupunkiin ja päästäisivät Kserk- 
seen sinne. Ateenalaiset kivittivät hänet kuoliaaksi. Hän 
kuitenkin uskoi toimivansa hyödyn nimessä — mutta 
hyötyä ei tässä ollut laisinkaan, koska moraalinen hyvä 
oli sen kanssa ristiriidassa. 

49. Persialaisten kanssa käydyn sodan päätyttyä voit¬ 
toon Themistokles lausui kansankokouksessa, että hä¬ 
nellä oli valtion menestykseen tähtäävä suunnitelma, 
jonka ei kuitenkaan ollut tarpeellista päästä yleiseen 
tietoon, ja pyysi kansaa asettamaan jonkun itselleen 
neuvottelutoveriksi. Tehtävään asetettiin Aristeides. 
Themistokles esitti hänelle, että olisi mahdollista polt¬ 
taa salaa Spartan laivasto, joka oli vedettynä maihin 
Gytheionin luona; tämä teko tulisi väistämättömästi 
johtamaan Spartan mahdin luhistumiseen. Kuultuaan 
tämän Aristeides tuli kansankokoukseen, jossa häntä oli 
jännittyneesti odotettu, ja sanoi Themistokleen esittä¬ 
män suunnitelman olevan mitä edullisin mutta kaikkea 
muuta kuin moraalisesti oikea. Ateenalaiset päättelivät, 
että mikä ei ollut moraalisesti oikein ei ollut myöskään 
edullista, ja hylkäsivät Aristeideen esityksen perusteel¬ 
la koko asian, vaikka eivät sitä olleet kuulleetkaan. Pa¬ 
remmin he menettelivät kuin me, jotka annamme meri¬ 
rosvojen olla veroista vapaina mutta verotamme liitto- 
laisiamme. 

Katsokaamme siis olevan varmaa, että moraalisesti 
väärä ei voi milloinkaan olla edullista, ei edes silloin 
kun ihminen saavuttaa sen mitä luulee edulliseksi. Va¬ 
hingollista on näet jo se, että pitää edullisena sellaista 
mikä on moraalisesti väärin. 

50. Mutta kuten edellä olen maininnut, usein sattuu 
tilanteita, jolloin hyöty näyttää olevan ristiriidassa mo¬ 
raalisen hyvän kanssa, niin että joudutaan tarkastele¬ 
maan, onko ristiriita ilmeinen vai onko hyöty yhdistettä¬ 
vissä moraaliseen hyvään. Tähän yhteyteen kuuluvat 
seuraavan tapaiset kysymykset Ajatelkaamme esimer¬ 
kiksi, että Rhodoksessa vallitsee suuri viljanpuute ja nä¬ 
länhätä ja vilja on huimaavissa hinnoissa. Muuan kun¬ 
non mies on tuonut Aleksandriasta Rhodokseen suuren 
viljalastin; hän on tietoinen siitä, että Aleksandriasta on 
lähtenyt useitakin kauppiaita ja on nähnyt matkalla 
viljalastissa olevia laivoja, jotka ovat tulossa Rhodok¬ 
seen. Ilmoittaako hän nyt tämän rhodoslaisille vai pi¬ 
tääkö asian omana tietonaan ja myy oman varastonsa 
niin korkeaan hintaan kuin suinkin? Oletamme, että ky¬ 
seessä on viisas, kunnon mies; kysymme, millä tavoin 
asiaa punnitsisi ja harkitsisi sellainen, joka ei salaisi si¬ 
tä rhodoslaisilta mikäli pitäisi sitä moraalisesti väärä¬ 
nä, mutta joka epäröisi, onko se todella väärin. 

51. Tällaisiin tapauksiin suhtautuvat eri tavoin baby¬ 
lonialainen Diogenes, suuri ja merkittävä stoalainen, ja 
hänen terävä oppilaansa Antipatros. Antipatroksen mie¬ 
lestä on avoimesti esitettävä kaikki seikat, niin ettei os¬ 
taja jää tietämättömäksi mistään mikä on myyjän tie¬ 
dossa. Diogenes taas katsoo, että myyjän velvollisuus 
on mainita itselleen epäedulliset seikat sen mukaan kuin 
Rooman kansalaisia koskevassa oikeudessa on säädetty 
ja toimia muutenkin ilman petollisia aikeita, mutta kos¬ 
ka hän kerran on myymässä, hän saa pyrkiä myymään 
mahdollisimman edullisesti. »Olen tuonut viljan tänne 
ja asettanut sen myyntiin; en myy omaani sen korkeam¬ 
paan hintaan kuin muutkaan, vaan ehkä vielä halvem¬ 
mastakin, kun tarjonta on suurempi. Kenelle tässä ta¬ 
pahtuu vääryyttä?» 

52, Toiselta puolen saamme kuulla Antipatroksen 
perustelut: »Mitä sinä sanot? Velvollisuutesi on huoleh¬ 
tia toistenkin ihmisten eduista ja toimia inhimillisen yh¬ 
teisön parhaaksi; se laki, jonka alaisuuteen olet synty¬ 
nyt ja ne ihmisluonnon perusvaatimukset, joita sinun on 
toteltava ja noudatettava, määräävät että sinun etusi 
on oltava samaa kuin yhteinen etu ja yhteisen edun vuo¬ 
rostaan samaa kuin sinun etusi, Salaatko sinä siis ihmi¬ 
siltä, millainen edullinen tilaisuus ja mikä viljan run¬ 
saus heidän ulottuvillaan on?» 

Diogenes ehkä vastaa: »Salaaminen ja vaiti oleminen 
ovat kaksi eri asiaa. Jos nyt en sano sinulle, mikä on ju¬ 
malien olemus tai mikä on korkeinta hyvää — ja sinun 
olisi kuitenkin hyödyllisempää tietää nämä asiat kuin 
että vehnä on nyt halpaa —, en silti sitä sinulta salaa. 
Minun vain ei ole välttämätöntä sanoa sinulle kaikkea, 
minkä kuulemisesta on sinulle etua.» 

53, »Päinvastoin», sanoo silloin Antipatros, »kyllä se 
on välttämätöntä, jos vain muistutat mieleesi, että ih¬ 
misten välillä vallitsee luonnon solmima yhteisyys.» 

»Kyllä minä sen muistan», vastaa toinen, »mutta on¬ 
ko tuo yhteisyys sellaista, ettei yksityisomistusta ole 
lainkaan? Siinä tapauksessahan ei saisi myydäkään mi¬ 
tään vaan pelkästään lahjoittaa.» 

Huomaat, ettei koko tämän keskustelun aikana kum¬ 
pikaan sano: »Vaikka tämä on moraalisesti väärin, teen 
kuitenkin niin, koska se on edullista», vaan toinen osa¬ 
puoli väittää, että asia on edullinen olematta moraali¬ 
sesti väärä, toinen taas, että koska se on väärin, sitä ei 
saa tehdä. 

54, Olettakaamme edelleen, että kunnon mies on myy¬ 
mässä taloansa joidenkin siinä olevien vikojen vuoksi, 
jotka hän itse tietää mutta joita muut eivät tunne. Se 
ehkä on terveydelle vaarallinen, vaikka sitä luullaan 

terveelliseksi; ehkä ei tiedetä, että sen kaikissa makuu¬ 
huoneissa on tavattu käärmeitä; siihen on kenties käy¬ 
tetty huonoa rakennuspuuta, niin että se on luhistumai- 
sillaan. Kukaan muu ei siis tiedä tätä paitsi isäntä. Ky¬ 
syn nyt, tekeekö myyjä epäoikeudenmukaisesti tai mo¬ 
raalittomasti, jos hän ei ilmoita tätä ostajille vaan myy 
talonsa vielä paljon parempaan hintaan kuin oli arvioi¬ 
nut myyvänsä. 

55. »Ilman muuta», vastaa Antipatros. »Ellei tämä, 
että sallii ostajan joutua häviöön ja harhauttamalla ai¬ 
heuttaa hänelle suuren vahingon, ole samaa kuin että 
kieltäytyisi näyttämästä tietä eksyksiin joutuneelle — 
teko, joka on Ateenassa kielletty valtionkirouksen uhal¬ 
la — niin mikä sitten on sitä? Se on vielä pahempaakin 
kuin kieltäytyminen näyttämästä tietä: se on tietoista 
toisen harhaan johtamista.» 

Diogenes taas sanoo tähän; »Onko hän pakottanut si¬ 
nut ostamaan — eihän hän ole edes kehottanut sinua? 
Hän tarjosi myytäväksi sellaista mistä hän ei pitänyt, 
sinä taas ostit sellaisen mistä pidit. Jos kerran niitä ei 
pidetä huijareina, jotka ilmoittavat myyvänsä »kauniin 
ja hyvin rakennetun talon», vaikka talo ei ole kaunis 
eikä järkevästi rakennettu, vielä vähemmän sitten niitä, 
jotka eivät kehu taloaan. Missä ostaja voi käyttää omaa 
arvostelukyky ään, kuinka siinä myyjä voisi päästä pet¬ 
tämään? Ja jos ei edes kaikista sanoistaan tarvitse vas¬ 
tata, onko mielestäsi vastattava sellaisesta, mitä ei ole 
sanottukaan? Mikä voisi olla typerämpää kuin että myy¬ 
jä kertoisi myytävän tavaran viat? Olisiko mikään yhtä 
järjetöntä kuin että airut omistajan käskystä kuuluttai¬ 
si: 'Myytävänä terveydelle vaarallinen talo’?» 

56. Eräissä vaikeasti ratkaistavissa tapauksissa siis 
toisella taholla puolustetaan moraalista hyvää, toisella 
esitetään hyöty siinä valossa kuin ei ainoastaan olisi oi- 

kein tehdä sitä, mikä näyttää edulliselta, vaan olisi suo¬ 
rastaan väärin olla sitä tekemättä. Tämä on tuo risti¬ 
riita, joka usein näyttää syntyvän edullisten ja moraa¬ 
lisesti oikeiden asioiden välille. Nyt on ratkaistava nä¬ 
mä tapaukset; en näet ole esittänyt niitä siksi että he¬ 
rättäisin tämän kysymyksen vaan jotta selvittäisin sen. 

57. Olen sitä mieltä, ettei viljakauppias olisi saanut 
salata todellista asianlaitaa rhodoslaisilta, samoin ei 
tuo talonsa myyjä ostajiltaan. Eihän vaikeneminen ole 
kaikissa tapauksissa salaamista, mutta silloin se on, kun 
etua saadaksesi tahdot pitää toiset tietämättöminä sel¬ 
laisesta mistä itse olet selvillä, vaikka heidän olisi hyö¬ 
dyllistä tietää se. Ja kuka ei näkisi, millaista moinen sa¬ 
laaminen on luonteeltaan ja millainen on siihen syyllis¬ 
tyvä ihminen? Ei tosiaankaan avoin, rehti, vilpitön, oi¬ 
keamielinen, ei kunnon mies, vaan päinvastoin viekas, 
salakähmäinen, vehkeilevä, petollinen, pahanilkinen, 
ovela vanha kelmi ja juonittelija. Eikö ole häpeällistä 
ottaa niskoilleen kaikki nämä haukkumanimet ja lisäksi 
vielä suuri määrä muita? 

58. Jos niitä on moitittava, jotka salaavat totuuden, 
mitä sitten on ajateltava sellaisista, jotka antavat pe¬ 
rättömiä tietoja? Gaius Canius, sukkelaälyinen ja mel¬ 
ko sivistynyt roomalainen ritari, lähti kerran Syraku- 
saan, ei liike- vaan loma-asioissa, kuten hänellä oli ta¬ 
pana sanoa. Hän esitti haluavansa ostaa pienen maati¬ 
lan, jossa hän voisi pitää ystäviään vierainaan ja naut¬ 
tia olostaan häiritsijöiltä rauhassa. Tämän tultua ylei¬ 
sesti tiedoksi muuan Pythius, joka toimi Syrakusassa 
pankkiirina, ilmoitti Caniukselle, että hänen maatilansa 
tosin ei ollut myytävänä, mutta jos Canius haluaisi, 
hän saisi sen omaan käyttöönsä. Samalla hän kutsui 
tämän seuraavaksi päiväksi maatilalleen aterioimaan, 
ja Canius otti kutsun vastaan. Pythius, joka pankkiirina 

nautti suosiota kaikissa kansankerroksissa, kutsui nyt 
koolle joukon kalastajia ja pyysi heitä seuraavana päi¬ 
vänä kalastamaan hänen maatalonsa edustalle sekä se¬ 
litti, mitä heidän olisi tehtävä. Sovittuun aikaan saapui 
Canius päivälliselle. Pythius oli järjestänyt muhkeat pi¬ 
dot. Näkösällä oli suuri määrä veneitä; kalastajat toi¬ 
vat kukin vuorollaan saaliinsa, ja kalat viskattiin Py- 
thiuksen jalkojen juureen. 

59. »Mitä tämä kaikki oikein merkitsee, Pythius?» ky¬ 
syi Canius. »Tällainen määrä kalaa? Ja tällainen määrä 
veneitä?» 

»Mikäs ihme tämä on?» vastasi Pythius. »Tässä koh¬ 
den ovat kaikki Syrakusan kalat, tästä myös saadaan 
juomavesi. Ilman tätä maatilaa nuo eivät voi tulla toi¬ 
meen.» 

Caniuksessa syttyy omistamisen himo; hän alkaa vaa¬ 
tia, että Pythius myisi tilan hänelle. Ensin tämä on vas¬ 
tahakoinen. Mutta pitemmittä puheitta: Canius saa tah¬ 
tonsa läpi. Äveriäs kun on, hän halunsa valtaamana 
maksaa mitä Pythius vaatii ja ostaa tilan irtaimistoi¬ 
neen päivineen. Pythius vie kirjoihin velkasumman ja 
lyö lukkoon kaupan. Seuraavana päivänä Canius kutsuu 
luokseen ystäviään ja saapuu itse hyvissä ajoin. Ei ai¬ 
ron hankaintakaan näkyvissä! Hän kysyy lähimmältä 
naapurilta, onko kalastajilla jokin juhlapäivä, koska 
heistä ei näy jälkeäkään. 

»Ei minun tietääkseni», vastaa tämä, »mutta ei täällä 
yleensä kukaan kalastakaan. Eilen minä ihmettelinkin, 
mitä täällä oikein oli tekeillä.» 

60. Canius on raivoissaan; mutta mitä hän voi tehdä? 
Virkaveljeni ja ystäväni Gaius Aquilius ei näet tuolloin 
vielä ollut julkaissut tahallista harhauttamista koske¬ 
via oikeuskaavojaan. Kun häneltä kysyttiin, mitä niissä 
tarkoitti tuo »tahallinen harhauttaminen», hän vastasi: 

sitä että on tekevinään yhtä ja tekee toista. Tosiaan oi¬ 
vallisesti sanottu, niin kuin voi odottaakin mieheltä joka 
on tottunut laatimaan määritelmiä. Pythius ynnä kaikki 
muut, jotka tekevät toisin kuin ovat tekevinään, ovat siis 
petollisia, epärehellisiä ja kavalia; ei mikään heidän 
teoistaan voi olla hyödyllinen, koska ne ovat niin monen 
pahan tahraamia. 

61. Jos Aquiliuksen määritelmä on oikea, on elämäs¬ 
tä kauttaaltaan karsittava pois teeskentely ja salailu. 
Kunnon mies ei näin ollen teeskentele eikä salaa mitään 
saadakseen edullisemmin ostetuksi tai myydyksi. Mitä 
tuohon tahalliseen harhauttamiseen tulee, siitä on sää¬ 
detty rangaistus laeissakin, esimerkiksi holhoojan toi¬ 
messa tapahtuneesta kahdentoista taulun laissa, nuor¬ 
ten ihmisten pettämisestä Plaetoriuksen laissa; siitä an¬ 
netaan rangaistus myös sellaisissa oikeustapauksissa, 
joita varten ei ole olemassa mitään lakipykälää ja joi¬ 
den kohdalla on lisäys »rehellisyyden nimessä». Muita 
oikeustapauksia koskevista sanonnoista ovat huomion- 
arvoisimmat seuraavat: eronneen vaimon omaisuutta 
koskevassa asiassa »oikeuden ja kohtuuden mukaan», 
omaisuuden luovutusta koskevassa »toimittakoon reh¬ 
disti niin kuin kunnon miesten kesken tulee.» Voiko nyt 
siis siinä, mikä tapahtuu »oikeuden ja kohtuuden mu¬ 
kaan», olla mukana minkäänlaista petosta? Entä kun 
kehotetaan »toimimaan rehdisti niin kuin kunnon mies¬ 
ten kesken tulee», voiko silloin toimia missään suhteessa 
vilpillisesti tai kavalasti? »Tahallinen harhauttaminen» 
on Aquiliuksen mukaan yhtä kuin teeskentely. Kaikki¬ 
nainen valheellisuus olkoon siis liikesopimuksia tehtäes¬ 
sä kaukana; myyjän ei sovi hankkia avustajaa hintoja 
korottamaan eikä ostajan tekemään alhaisempia vasta- 
tarjouksia, ja jos on mainittava hinta, kummankin on 
kerralla sanottava tarjouksensa. 

62. Quintus Scaevola, Publiuksen poika, pyysi kuulla 
lopullisen hinnan maatilalle, jota hän oli ostamassa. 
Myyjän mainittua sen hän sanoi pitävänsä tilaa enem¬ 
män arvoisena ja lisäsi hintaan satatuhatta sestertiusta. 
Kukaan ei väittäisi, ettei tämä ollut kunnon miehen te¬ 
ko, mutta sanottaisiin kylläkin, ettei se ollut viisaan 
miehen teko sen paremmin kuin jos hän olisi myynyt 
halvemmasta kuin olisi voinut. Tämä se juuri onkin tu¬ 
hoisaa, että ihmisten mielestä kunnon miehet ovat eri 
asia kuin viisaat miehet. Niinpä Enniuskin sanoo, että 
sellaisen viisaan viisaudella ei ole mitään merkitystä, 
joka ei pysty hyödyttämään itseään. Se on kyllä totta, 
mikäli vain Ennius ja minä olisimme samaa mieltä sii¬ 
tä, mitä merkitsee »hyödyttää». 

63. Rhodoslaisen Hekatonin, Panaitioksen oppilaan, 
Quintus Tuberolle omistamasta velvollisuutta käsittele¬ 
västä teoksesta voimme lukea seuraavat sanat: »Viisaan 
miehen velvollisuus on pitää huolta omaisuudestaan te¬ 
kemättä kuitenkaan mitään vastoin tapoja, lakeja ja 
perinnäissäädöksiä. Emmehän halua olla rikkaita ai¬ 
noastaan itseämme varten vaan lapsiamme, sukulai¬ 
siamme, ystäviämme ja ennen kaikkea valtiota varten. 
Yksityisten varallisuus on näet valtion rikkaus.» Heka- 
ton ei voisi mitenkään hyväksyä äsken mainitsemaani 
Scaevolan tekoa. Hänhän sanoo, että kaikesta sellaises¬ 
ta, mistä hänelle olisi hyötyä, hän jättää tekemättä vain 
sen mikä ei ole sallittua. Hänen kaltaisensa ei ansaitse 
suurtakaan tunnustusta eikä.kiitollisuutta. 

64.. Jos nyt sekä teeskentely että salaaminen ovat ta¬ 
hallista harhauttamista, on vain aniharvoja asioita, 
joissa ei ole mukana tuota tahallista harhautusta, ja 
jos kunnon mies on se, joka hyödyttää keitä voi eikä 
vahingoita ketään, ei meidän tosiaankaan ole helppo 
löytää tuollaista kunnon miestä. 

Väärin tekeminen ei siis milloinkaan kannata, koska 
se on aina moraalitonta; sen sijaan aina kannattaa olla 
kunnon mies, koska se on aina moraalisesti oikein. 

65. Mitä tulee kiinteistöjä koskeviin säännöksiin, 
meikäläisessä oikeudessa on säädetty, että niitä myy¬ 
täessä on mainittava ne viat, jotka myyjällä on tiedos¬ 
saan. Kahdentoista taulun lain mukaan riitti, että vasta¬ 
si siitä, minkä oli nimenomaan ilmoittanut, ja maksoi 
rangaistuksena kaksinkertaisen korvauksen siitä, mitä ei 
ollut kysyttäessä tunnustanut. Lainoppineet ovat kuiten¬ 
kin säätäneet rangaistuksen myös asiain salaamisesta; 
he ovat määränneet, että myyjän on vastattava kaikista 
kiinteistönsä puutteista, joista he ovat tietoisia mutta 
joita he eivät ole selvästi ilmoittaneet. 

66. Tästä yksi esimerkki. Koska augurien piti tark¬ 
kailla ennusmerkkejä Capitoliumilta käsin, he olivat 
käskeneet Tiberius Claudius Centumalusta purkamaan 
Caelius-kukkulalla olevasta talostaan eräät osat, jotka 
olivat niin korkeat että haittasivat tarkkailua. Claudius 
ilmoitti talonsa myytäväksi, ja sen osti Publius Calpur- 
nius Lanarius. Hän sai augureilta saman määräyksen ja 
purki nuo osat. Kuultuaan sitten, että Claudius oli il¬ 
moittanut talonsa myytäväksi sen jälkeen kun hän jo oli 
saanut augureilta purkamiskäskyn, hän haastoi Clau¬ 
diuksen sovintotuomarin eteen, jotta tämä ratkaisisi, 
»mitä toisen oli rehellisyyden nimessä hänelle suoritet¬ 
tava tai tehtävä». Asian ratkaisi Marcus Cato, meidän 
Catomme isä — niin kuin näet muita nimitetään isiensä 
mukaan, vastaavasti on tätä miestä, joka on tuottanut 
niin loistavan jälkeläisen, nimitettävä poikansa mukaan 
—; hän siis oli tuomarina ja langetti seuraavan tuo¬ 
mion: »Koska myyjä oli myydessään asiasta selvillä 
mutta ei ilmoittanut sitä, hän on velvollinen korvaa¬ 
maan ostajalle tämän kärsimän vahingon.» 

67. Hän siis katsoi sanonnan »rehellisyyden nimessä» 
edellyttävän, että ostajankin on oltava selvillä epäkoh¬ 
dasta, josta myyjä on tietoinen. Jos hänen ratkaisunsa 
oli oikea, silloin eivät mainitsemani viljakauppias ja 
tuon terveydelle vaarallisen talon myyjä menetelleet 
oikein vaietessaan. Meidän lakikokoelmaamme on tosin 
mahdoton sisällyttää kaikkia tällaisia vaikenemista- 
pauksia, mutta niiden tapausten rankaisemisesta, jotka 
niihin sisältyvät, ollaan tarkkoja. Meidän sukulaisem- 
me Marcus Marius Gratidianus oli myynyt Gaius Ser- 
gius Oratalle talon, jonka oli itse muutamaa vuotta 
aikaisemmin ostanut tältä. Talolla oli rasitteita, mutta 
tätä ei Marius ollut kauppaa tehtäessä maininnut. Asia 
joutui oikeuden käsiteltäväksi. Oratalla oli puolustaja¬ 
na Crassus, Gratidianuksella Antonius. Crassus veto¬ 
si lain kohtaan, jonka mukaan »myyjän on vastattava 
epäkohdasta, josta hän ei ole maininnut vaikka on ol¬ 
lut siitä tietoinen», Antonius taas tasapuolisuuden vaa¬ 
timuksiin: »Koska tuon epäkohdan tunsi myös Sergius, 
joka oli aikaisemmin myynyt talon, sen mainitseminen 
ei ollut välttämätöntä, eikä hän ollut joutunut petoksen 
uhriksi, koska kerran oli selvillä ostonsa kohteeseen liit¬ 
tyvistä oikeusseikoista.» 

68. Mihin minä tällä kaikella pyrin? Osoittamaan si¬ 
nulle, että esi-isämme eivät hyväksyneet viekastelua. 

Lait ja filosofit pyrkivät eri tavoin tekemään viek¬ 
kaat temput tyhjäksi: lait sen mukaan kuin pystyvät 
ulottamaan niihin kouransa, filosofit sikäli kuin saavat 
niistä otteen järjellä ja älyllä. Järki vaatii, ettei mitään 
saa tehdä salakavalasti, teeskennellen eikä petollisesti. 
Eikö siis ansojen virittäminen ole kavaluutta, vaikkei 
aikoisikaan säikäyttää riistaa liikkeelle ja ajaa sitä nii¬ 
hin? Osuvathan eläimet niihin usein itsestäänkin, kenen¬ 
kään ajamatta. Näinkö siis tarjoaisit talosi myytäväksi 

ja asettaisit ilmoituksen aivan kuin ansaksi, johon sit¬ 
ten joku pahaa aavistamattomana lankeaisi? 

69. Vaikka voimmekin nähdä, että yleisen mielipi¬ 
teen harhautumisen vuoksi tavat eivät pidä tällaista 
vääränä eikä laki sen paremmin kuin Rooman kansa¬ 
laisten oikeuskaan kiellä sitä, luonnon laki kuitenkin 
kieltää sen. On näet olemassa mitä laaja-alaisin yhtei¬ 
syys — tosin olen tämän jo moneen kertaan sanonut, 
mutta se on silti sanottava yhä uudelleen —; se sitoo 
kaikki ihmiset toisiinsa, läheisemmin ne, jotka kuuluvat 
samaan kansakuntaan, vielä kiinteämmin ne, jotka ovat 
saman valtion kansalaisia. Tästä syystä esi-isämme ha¬ 
lusivat pitää erillään kansainvälisen oikeuden ja Roo¬ 
man kansalaisten oikeuden. Kansalaistemme oikeus ei 
ilman muuta ole samaa kuin kansainvälinen, kansainvä¬ 
lisen oikeuden sen sijaan tulee samalla olla myös kan¬ 
salaistemme oikeutta. Meillä ei kuitenkaan ole hal¬ 
lussamme mitään todellisen oikeuden, aidon oikeuden¬ 
mukaisuuden täydellistä ja todenmukaista ilmentymää, 
vaan käytettävissämme on pelkkiä varjokuvia. Kunpa 
pysyisimme uskollisina edes niille — pohjautuvathan ne 
parhaisiin luonnon ja totuuden tarjoamiin esikuviin! 

70. Sillä kuinka painavat ovatkaan nuo sanat: »- 

etten sinun toimestasi ja sinuun tuntemani luottamuksen 
vuoksi joutuisi harhautetuksi ja petetyksi»! Ja kuinka 
arvokkaat ovat seuraavat: »-niin kuin kunnon mies¬ 

ten kesken on toimittava, rehdisti ja ilman vilppiä»! 
Mutta mitä ovat »kunnon miehet» ja mitä on »rehdisti 
toimiminen», siinäpä onkin kysymys. 

Ylipappi Quintus Scaevolalla oli tapana sanoa, että 
kaikilla niillä oikeuden ratkaisuilla, joihin liittyy sa¬ 
nonta »rehellisyyden nimessä», on mitä suurin merki¬ 
tys. Hän katsoi rehellisyyden käsitteellä olevan erittäin 
yleistä kantavuutta, koska se tulee kysymykseen hoi- 

houstehtävissä ja yhteisyrityksissä, uskotun miehen ja 
edusmiehen toimissa, ostettaessa ja myytäessä, vuok¬ 
ralle otettaessa ja annettaessa — siis tehtävissä, jois¬ 
ta elämän yhteisyys rakentuu. Edelleen hän sanoi, että 
vain erinomainen tuomari pystyy ratkaisemaan, mitä 
velvollisuuksia tällaisissa suhteissa kullakin on toistaan 
kohtaan, varsinkin kun useimmissa tapauksissa esiintyy 
myös vastakanteita. 

71. Viekkaat temput on siis tehtävä tyhjiksi, samoin 
se kavaluus, joka haluaa vaikuttaa viisaudelta mutta on 
sille mahdollisimman kaukainen ja vieras. Viisaus on 
näet kykyä erottaa, mikä on hyvää ja mikä pahaa; ka¬ 
valuus taas asettaa pahan hyvän edelle, jos kerran 
kaikki moraalisesti väärä on pahaa. 

Luontoa noudattava Rooman kansalaisten oikeus ei 
rankaise kavaluutta ja petosta ainoastaan kiinteää omai¬ 
suutta koskevissa tapauksissa, vaan myös orjakaupassa 
on kaikkinainen vilppi myyjän taholta kiellettyä. Koska 
hänen oletetaan tietävän, onko hänen orjansa terve ja 
onko tämä karkailevaa tai varastelevaa lajia, hän on 
ediilien ediktien mukaan tästä kaikesta vastuussa. Toi¬ 
sin on asia niiden kohdalla, jotka ovat saaneet orjansa 
perintönä. 

72. Näin voimme todeta, että koska oikeuden lähtee¬ 
nä on luonto, luonnonmukaisuus edellyttää, ettei kukaan 
pyri käyttämään edukseen toisen tietämättömyyttä. Elä¬ 
mässä ei mikään voi olla turmiollisempaa kuin viisau¬ 
deksi naamioitunut kavaluus; tällaisesta ovat syntyisin 
ne lukemattomat tapaukset, jolloin etu näyttää olevan 
ristiriidassa moraalisen hyvän kanssa. Kuinka harvassa 
näet onkaan sellaisia, jotka voivat olla tekemättä vää¬ 
ryyttä, mikäli tietävät kaiken jäävän rankaisematta ja 
tulematta ilmi! 

73. Kokeilkaamme asiaa, ellei sinulla ole mitään sitä 

vastaan, ja nimenomaan sellaisten tapausten valossa, 
joissa ihmiset yleensä eivät ehkä näe mitään väärää. 
Tässä yhteydessä ei ole syytä puhua salamurhaajista, 
myrkyttäjistä, testamentinväärentäjistä, varkaista ja 
kavaltajista, sillä heitä ei voida pitää kurissa sanojen 
eikä filosofisten pohdintojen vaan kahleiden ja vanki¬ 
lan voimalla; tarkastelkaamme sen sijaan sellaisten 
edesottamuksia, joita pidetään kunnon miehinä. 

Eräät henkilöt toivat Kreikasta Roomaan Lucius Mi- 
nucius Basilus -nimisen pohatan väärennetyn testamen¬ 
tin. Saadakseen sen helpommin hyväksytyksi he kirjoit¬ 
tivat perillisiksi itsensä lisäksi kaksi tuon ajan vaikutus- 
valtaisinta miestä, Marcus Crassuksen ja Quintus Hor- 
tensiuksen. Nämä kyllä epäilivät testamenttia vääräksi, 
mutta koska he eivät tunteneet itse syyllistyneensä mi¬ 
hinkään, he eivät kieltäytyneet tuosta muiden rikoksen 
tuomasta pikku lisätulosta. Mitä tästä nyt siis on sanot¬ 
tava? Onko tässä kylliksi, niin että heitä voidaan pi¬ 
tää syyttöminä? Minä en ainakaan ole sitä mieltä, vaik¬ 
ka rakastinkin heistä toista hänen eläessään enkä tois¬ 
takaan vihaa nyt kun hän on kuollut. Koska Basilus 
oli tahtonut sisarenpoikansa Marcus Satriuksen tulevan 
kantamaan hänen nimeään ja oli tehnyt hänet perilli- 
sekseen — hän on muuten sama Satrius, joka nyt on Pi- 
cenumin ja sabiinilaisalueen suojelija, häpeä kylläkin 
ajallemme —, ei ollut oikein, että omaisuus joutui näi¬ 
den johtavien kansalaisten haltuun ja Satriukselle jäi 
pelkkä nimi. 

74. Sillä jos sellainen ihminen tekee väärin, joka ei 
estä eikä torju vääryyttä vaikka voisi — kuten olen en¬ 
simmäisessä kirjassa esittänyt —, mitä sitten on ajatel¬ 
tava sellaisesta, joka ei ainoastaan jätä torjumatta vää¬ 
ryyttä vaan kaiken lisäksi edistää sitä? Minä puolestani 
en pidä kunniallisina edes laillisia perintöjä, jos niitä 

ei ole pyritty hankkimaan vilpittömin mielin tehdyillä 
palveluksilla vaan kavalalla liehakoinnilla ja teesken¬ 
telyllä, 

75. Toisinaan kuitenkin tällaisissa tapauksissa toinen 
vaihtoehto näyttää edulliselta, toinen moraalisesti oi¬ 
kealta. Asia ei silti ole näin, sillä edullisuuden ja mo¬ 
raalisuuden mittapuu on sama. Sille joka ei ole tätä oi¬ 
valtanut, on mikä tahansa petos, mikä tahansa rikos 
mahdollinen. Jos hän kerran ajattelee: »Tuo tosin on 
moraalisesti oikein, mutta tämä on edullista», hänellä 
on harhakäsityksensä vuoksi otsaa reväistä erilleen kak¬ 
si luonnon yhdistämää asiaa — ja tästä aukeaa tie kai¬ 
kille petoksille, ilkitöille ja rikoksille. 

Jos siis kunnon miehellä olisi sellainen kyky, että hän 
vain sormiaan näpsäyttämällä voisi saada nimensä su¬ 
jautetuksi rikkaiden testamentteihin, hän ei käyttäisi tä¬ 
tä kykyään, vaikka tietäisi varmasti, ettei kukaan voisi 
milloinkaan saada siitä vihiä. Mutta annahan Marcus 
Crassukselle tällainen kyky, että hän sormien napsau¬ 
tuksella saisi kirjoitetuksi itsensä perijäksi vaikkei sitä 
todellisuudessa olisikaan, hän tanssisi forumilla, usko 
pois. Oikeamielinen mies, sellainen jonka tajuamme 
kunnon mieheksi, ei kuitenkaan voisi keneltäkään riistää 
mitään saadakseen sen omiin nimiinsä. Joka tätä ihmet¬ 
telee, tunnustaa olevansa tietämätön siitä mikä on kun¬ 
non mies. 

76. Jos nyt joku tahtoo tehdä itselleen täysin selväk¬ 
si sen vielä epämääräisen mielikuvan, joka hänellä on 
sisimmässään, hän ymmärtäköön, että kunnon mies on 
se, joka hyödyttää keitä voi eikä vahingoita ketään 
paitsi jos hänelle on tehty vääryyttä. Kuinka nyt siis 
on, eikö sellainen ihminen tuota vahinkoa, joka ikään 
kuin taikajuoman avulla saa raivatuksi tieltään oikeat 
perilliset ja astuu itse heidän sijaansa? »Eikö hän siis 

tekisi», saattaa joku sanoa, »sellaista mikä on edullista 
ja kannattavaa?» Kyllä hän saa tehdä, mutta hänen tu¬ 
lee ymmärtää, ettei mikään epäoikeudenmukainen voi 
olla kannattavaa eikä edullista. Joka ei tätä ole oppi¬ 
nut, hänestä ei voi tulla kunnon miestä. 

77 . Lapsuudessani kuulin isäni kertovan, kuinka enti¬ 
nen konsuli Gaius Fimbria oli toiminut tuomarina Mar¬ 
cus Lutatius Pinthian asiassa. Tämä sangen kunnioitet¬ 
tava roomalainen ritari oli sitoutunut maksamaan vas¬ 
tapuolelleen, ellei osoittautuisi, että »hän on kunnon 
mies». Fimbria oli sanonut hänelle, ettei hän ikäpäivänä 
tulisi ratkaisemaan tuota asiaa, koska hän langettamal¬ 
la Pinthialle epäedullisen tuomion riistäisi hyvän mai¬ 
neen tuolta arvossapidetyltä mieheltä ja päinvastaises¬ 
sa tapauksessa hänen taas katsottaisiin julistaneen jon¬ 
kun kunnon mieheksi, vaikka tähän nimitykseen antavat 
vasta lukemattomat velvollisuudet ja ansiot oikeutuksen. 

Tällainen kunnon mies, josta oli käsitys myös Fimb- 
rialla eikä vain Sokrateella, ei siis mitenkään voi pitää 
edullisena sellaista mikä ei ole moraalisesti oikein. Tä¬ 
mänkaltainen mies ei näin ollen rohkene edes ajatella, 
vielä vähemmän tehdä mitään, mitä hän ei uskaltaisi 
julkisesti lausua. Eikö ole häpeällistä, että filosofit ovat 
kahden vaiheilla tällaisessa asiassa, jossa eivät edes 
yksinkertaiset talonpojat epäröi? Heiltähän on lähtöi¬ 
sin tuo jo vanhuuttaan kulunut sananparsi — kehues¬ 
saan jonkun rehellisyyttä ja rehtiyttä he näet sanovat, 
että hänen kanssaan voisi vaikka pelata pimeässä sor¬ 
mien arvuuttelua. Siinähän on ajatuksena juuri tämä: 
edullista ei ole mikään, mikä ei ole sopivaa, vaikka sen 
voisitkin saavuttaa ilman että kukaan pystyisi todista¬ 
maan sinun olevan väärässä. 

78 . Huomaatko nyt, että tämän sananlaskun mukaan 
ei Gygeen teko ollut puolustettavissa, ei liioin tuon mie- 

hen, jonka äsken kuvittelin sormiaan näpsäyttämällä 
pystyvän haalimaan itselleen kaikkien perinnöt? Sillä 
niin kuin moraalisesti väärä ei millään mahdilla voi 
muuttua oikeaksi, vaikka sitä kuinka pidettäisiin salassa, 
samoin ei väärää asiaa voi saada edulliseksi, koska luon¬ 
to kapinoi ja panee vastaan. 

79. »Mutta jos palkkio on huomattavan suuri, sii¬ 
loinhan vääryyden tekemiseen on perusteensa.» 

Gaius Mariuksella ei aikoinaan ollut paljonkaan toi¬ 
voa päästä konsuliksi. Oli menossa jo seitsemäs vuosi 
hänen preetorikaudestaan, eikä hänellä vieläkään ollut 
uutta virkaa; ei näyttänyt siltä, että hän aikoisi konsu¬ 
liksi koskaan pyrkiäkään. Hän toimi parhaillaan Quin- 
tus Metelluksen alipäällikkönä, ja kun hänen ylipäällik¬ 
könsä lähetti hänet Roomaan, hän syytti Rooman kan¬ 
san edessä tätä mitä merkittävintä miestä ja kansalaista 
sodan tahallisesta pitkittämisestä sekä lupasi, että jos 
he tekisivät hänet konsuliksi, hän saattaisi ennen pitkää 
Jugurthan joko elävänä tai kuolleena Rooman kansan 
käsiin. Niin hänet kylläkin valittiin konsuliksi, mutta 
hän hylkäsi rehellisyyden ja oikeamielisyyden saattaes¬ 
saan väärin syytöksin yleiseen epäsuosioon mitä par¬ 
haimman ja kunnianarvoisimman kansalaisen, kaiken 
lisäksi sellaisen, jonka alipäällikkö hän oli ja joka oli 
hänet lähettänyt Roomaan. 

80. Ei liioin sukulaisemme Marius Gratidianus seu- 
raavassa tapauksessa menetellyt niin kuin on kunnon 
miehen velvollisuus. Hänen preetorikaudellaan kansan¬ 
tribuunit kutsuivat preetorien virkakunnan koolle, jotta 
yhteispäätöksellä vakiinnutettaisiin rahatilanne; tuohon 
aikaan näet rahan arvo heilahteli siinä määrin, että ke¬ 
nenkään oli mahdoton tietää, mitä hän oikein omisti. 
Yhteisesti laadittiin säädös sekä määriteltiin asiaan 
kuuluva rangaistus ja sen yhteydessä käytettävä tuo- 

mioistuinmenettely. Sitten sovittiin, että iltapäivällä 
kaikki yhdessä nousisivat forumin puhujalavalle. Muut 
lähtivät kukin taholleen, mutta Marius Gratidianus me¬ 
ni kokoushuoneesta suoraa päätä puhujalavalle ja an¬ 
toi yksinään sieltä tiedoksi tuon yhteisvoimin laaditun 
määräyksen. Ja jos haluat tietää, niin hän niitti tästä 
suurta kunniaa: kuvapatsaita joka kadulla, niiden edes¬ 
sä suitsukkeita ja kynttilöitä. Sanalla sanoen, sen enem¬ 
pää ei kansa koskaan ole ketään hellinyt. 

81. Tällaisissa tapauksissa voi harkitessaan joskus 
joutua ymmälle, kun oikeuden loukkaus ei vaikuta niin¬ 
kään suurelta mutta sen seuraukset tuntuvat hyvinkin 
merkittäviltä. Esimerkiksi Marius Gratidianuksesta ei 
näyttänyt olevan kovinkaan väärin riistää kansan suo¬ 
siota itselleen virkaveljiensä ja tribuunien nenän edestä, 
mutta sangen edulliselta hänestä näytti päästä tällä kei¬ 
noin silloiseen tavoitteeseensa, konsulinvirkaan. Kaikkia 
tapauksia varten on kuitenkin olemassa yksi sääntö, jon¬ 
ka toivoisin olevan sinulle tuttuakin tutumpi: se mikä 
näyttää edulliselta, ei saa olla moraalisesti väärää, ja 
jos se on väärää, sitä ei saa pitää edullisena. Kuinka 
siis on, voimmeko pitää kunnon miehenä sen paremmin 
aikaisempaa Mariusta kuin tätä toistakaan? Tutki ja 
tarkasta omaa ajatusmaailmaasi, jotta näkisit, millai¬ 
nen kuva ja käsitys siinä on kunnon miehestä. Sopiiko 
siis kunnon miehelle valehteleminen oman hyödyn vuok¬ 
si, toisten edelle ehättäminen ja pettäminen? Totisesti 
kaikkein vähiten! 

82, Onko siis olemassa mitään niin merkittävää asiaa 
tai niin tavoittelemisen arvoista etua, että sen vuoksi 
kannattaisi uhrata kunnon miehen sädekehä ja maine? 
Millä pystyy tuo niin sanottu hyöty korvaamaan aihe¬ 
uttamansa menetyksen, jos se riistää meiltä kunnon mie¬ 
hen maineen ja saa meidät kadottamaan rehellisyyden 

ja oikeamielisyyden tajumme? Mitä eroa on siinä, muut¬ 
tuuko joku ihmisestä pedoksi vai salliiko hän, että hä¬ 
nessä ihmishahmon sisällä asustaa pedon raakuus? 

Edelleen: eivätkö ne jotka hylkäävät kaiken oikean 
ja kunniallisen vain päästäkseen valtaan, menettele ku¬ 
ten se mies, joka vielä apekseenkin tahtoi sellaisen, jon¬ 
ka häikäilemättömyys varmistaisi hänelle itselleen val¬ 
lan? Hänestä näytti edulliselta, että hän saisi itse olla 
mahtavin mutta toinen saisi siitä vihat niskoilleen; kuin¬ 
ka epäoikeudenmukaista tämä oli isänmaata kohtaan ja 
kuinka väärää se oli, sitä hän ei nähnyt. Hänen apellaan 
taas itsellään oli alati huulillaan kreikankieliset Foini- 
kialaisnaisten säkeet, jotka tässä esitän niin hyvin kuin 
taidan, kömpelösti ehkä mutta kuitenkin niin, että ajatus 
käy selväksi: 

Jos oikeutta loukataan, vuoks vallan vain 

niin käyköön, mutta pyhää olkoon kaikki muu. 

Millaista turmiota saikaan aikaan tuo mies, joka teki 
poikkeuksen juuri siinä ainoassa kohdassa, joka oli kai¬ 
kista suurin rikos! 

83. Miksi kerätä tähän noita vähäpätöisiä tapauksia, 
joissa on petollisin keinoin hankittu perintö tai ostettu 
tai myyty jotakin? Tässä on mies, joka himoitsi päästä 
Rooman kansan kuninkaaksi ja koko maailman hallitsi¬ 
jaksi ja onnistuikin siinä! Järjiltään on se, joka sanoo 
tällaista himoa moraalisesti oikeaksi: hänhän antaa hy¬ 
väksyntänsä lakien ja vapauden perikadolle ja pitää 
niiden hirveää, kauhistavaa polkemista kunniakkaana. 
Jos nyt joku tunnustaa, että ei tosin ole oikein olla ku¬ 
ninkaana sellaisessa valtiossa, joka on ollut ja jonka 
tuleekin olla vapaa, mutta katsoo sen kuitenkin olevan 
edullista sille joka siihen pystyy, millaisin moittein tai 
pikemminkin millaisin kehotuksin voisin yrittää kään¬ 
nyttää häntä pois tästä kohtalokkaasta harhakäsityk- 

sestä? Kautta kuolemattomien jumalien, voiko kenelle¬ 
kään olla etua kaikkein kauheimmasta ja hirveimmästä 
murhasta, nimittäin isänmaahan kohdistuneesta, vaikka 
siihen syyllistynyt saisikin sorretuilta maanmiehiltään 
nimen Isänmaan isä? Hyödyn on siis määräydyttävä 
moraalisen hyvän mukaan ja nimenomaan sillä tavoin, 
että nämä kaksi seikkaa, jotka nimellisesti vaikuttavat 
keskenään ristiriitaisilta, ovat kuitenkin sisällöltään so¬ 
pusoinnussa. 

84. En tosiaan tiedä, voiko yleisen mielipiteen mu¬ 
kaan mikään olla edullisempaa kuin hallitsijana olemi¬ 
nen. Ryhtyessäni tarkastelemaan asiaa totuuden vedossa 
en kuitenkaan pysty keksimään mitään, mistä olisi enem¬ 
män vahinkoa sille joka on vääryydellä päässyt tähän 
asemaan. Voiko kenellekään olla eduksi ahdistus, levot¬ 
tomuus, yötä päivää vaivaava pelko ja elämä, joka on 
täynnä salajuonia ja vaaroja? 

Kuninkuutta vihaa, pettää moni, harva rakastaa, 

lausuu Accius. Mutta millaista kuninkuutta? Sellaista, 
jonka olivat jättäneet perinnöksi Tantalos ja Pelops ja 
johon sen haltijalla oli täysi oikeus. Mitä siis arvelet, 
kuinka paljon enemmän mahtoikaan olla vihollisia sillä 
kuninkaalla, joka oli Rooman kansan armeijan avulla 
kukistanut itsensä Rooman kansan ja pakottanut orjak- 
seen valtion, joka ei ollut ainoastaan vapaa vaan lisäksi 
muiden kansojen käskijä? 

85. Minkälaisia tahroja arveletkaan tämän miehen 
kantaneen omassatunnossaan ja millaisia haavoja si- 
simmässään? Voiko kenenkään elämästä olla hänelle it¬ 
selleen hyötyä, jos hänen elämänsä laita on niin, että se 
joka sen katkaisee, saa osakseen suuren kiitoksen ja kun¬ 
nian? Jos siis kerran tällainenkaan, joka mitä suurim¬ 
massa määrin näyttää edulliselta, ei ole sitä, koska se 

on täynnä häpeää ja moraalittomuutta, tulisi jo uskoa, 
ettei edullista ole mikään mikä ei ole moraalisesti oikein. 

S6. Tämä johtopäätös on tosin tehty usein muulloin¬ 
kin mutta ennen kaikkea Pyrrhoksen sodan aikana, tuol¬ 
loin toista kertaa konsulina olevan Gaius Fabriciuksen 
ja meidän senaattimme toimesta. Kuningas Pyrrhos oli 
omasta aloitteestaan ryhtynyt sotaan Rooman kansaa 
vastaan; kamppailua käytiin ylhäissukuisen ja mahta¬ 
van kuninkaan kanssa, ja kysymys oli siinä ylivallasta. 
Pyrrhoksen luota tuli muuan karkuri Fabriciuksen lei¬ 
riin ja lupasi, että jos tämä tarjoaisi hänelle palkkion, 
hän palaisi Pyrrhoksen leiriin yhtä salaa kuin oli tullut¬ 
kin ja surmaisi kuninkaan myrkyttämällä. Fabricius toi¬ 
mitti hänet takaisin Pyrrhoksen luo ja sai teostaan se¬ 
naatilta kiitokset. Ja sentään, mikäli välitämme vain 
siitä mikä näennäisesti ja yleisen mielipiteen mukaan 
on edullista, tämä karkuri olisi yksinään tehnyt lopun 
tuosta raskaasta sodasta samoin kuin valtakuntamme 
vaarallisesta vihollisesta. Olisi kuitenkin ollut hyvin 
alentavaa ja häpeällistä voittaa rikoksella eikä mie¬ 
huudella sellainen, jonka kanssa oli kilpailemassa kun¬ 
niasta. 

87, Kumpi siis oli edullisempaa Fabriciukselle, joka 
oli meidän valtiollemme samaa kuin Aristeides Atee¬ 
nalle, tai senaatillemme, joka ei milloinkaan ole erot¬ 
tanut hyötyä kunniallisuudesta — käydä vihollisen 
kanssa taistelua aseiden vai myrkyn voimalla? Jos on 
tarkoitus pyrkiä herruuteen kunnian vuoksi, olkoon sil¬ 
loin kaukana rikollisuus, jossa ei voi olla mitään kun¬ 
niakasta; jos taas valtaan pyritään sen itsensä vuoksi, 
hinnalla millä hyvänsä, sekään ei voi olla edullista, jos 
siihen liittyy häpeä. 

Niin muodoin ei ollut edullinen se Lucius Philippuk- 
sen, Quintuksen pojan, ehdotus, että meidän pitäisi teh- 


MORAALISEN JA EDUN RISTIRIITA 257 

dä jälleen veronalaisiksi ne valtiot, jotka Lucius Sulia 
oli senaatin päätöksestä tiettyä summaa vastaan vapa¬ 
uttanut verosta, ja pidättää niiltä tuo maksu, jonka ne 
olivat antaneet vapaudestaan. Senaatti asettui hänen 
kannalleen — mikä häpeä hallitusvallallemme! Meri¬ 
rosvoillakin on korkeampi kunniantunto kuin senaatil¬ 
la. »Mutta verotulot kasvo ivat, tämä oli siis edullista.» 
Kuinka kauan vielä uskalletaan väittää, että jokin sel¬ 
lainen voi olla edullista, mikä ei ole moraalisesti oi¬ 
kein? Hallituksenhan tulee nojautua hyvään maineeseen 
ja liittolaisten suosiollisuuteen — voiko siis viha ja hä¬ 
peä olla sille milloinkaan eduksi? 

88. Minulla on usein ollut tässä suhteessa erimieli¬ 
syyksiä jopa ystäväni Caton kanssa, sillä hän piti mie¬ 
lestäni liian jyrkästi valtion rahaston ja tulojen puolta. 
Hän torjui kaikki valtiontulojen vuokraajien ja useat 
liittolaistenkin toivomukset, vaikka meidän pitäisi olla 
jälkimmäisiä kohtaan anteliaita ja suhtautua edellisiin 
niin kuin omiin vuokramiehiimme, etenkin kun sopuisat 
välit eri säätyjen kesken vain edistävät valtion parasta. 
Väärin teki myös Curio, joka tosin myönsi Po-joen ta¬ 
kana asuvien olevain oikealla asialla mutta lisäsi aina; 
»Hyöty olkoon etusijalla!» Hänen olisi ollut parempi 
osoittaa, että heidän asiansa ei ollut oikea, koska se ei 
ollut valtion edun mukainen, kuin tunnustaa se oikeaksi 
ja kuitenkin sanoa, ettei se ollut edullinen. 

89. Hekatonin velvollisuuksia käsittelevän teoksen 
kuudes kirja on täynnään tämän tapaisia kysymyksiä: 
»Jos viljan hinta on ylettömän korkea, voiko kunnon 
mies jättää orjansa ruokkimatta?» Hän pohtii kysy¬ 
mystä puoleen ja toiseen, mutta päätyy lopuksi johta¬ 
maan velvollisuuden enemmän hyödyn — sen mukaan 
kuin hän sen käsittää — kuin inhimillisyyden pohjalta. 
Sitten hän tiedustelee: jos merellä on heitettävä osa 

lastista yli laidan, tulisiko ennemmin heittää laivasta 
kallis hevonen vai arvoton orja? Tässä tapauksessa 
omaisuuden ajatteleminen kehottaa toiseen, inhimilli¬ 
syys toiseen suuntaan. 

»Jos haaksirikossa tyhmä ihminen on saanut temma¬ 
tuksi itselleen laudankappaleen, vääntääkö viisas sen 
hänen käsistään, jos voi?» 

»Ei», sanoo Hekaton, »koska se olisi väärin,» 

»Entä voisiko laivan omistaja riistää sen itselleen — 
onhan se hänen?» 

»Ei missään tapauksessa, ei sen paremmin kuin hän 
tahtoisi ulapalla heittää jotakuta matkustajaa laivasta, 
koska se on hänen. Aina siihen asti kunnes on päästy 
määränpäähän, jonne menoa varten laiva on vuokrattu, 
laiva näet kuuluu matkustajille eikä omistajalle.» 

90. »Entä jos on vain yksi laudankappale mutta kak¬ 
si haaksirikkoista, molemmat viisaita miehiä: saavatko 
molemmat yrittää siepata sen itselleen vai onko toisen 
väistyttävä toisen tieltä?» 

»Kyllä on, mutta nimenomaan sen tieltä, jonka eloon 
jääminen on tärkeämpää joko hänen itsensä tai valtion 
kannalta.» 

»Mutta jos he ovat tässä suhteessa samanarvoiset?» 

»Silloin ei synny mitään kilpailua, vaan toinen väis¬ 
tyy toisen tieltä aivan kuin olisi joutunut häviölle ar¬ 
vonnassa tai arvausleikissä.» 

»Entä jos isä ryöstää temppeleitä tai kaivaa salakäy¬ 
täviä, jotka vievät valtion rahakammioon, onko pojan 
ilmoitettava asiasta viranomaisille?» 

»Se olisi synti ja häpeä; hänenhän tulee päinvastoin 
puolustaa isäänsä, jos tämä joutuu syyteeseen.» 

»Eikö siis isänmaa ole kaikkia velvollisuuksia tär¬ 
keämpi?» 

»On kyllä, mutta isänmaalle juuri on hyödyksi, et- 

tä kansalaiset täyttävät velvollisuutensa vanhempiaan 
kohtaan.» 

»Entä jos isä yrittää päästä itsevaltiaaksi tai kavaltaa 
maansa, onko pojan vaiettava?» 

»Ei suinkaan, vaan hän rukoilee isäänsä luopumaan 
aikeestaan. Ellei tällä ole mitään vaikutusta, hän moittii 
ja uhkaileekin häntä, ja lopulta, mikäli isänmaa on vaa¬ 
rassa, hän asettaa maansa pelastumisen isän pelastuksen 
edelle.» 

91. Hekaton kysyy myös: jos viisas on tietämättään 
ottanut vastaan väärennettyjä rahoja oikeina, voiko 
hän asian huomattuaan maksaa niillä velkojalleen ikään 
kuin ne olisivat oikeita? Diogeneen mielestä voi, Anti- 
patroksen mielestä ei, ja hänen puolelleen minäkin mie¬ 
luummin asetun. 

Joku on myymässä käymistilassa olevaa viiniä ja on 
itse tietoinen asiasta: onko hänen mainittava siitä? Dio- 
genes ei pidä sitä tarpeellisena, Antipatroksen mielestä 
se on kunnon miehen velvollisuus. Nämä ovat niin sa¬ 
noakseni riidanalaisia oikeuskysymyksiä stoalaisille. 
»Onko orjaa kaupatessaan mainittava viat — en tarkoi¬ 
ta niitä, joiden salaaminen johtaa lakiemme mukaan or¬ 
jaa koskevan kaupan purkautumiseen, vaan sellaista et¬ 
tä orjalla on taipumus valehteluun, pelaamiseen, varas¬ 
teluun tai juopotteluun?» Toisen mielestä ne on mainit¬ 
tava, toisen mielestä ei. 

92. »Jos joku luulee myyvänsä messinkiä ja hänen 
myymänsä aine onkin kultaa, ilmaiseeko kunnon mies 
hänelle sen olevan kultaa vai ostaako hän sen denaaril¬ 
la, vaikka se on tuhannen denaarin arvoinen?» 

Onkin jo käynyt selväksi, mikä on minun suhtautumi¬ 
seni näihin kysymyksiin ja millä tavoin mainitsemieni 
filosofien mielipiteet käyvät ristiin. 

Onko sitten aina täytettävä sellaiset sopimukset ja 

lupaukset, jotka on tehty preetorien sanontaa käyttääk¬ 
semme »ilman painostusta ja tahallista harhautusta»? 

Olettakaamme, että joku on antanut toiselle lääkettä 
vesipöhöä vastaan sillä ehdolla, että mikäli se parantaa 
hänet, hän ei sen koommin käytä milloinkaan tuota lää¬ 
kettä. Hän tulee lääkkeen avulla terveeksi, mutta sairas¬ 
tuu muutaman vuoden kuluttua uudelleen samaan tau¬ 
tiin. Jos hän nyt ei saa siltä, jonka kanssa on sopimuk¬ 
sen tehnyt, lupaa käyttää jälleen tuota lääkettä, mitä 
hänen on tehtävä? — Koska toinen menettelee epäinhi¬ 
millisesti evätessään hänen pyyntönsä ja koska hänelle 
ei tapahdu mitään vääryyttä, sairaalla on oikeus huo¬ 
lehtia hengestään ja terveydestään. 

93. Ja edelleen: joku tekee viisaan miehen perilli- 
sekseen määräten hänelle testamentissaan sata miljoo¬ 
naa sestertiusta, kuitenkin sillä ehdolla, että hänen on 
tanssittava forumilla julkisesti keskellä päivää, ennen 
kuin saa perinnön haltuunsa. Mies on luvannut tehdä 
sen, koska toinen ei muuten olisi määrännyt häntä peril- 
lisekseen. Onko hänen täytettävä lupauksensa vai ei? 
Soisin, ettei hän olisi mennyt sellaista lupaamaankaan; 
sitä olisi mielestäni hänen arvonsakin edellyttänyt. Mut¬ 
ta kun hän kerran on luvannut ja kuitenkin pitää foru¬ 
milla tanssimista häpeällisenä, hän rikkoo sanansa kun¬ 
niallisemmin, jos ei ota vastaan mitään perinnöstä kuin 
jos ottaisi sen — paitsi mikäli hän tällä rahalla ehkä 
auttaa valtiota selviytymään jostakin vaikeasta tilan¬ 
teesta: kun kyseessä on isänmaan palveleminen, silloin 
ei forumilla tanssiminenkaan ole tuomittavaa. 

94. Myöskään sellaisia lupauksia ei tarvitse täyttää, 
jotka eivät ole hyväksi vastaanottajalleen. Palatak¬ 
semme tarumaailmaan, auringonjumala lupasi pojal¬ 
leen Faethonille tehdä mitä ikinä tämä toivoisi. Hän 
toivoi, että hänen sallittaisiin nousta isänsä vaunuihin, 

ja hän sai nousta niihin. Mutta ennen kuin hän pääsi 
matkansa päähän, salama iski häneen ja hän menehtyi 
liekkeihin. Kuinka paljon parempi olisikaan tässä ta¬ 
pauksessa ollut, ettei isän lupauksesta olisi pidetty kiin¬ 
ni! Entä sitten tuo lupaus, jonka Theseus sai Neptunuk- 
selta? Kun Neptunus antoi hänen toivoa kolmea asiaa, 
isä toivoi poikansa Hippolytoksen kuolemaa, koska 
epäili tällä olevan suhde äitipuolensa kanssa; saatuaan 
toivonsa täytetyksi Theseus joutui lohduttoman surun 
valtaan. 

95. Ja kun Agamemnon oli luvannut Dianalle uhriksi 
kauneimman olennon, joka sinä vuonna oli syntynyt hä¬ 
nen valtakunnassaan, hän joutui uhraamaan Ifigeneian, 
koska tuona vuonna ei ollut syntynyt mitään kauniimpaa 
kuin hän. Parempi olisi ollut jättää lupaus täyttämättä 
kuin tehdä niin kauhistava rikos. 

Joissakin tapauksissa ei siis pidä täyttää lupauksiaan, 
ja samoin ei aina pidä palauttaa haltuunsa uskottua 
omaisuutta. Jos joku on täysissä järjissään jättänyt si¬ 
nulle miekkansa säilytettäväksi ja vaatii sitä takaisin 
mielipuolisuuden puuskassa, olisi rikos antaa se hänel¬ 
le; velvollisuus vaatii olemaan palauttamatta sitä. Entä 
jos joku, joka on uskonut haltuusi rahaa, ryhtyy sotaan 
isänmaataan vastaan, palautatko sinulle uskotun sum¬ 
man? Tuskin; silloinhan toimisit valtiota vastaan, jonka 
kuitenkin tulee olla meille kaikkein kallein asia. Näin 
siis monet seikat, jotka sinänsä näyttävät moraalisesti 
oikeilta, muuttuvat tietyissä olosuhteissa vääriksi. Lu¬ 
pauksien täyttäminen, sopimusten noudattaminen ja hal¬ 
tuun uskotun omaisuuden palauttaminen tulevat vää¬ 
riksi teoiksi, kun niistä odotettu hyöty kääntyy vasta¬ 
kohdakseen. 

Uskon nyt puhuneeni riittävästi noista näennäisistä, 
viisauden naamion taakse kätkeytyvistä eduista, jotka 

todellisuudessa ovat ristiriidassa oikeudenmukaisuuden 
kanssa. 

96. Mutta koska olemme ensimmäisessä kirjassa joh¬ 
taneet velvollisuudet moraalisen hyvän neljästä läh¬ 
teestä, pitäkäämme edelleen kiinni samasta jaottelusta, 
kun nyt käymme esittämään, kuinka kaukana hyveestä 
on kaikki sellainen mikä vaikuttaa edulliselta sitä kui¬ 
tenkaan olematta. Tässä onkin jo käsitelty viisautta, 
joksi kavaluus pyrkii naamioitumaan, ja samoin oikea¬ 
mielisyyttä, joka on aina edullista. Jäljellä on kaksi 
moraalisen hyvän lajia; näistä toinen ilmenee jalon mie¬ 
len suuruutena ja ylevyytenä, toinen luonteen jalostu- 
neisuutena ja kurinalaisuutena, joka saadaan aikaan it¬ 
sehillinnän ja kohtuuden avulla. 

97. Odysseuskin kuvitteli saavansa etua menettelys¬ 
tään, ainakin sen mukaan kuin tragediarunoilijat ovat 
asian esittäneet — Homeros, lähteistämme paras, ei 
näet laisinkaan epäile Odysseusta mistään tällaisesta, 
mutta tragedioissa häntä syytetään siitä, että hän muka 
tahtoi pakoilla sotapalvelusta tekeytymällä hulluksi. 
Moraalisesti hyväksyttävä ei moinen juoni ollut, mutta 
olisihan hänelle toki ollut edullista, saattaa joku sanoa, 
jäädä hallitsemaan ja elämään Ithakassa kaikessa rau¬ 
hassa vanhempiensa, puolisonsa ja poikansa kanssa. 
Voisiko mitään jokapäiväisissä vaivoissa ja vaaroissa 
hankittua kunniaa verrata tällaiseen tyyneen elämään? 

98. Minä puolestani pidän tuollaista tyyneyttä hal¬ 
veksittavana ja hylättävänä, koska katson, ettei mikään 
moraalisesti väärä voi olla myöskään edullista. Mitä¬ 
hän kaikkea Odysseus olisikaan saanut itsestään kuulla, 
jos hän olisi jatkanut tuota teeskentely ään! Saihan hän 
vielä sodassa suorittamiensa suurten sankaritekojen jäl¬ 
keenkin kuulla Aiaksin suusta: 

Hän ensimmäinen oli kyllä vannomaan, 
mut valan rikkoi, tietää kaikki, yksin hän, 
kun lähdön välttääkscnsä hulluks tekeytyi. 

Jos ei Palamedes viisas, tarkkasilmäinen 
tuon kieron viekkautta oisi keksinyt, 
ois ainiaaksi näin hän päässyt valastaan. 

99. Hänen olisi tosiaan ollut parempi taistella paitsi 
vihollisia myös aaltoja vastaan, kuten hän joutuikin te¬ 
kemään, kuin hylätä Kreikka, joka oli yhtenä miehenä 
ryhtymässä sotaan barbaareja vastaan. 

Mutta jättäkäämme nämä taruissa ja vierailla mailla 
sattuneet tapaukset ja siirtykäämme todellisiin, oman 
historiamme tarjoamiin esimerkkeihin. Marcus Atilius 
Regulus oli toisella konsulikaudellaän saatu Afrikassa 
väijytyksen avulla vangiksi; sotajoukon komentajana 
oli tuolloin spartalainen Ksanthippos, ylipäällikkönä 
Hannibalin isä Hamilkar. Hänet lähetettiin senaatin pu¬ 
heille, kun hän ensin oli vannonut itse palaavansa Kar¬ 
thagoon, ellei puunilaisille luovutettaisi takaisin eräitä 
ylhäissyntyisiä sotavankeja. Saavuttuaan Roomaan hän 
kyllä ymmärsi, mikä olisi näköjään ollut hänelle edul¬ 
lista, mutta kuten tapahtumien kulku osoittaa, hän piti 
tätä vain harhana. Näennäisesti edullista olisi ollut jää¬ 
dä isänmaahansa, elää kotonaan vaimonsa ja lastensa 
kanssa ja säilyttää konsulinarvonsa, ajatellen että so¬ 
dan onnetar olisi voinut langettaa tuon sodassa koetun 
tappion yhtä hyvin kenelle muulle tahansa. Kuka sa¬ 
noo, ettei tämä olisi ollut edullista? Mitä arvelet, kuka? 
Näin sanovat mielensuuruus ja rohkeus. 

100. Kaipaatko vielä .pätevämpiä neuvonantajia? 
Näiden hyveiden tunnusmerkkinä on se, että ne eivät 
pelkää mitään, että ne ovat kaiken inhimillisen yläpuo¬ 
lella ja että ne eivät pidä mahdottomana kestää mitään, 
mitä ihmiselle voi sattua. Mitä siis teki Regulus? Hän 
saapui senaattiin ja esitti asiansa, mutta kieltäytyi ää- 

nestämästä sanoen, että niin kauan kuin häntä sitoi vi¬ 
hollisille vannottu vala, hän ei ollut senaattori. Ja kai¬ 
ken lisäksi — »Mikä tyhmyri», saattaa joku sanoa, »toi¬ 
mia nyt tuolla tavoin omaa etuaan vastaan!» — hän lau¬ 
sui, että olisi epäedullista palauttaa sotavangit; nämä 
olivat näet nuoria miehiä ja hyviä päälliköitä, hän itse 
vain heikko vanhus. Hänen neuvonsa sai suurimman 
kannatuksen; sotavangit siis jätettiin edelleen Roomaan, 
ja hän itse palasi Karthagoon — ei kiintymys kotimaa¬ 
han ja omaisiinkaan pystynyt häntä pidättämään. Hän 
tiesi silloin varsin hyvin olevansa matkalla mitä julmim¬ 
man vihollisen luo ja kärsimään äärimmilleen vietyjä 
kidutuksia, mutta hän katsoi, että vala oli pidettävä. 
Sen tähden hän oli silloinkin, kun häntä valvottamalla 
näännytettiin hengiltä, paremmassa asemassa kuin jos 
hän olisi pysynyt kotona vanhana sotavankina, valapat- 
toisena entisenä konsulina. 

101. »Mutta tyhmästi hän menetteli, kun ei tyytynyt 
vain olemaan äänestämättä vankien lähettämisen puo¬ 
lesta vaan vielä ehdotti, ettei näin tehtäisi.» 

Kuinka niin tyhmästi? Myöskö vaikka hän näin hyö¬ 
dytti valtiota? Voiko sellainen, mikä on valtiolle epä¬ 
edullista, olla edullista yhdellekään kansalaiselle? 

Erottaessaan hyödyn moraalisesta hyvästä ihmiset 
kääntävät luonnon asettamat perustukset päälaelleen. 
Kaikkihan me tavoittelemme hyötyä; siihen meillä on 
veto, emmekä voi toimia mitenkään muuten. Onko ke¬ 
tään, joka kääntäisi selkänsä hyödylle, tai paremmin¬ 
kin, joka ei mitä kiihkeimmin ajaisi sitä takaa? Mutta 
koska emme voi löytää hyötyä muualta kuin siitä mikä 
on kunniakasta, asianmukaista ja moraalisesti oikeaa, 
asetamme kaiken tämän tärkeimmälle sijalle ja kat¬ 
somme sen, mitä tarkoitetaan »hyödyllä», ennemminkin 
palvelevan tarpeitamme kuin tuottavan kunniaa. 

102. »Mitä erikoista sitten on valassa?» sanoo ehkä 
joku. »Pelkäämmekö me Juppiterin vihaa? Mutta siitä¬ 
hän ovat kaikki filosofit yksimielisiä — eivätkä vain ne, 
joiden mielestä jumalilla ei itsellään ole mitään huolia 
eivätkä he aiheuta niitä toisillekaan, vaan nekin, jotka 
uskovat jumalan aina olevan työssä ja toiminnassa —, 
että jumala ei milloinkaan vihastu eikä vahingoita ke¬ 
tään. Ja millä tavoin Juppiter, vaikka hän olisi vihastu¬ 
nutkin, olisi voinut tuottaa Regulukselle suuremman va¬ 
hingon kuin hän itse tuotti itselleen? Eivät mitkään us¬ 
konnolliset syyt siis olisi riittäneet kumoamaan noin 
suurta hyötyä.» 

»Vai pelkäsikö hän menettelevänsä moraalisesti vää¬ 
rin? Ensinnäkin, useasta pahasta on valittava pienin. Si¬ 
sältyikö siis tuohon väärään menettelyyn niin suuri paha 
kuin tuohon kidutukseen? Toisekseen, vaikka Acciuksen 
säkeet 

— Söitkö sanasi? 

— Sanaani ci petollinen konsaan saanut eikä saa! 

on pantu rikollisen kuninkaan suuhun, ne silti ilmaisevat 
asian oivallisesti.» 

103. Lisäksi he esittävät, että niin kuin me sanomme 
joidenkin asioiden näyttävän edullisilta vaikka ne eivät 
sitä olekaan, samoin heidän väittämänsä mukaan eräät 
asiat vaikuttavat moraalisesti oikeilta, mutta eivät kui¬ 
tenkaan ole sitä. »Esimerkiksi nyt juuri tämäkin, että 
Regulus palasi takaisin kidutettavaksi ollakseen uskol¬ 
linen valalleen, näyttää kyllä olevan moraalisesti oikein. 
Se ei kuitenkaan ole oikein, sillä sellaista, minkä vihol¬ 
liset olivat painostamalla saaneet aikaan, ei olisi pitä¬ 
nyt katsoa sitovaksi.» 

Tähän he vielä lisäävät, että asia, josta koituu hyvin 
suurta etua, tulee moraalisesti oikeaksi, vaikka se ei ai¬ 
kaisemmin olisi siltä vaikuttanutkaan. 

Tämäntapaisia huomautuksia esitetään Reguluksen 
menettelyä vastaan. Tarkastelkaamme niitä kutakin 
erikseen. 

104. »Ei ollut syytä pelätä, että Juppiter vihoissaan 
olisi vahingoittanut häntä, sillä ei vihastuminen eikä va¬ 
hingoittaminen kuulu hänen tapoihinsa.» 

Tämä todistelu ei puhu Regulusta vastaan suurem¬ 
massa määrin kuin yleensäkään valaa vastaan. Ei pidä 
ajatella, mitä valan yhteydessä on pelättävä vaan mikä 
on sen positiivinen voima. Valahan on pyhä vakuutus, 
ja mitä on ikään kuin jumala todistajanaan vakuuttaen 
luvannut, se on pidettävä. Kysymys ei koske jumalien 
vihaa — eihän sellaista olekaan — vaan oikeamielisyy¬ 
den ja uskollisuuden vaatimuksia. Hienosti lausuukin 
Ennius: 

Uskollisuus siivekäs ja Juppiterin vala myös! 

Joka siis loukkaa valaa, loukkaa Uskollisuutta, jonka 
esi-isämme halusivat asuvan Capitoliumilla »Parhaan 
ja Suurimman Juppiterin naapurina», kuten Caton pu¬ 
heessa sanotaan. 

105. »Mutta vaikka Juppiter olisi vihastunutkin, hän 
ei olisi voinut vahingoittaa Regulusta enemmän kuin tä¬ 
mä itse vahingoitti itseään.» 

Ei varmastikaan, mikäli pahaa olisi ainoastaan tuska. 
Kuitenkin mitä arvovaltaisimpien filosofien vakuutuk¬ 
sen mukaan tuska ei ole mikään paha lainkaan, saati et¬ 
tä se olisi suurin paha. Pyydän siis olemaan moittimat¬ 
ta Regulusta: hänhän on heidän opeilleen kaikkea muu¬ 
ta kuin vähäpätöinen, päinvastoin ehkäpä kaikkein mer¬ 
kitsevin todistaja. Kuka voisi ollakaan pätevämpi todis¬ 
tamaan tässä asiassa kuin tuo johtava roomalainen, jo¬ 
ka pysyäkseen velvollisuudelleen uskollisena alistui va¬ 
paaehtoisesti kidutukseen? 

Mitä tulee siihen huomautukseen, että useammasta 
pahasta on valittava pienin eli että siis on mieluummin 
meneteltävä moraalisesti väärin kuin itse kärsittävä va¬ 
hinkoa: onko olemassa jokin suurempi paha kuin mo¬ 
raalinen vääryys? Jos kerran ruumiillisessakin rumuu¬ 
dessa on jotakin vastenmielistä, kuinka pahalta täytyy- 
kään väärään suuntautuneen mielen turmeltuneisuuden 
ja rumuuden näyttää! 

106. Tästä syystä ne, jotka ottavat rohkeamman 
kannan näihin kysymyksiin, uskaltavat sanoa moraalis¬ 
ta väärää ainoaksi pahaksi, eivätkä nekään, jotka käsit¬ 
televät niitä sovinnollisemmin, epäröi sanoa sitä suu¬ 
rimmaksi pahaksi. 

Mitä taas tulee säkeeseen 

— Sanaani ci petollinen konsaan saanut eikä saa, 

runoilija on ollut sikäli oikeassa sitä kirjoittaessaan, 
että koska kysymyksessä oli Atreus, roolihahmo oli 
otettava huomioon. Mutta jos sen perusteella väitetään, 
ettei epäluotettavalle annetulla vakuutuksella ole mi¬ 
tään merkitystä, katsottakoon, ettei tällä vain etsitä ta¬ 
kaporttia väärälle valalle. 

107. Omat lakinsa on sodassakin, ja usein on pysyt¬ 
tävä uskollisena myös viholliselle annetulle valalle. 
Minkä on vannonut sisimmässään tietoisena siitä, että 
vala on pidettävä, sille on myös oltava uskollinen; 
muussa mielessä tehty vala ei ole väärä, vaikkei sitä 
täyttäisikään. Esimerkiksi ellei suorita merirosvoille 
henkensä lunnaiksi sovittua summaa, ei syyllisty petok¬ 
seen siinäkään tapauksessa, että on tehnyt valan ja silti 
jättää maksamatta. Merirosvoa ei näet lueta valtion vi¬ 
hollisiin vaan hän on kaikkien yhteinen vihollinen, eikä 
tällaisen kanssa pidä olla minkäänlaista luottamussuh¬ 
detta eikä valallista sitoumusta. 

108. Väärin vannominen ei vielä ole valapattoisuut- 
ta, mutta jos jättää täyttämättä sen minkä on vannonut 
»kautta omantuntonsa», kuten meikäläinen lakitermi 
kuuluu, silloin syyllistyy valan rikkomiseen. Euripides 
sanookin mainiosti: 

Vain kieli vannoi, mieli vannomatta on. 

Mutta Regulus ei olisi saanut valaansa rikkomalla se¬ 
koittaa vihollisen kanssa tehtyjä sotaa koskevia välipu¬ 
heita ja sopimuksia. Sotaa näet käytiin oikeaa ja lail¬ 
lista vihollista vastaan, jonka kanssa meillä on yhteise¬ 
nä koko fetiaalioikeus ynnä useita lakeja. Muussa ta¬ 
pauksessa senaatti ei milloinkaan olisi luovuttanut huo¬ 
mattavia miehiä kahlehdittuina viholliselle. 

109. Näin kävi kuitenkin Titus Veturiukselle ja Spu- 
rius Postumiukselle heidän toisella konsulikaudellaan. 
Kun Caudiumin luona kärsityn tappion jälkeen meidän 
legioonamme oli pantu kulkemaan ikeen alitse, he sol¬ 
mivat rauhan samnilaisten kanssa; heidät kuitenkin luo¬ 
vutettiin näiden käsiin, koska he olivat tehneet rauhan 
ilman kansan ja senaatin määräystä. Samanaikaisesti 
luovutettiin viholliselle silloiset kansantribuunit Tibe- 
rius Numicius ja Quintus Maelius, koska rauha oli tehty 
heidän aloitteestaan. Tällä tavoin haluttiin tuo samni¬ 
laisten kanssa solmittu rauha tehdä mitättömäksi. Ja 
Postumius, jonka luovuttamisesta oli kysymys, oli itse 
ehdottamassa ja kannattamassa tätä ehdotusta. 

Samoin teki useita vuosia myöhemmin Gaius Manci- 
nus: hän puolsi Lucius Furiuksen ja Sex tus Aciliuksen 
tekemää, senaatin päätökseen perustuvaa lakiehdotusta, 
jonka mukaan hänet oli luovutettava num anti alaisille, 
koska hän oli tehnyt näiden kanssa sopimuksen ilman 
senaatin valtuutusta. Lakiehdotus hyväksyttiin, ja hä¬ 
net luovutettiin vihollisille. Hän menetteli kunniallisem- 

min kuin Quintus Pompeius, joka ollessaan samassa ti¬ 
lanteessa sai rukouksillaan estetyksi lain hyväksymisen. 
Tässä tapauksessa näennäinen hyöty vei voiton moraa¬ 
lisesta hyvästä, edellisessä taas hyödyn pettävä kuva¬ 
jainen sai väistyä moraalisen hyvän vaikutuksen edessä. 

110. »Mutta sellaista valaa ei olisi pitänyt katsoa si¬ 
tovaksi, joka oli saatu aikaan voimakeinoin.» Ikään kuin 
urheaan mieheen voimakeinot tehoaisivat! 

»Miksi hän sitten lähti senaatin puheille, etenkin kun 
hänen aikomuksensa oli neuvoa olemaan palauttamatta 
sotavankeja?» 

Te moititte juuri sitä, mikä hänessä on suurenmoisin- 
ta. Hän ei näet tyytynyt vain omaan ratkaisuunsa vaan 
ryhtyi hoitamaan asiaa eteenpäin, jotta siitä tulisi myös 
senaatin ratkaisu. Ellei hän itse olisi sanonut asiassa sa¬ 
naansa, sotavangit olisi varmasti luovutettu takaisin 
puunilaisille, ja näin Regulus olisi voinut kaikessa rau¬ 
hassa jäädä kotimaahansa. Mutta koska hän piti tätä 
maalleen vahingollisena, hän katsoi kunnia-asiakseen 
lausua mielipiteensä ja myös kärsiä seuraukset. 

Siirtyäksemme sitten tuohon väitteeseen, että jos jos¬ 
takin asiasta on hyvin suurta etua, se tulee moraalisesti 
oikeaksi: ennemminkin olisi sanottava sen olevan mo¬ 
raalisesti oikein kuin tulevan sellaiseksi. Mikään ei näet 
ole edullista, ellei se ole myös oikein, eikä asia ole mo¬ 
raalisesti oikea siitä syystä, että se on edullinen, vaan se 
on edullinen, koska se on oikein. 

Tästä syystä ei historian monien loistavien esimerk¬ 
kien joukosta ole helppo osoittaa sellaista, joka ansait¬ 
sisi enemmän kiitosta ja kunnioitusta kuin tämä. 

111. Mutta koko tässä Reguluksen mainetyössä on to¬ 
della ihailemisen arvoista vain se, että hän kehotti ole¬ 
maan palauttamatta sotavankeja. Se että hän palasi 
Karthagoon, näyttää meistä nyt ihailtavalta, mutta tuo- 

na aikana hän ei olisi voinut tehdä toisin. Kunnia tästä 
ei siis kuulu henkilölle vaan aikakaudelle. Esi-isämme 
näet katsoivat, ettei mikään side voinut vahvemmin vel¬ 
voittaa uskollisuuteen kuin vala. Sen osoittavat kahden¬ 
toista taulun lait, niin ikään »kiroavat lait», sopimukset, 
jotka velvoittavat uskollisuuteen myös viholliseen näh¬ 
den, ynnä sensorien nuhtelut ja rangaistukset; valaa 
koskevissa tapauksissa nämä langettivatkin tuomionsa 
ankarammin kuin missään muussa asiassa, 

112. Kansantribuuni Marcus Pomponius haastoi oi¬ 
keuteen Lucius Manliuksen, Auluksen pojan, koska hän 
ollessaan diktaattorina oli pitkittänyt virkakauttaan 
muutamalla päivällä. Hän syytti tätä myös siitä, että 
hän oli karkottanut poikansa Tituksen, joka myöhem¬ 
min sai lisänimen Torquatus, pois ihmisten ilmoilta ja 
määrännyt hänet asumaan maaseudulla. Kun poika, 
tuolloin vielä nuorukainen, sai kuulla isänsä joutuneen 
ikävyyksiin, hänen kerrotaan rientäneen Roomaan ja 
saapuneen aamuvarhaisella Pomponiuksen asunnolle. 
Saatuaan tästä tiedon Pomponius, joka ajatteli pojan 
suuttuneena tulleen esittämään jonkin syytöksen isäänsä 
vastaan, nousi vuoteestaan ja määrättyään läsnäolijat 
poistumaan käski nuorukaisen tulla luokseen. Mutta as¬ 
tuttuaan sisään tämä vetikin heti esiin miekan ja vannoi 
surmaavansa Pomponiuksen siihen paikkaan, ellei tämä 
valallisesti hipaisi vapauttaa hänen isäänsä syytteestä. 
Hän esitti asian kansalle, selitti miksi hänen oli pakko 
luopua syytteestään ja vapautti Manliuksen. Niin suuri 
merkitys oli valalla noina aikoina. 

Tämä Titus Manlius oli sama, joka Anio-joen luona 
surmasi hänet kaksintaisteluun haastaneen gallin ja sai 
tältä riistämästään kaulaketjusta (torques) lisänimensä. 
Hänen kolmannella konsulikaudellaan latinalaiset lyö¬ 
tiin ja ajettiin pakoon Veseriksen luona. Hän oli suuri 

mies jos kuka; ja niin ylenpalttisen lempeä kuin hän oli 
isäänsä kohtaan ollutkin, hän pystyi silti olemaan jul¬ 
man ankara pojalleen. 

113. Mutta niin kuin Regulus ansaitsee ylistyksen sii¬ 
tä että pysyi uskollisena valalleen, vastaavasti on syytä 
moittia niitä kymmentä miestä, jotka Hannibal Cannaen 
taistelun jälkeen lähetti senaatin puheille vannotettuaan 
heitä palaamaan puunilaisten valtaamaan leiriin, ellei¬ 
vät he saisi aikaan sotavankien lunastamista — nimit¬ 
täin on syytä moittia heitä siinä tapauksessa, etteivät he 
palanneetkaan. Heistä eivät näet kaikki historioitsijat 
kerro samalla lailla. Polybios, lähteistämme kaikkein 
parhaita, sanoo silloin matkaan lähetetyistä kymmenes¬ 
tä korkeimpaan ylimystöön kuuluneesta miehestä yh¬ 
deksän palanneen, kun he eivät olleet saaneet senaattia 
suostumaan asiaan. Yksi kymmenestä oli kuitenkin jää¬ 
nyt Roomaan; hän oli näet pian leiristä lähtönsä jäl¬ 
keen palannut takaisin, niin kuin muka olisi unohtanut 
jotakin, ja selitti sitten vapautuneensa valastaan, koska 
oli palannut leiriin. Hän oli väärässä, sillä petos ei tee 
tyhjäksi valarikkoa vaan pahentaa sitä. Tuo viekkaus, 
joka nurinkurisesti yritti naamioitua viisaudeksi, oli siis 
vain typerää. Senaatti määräsikin, että tuo ovela kelmi 
oli vietävä kahlehdittuna Hannibalin luo. 

114. Huomattavinta tässä oli kuitenkin seuraava 
seikka. Hannibalin käsiin oli joutunut kahdeksantuhatta 
miestä, ei sellaisia jotka hän olisi vanginnut taistelu¬ 
kentällä tai jotka olisivat henkensä kaupalla hajaantu¬ 
neet pakoon, vaan sellaisia jotka konsulit Paulus ja 
Varro olivat jättäneet leiriin. Vaikka heidät olisi voitu 
lunastaa vähäisestä summasta, senaatti päätti ettei sitä 
tehtäisi: sotilaidemme mieliin oli saatava juurtumaan, 
että heidän oli joko voitettava tai kuoltava. Historioit¬ 
sijamme kertoo edelleen Hannibalin tämän kuultuaan 

menettäneen rohkeutensa, koska Rooman senaatti ja 
kansa tuossa onnettomuudessakin olivat osoittaneet sel¬ 
laista mielen uljuutta. Näin siis vertailussa moraalisen 
hyvän kanssa näennäinen etu jää tappiolle. 

115. Gaius Acilius taas, joka on kirjoittanut kreikan¬ 
kielisen Rooman historian, mainitsee niitä olleen useam¬ 
pia, jotka olivat palanneet leiriin päästäkseen näin sa¬ 
man petoksen avulla vapaiksi valastaan, ja kertoo sen¬ 
sorien rangaisseen heitä kaikella mahdollisella häpeällä. 

Riittäköön nyt tästä aiheesta. Käyhän tästä jo ilmi, 
että se mikä tehdään pelkurimaisin, alistunein, ryhdittö- 
min ja lannistunein mielin — jollainen olisi Reguluk- 
senkin teko ollut, jos hän olisi lausunut mielipiteensä 
sotavangeista sen mukaan kuin näytti olevan hyödyllis¬ 
tä hänelle itselleen eikä sen mukaan kuin valtion etu 
vaati —, se ei ole edullista, koska se on häpeällistä, 
kunniatonta ja moraalisesti väärää. 

116. Jäljellä on vielä neljäs kohta, se joka käsittää 
asianmukaisuuden, itsehillinnän, maltillisuuden, itseku¬ 
rin ja kohtuullisuuden. 

Voiko edullista olla mikään, mikä on vastakkaista 
näin erinomaisten hyveiden kuorolle? Ja kuitenkin Aris- 
tippoksen kannattajat, niin sanotut kyreneläiset, sekä 
Annikeriksen koulukunnaksi nimitetyt filosofit näkivät 
nautinnossa ainoan hyvän ja olivat sitä mieltä, että hy¬ 
ve on kiitettävää vain koska se saa aikaan nautintoa. 
Heidän jouduttuaan pois muodista on kunniaan noussut 
Epikuros, joka kannattaa ja edustaa jokseenkin samaa 
käsitystä. Näitä vastaan on taisteltava »miesten ja rat¬ 
sujen voimalla», kuten sanonta kuuluu, mikäli olemme 
päättäneet puolustaa ja ylläpitää moraalista hyvää. 

117. Sillä jos ensinnäkin hyöty ja sen lisäksi koko 
elämän onni perustuvat hyvään ruumiilliseen kuntoon ja 
perusteltuun toivoon sen kestävyydestä, kuten Metrodo- 

ros sanoo kirjoituksissaan, on varmaa, että tämä hyöty 

— jota he vielä pitävät kaikkein korkeimpana — sotii 
moraalista hyvää vastaan. Sillä ensiksikin, mikä asema 
jää tällöin viisaudelle? Sekö, että se yrittää kaikkialta 
hankkia nautintoja? Mikä surkea orjan virka hyveelle 

— toimia nautinnon palvelijana! Entä mikä tehtävä jää 
viisaudelle? Nautintojen taitava valikointiko? Olkoon¬ 
kin, ettei mikään olisi sen miellyttävämpää, mutta voiko 
ajatella liioin mitään alentavampaa? 

Edelleen, jos joku sanoo tuskaa suurimmaksi pahak¬ 
si, mikä asema on hänen järjestelmässään urheudella, 
joka on samaa kuin tuskien ja vaivojen halveksinta? 
Sillä vaikka Epikuros monessa kohdin todella puhuu 
tuskasta varsin miehekkäästi, ei kuitenkaan pidä katsoa 
sitä, mitä hän sanoo, vaan mitä johdonmukaisuuden ni¬ 
messä voi puhua sellainen, joka määrittelee hyvän sen 
tuottaman nautinnon mukaan ja pahan siihen liittyvän 
tuskan mukaan. 

Ja jos nyt otan kuunnellakseni häntä, hän kyllä pu¬ 
huu monin paikoin paljonkin itsekurista ja kohtuulli¬ 
suudesta, mutta »vesi seisoo», kuten on tapana sanoa. 
Kuinka näet voi sellainen ylistää kohtuutta, joka pitää 
aistinautintoa korkeimpana hyvänä? Kohtuushan on in¬ 
tohimojen vihollinen, intohimot taas ovat nautintojen 
metsästäjiä. 

118. Kuitenkin nuo filosofit tekevät näiden kolmen 
hyveen lajin kohdalla väistöliikkeitä parhaansa mukaan 
eivätkä niinkään taitamattomasti. Viisauden he sisällyt¬ 
tävät järjestelmäänsä tietona, joka hankkii nautintoja 
ja torjuu tuskat; myös urheudelle he jollakin tavoin te¬ 
kevät tilaa esittämällä sen keinona, joka auttaa halvek¬ 
simaan kuolemaa ja kestämään tuskaa; kohtuudenkin he 
saavat mukaan, eivät tosin aivan helposti mutta sentään 
miten kuten: he sanovat nautinnon olevan suurimmil- 

laan silloin kun tuska on olematon. Oikeudenmukaisuu¬ 
den asema on horjuva tai se paremminkin on sortunut 
kokonaan, ja samoin on kaikkien niiden hyveiden laita, 
jotka pääsevät ilmenemään ihmissuvun yhteisessä elä¬ 
mässä ja kanssakäymisessä. Käyväthän hyvyys, jalo¬ 
mielisyys ja ystävällisyys mahdottomiksi samalla ta¬ 
voin kuin ystävyyskin, jos niihin ei pyritä niiden itsensä 
vuoksi vaan niillä tavoitellaan nautintoa ja hyötyä. 

Ja nyt lyhyt tiivistelmä. 

119. Samoin kuin olen osoittanut, ettei hyöty mil¬ 
loinkaan voi olla ristiriidassa moraalisen hyvän kanssa, 
vastaavasti väitän aistinautinnon aina olevan moraali¬ 
sen hyvän kanssa ristiriidassa. Sitä enemmän on mieles¬ 
täni syytä moittia Kallifonia ja Dinomakhosta, jotka 
kuvittelivat voivansa sovittaa kiistan yhdistämällä toi¬ 
siinsa moraalisen hyvän ja aistinautinnon — sama kuin 
jos yhdistäisi ihmisen ja eläimen! Moraalinen hyvä ei 
suostu tällaiseen liittoon vaan torjuu sen inhoten. Kor¬ 
keimman hyvän on oltava yksinkertaista, joten se ei voi 
olla mitä erilaisimpien ainesten sekoitus ja yhdistelmä. 
Tästä asiasta, aihe on näet tärkeä, olen puhunut seikka¬ 
peräisemmin toisessa yhteydessä; nyt meidän on palat¬ 
tava varsinaiseen aiheeseemme. 

120. Olemme yllä riittävästi puhuneet siitä, millai¬ 
nen ratkaisu on tehtävä tapauksissa, jolloin oletettu etu 
on ristiriidassa moraalisen hyvän kanssa. Mutta mikäli 
joku huomauttaa nautinnonkin vaikuttavan edulliselta, 
todettakoon, ettei se voi millään tavoin olla yhteydessä 
hyötyyn. Tehdäksemme sentään jonkin myönnytyksen 
nautinnolle voimme sanoa, että mausteeksi siitä ehkä on 
jossain määrin; varmaa sen sijaan on, että hyötyä siitä 
ei ole lainkaan. 

121. Tässä nyt saat, Marcus-poikani, isältäsi lahjan, 
käsitykseni mukaan suurenkin; sen arvo kuitenkin riip- 

puu siitä, miten suhtaudut siihen. Sinun on tosin vas¬ 
taanotettava nämä kolme kirjaa ikään kuin vierai¬ 
na Kratippoksen luennoilla tekemiesi muistiinpanojen 
joukkoon; mutta niin kuin sinä joskus kuuntelisit myös 
minua, jos olisin itse tullut Ateenaan — näinhän olisi 
tapahtunutkin, ellei isänmaani olisi kesken matkaani 
selvällä äänellä kutsunut minua takaisin —, suonet 
näille nidoksilleni, kun ääneni nyt on niissä lähtenyt 
matkaan sinun luoksesi, aikaasi niin paljon kuin voit, ja 
niin palj onhan sinä voit kuin haluat. Kun sitten näen, 
että tämä tiedonala sinua viehättää, tulen puhumaan 
kanssasi, toivottavasti ennen pitkää tavaten sinut hen¬ 
kilökohtaisesti, poissaolosi ajan taas näin täältä kaukaa 
käsin. 

Jää hyvästi, poikani Cicero, ja tietäös, että vaikka 
nytkin olet minulle kaikista rakkain, tulet silti olemaan 
vieläkin paljon rakkaampi, jos osaat iloita tällaisista 
neuvoista ja opetuksista. 




































